**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙZ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**( Άρθρο 40 παρ.1 Κ.τ.Β. )**

Στην Αθήνα, σήμερα, 22 Ιανουαρίου 2019, ημέρα Τρίτη και ώρα 10.40΄ συνήλθε σε συνεδρίαση, στην Αίθουσα Γερουσίαςτου Μεγάρου της Βουλής, η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Κύρωση της Τελικής Συμφωνίας για την Επίλυση των Διαφορών οι οποίες περιγράφονται στις Αποφάσεις του Συμβουλίου Ασφαλείας των Ηνωμένων Εθνών 817(1993) και 845 (1993), τη Λήξη της Ενδιάμεσης Συμφωνίας του 1995 και την Εδραίωση Στρατηγικής Εταιρικής Σχέσης μεταξύ των Μερών».

Στη συνεδρίαση παρέστησαν ο Αναπληρωτής Υπουργός Εξωτερικών, κ. Γεώργιος Κατρούγκαλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμανατίδης Ιωάννης, Αναγνωστοπούλου Αθανασία (Σία), Βαγιωνάκη Ευαγγελία, Βαρεμένος Γεώργιος, Δέδες Ιωάννης, Δουζίνας Κωνσταντίνος, Δρίτσας Θεόδωρος, Εμμανουηλίδης Δημήτριος, Ηγουμενίδης Νικόλαος, Καββαδία Ιωαννέτα, Καραγιαννίδης Χρήστος, Καφαντάρη Χαρά, Κοντονής Σταύρος, Μπάρκας Κωνσταντίνος, Μπαλαούρας Γεράσιμος, Μουσταφά Μουσταφά, Μπαλλής Συμεών, Τριανταφυλλίδης Αλέξανδρος, Ντζιμάνης Γεώργιος, Ξυδάκης Νικόλαος, Ρίζος Δημήτριος, Στέφος Ιωάννης, Τζαμακλής Χαρίλαος, Τόσκας Νικόλαος, Δριτσέλη Παναγιώτα, Φίλης Νικόλαος, Αναστασιάδης Σάββας, Γεωργαντάς Γεώργιος, Δαβάκης Αθανάσιος, Δημοσχάκης Αναστάσιος, Καλαφάτης Σταύρος, Κεδίκογλου Συμεών (Σίμος), Κικίλιας Βασίλειος, Κουμουτσάκος Γεώργιος, Δένδιας Νικόλαος - Γεώργιος, Τασούλας Κωνσταντίνος, Κεγκέρογλου Βασίλειος, Παπαθεοδώρου Θεόδωρος, Κασιδιάρης Ηλίας, Σαχινίδης Ιωάννης, Κανέλλη Λιάνα, Παφίλης Αθανάσιος, Σαρίδης Ιωάννης, Δανέλλης Σπυρίδων, Καμμένος Δημήτριος και Μαυρωτάς Γεώργιος.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κυρίες και κύριοι συνάδελφοι, συνεχίζετε η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εξωτερικών «Κύρωση της Τελικής Συμφωνίας για την Επίλυση των Διαφορών οι οποίες περιγράφονται στις Αποφάσεις του Συμβουλίου Ασφαλείας των Ηνωμένων Εθνών 817(1993) και 845 (1993), τη Λήξη της Ενδιάμεσης Συμφωνίας του 1995 και την Εδραίωση Στρατηγικής Εταιρικής Σχέσης μεταξύ των Μερών».

Σε ό,τι αφορά στη διαδικασία, θα ήθελα να πω ότι υπάρχει μία σειρά εγγεγραμμένων ομιλητών, που, όπως συμφωνήσαμε από χθες, ο καθένας θα έχει στη διάθεσή του επτά λεπτά. Θα ακολουθήσουν σύντομες δευτερολογίες των Εισηγητών και Ειδικών Αγορητών, στις οποίες θα απαντήσει με την τελική του παρέμβαση ο κ. Αναπληρωτής Υπουργός.

Πριν δώσω τον λόγο στον κ. Ιωάννη Αμανατίδη, θέλει να λάβει τον λόγο, επί της διαδικασίας, ο κ. Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Κύριε Πρόεδρε, θα ήθελα να κάνω μία διαδικαστική παρατήρηση. Συνεχίζεται η συνεδρίαση της Επιτροπής Εθνικής Άμυνας και Εξωτερικών Υποθέσεων της Βουλής, για το βασικό, κύριο και ζωτικό αυτό εξωτερικό θέμα της χώρας, δηλαδή, τη Συμφωνία των Πρεσπών, επαναλαμβάνουμε, χωρίς να υπάρχει το συνολικό κείμενο του Συντάγματος των Σκοπίων. Το λέμε, γιατί θέλουμε να καταχωρηθεί στα πρακτικά. Θεωρούμε και φανταζόμασταν ότι και οι συνάδελφοι από τον ΣΥΡΙΖΑ θα το είχαν ανάγκη αυτό το κείμενο, προκειμένου να μπορούν να εκφέρουν με βεβαιότητα και σταθερότητα τις απόψεις τους, διότι δεν μπορούμε να συζητάμε τη Συμφωνία, που προβλέπει Αναθεώρηση Συντάγματος, χωρίς το ίδιο το συνολικό κείμενο του Συντάγματος των Σκοπίων μετά την αναθεώρησή του.

Η Αξιωματική Αντιπολίτευση, επίσης, υπογραμμίζει το αίτημά της και την ανάγκη να συζητήσουμε το κείμενο της Συμφωνίας των Πρεσπών, έχοντας υπόψη μας ένα άλλο σημαντικό πολιτικό κείμενο, την επιστολή παραίτησης του πρώην Υπουργού Εξωτερικών προς τον Πρωθυπουργό της χώρας.

Έχοντας μελετήσει, τόσο τις δηλώσεις του τότε Υπουργού Αμύνης, αλλά και του ίδιου του Υπουργού Εξωτερικών, θεωρούμε ότι στην επιστολή παραίτησής του περιλαμβάνονται πολιτικά γεγονότα και πολιτικές εκτιμήσεις που είναι απαραίτητες, προκειμένου να μπορέσουμε να ερμηνεύσουμε το αποτέλεσμα της τότε διαπραγμάτευσης. Γι' αυτό, η Νέα Δημοκρατία επιμένει στην ανάγκη κατάθεσης και των δύο εγγράφων. Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Κουμουτσάκο, αυτά τα είπε χθες, πολύ εκτενέστερα και με μεγαλύτερη ρητορική ευφράδεια και ο κ. Δένδιας. Εδόθησαν οι απαντήσεις. Τι να κάνουμε τώρα;

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Δεν είναι δουλειά σας να κάνετε αξιολόγηση των ομιλητών, κύριε Πρόεδρε. Δεν ξεκινάτε καλά τη διαδικασία. Η Νέα Δημοκρατία επανέλαβε σήμερα – γιατί, ακριβώς, πιστεύει στη βαρύτητα των δύο αυτών κειμένων – το αίτημά της. Δεν θα μας στερήσετε τη δυνατότητα να επαναλαμβάνουμε το αίτημά μας και δεν είναι δουλειά σας να κάνετε αξιολόγηση των ομιλητών.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Δεν σας στέρησα το δικαίωμά σας, κύριε Κουμουτσάκο και αποσύρω αυτό που είπα. Τον λόγο έχει ο κ. Κασιδιάρης για ένα διαδικαστικό θέμα.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου - Χρυσή Αυγή):** Καταρχήν, ασφαλώς και είναι πολύ κρίσιμη και σημαντική η απουσία του κειμένου του Συντάγματος των Σκοπίων, αλλά έχουν τεθεί δύο ιδιαίτερα σημαντικά ζητήματα από εμάς χθες. Καταθέσαμε και σχετικό έγγραφο και δεν λάβαμε απάντηση.

Πρώτον, σε ό,τι αφορά στη σύνθεση της Επιτροπής, δεν λάβαμε καμία απάντηση στο έγγραφο που ζητήσαμε διευκρινίσεις για το πώς διεξήχθη η συγκεκριμένη κλήρωση που οδήγησε στη συγκεκριμένη σύνθεση. Ως εκ τούτου, ο Λαϊκός Σύνδεσμος - Χρυσή Αυγή θεωρεί την παρούσα διαδικασία παράνομη. Δεν πρέπει να συνεχιστεί η διαδικασία αυτή, εφόσον δεν έχει ξεκαθαριστεί, πώς οδηγηθήκαμε στη συγκεκριμένη πλειοψηφία με μία διάτρητη και – για εμάς – παράνομη διαδικασία. Από κει και πέρα, θέτουμε και το μείζον ζήτημα της ελλείψεως της υπογραφής του Προέδρου των Σκοπίων, Ιβανόφ, στο κείμενο που εστάλη στην Ελλάδα. Το κείμενο αυτό δεν έχει καμία νομική ισχύ, καμία νομική βάση, καμία ισχύ διεθνώς.

Ως εκ τούτου, όλη η διαδικασία που συνεχίζεται σήμερα στην Ελληνική Βουλή είναι παράνομη. Θα καταργήσουμε το συγκεκριμένο νομοθέτημα, όταν αναλάβουμε τη διακυβέρνηση της χώρας. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σε σχέση με τη σύνθεση της Επιτροπής θα ήθελα να πω κάτι που αναφέρεται και στις αρμοδιότητες του Προεδρείου. Τρεις ή τέσσερις φορές χθες επανέλαβα και μετά ήρθε και ο Πρόεδρος της Βουλής, ο κ. Βούτσης, και λεπτομερώς εξήγησε, πώς έγινε η νέα σύνθεση της Επιτροπής. Έληξε αυτό το θέμα χθες. Δεν υπήρξε καμία αντίρρηση μετά την παρουσίαση και του κ. Πρόεδρου της Βουλής και τη δική μου. Νομίζω ότι δεν υπάρχει κανένας λόγος να επιστρέψουμε σε αυτό το θέμα.

Σε ό,τι αφορά στα υπόλοιπα θέματα, θα απαντήσει ο κ. Υπουργός. Τον λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Η ευφράδεια είναι δεδομένη, κύριε συνάδελφε, την έχετε και σε μεγάλο βαθμό αναπτυγμένη. Ξέρετε όμως ότι ο συνταγματικός τύπος που ακολουθούν στη γειτονική χώρα είναι να μην ενσωματώνουν τις συνταγματικές τροπολογίες, αλλά να τις παραθέτουν στο τέλος του συντάγματός τους. Αυτό το οποίο ζητάτε επομένως – και επαναλαμβάνω είναι προφάσεις εν αμαρτίαις – δεν έχει συμβεί ούτε στις προηγούμενες αναθεωρήσεις. Καταθέτω, λοιπόν, όπως είναι εκτυπωμένο από την ιστοσελίδα της κυβέρνησης του γειτονικού κράτους το Σύνταγμα των Σκοπίων, όπως ισχύει σήμερα, στο οποίο θα δείτε ότι στο τέλος ενσωματώνονται οι τροποποιήσεις, οι οποίες είχαν συμβεί στο παρελθόν. Επαναλαμβάνω λοιπόν και θα καταθέσω στη συνέχεια ……….

**ΛΙΑΝΑ ΚΑΝΕΛΛΗ (Ειδική αγορήτρια του ΚΚΕ):** Σε τι γλώσσα είναι;

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Στα αγγλικά. Αφού είναι από την ιστοσελίδα τους.

**ΛΙΑΝΑ ΚΑΝΕΛΛΗ (Ειδική αγορήτρια του ΚΚΕ):** Στο Ελληνικό Κοινοβούλιο αγγλικά; Δεν είχατε υπηρεσία να τα μεταφράσετε;

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Ακούστε, κυρία Κανέλλη, ξέρετε ότι κι εσείς και το ΚΚΕ δεν προχωρεί σε προφάσεις εν αμαρτίαις, αναφέρεται πάντα στην ουσία. Γι’ αυτά τα οποία συζητάμε, δηλαδή, για τις τροποποιήσεις του συντάγματός τους κατέθεσα χθες με τη ρηματική ανακοίνωση το κείμενο στα ελληνικά. Αυτό που καταθέτω τώρα είναι ενδεικτικά οι προηγούμενες τροποποιήσεις, που είχαν γίνει στο Σύνταγμα της χώρας αυτής, για να δείξω ότι παρατίθενται σύμφωνα με τον τύπο που ακολουθούν εκεί στο τέλος του συνταγματικού κειμένου. Δεν χρειάζεται άρα κάποιος να γνωρίζει σε βάθος τη γλώσσα, αρκεί να δει ότι οι τροποποιήσεις αντί να έχουν ενσωματωθεί έχουν παρατεθεί στο τέλος του κειμένου.

**ΛΙΑΝΑ ΚΑΝΕΛΛΗ (Ειδική αγορήτρια του ΚΚΕ):** Επιτρέψτε μου κάτι, δεν μιλώ για τη γνώση ή τη μη γνώση της αγγλικής και για την ουσία και ούτε διατυπώσαμε εμείς, ως ΚΚΕ, κανένα αίτημα για το πλήρες κείμενο. Θα σταθούμε στα πολιτικά ζητήματα, που προκύπτουν από αυτό. Μιλάω για την λεπτότητα καταχώρησης των πρακτικών, κατόπιν αιτήσεως βουλευτών, ενός κειμένου στην αγγλική. Σας θυμίζω ότι όταν κάνατε το δημοψήφισμα το 2015, οριότανε σύμπασα η ελληνική επικράτεια, γιατί είχατε βάλει ακόμα και στα ψηφοδέλτια τον αγγλικό τίτλο της Συμφωνίας, της οποίας καλούμεθα να ψηφίσουμε. Δηλαδή, εντάξει, να ακολουθούμε ότι, μας λέει το his master’s voice, αλλά να το φέρνουμε και στα πρακτικά αγγλικά, μη γινόμαστε δίγλωσσοι.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Είναι προφανές ότι για πολιτικούς λόγους το φέρνω και με απόλυτο σεβασμό και στην ελληνική γλώσσα και στην Ελληνική Βουλή. Η Νέα Δημοκρατία προέβαλε ένα ισχυρισμό, «γιατί δεν μας φέρνετε ενσωματωμένες τις διατάξεις» και ο μοναδικός λόγος που φέρνω το κείμενο είναι για να δείξω ότι δεν γινόταν αυτό ποτέ στη συνταγματική τάξη της γειτονικής χώρας.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κασιδιάρης για μία διευκρίνιση.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου - Χρυσή Αυγή):**  Είπε χθες ο Υπουργός ότι παρότι δεν υπάρχει υπογραφή Ιβανόφ στο κείμενο που εστάλη στην Ελλάδα, το Σύνταγμα των Σκοπίων προβλέπει μία έτερη οδό δια της υπογραφής του Προέδρου της Βουλής των Σκοπίων, για να επικυρωθεί ένα νομοθέτημα. Έφτασα στο σημείο να διαβάσω όλο το Σύνταγμα των Σκοπίων και βεβαιώνω τον Υπουργό ότι δεν υπάρχει καμία τέτοια πρόβλεψη. Παρακαλώ, εάν έχετε αντίθετη γνώμη να μας αναφέρετε σε ποιο άρθρο του Συντάγματος των Σκοπίων υπάρχει αυτή η πρόβλεψη.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Στη δευτερολογία νομίζω ότι όλα αυτά τα θέματα θα μπουν και από τον κ. Κασιδιάρη και από τον κ. Υπουργό.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου - Χρυσή Αυγή):** Υπάρχει απάντηση; Εκεί είναι το ζήτημα.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Άρθρο 75.

***Θόρυβος στην Αίθουσα***

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου - Χρυσή Αυγή):**  Πού λοιπόν στο άρθρο 75, κύριε Υπουργέ, υπάρχει πρόβλεψη ότι δια της υπογραφής του Προέδρου της Βουλής γίνεται νόμιμο ένα έγγραφο; Εγώ θέτω ένα ζήτημα ουσίας και ακούω φωνασκίες.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Αμανατίδης.

**ΙΩΑΝΝΗΣ ΑΜΑΝΑΤΙΔΗΣ:** Είναι απορίας άξιο, πώς δυνάμεις οι οποίες καταγγέλλουν σαν παράνομη τη διαδικασία, συμμετέχουν στη διαδικασία αυτή. Άλλωστε, όπως ειπώθηκε χθες, δεν έπρεπε καν να μιλώ. Δηλαδή, τι έπρεπε να πυροβολούν ή να δέρνουν; Ερωτήματα, τα οποία έχουν συγκεκριμένη απάντηση.

Κύριε Πρόεδρε, κύριε Υπουργέ, κυρίες και κύριοι Βουλευτές, η σημερινή τοποθέτηση, όπως και των επόμενων ημερών των μελών του Ελληνικού Κοινοβουλίου, θεωρώ ότι είναι ιστορικές. Θα μας κρίνει όλους η Ιστορία. Η Ιστορία έχει ανοίξει τα βιβλία της και τα βιβλία της δεν έχουν ανοίξει τώρα, αλλά από το 1995 με την Ενδιάμεση Συμφωνία και την υπογραφή Κάρολου Παπούλια.

Η Ιστορία έχει ανοίξει τα βιβλία της, όταν το 2007 υπήρχε στις προγραμματικές δηλώσεις στην κυβέρνηση Καραμανλή, με Ντόρα Μπακογιάννη, η σύνθετη γεωγραφική ονομασία. Η Ιστορία έχει ανοίξει τα βιβλία της, όταν στις προγραμματικές δηλώσεις κυβέρνησης Σαμαρά του 2012, με υπουργό τον κ. Αβραμόπουλο, μιλάει για το ίδιο θέμα. Η Ιστορία έχει ανοίξει τα βιβλία της, όταν το 2014, ο Υπουργός Εξωτερικών, κ. Ευάγγελος Βενιζέλος, ο οποίος ήταν και Αντιπρόεδρος της κυβέρνησης, με πρωθυπουργό τον Σαμαρά, ανέφερε ότι η θέση της χώρας μας είναι σύνθετη γεωγραφική ονομασία.

Η Ιστορία έχει ανοίξει τα βιβλία της και καταγράφει ότι τον Ιούλιο 2018, ο κ. Μητσοτάκης ανέφερε ότι η εθνική θέση είναι η σύνθετη γεωγραφική ονομασία, κάτι για το οποίο κατηγορούσε την Κυβέρνηση ότι έχει διχογνωμία μεταξύ των εταίρων της. Η Ιστορία έχει ανοίξει τα βιβλία της και αναφέρει ότι τον Ιανουάριο πριν από το συλλαλητήριο, ο κ. Μητσοτάκης ανέφερε ξανά στα στελέχη του ότι η Ελλάδα έχει χώρα. Τι άλλαξε, λοιπόν; Μπορεί η Νέα Δημοκρατία να εξηγήσει αυτή τη στιγμή στον ελληνικό λαό, την μεγάλη πολιτική αντίφαση, την οποία έχει; Γιατί, λοιπόν, άλλαξε η θέση αυτή; Για εμάς υπάρχουν δύο εξηγήσεις.

Η πρώτη είναι ότι παραδόθηκε στην ακροδεξιά συνιστώσα της, η οποία έγινε συνισταμένη, γεγονός το οποίο είδαμε και χθες εδώ με το κλείσιμο της Επιτροπής, όπου ο Αντιπρόεδρος της Νέας Δημοκρατίας, ο κ. Γεωργιάδης, είπε ότι «εμείς δεν θέλουμε το όνομα Μακεδονία», παρουσία του εκπροσώπου της Νέας Δημοκρατίας, υπεύθυνου τομέα της εξωτερικής πολιτικής, ο οποίος θα πρέπει να μας απαντήσει, ποια είναι η θέση της Νέας Δημοκρατίας για την ονομασία της γειτονικής χώρας.

Μπορώ να καταλάβω όταν λέτε ότι η Συμφωνία των Πρεσπών είναι κακή. Πείτε ότι κάνατε εσείς τη διαπραγμάτευση. Με τι όνομα θα κάνατε τη διαπραγμάτευσή σας; Η Ιστορία, λοιπόν, έχει βιβλία και στα βιβλία της έχει εγγραφεί αυτό το ιστορικό πλαίσιο. Μάλιστα, ξέφυγε του κ. Κουμουτσάκου και στην τοποθέτησή του είπε «της Μακεδονίας που ανήκει στην ελληνική επικράτεια». Δεν διαφωνώ σε αυτό, αλλά το θέμα είναι τι προβάλλετε προς τα έξω και εκεί που αυτή τη στιγμή σπέρνετε ανέμους, θα θερίσετε θύελλες αργότερα.

Θέλω να καταγγείλω από αυτό το βήμα της Βουλής, επίσης, τη στάση της Νέας Δημοκρατίας, η οποία δεν κατήγγειλε τα οργανωμένα, σχεδιασμένα επεισόδια και επιθέσεις προς το Ελληνικό Κοινοβούλιο, όπως και να εκφράσω τη συμπαράστασή μου προς τους αστυνομικούς εκείνους, οι οποίοι τραυματίστηκαν στις επιθέσεις αυτές, τις οποίες ακόμη και τώρα, η Νέα Δημοκρατία δεν τις έχει καταγγείλει. Τελικά, δεν καταδικάζετε τη βία από όπου και αν προέρχεται;

Αυτό που κατ’ εμέ μπορεί να θεωρηθεί σαν επιχείρημα, είναι αυτό που ακούστηκε χθες, ότι αφού βλέπετε ένα λαϊκό αίσθημα, το οποίο δεν ανταποκρίνεται ούτε από εδώ ούτε από εκεί, δικαιολογούν δηλαδή και τον εθνικισμό από την άλλη μεριά των Σκοπίων, άρα αυτή η Συμφωνία δεν θα περπατήσει. Οι συμφωνίες για να περπατήσουν προϋποθέτουν να γίνονται τα βήματα, τα οποία έχουν. Είχα πει και στην τοποθέτησή μου ότι μπορώ να καταλάβω επιφυλάξεις ως προς την εφαρμογή. Εκεί, όμως, στην εφαρμογή θα πρέπει να επιμείνουμε. Εκεί είναι το καθήκον της πολιτικής ηγεσίας. Όμως το πρώτο βήμα πρέπει να γίνει. Η Συμφωνία είναι ισορροπημένη, εθνικά επωφελής, υπηρετεί την εθνική στάση και πρέπει να ψηφιστεί από το Ελληνικό Κοινοβούλιο. Έχουμε ασφαλιστικές δικλείδες; Έχουμε.

Πρώτα απ' όλα η ίδια η Συμφωνία, η οποία λέει ότι τα συγκεκριμένα άρθρα, που αναφέρονται στο όνομα, είναι αμετάκλητα, δεν αλλάζουν, τελεία και παύλα. Στο ίδιο άρθρο αναφέρεται ότι οι επιθετικοί χαρακτηρισμοί «μακεδονικός» πλέον θα γίνουν «βορειομακεδονικός» στις επίσημες ονομασίες της και σε οτιδήποτε έχει σχέση με σωματεία ή οτιδήποτε έχει αναγνωριστεί από τη γειτονική χώρα. Η Ακαδημία μας και η Εταιρεία Μακεδονικών Σπουδών, «Μακεδονικών Σπουδών» θα ονομάζεται, να μην παίζετε με τους φόβους, όπως και το Αεροδρόμιο Μακεδονία, τα δικά τους θα αλλάξουν και θα λέγονται «της Βόρειας Μακεδονίας».

Σήμερα άκουσα και το εξής, «δεν θα γιορτάζουμε τον Μακεδονικό Αγώνα», «θα καταργήσουμε τον Παύλο Μελά». Σε αυτά τα τερατώδη, τα οποία είναι όχι απλώς ψέματα – σκόπιμα ψέματα – που ψαρεύουν στα θολά νερά του συναισθήματος, που δεν ανταποκρίνεται στην πραγματικότητα, το μόνο που έχουμε να αντιπαραθέσουμε είναι τα επιχειρήματα.

Κυρίες και κύριοι βουλευτές, αυτό είναι κατ’ εμέ το μεγάλο πολιτικό ζήτημα, οι λαοί πρέπει να δουν και να εφαρμόσουν. Παραβλέπετε το γεγονός – και θα πρέπει να μας πείτε – η Συμφωνία έχει ένα πρώτο μέρος και ένα δεύτερο μέρος. Συμφωνείτε με το δεύτερο μέρος, με τα μέτρα εμβάθυνσης της συνεργασίας μεταξύ δύο γειτονικών λαών, ναι ή όχι; Αυτό ζητούσατε, αυτό υπηρετούμε.

«Δεν ρωτήθηκε ο ελληνικός λαός». Εάν πούμε ότι δεν υπογράφουμε τη Συμφωνία και οι ιστορικές συνθήκες φέρουν αρνητικές εξελίξεις για τη χώρα μας, θα πει η Ιστορία κι εσείς ακόμα, ότι «εσείς ήσασταν κυβέρνηση και είχατε την ευθύνη να το προχωρήσετε;», ναι ή όχι; Γι' αυτό λέω ότι αναλαμβάνουμε την ιστορική ευθύνη. Μας αναφέρατε ότι στη ρηματική διακοίνωση το αναγνωρίζουμε ως «Δημοκρατία της Μακεδονίας». Καταθέτω ξανά το έγγραφο, δεξιά, όπως συμβαίνει και στα διαβατήριά τους, που γράφουν «Macedonian» υπάρχει ότι η χώρα αυτή αναγνωρίζεται από την Ελλάδα ως FYROM. Το καταθέτω ξανά στα πρακτικά, για να το δείτε επιτέλους.

***(Στο σημείο αυτό κατατίθεται έγγραφο, το οποίο επισυνάπτεται στο τέλος των πρακτικών)***

Θα ήθελα να κάνω ένα ερώτημα και μια διαπίστωση. Έχω ένα ερώτημα προς τη Νέα Δημοκρατία. Συμμετείχατε στο συλλαλητήριο. Συμφωνείτε με το ψήφισμα, το οποίο έχει βγει από το συλλαλητήριο; Θέλω μια απάντηση. Ναι ή όχι; Γιατί το ψήφισμα εγκρίθηκε και ψηφίστηκε ομοφώνως από την ανοικτή λαϊκή συνέλευση. Συμφωνείτε ή όχι; Ξέρω γιατί το λέω, γιατί όταν φθάνεις να λες ότι οι διαδηλώσεις μπορούν να αποφασίζουν και εντέλλονται, πρέπει να το σκεφτούν πολύ καλά οι πολιτικές δυνάμεις, οι οποίες το υιοθετούν αυτό.

Όσον αφορά στα εκκλησιαστικά, θα παρακαλούσα πάρα πολύ τους εκκλησιαστικούς παράγοντες, οι οποίοι γνωρίζουν ότι δέκα Μητροπολίτες της γειτονικής χώρας, με ταυτόχρονη επιστολή του κ. Ζάεφ προς το Οικουμενικό Πατριαρχείο, στις 30 Μαΐου 2018, κατέθεσαν αίτημα – μπορείτε να ανατρέξετε στην ιστοσελίδα του Οικουμενικού Πατριαρχείου και να το δείτε – με το οποίο ζητούν να λήξει το εκκλησιαστικό θέμα με την, κατά την άποψή τους, απόδοση αυτοκεφαλίας ή αυτονομίας, αλλά με νέα πλέον ονομασία «Αρχιεπισκοπή Αχριδών και πάσης Ιουστινιάνης», δηλαδή, χωρίς τη λέξη «μακεδονικός», να μην το υποκρύπτουν και όχι μόνο να μην το υποκρύπτουν, αλλά να μη λένε και βάζουν δηλώσεις άλλων ατόμων, που πιθανόν δεν θέλουν να γίνει αυτή η εξέλιξη.

Κύριε Πρόεδρε, η πολιτική τύφλωση, η αντιπολιτευτική, της Νέας Δημοκρατίας την οδηγεί σε ατραπούς, οι οποίες στο τέλος θα στραφούν εναντίον της. Εκείνο, όμως, που εμείς δεν θέλουμε είναι να στραφούν εναντίον της χώρας και εναντίον της ενότητας των Ελλήνων, και όταν οι Έλληνες ήταν διχασμένοι, πάντα είχαμε καταστροφές.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κικίλιας.

**ΒΑΣΙΛΕΙΟΣ ΚΙΚΙΛΙΑΣ:** Σας ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, θέλω να είμαι ξεκάθαρος. Εμείς, στη Νέα Δημοκρατία, πιστεύουμε και υποστηρίζουμε ότι η Συμφωνία είναι επιζήμια για την Ελλάδα, γιατί εκχωρεί κυριαρχικά της δικαιώματα επί της Μακεδονίας. Μάλιστα, κύριε συνάδελφε, εμείς πιστεύουμε ότι η Συμφωνία αυτή αγνοεί τη βούληση της πλειοψηφίας του ελληνικού λαού λίγους μήνες πριν τη λήξη της θητείας σας, της κοινοβουλευτικής πλειοψηφίας, η οποία πιστεύουμε πλέον ότι δεν υπάρχει κι άρα, σε κορυφαία ζητήματα όπως αυτό, όπως κι εσείς επανειλημμένα έχετε πει, πρέπει να ζητούνται ευρείες κοινοβουλευτικές πλειοψηφίες. Γι' αυτό και ζητήσαμε να προσφύγετε και να προσφύγουμε σε εκλογές.

Επίσης, θέλω, να πω ότι υπάρχει υστεροβουλία στην απόφαση του Πρωθυπουργού της χώρας, του κ. Τσίπρα, σε ό,τι έχει να κάνει με τη Συμφωνία. Θεωρώ ότι η στόχευση και η τακτική του ήταν πριν και πρώτα απ' όλα σ’ ένα θέμα, στο οποίο έχει τις απόψεις του κι εσείς τις δικές σας, που μειοψηφούν εμφανώς στην ελληνική κοινωνία, να διχάσει τη Νέα Δημοκρατία. Αυτό δεν κατάφερε να το κάνει ο κ. Τσίπρας. Μετά άλλαξε τη στόχευσή του και προσπάθησε να διαλύσει πολιτικά Κόμματα – πράγμα που κατάφερε π.χ. με το Ποτάμι – και να διχάσει την Αριστερά και να δημιουργήσει προβλήματα και στο ΚΙΝΑΛ. Αυτή είναι η νέα στόχευσή του, η πρόσφατη.

Εσείς φέρατε μια Συμφωνία, της οποίας τα ανταλλάγματα που παίρνουμε είναι ήσσονος σημασίας σε σχέση μ’ αυτά, τα οποία προσφέρουμε στο Κράτος των Σκοπίων και η διαπραγμάτευση δείχνει, κύριε Υπουργέ, ότι αυτός είναι ο σκοπός και ο στόχος, να ωφεληθούν τα Σκόπια και όχι η Ελλάδα. Παρότι στη συγκεκριμένη διαπραγμάτευση η Ελλάδα είναι μέλος της Ευρωπαϊκής Ένωσης, είναι μέλος του ΝΑΤΟ, είναι ο ισχυρός εκ των δύο και θα μπορούσε να επιβάλει στρατηγικά και πολιτικά τα δίκαιά της, βλέπουμε ότι αυτό δεν το κατάφερε κι αυτό το λέω με ψυχραιμία κι ηρεμία μελετώντας αυτά, τα οποία έχετε φέρει.

Δεσμεύει δε τη χώρα μας αυτή η Συμφωνία – αντίθετα μ’ αυτά, τα οποία λέτε – για μακρότατο χρονικό ορίζοντα κι επιβάλλει γεγονότα μη αναιρέσιμα. Τι σημαίνει αυτό; Σημαίνει, κύριοι συνάδελφοι, ότι όταν στο Υπουργικό Συμβούλιο, ο κ. Κοτζιάς, πρώην Υπουργός, διορισμένος απ’ τον Πρωθυπουργό «σφάχτηκε» ενώπιον του ελληνικού λαού με τον κ. Καμμένο, Αρχηγό Κόμματος, διορισμένο Υπουργό απ’ τον Πρωθυπουργό και εκστόμισαν ο ένας στον άλλον βαρύτατες κατηγορίες γι’ αυτή τη Συμφωνία, για χρηματισμούς, για βαλίτσες που πηγαίνουν και έρχονται, για υστερόβουλες σκέψεις και κινήσεις πολιτικές, που είναι βλαπτικές στα εθνικά μας συμφέροντα, ο κ. Πρωθυπουργός ήταν παρών. Παρέμεινε έξω απ’ αυτή την κουβέντα άφωνος, δεν πήρε ποτέ θέση και διάλεξε να αποπέμψει τον κ. Κοτζιά. Πιστεύετε, λοιπόν, ότι έχει να κάνει μόνο με την επιστολή παραίτησης κι αν αυτή δημοσιοποιήθηκε ή όχι;

Κατά την άποψή μου, εν μέρη δημοσιοποιήθηκε η επιστολή και το κείμενο αυτό, μ’ αυτά, τα οποία εκστόμισαν ο ένας Υπουργός απέναντι στον άλλον. Θεωρώ, λοιπόν, ότι αν υπάρχουν τέτοια πράγματα και τέτοια διακυβεύματα στον αέρα, έχουμε κι έχετε υποχρέωση αυτά να γίνουν γνωστά, πριν υπογραφεί μια τέτοια Συμφωνία από τη δική σας πλειοψηφία των 146 συν των 6 προθύμων, που θα δεσμεύει τη χώρα και θα είναι μη αναστρέψιμη σε πολύ βασικά της σημεία κι εάν στο απώτερο μέλλον κάποιος από εσάς ή όλοι μας ανακαλύψει τι υπήρχε πίσω απ’ αυτή τη Συμφωνία, καταλαβαίνετε ότι το βάρος θα είναι υπερπολλαπλάσιο για εσάς, που την έχετε ψηφίσει.

Θα ήθελα να σας πω ότι υπάρχουν κι άλλα θέματα στη Συμφωνία, τα οποία δε θέλετε να θίξετε και τα οποία ενδεχομένως οι βουλευτές της Βόρειας Ελλάδας και οι δικοί σας και της Νέας Δημοκρατίας και των άλλων Κομμάτων τα γνωρίζουν καλύτερα κι αν ρωτήσετε τους εμπορικούς συλλόγους στη Βόρεια Ελλάδα, θα σας τα πουν για τα εμπορικά μας προϊόντα. Έχετε αφήσει έξω αυτή τη συζήτηση, που είναι καίρια, είναι κομβική και ξέρετε ότι είναι άκρως προβληματική, όπως επίσης και ο πρώην Υπουργός μίλησε ξανά για το ονοματολογικό, ενώ ξέρει πάρα πολύ καλά ότι, προφανώς, δεν είναι μόνο αυτό.

Κανείς δεν μπορεί, ν’ αμφισβητήσει τον έγκριτο κ. Μπαμπινιώτη, ο οποίος απάντησε αρμοδίως, ήταν εκεί. Αυτός διαπραγματεύτηκε ότι δεν τίθετο ποτέ το 1977 θέμα μακεδονικής γλώσσας και ότι εμφανώς παίρνετε και χρησιμοποιείτε ως επιχειρηματολογία αυτή, που χρησιμοποιεί η Σκοπιανή Κυβέρνηση, έναντι αυτής της επιχειρηματολογίας, που χρησιμοποιούσε και χρησιμοποιεί τα τελευταία 25 χρόνια το ελληνικό Υπουργείο Εξωτερικών και όλες οι κυβερνήσεις. Κάτι λέει αυτό. Επίσης, το μικροπολιτικό παιχνίδι περί εθνότητας, εθνικότητας, υπηκοότητας ή ιθαγένειας ξέρουμε όλοι ότι έχει την ίδια κατάληξη.

Βλέπετε ότι ακόμη και ένας, κατά τα δικά σας λεγόμενα, μετριοπαθής πολιτικός, όπως είναι ο κ. Ζάεφ, δεν μπορεί να κρατηθεί και ήδη η ρητορική του στον δημόσιο λόγο εμπεριέχει ένα και μόνο πρόθεμα, Μακεδονία, μακεδονικός λαός, μακεδονική γλώσσα. Το παραδέχθηκαν και οι Έλληνες. Εκκινεί μια άλλη διαδικασία, λοιπόν. Ο αλυτρωτισμός ήταν μια πληγή για την περιοχή, για το γειτονικό κράτος. Πιστεύετε ότι αυτή η Συμφωνία πραγματικά βοηθάει στο να αρθεί; Το αντίθετο. Υπάρχει μέσα στη Συμφωνία ή προβλέπεται το θέμα του λιμανιού ή το θέμα της πρόσβασης της γειτονικής χώρας σε λιμάνι; Συζητήθηκε τον τελευταίο καιρό; Πιστεύετε ότι υπάρχει ως σκεπτικό στη γειτονική χώρα ότι μια άλλη κυβέρνηση μετά από ένα μήνα, δύο μήνες, πέντε μήνες, ενάμιση χρόνο, σε μια αποσταθεροποιημένη περιοχή μπορεί να εγείρει με βάση αυτή τη Συμφωνία άλλα πολύ σημαντικά θέματα σε σχέση με τις γειτονικές χώρες και κυρίως, την Ελλάδα; Είναι πολύ πιθανό.

Σε μια ευμετάβλητη περιοχή, όπως είναι τα Βαλκάνια, που συστηματικά τα τελευταία χρόνια υπήρχαν πολλά προβλήματα – που γνωρίζετε εσείς ο ίδιος πάρα πολύ καλά – σπεύδετε στο τέλος της διακυβέρνησης σας να φέρετε μια Συμφωνία, με την οποία δεν συμφωνεί η πλειοψηφία του ελληνικού λαού, με την οποία δεν συμφωνεί, κατά την άποψή μας και η πλειοψηφία του Ελληνικού Κοινοβουλίου. Διαλύσατε δύο κόμματα, προκειμένου να υφαρπάξετε κάποιους βουλευτές και να βρείτε αυτή την πλειοψηφία, ενώ αν εσείς με το ηθικό πλεονέκτημα, το οποίο μας κραδαίνατε στο πρόσωπο όλο αυτό τον καιρό – το ηθικό πλεονέκτημα της Αριστεράς, που κατά την άποψή μου, έτσι όπως το χρησιμοποιείτε εσείς δεν υπάρχει – εάν φέρνατε μια καθαρή λύση, αντιλαμβανόμασταν ότι και εντός Κοινοβουλίου θα έπρεπε να έχετε καθαρές πλειοψηφίες και πάντως σίγουρα δεν μπορεί στο τέλος της διακυβέρνησης σας να πηγαίνετε απέναντι στο λαϊκό αίσθημα, δηλαδή, στην πλειοψηφία της ελληνικής κοινωνίας, που είναι εμφανές ότι για όποιον από τους λόγους έχω αναφέρει θέλετε ή για όλους μαζί δεν συμφωνεί με αυτή τη Συμφωνία. Τη Συμφωνία αυτή θα την καταψηφίσουμε και βέβαια τα σημαντικά στην Ολομέλεια της Βουλής.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, κυρίες και κύριοι συνάδελφοι, στη σημερινή παρέμβασή μου θα ήθελα να ασχοληθώ μόνο με το πολιτικό περιβάλλον, στο οποίο και η Επιτροπή, αλλά και η Βουλή έρχεται να ψηφίσει τη συγκεκριμένη Συμφωνία. Για τη Συμφωνία θα τα πούμε στην Ολομέλεια.

Αυτό το οποίο έχει σημασία είναι να δούμε, μετά απ' όλα αυτά, τα οποία έγιναν τις τελευταίες ημέρες, σε ποιο πολιτικό περιβάλλον φτάσαμε στη συζήτηση στη Βουλή για τη Συμφωνία των Πρεσπών. Νομίζω ότι θα πρέπει να τοποθετήσουμε τα πράγματα στη σειρά τους. Τα πάντα ξεκίνησαν με την κατάσταση επείγοντος που έθεσαν στον κ. Τσίπρα και στην Κυβέρνηση τόσο οι Αμερικανοί όσο και οι Ευρωπαίοι σύμμαχοι με προεξάρχουσα την κυρία Μέρκελ, προκειμένου να κλείσει το θέμα του ονοματολογικού. Την πίεση αυτή την υιοθέτησε ο κ. Τσίπρας σε βαθμό ταύτισης, για να διαμορφώσει μια ατζέντα απόδρασης από τα πραγματικά προβλήματα της χώρας. Το θέμα προέκυψε εμβόλιμα, δεν ήταν στην ατζέντα και προέκυψε εμβόλιμα, διότι πραγματικά ήταν μια σανίδα απόδρασης από τα καθημερινά προβλήματα. Καμία εθνική προτεραιότητα δεν εξυπηρετήθηκε, γιατί δεν υπήρχε τη στιγμή που άνοιξε το θέμα, παρά μόνο η πολιτική προτεραιότητα του κ. Τσίπρα να έχει ένα εθνικό αντίβαρο στις μνημονιακές πολιτικές. Κανένα πρόβλημα. Κανένα πρόβλημα, διότι εφόσον το θέμα ήρθε, έπρεπε να διαμορφώσει ένα πολιτικό πλαίσιο.

Ήταν η στιγμή ευνοϊκή, για να συζητηθεί κάτι τέτοιο; Το momentum; Δεν υπάρχει καμία αμφιβολία. Tο momentum ήταν εξαιρετικό τόσο για την Ελλάδα όσο και για το διεθνή παράγοντα, όχι μόνο επειδή ο Ζάεφ ήταν στην εξουσία και ήταν έτοιμος για υποχωρήσεις και συμβιβασμούς, αλλά κυρίως, επειδή το ευρωατλαντικό ενδιαφέρον για τη λύση του ζητήματος ήταν ιδιαίτερα έντονο. Επομένως, η στιγμή ήταν κατάλληλη.

Σε αυτό το ευνοϊκό περιβάλλον, ο κ. Τσίπρας και η Κυβέρνησή του επιδίωξε τη διαμόρφωση μιας εθνικής γραμμής, στη βάση της εθνικής γραμμής που υπήρχε τουλάχιστον μέχρι σήμερα; Δηλαδή, στην προϋπάρχουσα εθνική γραμμή, όπως εξελίχθηκε από τη δεκαετία του 1990 που το θέμα μένει ανοιχτό; Διαμόρφωσε συνθήκες εθνικής συναίνεσης, εθνικού διαλόγου, ώστε να ενισχύσει τη διαπραγματευτική του θέση; Όχι, το αντίθετο έκανε. Συγκρότησε με τον κ. Καμμένο στην αρχή ένα πολιτικό μέτωπο σύγκρουσης με την Αντιπολίτευση και δήθεν διεμβόλισης του πολιτικού συστήματος.

Ποιος συγκρούεται, όμως, με όλη την Αντιπολίτευση, από το ΚΚΕ μέχρι τη Νέα Δημοκρατία περνώντας από το Κίνημα Αλλαγής; Ποιος επιδιώκει τη σύγκρουση με την Αντιπολίτευση, όταν θέλει να διαμορφώσει τις καλύτερες δυνατές συνθήκες, για την υποστήριξη ενός εθνικού θέματος; Μόνο αυτός, ο οποίος έχει διαφορετική πολιτική ατζέντα και θέλει να χρησιμοποιήσει και να εργαλειοποιήσει ένα εθνικό θέμα για την κομματική ή την πολιτική ατζέντα της Κυβέρνησης και του ΣΥΡΙΖΑ. Αν ο ΣΥΡΙΖΑ είχε εξασφαλίσει την περίφημη εθνική ενότητα με ευρείες συναινέσεις, η θέση της Ελληνικής Κυβέρνησης θα ήταν διαπραγματευτικά ισχυρή και μάλιστα, με ισχυρή διακομματική νομιμοποίηση.

Παρόλα αυτά, όπως πάντα, ο ΣΥΡΙΖΑ επέλεξε να μετατρέψει το θέμα σε ένα αντικείμενο διχασμού και πόλωσης. Το αποτέλεσμα ήταν αναμενόμενο. Ο ΣΥΡΙΖΑ προσπάθησε να «πουλήσει» πολιτικά μια δήθεν ιστορική συμφωνία, που δήθεν απειλείται από έναν ετερόκλητο όχλο, που είδε ο κ. Πρωθυπουργός στα συλλαλητήρια και ο οποίος μάζευε από την άκρα δεξιά μέχρι την δήθεν πατριωτική άκρα Αριστερά. Αυτός ήταν ο ετερόκλητος όχλος, όπως τον είχε αποκαλέσει. Αυτός ο ετερόκλητος όχλος, όμως, δεν απειλούσε τίποτε, παρά μόνο το δικό του σχέδιο και για αυτό και ακριβώς την επόμενη μέρα φτάσαμε στη Novartis και τις δήθεν αποκαλύψεις, την ίδια ώρα που η Νέα Δημοκρατία έπεσε στην παγίδα και έψαχνε νέους «βουκεφάλες» στο συλλαλητήριο.

Το σωσίβιο στην ανύπαρκτη εθνική πολιτική του κ. Τσίπρα δόθηκε για άλλη μια φορά από τον κ. Καμμένο, του οποίου η ξαφνική και χρήσιμη διαφωνία – αφού είχε υπογραφεί, όμως, η Συμφωνία των Πρεσπών – χρησιμοποιήθηκε για να εφαρμοστεί το σχέδιο εξαγνισμού της προηγούμενης συμπόρευσής του με τον ΣΥΡΙΖΑ, του ΣΥΡΙΖΑ με τον ακραίο εταίρο, για την ανακατάληψη της δήθεν δημοκρατικής ταυτότητας του ΣΥΡΙΖΑ. Ο πρώην έντιμος εταίρος απασφάλισε, πέρασε στην πολιτική καταγγελία του αχρείαστου πλέον κ. Κοτζιά, φτιάχνοντας συνωμοσιολογικά σενάρια περί διαφθοράς, συναλλαγής και χρηματισμού.

Ας σταθούμε, όμως, λίγο σε αυτό. Είναι δυνατόν μέχρι και σήμερα ο Πρωθυπουργός της χώρας να ακούει από τον πριν από λίγες μέρες εταίρο του ότι υπήρχε χρηματισμός βουλευτών στη FYROM, με πρωτοβουλία ή μέσα από διαύλους που περνούσαν από το Υπουργείο Εξωτερικών και να μην κάνει τίποτε; Είναι δυνατόν να ακούει, ως ένας άλλος αστυνομικός ή τροχονόμος, στο Υπουργικό του Συμβούλιο τον ένα Υπουργό να καταγγέλλει τον άλλο για χρηματισμό και για εκατομμύρια από τον Σόρος και να μην υπάρχει καμία απάντηση σε αυτό; Διότι είναι πολιτικό το ζήτημα, εκτός και αν είναι τόσο χρήσιμη αυτή η διαφωνία του κ. Καμμένου σε ένα στημένο καθαρά παιχνίδι.

Κάπως έτσι η Συμφωνία των Πρεσπών έφτασε αυτές τις μέρες την Ελληνική Βουλή, δήθεν εξαγνισμένη από τα προηγούμενα βαρίδια, αλλά ουσιαστικά, υπονομευμένη. Ποια ήταν η υπονόμευση; Κοιτάξτε το πολιτικό περιβάλλον μέσα στο οποίο έρχεται αυτή η Συμφωνία, κυρίες και κύριοι συνάδελφοι, με έναν παραιτημένο Υπουργό Εξωτερικών, με έναν παραιτημένο Υπουργό Άμυνας, με μια συνολική παραίτηση από μια ουσιαστική λύση μακράς διαρκείας.

Επομένως, η Συμφωνία των Πρεσπών δεν ψηφίζεται μέσα σε ένα πολιτικό κενό, έχει συγκεκριμένα χαρακτηριστικά, που προσδιορίζουν, ενδεχομένως και τα κριτήρια της τάσης των Κομμάτων και των Βουλευτών. Μια βιαστική και μυστική διπλωματική διαδρομή ερήμην του Συμβουλίου των Πολιτικών Αρχηγών. Μια ηττημένη και «στημένη» θα έλεγα, ενδοκυβερνητική κρίση, μια παρακμιακή αναζήτηση διπλών και εναλλασσόμενων κοινοβουλευτικών πλειοψηφιών. Πολλά ευκαιριακά ρεπό, από ό,τι είδαμε, το λένε και οι ίδιοι οι Βουλευτές, που αναπληρώνουν τα κενά και τις απουσίες των νέων κρυμμένων ή φανερών «Καμμένων» στην Κυβέρνηση. Δεν έγινε απολύτως κανένα Big Bang του πολιτικού συστήματος, δεν προκλήθηκε τίποτε από αυτόν τον δήθεν διεμβολισμό των κομμάτων της συγκυρίας, παρά μόνο η προσφορά για πολιτική αξιοποίηση από Βουλευτές, που την τελευταία στιγμή θέλουν να πιστέψουν στις υποσχέσεις του κ. Τσίπρα.

Αυτό δείχνει την πολιτική παρακμή της Κυβέρνησης, μιας Κυβέρνησης, η οποία παραμένει μια Κυβέρνηση μειοψηφίας, της οποίας ηγείται ο κ. Τσίπρας. Το σύνθημα «Πρέσπες και ολοταχώς εκλογές», περνά από τις υποσχέσεις για μελλοντική αξιοποίηση των νέων εταίρων, στο σχέδιο διάσωσης του ίδιου του κ. Τσίπρα, με ευκαιριακές πλειοψηφίες και με τη χρήση της ψήφου Βουλευτών, που τελικά μέσα από αυτές τις διαδικασίες, που είδατε χθες στη Βουλή, ευτελίζουν τους κοινοβουλευτικούς θεσμούς και κάπου εκεί, ο κ. Τσίπρας ανακάλυψε το δήθεν προοδευτικό μέτωπο, για να το ταυτίσει με την υπερψήφιση της Συμφωνίας.

Το ψάρεμα στα θολά νερά της πολιτικής αρπαχτής είναι μια δοκιμασμένη συνταγή από το ΣΥΡΙΖΑ, έστω και εάν είναι επικίνδυνη για τα εθνικά θέματα. Στην πραγματικότητα κανένα τέτοιο μέτωπο δεν υπάρχει. Υπάρχει μια Κυβέρνηση μειοψηφίας, που ψάχνει κρυφούς και φανερούς «Καμμένους», για να περάσει κάποιους μήνες ακόμη στην εξουσία, με τη χώρα να σέρνεται πραγματικά και με την οικονομία σε κώμα, όπως πολλοί λένε.

Η μετατροπή μιας εθνικής συμφωνίας σε δεξαμενή μεμονωμένων ψήφων από κονιορτοποιημένα κόμματα είναι η χειρότερη εκδοχή του πολιτικού αμοραλισμού και αυτό ζούμε. Αυτό είδατε και χθες. Παρακολουθώντας αυτό το κακοστημένο παιχνίδι των χρήσιμων αδέσποτων ψήφων, ο ΣΥΡΙΖΑ έχει την ψευδαίσθηση ότι αποκτά πρωτοβουλία …

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Παπαθεοδώρου, έχετε ξεπεράσει τον χρόνο σας.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριοι συνάδελφοι, ζητώ την ανοχή σας για 30 δευτερόλεπτα, να ολοκληρώσω τη φράση μου. Δεν είναι η πρώτη φορά που συμβαίνει αυτό. Έτσι, λοιπόν, ψάχνει ένα δήθεν προοδευτικό μέτωπο. Αυτή η ρεταλοποίηση της πολιτικής ζωής – περί αυτού πρόκειται και το καταλαβαίνουν πρώτα από όλα οι πολίτες – δεν έχει τίποτε άλλο ως αντικείμενο παρά μόνο να ψάξει νέους συνομιλητές του ΣΥΡΙΖΑ. Στην πραγματικότητα, θα φανεί ότι λίγο πριν πέσει ο ΣΥΡΙΖΑ είχε την τελευταία δεξαμενή, δεξαμενή, η οποία λέγεται «Νέα Ελληνική Ορμή» της κυρίας Παπακώστα, την «Πυρίκαυστο Ελλάδα» του κ. Ζουράρι, την μισή όχθη του «ΠΟΤΑΜΙΟΥ» και τη μισή σφραγίδα του κ. Θεοχαρόπουλου. Αυτό μαζί με αζήτητα της πολιτικής, τα οποία θα κάνουν εκδηλώσεις, θα πηγαίνετε για να γεμίζετε τις αίθουσες, διότι τα αζήτητα της πολιτικής, δεν έχουν ούτε τη σκιά τους να σας φέρουν σε αυτό το νέο ξεκίνημα που κάνετε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Σας ευχαριστώ.

***Θόρυβος στην Αίθουσα***

Κύριε Μπάρκα, μπορείτε να απαντήσετε, όταν θα μιλήσετε. Τον λόγο έχει ο κ. Σαχινίδης.

**ΙΩΑΝΝΗΣ ΣΑΧΙΝΙΔΗΣ:** Όλο αυτό το τελευταίο διάστημα ο ελληνικός λαός ασχολείται με το επίπεδο που υπάρχει στη Βουλή, ένα επίπεδο, το οποίο ευτελίσατε και εξευτελίσατε με τον τρόπο που συμπεριφέρεστε. Έχω πει επανειλημμένα ότι η δική σας δημοκρατία, ο δικός σας τρόπος αντίληψης της Δημοκρατίας έχει όρια και περιορισμούς. Αυτό που υποστηρίζετε ότι εκφράζει η ιδεολογία σας, η διαφορετικότητα, υποστηρίζετε όλες τις διαφορετικές απόψεις πλην αυτών των Ελλήνων εθνικιστών. Σίγουρα, η δική μας κοσμοθεωρία σε σχέση με τη δική σας απέχει παρασάγγας.

Εγώ είμαι ένας άνθρωπος με πάθος. Αγαπώ και μισώ με πάθος. Αγαπώ την πατρίδα μου, την οικογένειά μου και αυτό το δικαίωμα δε μπορεί να μου το στερήσει κανείς «προοδευτικός δημοκράτης». Έχετε κάθε δικαίωμα να έχετε αντίθετη άποψη, αλλά είστε υποχρεωμένοι να ακούτε τη διαφορετική άποψη, χωρίς να φωνασκείτε και χωρίς να κάνετε χαρακτηρισμούς. Χθες, ο Ειδικός Αγορητής της Χρυσής Αυγής με επιχειρήματα θέλησε να αποδείξει ότι η συγκεκριμένη διαδικασία είναι παράνομη. Το να φωνάζετε και να προσπαθείτε να σταματήσετε τη δημοκρατική διαδικασία, που υποστηρίζετε εσείς, δεν λέει τίποτα. Μπορούμε να φωνάξουμε και εμείς περισσότερο.

Καταγγέλλετε τη βία, την καταγγέλλετε όμως πάντα μονομερώς. Μάλιστα, χθες, δυστυχώς, από αυτούς που φωνασκούσαν, κάποιοι έχουν διατελέσει και στα Υπουργεία Παιδείας. Αυτό είναι το επίπεδό σας; Αποδείξτε μας ότι έχετε επίπεδο ανεχόμενοι τη δική μας διαφορετικότητα. Αποδείξτε μας ότι έχουμε το δικαίωμα της ελεύθερης έκφρασης και σε αυτή την αίθουσα και στον Ναό της Δημοκρατίας. Είστε υποχρεωμένοι, βάσει της Δημοκρατίας, την οποία δεν πιστεύετε, γιατί όλοι σας πιστεύετε στη δημοκρατία του προλεταριάτου, έχουμε το δικαίωμα να εκφραζόμαστε.

Άκουσα πολλά. Πίστευα ότι στα τρία περίπου χρόνια που είμαι σε αυτό το Κοινοβούλιο ότι τα είδα όλα. Δυστυχώς, όχι. Τα χειρότερα έπονται. Ακούσαμε από τις τοποθετήσεις από όλες τις πτέρυγες για το πόσο καλή είναι αυτή η Συμφωνία και πόσο επιζήμια θα είναι, αν δεν ολοκληρωθεί. Ακούσαμε για την επιστολή παραίτησης Κοτζιά και συμφωνώ ότι υπάρχουν προσωπικά δεδομένα, όχι όμως για έναν άνθρωπο, ο οποίος υπηρετεί τη Δημοκρατία και τον ελληνικό λαό. Θα υπήρχαν προσωπικά δεδομένα, αν ήταν μια προσωπική επιστολή, εάν δεν ήταν ένα δημόσιο πρόσωπο στη θέση που ήταν. Είστε υποχρεωμένοι, κύριοι της Κυβέρνησης, να δημοσιεύσετε την επιστολή παραίτησης Κοτζιά, γιατί θα πρέπει να ενημερωθεί ο ελληνικός λαός.

Χθες, ο κ. Κατρούγκαλος μας είπε ότι πήραμε και δεν δώσαμε τίποτα. Κύριε Υπουργέ, αριθμήστε μου ένα από αυτά που πήραμε. Ακούσαμε από τον Κοινοβουλευτικό Εκπρόσωπο της Πλειοψηφίας, τον κ. Ξυδάκη, ότι το Κράτος έχει συνέχεια. Δεν διαφέρετε σε τίποτα με τη Νέα Δημοκρατία, καθώς ακριβώς τα ίδια λέει και ο Αρχηγός της ότι το ελληνικό Κράτος έχει συνέχεια και αν ψηφιστεί και περάσει τελικά αυτή η Συμφωνία, θα την σεβαστεί.

Είχαμε τοποθετήσεις και από τον κ. Δανέλλη και από τον κ. Φάμελλο, ο οποίος, στη συζήτηση για την ψήφο εμπιστοσύνης μας είπε ότι η Ελλάδα έχανε διαχρονικά και μάλιστα, όλοι σας ανεξαιρέτως και από αυτούς που υπερψηφίζετε ή καταψηφίζετε τη Συμφωνία των Πρεσπών, προσπαθήσατε να χρησιμοποιήσετε επιχειρήματα για το πόσο καλή είναι. Αλήθεια, οι Βουλευτές με καταγωγή από Βόρεια Ελλάδα, θα μπορούσαν να μου πουν τι ακριβώς χάνουμε; Μας λέτε ότι δίνεται η ευκαιρία να παίξει η Ελλάδα έναν πρωταγωνιστικό ρόλο στα Βαλκάνια. Ποιος άλλος μπορεί να παίξει αυτόν τον πρωταγωνιστικό ρόλο; Οι Αλβανοί, οι Σκοπιανοί, οι Βούλγαροι, οι Ρουμάνοι;

Αναφερθήκατε επανειλημμένα για τον φόβο αλυτρωτισμού που υπάρχει. Από ποιον; Τον Σύλλογο Κυνηγών Γιαννιτσών να στείλουμε μπορεί να καταλάβει οποιαδήποτε από αυτές τις χώρες. Πού είναι ο φόβος σας; Είναι τελείως ψεύτικα τα επιχειρήματά σας. Είστε αχυράνθρωποι και είστε ψεύτες και υποκριτές.

Απολύτως κανένα πρόβλημα δεν έχει η Ελλάδα στο αν λυθεί ή δεν λυθεί αυτό το πρόβλημα. Το μόνο πρόβλημα το δημιουργείτε εσείς με τα ψέματα που λέτε στον ελληνικό λαό. Μάλιστα, χθες, από την τοποθέτηση του Κομμουνιστικού Κόμματος, φάνηκε ότι το δικό τους πρόβλημα δεν είναι ότι καταψηφίζουν τη Συμφωνία, επειδή δεν δίνει λύση, αλλά την καταψηφίζουν, γιατί δίνει – λέει – τη δυνατότητα να μπουν τα Σκόπια στο ΝΑΤΟ. Το μόνο τους πρόβλημα είναι αν θα μπει στο ΝΑΤΟ ή όχι. Οι δε Ανεξάρτητοι Έλληνες χθες, δεν μπόρεσαν σε καμία περίπτωση να μας πείσουν. Υπάρχει ένα συναινετικό διαζύγιο και μάλιστα, τελείως αναίμακτο. Εάν ήθελε, ο πρώην Υπουργός Αμύνης θα μπορούσε όχι να απειλεί με casus belli, αλλά να το κάνει πράξη.

Και ας έρθουμε και στη Νέα Δημοκρατία. Τι ακριβώς δεν σας αρέσει, κύριοι της Νέας Δημοκρατίας; Εσείς δεν είστε που τιμάτε τους αγώνες της Αριστεράς; Αυτοί είναι οι αγώνες της Αριστεράς. Οι αγώνες της Αριστεράς είναι το ξεπούλημα της Μακεδονίας. Το έχει πει και ο Αρχηγός σας, το έχουν πει και τα στελέχη σας ότι τιμάτε τους αγώνες της Αριστεράς. Ποιους αγώνες τιμάτε; Το νεκρό σύζυγο της κυρίας Μπακογιάννη; Τιμάτε αυτούς τους αγώνες της Αριστεράς; Θα δώσετε λόγο, κυρίες και κύριοι. Θα δώσετε λόγο στον ελληνικό λαό. Όποτε κι αν έρθουν οι εκλογές, ο ελληνικός λαός – δυστυχώς για εσάς – έχει ξυπνήσει και άλλο κουτόχορτο δεν τρώει. Είστε η ψευτοδεξιά. Ο μοναδικός εκφραστής της πραγματικής λαϊκής δεξιάς σε αυτή την αίθουσα είναι η Χρυσή Αυγή. Και όταν μας αξιώσει ο Θεός και αναλάβουμε την εξουσία σε αυτή τη χώρα, όλα αυτά που ψηφίσατε, όλα αυτά που φέρατε, θα τα καταργήσουμε εν μια νυκτί. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε τον κ. Σαχινίδη. Τον λόγο έχει η κυρία Κανέλλη.

**ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ):** Ευχαριστώ, κύριε Πρόεδρε. Το μόνο σίγουρο είναι ότι ο Θεός δεν είναι ναζί. Όποιος Θεός, σε οποιαδήποτε θρησκεία. Ναζί Θεό, μέχρι τώρα, δεν ξέρουμε. Ότι οι ναζιστές μπορεί να φτιάξουν το δικό τους Θεό, επίσης, το ξέρουμε. Δεν ξέρω κάποια θρησκεία, που να έχει Θεό ναζί ούτε και λεξιλόγιο ναζί ταιριάζει σε ομιλητή αυτού του Βήματος, εδώ μέσα.

Λοιπόν, φέρατε μια Συμφωνία. Οι συμφωνίες έχουν λόγο ύπαρξης, χρόνο, timing και βεβαίως, στο τέλος, μπορεί να καταλήξουν να έχουν και ένα διαφημιστικό φιλμάκι, που επικαλείται τον Σολωμό περί εθνικής αλήθειας σαν και αυτό, που ήδη κυκλοφορεί.

Να πάρουμε λίγο τα πράγματα με τη σειρά. Το Μακεδονικό – δεν μπαίνουν στον προφορικό λόγο εισαγωγικά – ζήτημα δεν είναι τωρινό. Έχει πίσω του μια προϊστορία. Και οι αστικές τάξεις των χωρών της περιοχής το έχουν διαχειριστεί κατά το δοκούν. Και οι μη αστικές τάξεις της περιοχής, σε παλαιότερους χρόνους, κατά το δοκούν. Δεν θα μπούμε εμείς σε αυτήν τη διαδικασία. Θα μπούμε στο επείγον, το κλειστό, τη διαπραγμάτευση πρόσωπο με πρόσωπο, με διαδικασίες που ο κόσμος άρχισε να τις συζητάει στο «και πέντε» ή στο «παρά πέντε», με διαδικασίες επισπεύδουσες την κατάληξη των Βαλκανίων σε «Δυτικοβαλκανική».

Αυτή είναι η αλήθεια, κύριοι, και δεν μιλάμε για το 1821, δεν μιλάμε για την εποχή του Μεγαλέξανδρου. Μιλάμε για το τώρα. Δηλαδή, τον κοντινό χρόνο της πρόσφατης μνήμης από το 1999 και τους βομβαρδισμούς στη Γιουγκοσλαβία. Οι βομβαρδισμοί στη Γιουγκοσλαβία και όλη η υπόθεση Συμφωνιών τύπου Ντέϊτον και Ραμπουιγιέ, μαζί με ποταμούς αίματος κατακερμάτισαν, με τις ευλογίες, τα όπλα, τα κίνητρα, τη χρηματοδότηση και τη συμμετοχή της Ελλάδας την Γιουγκοσλαβία – ένα πολυπολιτισμικό, πολυεθνικό κράτος – που ξαφνικά μεταφράστηκε σε υβρίδιο. Αυτή είναι η αλήθεια.

Αφού κατακερματίστηκε και εθνοκαθάρθηκε για το ΝΑΤΟ, έτσι ώστε να προκύψουν κράτη μικρά και ελεγχόμενα από την ευρωενωσιακή και ευρωνατοική οικονομική και ιμπεριαλιστική νομενκλατούρα και πλασαρίστηκε σαν κάθαρση και σαν αγιοσύνη, με τη συμμετοχή «ΜΚΟάδων» και εκατοντάδων άλλων, οι οποίοι χαρακτηρίζονταν, στην αρχική φάση, «αντάρτες και καθάρματα» στις μυστικές υπηρεσίες των κρατών μελών του ΝΑΤΟ, μετά έγιναν «εθνικοαπελευθερωτές» και σήμερα, «διαπραγματευτές». Αυτή είναι η νατοϊκή αλήθεια.

Τώρα το ΝΑΤΟ και η Ευρωπαϊκή Ένωση για ενεργειακούς καθαρά λόγους, μετά τους βομβαρδισμούς και για να ελέγχει το Turkish Stream, το North Stream, το Blue Stream το Stream 1, το Stream 2, δηλαδή αγωγούς, για να καταλαβαίνει και ο κόσμος – εκτός της αγγλικής, της διεθνοποιημένης και στην ελληνική πολιτική πραγματικότητα – αποφάσισε την ενοποίηση της δυτικοβαλκανικής. Προσέξτε και τον όρο που φτιάχτηκε «δυτικοβαλκανική». Δεν είμαστε στην εποχή του linguaphone, για να σταθούμε μόνο στο όνομα ακριβώς, γιατί μπορεί να παίζει κάποιος το linguaphone. Θυμίζω στους παλαιότερης γενιάς ότι το linguaphone προ της διαλύσεως της Γιουγκοσλαβίας διαφήμιζε ότι μπορεί να σε μάθει σερβοκροάτικα, ως ενιαία γλώσσα, μετά τη διάλυση της Γιουγκοσλαβίας έχει σέρβικα και κροάτικα, χωρίς να σημαίνει τίποτα αυτό ούτε γλωσσολογικά ούτε ανθρωπολογικά ούτε κοινωνιολογικά, παρά μόνο πολιτικά και διαφημιστικά.

Επομένως, η κουβέντα ότι το «Βόρεια Μακεδονία» και το «υπηκοότητα» με την «εθνικότητα» και όλο αυτό το παιχνιδάκι τύπου διαφημιστικού φυλλαδίου linguaphone, δεν έχει τίποτε άλλο παρά το σκοπό να πέσει στάχτη στα μάτια, για να μην καταλάβουμε ποιοι είναι οι πραγματικοί πάτρωνες, τι θέλουν να ενώσουν, θέλουν να ενώσουν συμφέροντα τεράστια, γιγάντια πολυεθνικών εταιρειών, θέλουν να ελέγξουν τις υποδομές. Το είπε ρητά το ΝΑΤΟ τι θέλει από την Ελλάδα, είναι ο καλύτερός της σύμμαχος – το λέει στη μελέτη που κατατέθηκε από τους ίδιους του Αμερικανούς και δόθηκε στη δημοσιότητα – είναι ο καλύτερος προωθητής και ο καλύτερος εκπρόσωπος των συμφερόντων των αμερικανικών και νατοϊκών συμφερόντων στην περιοχή. Αυτή είναι η αλήθεια και δεν υπάρχει καμία άλλη εθνική αλήθεια, γιατί η αλήθεια, όπως λέει και ο Ελύτης, για να απαντήσω, είναι κάτι που κατασκευάζεται, όπως και το ψέμα, από τον καθέναν. Και για όποιον ενδιαφέρεται ας ψάξει τον στίχο στη «Μαρία Νεφέλη» του νομπελίστα.

Επομένως, δεν μπορείτε να κατασκευάζετε, ως εθνικό και ταυτισμένο με την επιλογή σας, να πάτε με το ΝΑΤΟ μέχρι τα μπούνια, να πάτε με τους Αμερικανούς σε οποιαδήποτε επενδυτική, ενεργειακή, γεωστρατηγική, πολεμική, από πλευράς κατασκευής βάσεων, προοπτική που έχουν οι Αμερικανοί χαράξει για την παρουσία τους στα Βαλκάνια, προετοιμαζόμενοι μάλιστα και ρητά για πόλεμο με τη Ρωσία. Αυτή είναι η ουσία και καμία άλλη.

Γι’ αυτό και επισπεύσατε μετά το ταξίδι του Πρωθυπουργού στην Αμερική όλες τις διαδικασίες. Γι’ αυτό και ξεφορτωθήκατε οποιοδήποτε βαρίδι μπορούσε να σταθεί για μικροπολιτική εκμετάλλευση μετά στο εσωτερικό της χώρας τη μορφή που θα έφερνε δυσκολίες στην εφαρμογή αυτής.

Η Συμφωνία αυτή είναι εξ ορισμού επικίνδυνη. Θα ασχολούνται οι λαοί και εδώ και στα Σκόπια με τη χρήση του «Μακεδόνας υπήκοος» ή μάλλον «Μακεδόνας υπήκοος της Βόρειας Μακεδονίας», το έθνος Μακεδόνων, ομιλών την αλβανική ή ομιλών τη νοτιοσλαβική γλώσσα, η οποία δεν μπορεί να μπει και να καθοριστεί μέσα στο σύνταγμα με κάτι ερμηνείες που πρέπει να δώσουμε τώρα, κάνοντας μετάφραση από το αγγλικό κείμενο, με διαδικασίες οι οποίες ελέγχονται ανά πάσα στιγμή.

Λέτε ότι εγκρίθηκε με δημοψήφισμα από τα Σκόπια, λέτε ότι δεν σας ενδιαφέρει το ένα και το άλλο. Γιατί δεν λέτε ότι μπορεί ανά πάσα στιγμή το σύνταγμα των Σκοπίων να αλλάξει με 150.000 κατοίκους των Σκοπίων και 30 βουλευτές; Ρητά μέσα το σύνταγμα το αναφέρει, πώς αλλάζει το σύνταγμά τους. Όπως αλλάζουν όλα τα συντάγματα. Μιλάτε για συμφωνίες τις οποίες τις βλέπετε να παραβιάζονται στην πράξη. Μιλάτε για «γκριζοποίηση» μιας διπλωματικοστρατιωτικής και διπλωματικοστρατηγικής πολιτικής, κρύβοντας πίσω από το θυμικό, το οποίο εύκολα ανά πάσα στιγμή κεντιέται, εξάρεται, ματοκυλίζει. Έγινε στο Κόσοβο, έγινε στη Βοσνία, έγινε στην Ερζεγοβίνη, έγινε παντού και λέω το «Βοσνία και Ερζεγοβίνη» χώρια, γιατί εκεί μιλάμε σήμερα για τα δικαιώματα της σερβικής εθνότητας. Βάλαμε και τέτοιες κατηγορίες μέσα στη λεγόμενη «μακεδονική σαλάτα» που δεν ξέρουμε τίνος είναι η έμπνευση των Σέρβων. Και βέβαια ξέρουμε. Από τον 10ο αιώνα μέχρι σήμερα οι μεγάλες δυνάμεις έχουν παίξει το παιχνίδι στα Βαλκάνια. Σήμερα το παίζει το ΝΑΤΟ και η Ευρωπαϊκή Ένωση. Εξ ου και η κυρία Μέρκελ εδώ, εξ ου και οι προτροπές, εξ ου και οι συζητήσεις, για να παρθεί αυτό ως απόφαση.

Δεν σας τσίμπησε μύγα ξαφνικά να το επιλύσετε, για να γράψετε ιστορία. Μεταφράζει πάρα πολύ απλά ακόμη και την πρωθυπουργική ρήση «θέλουμε να αλλάξουμε την Ευρώπη». Με τη Συμφωνία αυτή, έτσι όπως έρχεται και με τον τρόπο που έρχεται, είναι προφανές ότι θέλετε να αλλάξετε την Ευρώπη δια των ΗΠΑ και του NATO! Οι καλύτεροι εκπρόσωποί τους! Λέει ρητά η έκθεσή τους ότι τους είστε απαραίτητοι και χρήσιμοι. Ε, βέβαια! Εάν πάψει να είναι Κυβέρνηση ΣΥΡΙΖΑ–ΑΝΕΛ, γίνεται Κυβέρνηση ΣΥΡΙΖΑ και προθύμων, έτσι ώστε να συνεχίσει το σχέδιο απρόσκοπτα.

Την ουσία την πολιτική θα την κρίνει, πρώτον, ο ελληνικός λαός, δεύτερον, ο σκοπιανός λαός, τρίτον, η κρίσιμη πραγματικά στιγμή που θα είναι η στιγμή που για τα μεγάλα συμφέροντα θα δοκιμαστεί να μπει φόκο στα Βαλκάνια και τότε θα δείτε πού θα πάνε τα ζητήματα.

***Θόρυβος στην Αίθουσα***

Τον λέω, σκοπιανό, μέχρι στιγμής, μόνο για ένα λόγο, για να σας απαντήσω: Για να συνεννοηθούμε μέχρι να αποφασίσετε, εάν θα τον αποκαλούμε «μακεδονικό λαό», ερχόμενοι σε αντίθεση με τμήμα των υπηκόων της Μακεδονίας, που θεωρούνται Αλβανοί και που οι οκτώ Βουλευτές τους πιέστηκαν αφόρητα από την Αλβανία ως κράτος, για να ψηφίσουν αυτή τη Συμφωνία. Επομένως, μη μου κάνετε υποδείξεις από κάτω και κακώς μπήκα σε διάλογο μαζί σας.

Έχουμε χρόνο στην Ολομέλεια. Αυτή είναι μια νατοϊκή συμφωνία, είναι μια αμερικανική συμφωνία, εξυπηρετεί αλλότρια από τα ελληνικά συμφέροντα για τον λαό της Ελλάδος και της Βόρειας Μακεδονίας, όπως την έχετε αποδεχτεί.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ την κυρία Κανέλλη. Τον λόγο έχει ο κ. Κοντονής.

**ΣΤΑΥΡΟΣ ΚΟΝΤΟΝΗΣ:** Κυρίες και κύριοι συνάδελφοι, δυστυχώς και σήμερα παρακολούθησα τους εκπροσώπους των κομμάτων της αντιπολίτευσης να επαναθέτουν ζητήματα, τα οποία χαρακτήρισαν εχθές διαδικαστικού τύπου. Θεωρώ ότι η Κυβέρνηση και ο αρμόδιος Υπουργός έδωσε τις απαντήσεις και κατέθεσε στην Επιτροπή τα έγγραφα, τα οποία είχε στη διάθεσή του. Επανήλθαν, όμως, σήμερα τα κόμματα της αντιπολίτευσης ζητώντας να κατατεθεί η επιστολή Κοτζιά προς τον Έλληνα Πρωθυπουργό.

Κυρίες και κύριοι συνάδελφοι, ή έχουμε χάσει κάθε μέτρο ή εδώ λέμε ό,τι θέλουμε. Είναι δυνατόν ο Υπουργός Εξωτερικών να παραδώσει στην Εθνική Αντιπροσωπεία, στην Επιτροπή ή οπουδήποτε, μια επιστολή την οποία ούτε ο αποστολέας ούτε ο αποδέκτης δίνουν στη δημοσιότητα; Πώς θα γίνει αυτό το πράγμα, όταν σ’ αυτή την επιστολή δεν γνωρίζετε τι αναφέρεται; Εάν αναφέρονταν ζητήματα, τα οποία είχαν να κάνουν με τη Συμφωνία και το γνωρίζατε αυτό το πράγμα, αλλά θα έπρεπε να έχετε γνώση της επιστολής, θα μπορούσατε να τη ζητήσετε, αλλά μη γνωρίζοντας το περιεχόμενο, εσείς πώς ζητάτε μια επιστολή, την οποία ούτε ο αποστολέας ούτε ο αποδέκτης δίνουν στη δημοσιότητα; Διότι εκεί αναφέρονται ζητήματα προφανώς των σχέσεων του Πρωθυπουργού με τον πρώην Υπουργό Εξωτερικών και τον πρώην Υπουργό Εθνικής Άμυνας, θέματα καθαρά ενδοκυβερνητικά, τα οποία δεν έχουν να κάνουν με τη Συμφωνία. Επομένως, γιατί εσείς επανέρχεστε σε κάτι, το οποίο γνωρίζετε ότι δεν έχετε δικαίωμα να ζητάτε; Είναι ακόμη χειρότερο να ζητάτε να καταθέσει η Κυβέρνηση το Σύνταγμα της γειτονικής Δημοκρατίας.

Κυρίες και κύριοι συνάδελφοι, κατά λάθος, εν τη ρύμη του λόγου του, ο πρώην Υπουργός Εθνικής Άμυνας, κ. Καμμένος είπε «εδώ κυρώνουμε το Σύνταγμα της γειτονικής χώρας».

Δεν κυρώνουμε, κύριοι συνάδελφοι, το Σύνταγμα της γειτονικής χώρας, για να είναι μέρος του φακέλου. Κυρώνουμε τη Συμφωνία και με βάση τους διεθνείς κανόνες που τηρεί η διπλωματία, η Ελληνική Δημοκρατία και οποιαδήποτε άλλη χώρα έρχεται σε επαφή με ένα άλλο κράτος, αρκείται στη ρηματική διακοίνωση.

Δύο πράγματα συμβαίνουν και δεν καταλαβαίνετε. Ή εμείς τους αντιμετωπίζουμε ως ένα Κράτος, το οποίο άλλα λέει, άλλα στέλνει εγγράφως και άλλα κάνει, το οποίο δεν είναι και πολύ τιμητικό, κύριοι συνάδελφοι, ή δεν καταλαβαίνετε ότι με αυτόν τον τρόπο, δηλαδή, με τη ρηματική διακοίνωση, η χώρα μας κατοχυρώνεται απολύτως και δεν πρέπει να κάνει τον ελεγκτή των συνταγματικών κειμένων άλλων κρατών.

Εμείς είμαστε, απολύτως, κατοχυρωμένοι με βάση τη ρηματική διακοίνωση. Εσείς ζητάτε και, επιπλέον, θέματα. Δεν το πιστεύω, υποθετικά το λέω, αλλά αν υπάρξει διάσταση αυτών που η ρηματική διακοίνωση αναφέρει και αυτά που θα έχουν ψηφίσει, τότε οι μόνοι εκτεθειμένοι θα είναι αυτοί που έστειλαν μία ρηματική διακοίνωση, η οποία δεν ανταποκρίνονται στην πραγματικότητα.

Αυτό εσείς αντί να το παίρνετε ως όπλο, έρχεστε και λέτε στον κ. Υπουργό «φέρτε μας το Σύνταγμα των Σκοπίων». Ξεφεύγουμε εντελώς. Είναι, τουλάχιστον, αστεία αυτά τα πράγματα, για να μην πω το άλλο που ακούσαμε ότι η Ελλάδα, εάν υπογράψει τη Συμφωνία των Πρεσπών, εκχωρεί ΑΟΖ στη Βόρεια Μακεδονία. Το είχα διαβάσει στο διαδίκτυο και έλεγα πώς είναι δυνατό να σκέφτονται τέτοιο πράγμα; Μου λύθηκε η απορία, το είπε ο κ. Κασιδιάρης.

Οπότε τέτοιους ισχυρισμούς και τέτοια επιχειρήματα μόνο η ακροδεξιά της Χρυσής Αυγής θα μπορούσε να πει, όταν γνωρίζουμε όλοι, κυρίες και κύριοι συνάδελφοι, ότι αυτός είναι κανόνας του Διεθνούς Δικαίου, του Δικαίου της Θάλασσας, που υποχρεώνει παράκτιο κράτος να δίνει δικαιώματα σε λιμάνι, το οποίο θα προσδιοριστεί, σε περίκλειστο κράτος. Τέτοια είναι και η Ελβετία και η Αυστρία και άλλα κράτη στην Ευρώπη, που έχουν δικαιώματα έναντι παράκτιων κρατών. Τέτοιες εξυπνάδες και τέτοιες ανοησίες που στην ευχή τις σκαρφίζεστε και τις λέτε;

Κυρίες και κύριοι συνάδελφοι, ο κ. Αμανατίδης είπε προηγουμένως, ότι «θα ανοίξουν τα βιβλία της Ιστορίας» και ανέφερε συνεχή γεγονότα και τοποθετήσεις της ελληνικής κυβέρνησης επί του θέματος. Εγώ θα σας πω ότι δεν θα ανοίξουν μόνο τα βιβλία της Ιστορίας. Θα ανοίξουν και τα βιβλία της Γεωγραφίας και μάλιστα τα σχολικά εγχειρίδια, για να δείτε ότι ακόμη και η χούντα, αυτοί οι «πατριώτες» που πούλησαν την Κύπρο, πώς ανέφεραν τη γειτονική Δημοκρατία, όταν ήταν ομόσπονδο κράτος; «Μακεδονία». Πώς το ανέφεραν μετά τα σχολικά εγχειρίδια στην περίοδο της Δημοκρατίας; «Μακεδονία».

Και να μην πάμε μόνο στα σχολικά εγχειρίδια. Να πάμε στα Φύλλα της Εφημερίδας της Κυβερνήσεως. Το 1959 σε Διακρατική Συμφωνία για τη Δικαστική Αρωγή, ξέρετε ποια ήταν τα αρμόδια όργανα της Ομόσπονδης Δημοκρατίας για τα αιτήματα Δικαστικής Αρωγής; Όχι το Υπουργείο Δικαιοσύνης της Γιουγκοσλαβίας, αλλά τα Υπουργεία Δικαιοσύνης των Λαϊκών Δημοκρατιών. Ποια ήταν αυτά; Στο Φύλλο της Εφημερίδας της Κυβερνήσεως του 1959. Ήταν της Σερβίας, της Κροατίας, της Βοσνίας, της Μακεδονίας και του Μαυροβουνίου.

Τι να πούμε, κύριοι Βουλευτές; Ξυπνήστε. Χθες, ο Σωτήρης Βαλντέν έγραψε ένα άρθρο στην «Εφημερίδα των Συντακτών» με τίτλο «Ξυπνήστε». Εγώ αυτό δεν θα το απευθύνω σε συναδέλφους Βουλευτές, γιατί πιστεύω ότι όλοι κάνουμε εδώ το καθήκον μας. Αλλά μην «κλείνουμε τα μάτια» και μην εθελοτυφλούμε, κύριοι συνάδελφοι.

Τελικά, ποια είναι η θέση της Νέας Δημοκρατίας για το θέμα του ονόματος; Θα την ακούσουμε; Χθες, ο κ. Γεωργιάδης, μας είπε ότι η θέση του κόμματος έχει αλλάξει και δεν δέχεται καμία σύνθετη ονομασία. Είναι έτσι; Εμείς ξέραμε, μέχρι πρότινος, με την απόφαση της Βουλής, με εισήγηση της Νέας Δημοκρατίας ότι ήταν η σύνθετη ονομασία.

Πείτε μας λοιπόν και στη Βουλή, αλλά πείτε το και στον ελληνικό λαό, γιατί αυτοί που ήταν στο Σύνταγμα – εγώ δεν θα κρίνω ποιοι κ.λπ. – δεν ζητούσαν να μην ψηφιστεί η Συμφωνία των Πρεσπών, απλώς ζητούσαν να μην υπάρχει το όνομα «Μακεδονία» στο σύνθετο του κράτους αυτού. Θα πρέπει, λοιπόν, εσείς να ξεκαθαρίσετε τι πιστεύετε και τι λέτε.

Ποιο είναι το βασικό; Έχουμε να κάνουμε με ένα ανώνυμο κράτος, με ένα κράτος που καθόμαστε μερικοί σε ένα τραπέζι και όλοι κρέμονται από τα χείλη της Ελλάδος, τι θα συνομολογήσει; Γιατί αν ήταν έτσι, κύριοι συνάδελφοι, τότε να δεχθούμε όλοι ότι κανένας δεν θα δεχόταν να έχει το όνομα «Μακεδονία» σαν σύνθετη ονομασία. Να το υποθέσουμε. Είναι όμως έτσι; Ή αυτή την ώρα όλα τα κράτη του κόσμου – αυτά που εξαιρούνται του ΟΗΕ, είναι κάτι κράτη στον Ειρηνικό, τα οποία ούτε διπλωματικές σχέσεις δεν έχουν με τα βασικά μεγάλα κράτη του κόσμου – την έχουν αναγνωρίσει με αυτό το όνομα.

Στον ΟΗΕ έχει αναγνωριστεί με σύνθετη ονομασία, που εμπεριέχει το όνομα «Μακεδονία» μετά από κυβερνητική παρέμβαση και μάλιστα, της κυβέρνησης Μητσοτάκη. Η δε κυβέρνηση Παπανδρέου, ΠΑΣΟΚ, είχε δεσμευτεί ότι θα κάνει δεκτά τα αιτήματα της χώρας αυτής με το προσωρινό όνομα, δηλαδή, πρώην Γιουγκοσλαβική Δημοκρατία της Μακεδονίας, γιατί το «Μακεδονίας» μένει σε όλους τους διεθνείς Οργανισμούς. Και επειδή δεν το πράξαμε, υπήρξε και καταδίκη της χώρας από το Δικαστήριο της Χάγης. Επομένως, κυρίες και κύριοι συνάδελφοι, για να μην καταχράζομαι τον χρόνο, αν και υπάρχουν ζητήματα όπως αυτό που είπε ο κ. Κουμουτσάκος για τα ενταξιακά κεφάλαια, η Ελλάδα υποχρεούται για την ένταξη, όχι για τη διαπραγμάτευση εντός ενός διεθνούς Οργανισμού.

Κυρίες και κύριοι βουλευτές, θέλω να σας πω το εξής: εάν δεν ψηφιστεί αυτή η Συμφωνία από το ελληνικό Κοινοβούλιο ποια θα είναι κατάληξη; Η κατάληξη θα είναι πλέον όλα τα κράτη του κόσμου και όλοι οι διεθνείς Οργανισμοί να δέχονται αυτό το κράτος με το όνομα «Μακεδονία». Και βεβαίως ευθεία θα είναι η κατηγορία για την Ελλάδα, γιατί δεν δέχθηκε τη συναινετική και συμβιβαστική επίλυση της διαφοράς. Να θυμίσω ότι πριν 14 χρόνια, όταν απορρίφθηκε το σχέδιο Ανάν στην Κύπρο, κανένας δεν πίστευε ότι μετά από 14 χρόνια δεν θα συζητούσαν για τις πρόνοιες του σχεδίου Ανάν. Γιατί τώρα και η Αμμόχωστος και η Μορφού δεν επιστρέφονται με βάση τις συνομιλίες που γίνονται τώρα. Αυτό που γίνεται είναι να ανοίξει η συζήτηση για χαλαρή ομοσπονδία ή συνομοσπονδία. Δηλαδή, για χειρότερα πράγματα από εκείνα που προέβλεπε το σχέδιο Ανάν. Επομένως, μην φέρνετε τη χώρα στην εθνική καταστροφή. Αρκετά έχουμε πάθει από τον εθνικισμό και τη δεξιά και την άκρα δεξιά, ιδίως. Να σταματήσουμε εδώ και να γίνει το ιστορικό παρελθόν γνώμονας για το μέλλον. Ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Αναστασιάδης.

**ΣΑΒΒΑΣ ΑΝΑΣΤΑΣΙΑΔΗΣ:** Αγαπητές και αγαπητοί κύριοι συνάδελφοι, οι διεθνείς Οργανισμοί δεν αναγνώριζαν τη χώρα αυτή ως Μακεδονία, άλλο τα κράτη. Κυρίες και κύριοι συνάδελφοι και κύριε Πρόεδρε, ο ΣΥΡΙΖΑ και ο κ. Τσίπρας μαζί με τους ΑΝΕΛ και τον κ. Καμμένο ξεπέρασαν τα εσκαμμένα όλων των προηγούμενων ελληνικών κυβερνήσεων. Γιατί αυτό έχει γίνει, στην πραγματικότητα, άσχετα εάν ο κ. Καμμένος στη συνέχεια αποχώρησε εν μέσω καταγγελιών περί υπόγειων συναλλαγών και αποστασίας, όπως χθες ανέφερε στην τοποθέτησή του.

Αποδέχτηκαν μία οδυνηρή, για τη χώρα, συμφωνία με τα Σκόπια, η οποία πριν ακόμη ολοκληρωθεί, ήδη έχει τεθεί σε εφαρμογή. Δεν θα προσπαθήσω καθόλου να αναφερθώ στη Συμφωνία, διότι αυτό έχει γίνει, είναι περιττό. Αναφέρθηκαν ειδικοί, επιστήμονες, εξέχουσες προσωπικότητες, ιδρύματα της χώρας. Πρέπει όμως να πω και να τονίσω ότι η Συμφωνία αυτή βρίσκεται σε πλήρη δυσαρμονία με την βούληση του ελληνικού λαού, που πολλές φορές επικαλείστε εσείς που τον στηρίζετε και διατράνωσε προχθές εδώ έξω στο Σύνταγμα πάλι, τη διαφωνία του με τη Συμφωνία. Ειρηνικά ήρθε να μιλήσει και βεβαίως, η Κυβέρνηση απάντησε με τόνους χημικών. Θα πρέπει δε να τονίσω ότι από την αρχή της συζήτησης αυτής, όποιος διαφωνεί με τη θέση σας, λοιδορείται, χαρακτηρίζεται, εκβιάζεται, συλλαμβάνεται, γιατί δεν συμφωνεί με τη δική σας θέση ή γιατί θέλει να εκφράσει τα πατριωτικά του αισθήματα, όπως αυτός τα αντιλαμβάνεται και όπως δεν συμφέρει εσάς ή δεν θέλετε να ακούτε.

Θέλω, επίσης, να πω στους συναδέλφους Βουλευτές που σκέφτονται να στηρίξουν τη Συμφωνία, τι αποτελέσματα παράγει για το μέλλον, ποιο θα είναι το ιστορικό βάρος που θα φέρουν στις πλάτες τους και αυτοί και οι οικογένειές τους. Αναφέρομαι βεβαίως, στους Βουλευτές που προέρχονται από τα άλλα κόμματα και σκέφτονται να στηρίξουν τη Συμφωνία και όχι τους συναδέλφους από τον ΣΥΡΙΖΑ, γιατί εσείς νιώθετε περήφανοι για τη Συμφωνία αυτή. Άλλωστε, ανέκαθεν, με αυτό το όνομα αναφέρατε αυτή τη χώρα εσείς. Αυτό ζητούσαν κάποιοι από εσάς, με δημόσιες ανακοινώσεις τους το 2008, να αναγνωριστεί με αυτό το όνομα. Η δική σας νεολαία βρέθηκε στα Σκόπια σε συναντήσεις, για να στηρίξει τους γείτονές μας να πάρουν αυτό το όνομα. Είναι το μόνο, στο οποίο είστε συνεπείς και ο κ. Τσίπρας και εσείς.

Σε όλα τα άλλα, κάνετε τη γνωστή κυβίστηση και η πρωτοβουλία σας, βεβαίως, έχει βαθιά ιδεολογικά χαρακτηριστικά. Τα αποτελέσματα, λοιπόν, θα είναι να αναγνωρίσετε έναν λαό συνονθύλευμα εθνοτήτων, Αλβανών, Βουλγάρων, Σέρβων, Αιγυπτίων, Ελλήνων, Ρομά και να του δώσετε μακεδονική ταυτότητα, αυτό που αναζητούσαν τόσα χρόνια. Πέραν του όρου «Μακεδονία» που δέχεστε στην σύνθετη ονομασία – για όσο θα παραμείνει αυτή σύνθετη – η αναγνώριση και η αποδοχή της μακεδονικής γλώσσας και της μακεδονικής ταυτότητας, που αναφέρονται ρητά στη Συμφωνία, είναι τα δύο βασικά προαπαιτούμενα, που συγκροτούν την έννοια της εθνότητας. Βεβαίως, η απέναντι πλευρά δεν διστάζει καθόλου από την αρχή, πριν ακόμα ολοκληρωθεί η Συμφωνία, να αποκαλύπτει και τις προθέσεις της και τις μελλοντικές της θέσεις.

Πέρα και πάνω από ρηματικές διακοινώσεις, που μας παρουσίασε προχθές ο Πρωθυπουργός στη συζήτηση στη Βουλή, νομίζω ότι είναι για αφελείς και δεν πείθουν κανέναν. Δεν υπάρχει άλλη Μακεδονία εκτός από τη δική μας, είμαστε Μακεδόνες, μιλούμε τη μακεδονική γλώσσα και αυτό δεν μπορεί να μας το στερήσει κανείς. Μπορούμε τώρα, έχουν ευκαιρίες τα παιδιά μας στην Ελλάδα να μάθουν μακεδονική γλώσσα. Αυτές και πολλές άλλες, είναι δηλώσεις του μετριοπαθούς κατά τα άλλα Ζάεφ και όχι μόνο. Αμφιβάλει κανείς, για τις προθέσεις των γειτόνων; Αμφιβάλει κανείς, για το τι θα ακολουθήσει; Η αποδοχή, λοιπόν, από την ελληνική πλευρά και η αναγνώριση της μακεδονικής εθνότητας δεν θα είναι μόνο προβληματική, αλλά είναι άκρως επικίνδυνη. Παράγει αποτελέσματα που θα συναντήσουμε μπροστά μας και θα κληθούμε να αντιμετωπίσουμε στο μέλλον και στο εσωτερικό και στο εξωτερικό.

Οι βίοι των εθνών είναι πολύ μακρύτεροι και πολύ μεγαλύτεροι από τους βίους των κυβερνήσεων και πολλές φορές χωρίς συναίσθηση του ιστορικού βάρους και της ευθύνης, κυβερνήσεις αποφασίζουν να ρυθμίσουν με ελαφρά τη καρδία θέματα μείζονος εθνικής σημασίας. Μια τέτοια συμφωνία προτίθεστε να επιβάλλετε σήμερα, που την χαρακτηρίζετε και θετική, χωρίς να λαμβάνετε υπ' όψιν τη διαφωνία και τη βούληση του ελληνικού λαού και ότι αυτά, που αποδεχθήκατε εσείς, δεν τα αποδέχθηκε ποτέ καμία προηγούμενη κυβέρνηση, μάλιστα με μια κοινοβουλευτική πλειοψηφία, που βασίζεται σε εξυπηρέτηση συσχετισμών και μετακινήσεις βουλευτών, χωρίς καμία πολιτική αιτιολογία.

Αναρωτιέμαι, εάν οι βουλευτές που έδωσαν ψήφο εμπιστοσύνης προχθές στην Κυβέρνηση και προτίθενται τις επόμενες μέρες να κυρώσουν τη Συμφωνία των Πρεσπών έχουν επίγνωση των συνεπειών της ψήφου τους. Η Συμφωνία θα δοκιμαστεί στο μέλλον, εάν θα αντέξει. Στο εσωτερικό της χώρας θα υπάρχουν αναμφίβολα προκλήσεις και δυσκολίες. Δεν αποκλείεται – ήδη, έχουν γίνει δειλά κάποιες τέτοιες κινήσεις από ορισμένους καιροσκόπους – να ανακινηθεί θέμα μειονότητας. Η χώρα μας, στην κατάσταση που βρίσκεται και με τα προβλήματα που έχει, θα φανεί αδύνατη να αντιμετωπίσει μια τέτοια ρευστότητα και αστάθεια. Και βεβαίως, κάποιοι στο περιβάλλον μας θα προσπαθήσουν να εκμεταλλευτούν αυτή την αδυναμία.

Στο εξωτερικό, ύστερα από μια πρώτη προσαρμογή του πρώτου καιρού, να είστε βέβαιοι ότι αυτό που θα επικρατήσει θα είναι το «Μακεδονία». Δεν πιστεύω να αμφιβάλλετε σε αυτό. Τα Σκόπια θα γίνουν μέλος του ΝΑΤΟ και κάποια στιγμή στο μέλλον θα πάρουν και ημερομηνία ενταξιακών διαπραγματεύσεων με την Ευρωπαϊκή ‘Ένωση. Τα περί γεωπολιτικής αναβάθμισης της χώρας και του ρόλου της Ελλάδας στα Βαλκάνια νομίζω ότι είναι αυταπάτες και φρούδες ελπίδες. Η Ελλάδα έχει τον ρόλο που είχε πάντα στα Βαλκάνια και δεν πρόκειται να αναβαθμιστεί καθόλου.

Κυρίες και κύριοι συνάδελφοι, εσείς που σκέφτεστε να στηρίξετε τη Συμφωνία Πρεσπών, σκεφτείτε ότι η ευθύνη σας είναι μεγάλη, μιλήστε με τη συνείδησή σας, μην κρίνετε με βάση τη σημερινή συγκυρία, κρίνετε με βάση την ιστορία, αυτή που γράφτηκε και αυτή που μέλει να γραφτεί. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Πρόεδρε, είναι ένα πάρα πολύ σημαντικό ζήτημα, που δεν αφορά μόνο στην ιστορία, δεν αφορά μόνο στο παρόν, αλλά αφορά και στο μέλλον της πατρίδας μας. Δυστυχώς, θα καθορίσει και αρνητικά την περαιτέρω πορεία και την εξέλιξη θεμάτων, που μέχρι τώρα αντιμετωπίζαμε ως προβλήματα. Είναι σίγουρο ότι διεξάγεται ένας διάλογος – και δημόσιος και στην κοινωνία – μόνο που δεν ξέρω, κατά πόσο εισέρχεται σε βάθος και συζητά με νηφαλιότητα ο κάθε πολίτης ή ο κάθε βουλευτής ή ο κάθε εκπρόσωπος κόμματος, ποια είναι τα πραγματικά εκείνα στοιχεία, που θα έπρεπε να μας ενώνουν, ούτως ώστε να πετύχουμε την καλύτερη συμφωνία.

Δυστυχώς, αυτό το οποίο γίνεται είναι οι κύριοι συνάδελφοι της Πλειοψηφίας και όσοι πιστοί στον ΣΥΡΙΖΑ στην κοινωνία να προσπαθούν να δικαιολογήσουν τα αδικαιολόγητα, πολλές φορές επικαλούμενοι επιχειρήματα της άλλης πλευράς, όπως αυτά που ακούσαμε προηγουμένως από τον κ. Κοντονή. Είναι όλα επιχειρήματα της άλλης πλευράς, του Ζάεφ, σαν να βλέπω το τραπέζι των διαπραγματεύσεων, αυτά έλεγε ο Ντιμιτρόφ στον Κοτζιά ή ίσως δεν χρειάστηκε να τα πει, γιατί ήταν αποδεκτά, δεν ξέρω, αλλά έτσι το εκλαμβάνω. Αντί να δούμε ποιο είναι το συμφέρον και πώς μπορούμε να το διασφαλίσουμε, προσπαθούμε με κάθε τρόπο να πούμε ότι έχουμε το αλάθητο του Πάπα.

Βέβαια, όλη αυτή την ιστορία ο κ. Πρωθυπουργός, η ηγετική ομάδα του ΣΥΡΙΖΑ την ενέταξε στον κομματικό τακτικισμό του, που θέλει, πραγματικά, να διασφαλίσει όσο το δυνατόν περισσότερο χρόνο παραμονής στην εξουσία κι αυτό είναι κάτι, το οποίο δεν έπρεπε να συνδυαστεί με ένα θέμα διακρατικό, εθνικού επιπέδου, αλλά βέβαια βλέπουμε να το συνδυάζει και με την καθημερινή πολιτική.

Με μερική έκπληξη χθες στην ΕΡΤ είδαμε στον δημόσιο διάλογο, που έγινε, τον κ. Αντώναρο να εκπροσωπεί και να εκφράζει τις απόψεις του κ. Τσίπρα και του ΣΥΡΙΖΑ και, βέβαια, αυτό δεν ήταν και τόσο παράξενο, εάν δούμε την προϊστορία και τον ρόλο της ομάδας της συγκεκριμένης. Βεβαίως, έκανε επίθεση στο Κίνημα Αλλαγής και σε όλους όσους έχουν διαφορετική άποψη από την κυβερνητική. Μετά μας λύθηκε η απορία, διότι δημοσιεύτηκαν οι φωτογραφίες ότι πριν να πάει στην ΕΡΤ ο κ. Αντώναρος πέρασε απ’ το Μαξίμου, μπήκε απ’ την πίσω πόρτα στο Μαξίμου, πήρε τη γραμμή του, συμφώνησε όσα ήθελε να συμφωνήσει και προχώρησε. Είναι το δεύτερο μεγάλο βήμα της διεύρυνσης προς την κεντροδεξιά, γιατί το πρώτο είχε γίνει. Να χαίρεστε, κύριοι Συριζαίοι, τη διεύρυνσή σας προς την κεντροδεξιά. Μετά την Παπακώστα, τον Παπαγγελόπουλο, την Κουντουρά, τον Παπαχριστόπουλο, τον Κόκκαλη, τον Κουίκ και τους εξουσιομανείς από το χώρο μας, που μας πρόδωσαν, της ομάδας της γνωστής του κ. Τσοχατζόπουλου που είναι σ’ εσάς, πήρατε και τον Αντώναρο. Μπράβο, συγχαρητήρια, η Κεντροαριστερά προχωράει με τους Κεντροδεξιούς.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Αποκαλυφθήκαμε μετά απ’ αυτή τη Συμφωνία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο κ. Καραγιαννίδης είναι, βέβαια, ευτυχής. Ξέρετε γιατί; Διότι είχε υπογράψει μαζί με τους άλλους 300 – δεν ξέρω πόσοι ήταν – Ευκλείδηδες κ.λπ. το μεγαλύτερο επιχείρημα για την άλλη πλευρά ότι πρέπει να λέγονται Μακεδόνες. Ο Ζάεφ, λοιπόν, εκτός των άλλων παρέδωσε και το κείμενο αυτό στον Κοτζιά. Το είπε στη ιδιαίτερη συζήτηση. Λέει «μα, εδώ οι Συριζαίοι λένε ότι θα λεγόμαστε Μακεδονία, τι άλλαξε;». Άρα, λοιπόν, είναι ένα θέμα που πρέπει να μας το εξηγήσετε. Εδώ, λοιπόν, δεν θα έρχεστε να λέτε επιχειρήματα της άλλης πλευράς.

Να δούμε η Κυβέρνηση πώς κινήθηκε και γιατί απέτυχε. Πρώτα απ' όλα, απέτυχε, γιατί δεν πήρε πρωτοβουλία για εθνική συνεννόηση. Μόνη της, χωρίς τις πολιτικές δυνάμεις, χωρίς τον διπλωματικό κόσμο, με του χαμηλότερου επιπέδου διπλωματικούς συμβούλους με τη σκέψη ότι θα προχωρήσει ένα θέμα μέσα στα πλαίσια του σχεδιασμού της έφερε αυτό το αρνητικό αποτέλεσμα.

Είναι μέσα στα πλαίσια της λεγόμενης «εθνικής γραμμής»; Είναι erga omnes; Είναι έναντι πάντων κι έναντι κάθε χρήσης; Όχι, βέβαια κι αυτό είναι το μεγάλο ελάττωμα. Το μεγάλο ελάττωμα είναι ότι μπήκε σε λεπτομέρειες σε μια συμφωνία, για να δώσει πράγματα. Αφού συμφώνησε και έδωσε το σύνθετο όνομα, που δεν είναι όνομα, είναι ονοματεπώνυμο – «σύνθετο όνομα» ήταν η εθνική γραμμή κι όχι «ονοματεπώνυμο» – προχώρησε και στην παραχώρηση κι άλλων. Δυστυχώς, το όνομα στο οποίο συμφώνησε δεν διαπερνά την ταυτότητα, την ιθαγένεια κι όλα τ’ άλλα χαρακτηριστικά, που διαπερνά σ’ όλες τις χώρες.

Η ιθαγένεια δεν μπορεί να είναι διαφορετική από την ονομασία του κράτους. Άλλο η εθνική καταγωγή, άλλο η ομογένεια, άλλο όλα τα υπόλοιπα. Η ιθαγένεια πρέπει να είναι συγκεκριμένη κι εδώ δεν έχετε καμία δικαιολογία κύριοι. Στη γλώσσα πήγατε να βρείτε κάποιες δικαιολογίες, πάλι με τα επιχειρήματα των απέναντι, ότι «δήθεν αυτό κι άλλο» και, μάλιστα, το βάλατε και μέσα ως ήδη συμφωνηθέν.

Εντάξει, είναι ένα θέμα, στο οποίο έπρεπε να απαντήσουν οι κυβερνώντες εκείνης της περιόδου, αλλά εγώ άκουσα απαντήσεις από ανθρώπους κι αναλύσεις και τεκμηρίωση και δεν ισχύει κάτι τέτοιο επ’ ουδενί και δεν μπορεί εμείς να μπαίνουμε και να ονομάζουμε τη σλαβοβουλγαρική διάλεκτο – που είναι γνωστό ότι είναι σλαβοβουλγαρική αυτή η διάλεκτος – να της δίνουμε ταυτότητα κόντρα και μ’ αυτά, τα οποία ισχύουν σε σχέση με τη Βουλγαρία.

Χωρίς εθνική συνεννόηση, χωρίς τήρηση της εθνικής γραμμής – δεν είναι erga omnes – ενισχύετε τον αλυτρωτισμό της άλλης πλευράς και τον ενισχύετε, διότι πετύχατε το χειρότερο. Το χειρότερο είναι ότι περιορίζεται υποτίθεται η Μακεδονία γεωγραφικά για τους Μακεδόνες που λέγονται όπως λέγονται – εντός εισαγωγικών για μας – όπως τους το δίνετε εσείς με τη Συμφωνία. Τους λέτε, είστε Μακεδόνες – και το λένε κι αυτοί από την πρώτη μέρα – και περιορίζεστε στον χώρο της Βόρειας Μακεδονίας. Είναι ευκολονόητο ότι τους δημιουργείτε σενάριο με αυτό τον τρόπο, αφήγημα τους δημιουργείτε, στρατήγημα. Αυτό είναι το μεγάλο αρνητικό, που δημιουργείτε κύριοι της Κυβέρνησης και εάν δεν το έχετε καταλάβει, δείτε το έστω και τώρα.

Βέβαια τα προβλήματα έχουν αρχίσει ήδη στο εσωτερικό. Ο σημερινός διάλογος, ο σημερινός δημόσιος διάλογος, που τσακώνονται κάποιοι, αν από πιο πριν έπρεπε να έχουν γίνει αυτά, ούτως ώστε να αναγνωριστούν κάποιοι εντός Ελλάδας είναι σημερινός, νωπός, δείτε τον. Δείτε τα είναι μη αντιστρεπτές οι μεταβολές για την Ελλάδα. Η Ελλάδα κρατούσε το μεγάλο κλειδί στο χέρι της και το κρατά ακόμη, που είναι η ένταξη στο ΝΑΤΟ. Η συγκυρία ήταν ευνοϊκότατη, άλλαξε από την άλλη μεριά η ηγεσία, όλες οι μεγάλες δυνάμεις πίεζαν και αντί να εκμεταλλευτείτε αυτή τη διεθνή καλή συγκυρία, την κατάσταση στα Σκόπια με την αλλαγή ηγεσίας και το κλειδί που συνεχίζουμε να κρατάμε στα χέρια μας, παραδώσατε συγκεκριμένα πράγματα που ήταν εκ προοιμίου ζητήματα που έπρεπε να πάνε μαζί με το όνομα. Αυτό είναι συγκεκριμένο. Δεν έχει δικαιολογίες κύριοι. Διαφωνούμε με αυτό, δεν έχει δικαιολογίες. Εσείς το θεωρείτε μηδαμινό. Δεν είναι μηδαμινό. Είναι αυτό, το οποίο αντί να κλείσει πληγές, θα ανοίξει νέες. Γι' αυτό διαφωνούμε με τη Συμφωνία των Πρεσπών, όπως την ονομάσατε. Γι' αυτό διαφωνούμε με τους χειρισμούς μας και θα καταψηφίσουμε αυτή τη Συμφωνία.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Μπάρκας.

**ΚΩΝΣΤΑΝΤΙΝΟΣ ΜΠΑΡΚΑΣ:** Δυστυχώς, παρατηρούμε από την αντιπολίτευση σύσσωμη να έχει μια κοινή γραμμή όσον αφορά στη συγκεκριμένη Συμφωνία και κατά την άποψή μου αυτό που συμβαίνει είναι ότι προσπαθούν να δημιουργήσουν μονίμως ένα νέο επιχείρημα, μια νέα παγίδα – θεωρούν οι ίδιοι – για να μπορέσουν να εγκλωβίσουν την Κυβέρνηση. Διότι όλα τα ερωτήματα, τα οποία έχουν τεθεί από την αντιπολίτευση σε σχέση με τη Συμφωνία έχουν απαντηθεί.

Αυτό που αντιλαμβάνομαι εγώ είναι ότι οι βουλευτές της Νέας Δημοκρατίας μετά την ομιλία του Αντιπροέδρου της Νέας Δημοκρατίας χθες εδώ, σε αυτή την Επιτροπή βρίσκονται σε σύγχυση. Προσπαθούν προφανώς να εφεύρουν ένα νέο επιχείρημα, μια νέα ρητορική υπερασπιζόμενοι την νέα γραμμή του κόμματός τους, η οποία είναι η γραμμή της Πολιτικής Άνοιξης του 1994, αλλά και του ΛΑΟΣ του 2008.

Τι είπε ο κ. Γεωργιάδης, Αντιπρόεδρος της Νέας Δημοκρατίας, διορισμένος από τον Πρόεδρο της Νέας Δημοκρατίας, κ. Μητσοτάκη, χθες; «Εμείς δεν θέλαμε ποτέ τη σύνθετη ονομασία, ούτε του 2008». Ο κ. Αντιπρόεδρος, λοιπόν, αυτή τη στιγμή τι κάνει; Λοιδορεί όλη την προσπάθεια της κυβέρνησης Καραμανλή 2004 – 2009, τους βουλευτές που συμμετείχαν και στήριζαν την κυβέρνηση αυτή, τους υπουργούς, την υπουργό εξωτερικών, κυρία Μπακογιάννη, αλλά και τον τότε Πρωθυπουργό. Αυτό βεβαίως ο κ. Γεωργιάδης το έχει ξανακάνει, δεν είναι η πρώτη φορά. Θυμίζω τη δήλωσή του τότε που λέει ότι η Μπακογιάννη και ο Καραμανλής είναι ανίκανοι και δεν μπορούν να δημιουργήσουν δεδομένα για την κυβέρνηση. Τους χαρακτήριζε διαφορετικά τότε, άχρηστους, γελοίους κ.λπ.. Τώρα αλλάζει τη ρητορική και αυτό κάνουν και οι βουλευτές της Νέας Δημοκρατίας αυτή τη στιγμή. Μετατοπίζονται στην ακραία δεξιά λογική, η οποία υπάρχει αυτή τη στιγμή ως γραμμή στη Νέα Δημοκρατία.

Επειδή, όμως, τα γραπτά μένουν και οι δηλώσεις μένουν, θα επικαλεστώ τις δηλώσεις τεσσάρων κορυφαίων στελεχών του ΠΑΣΟΚ, της Νέας Δημοκρατίας και του ΠΑΣΟΚ και της Νέας Δημοκρατίας, ως ενιαία κυβέρνηση. Ο κ. Μητσοτάκης στις 11 Ιουλίου 2017 από βήματος Βουλής μέσα στην Ολομέλεια – και μάλιστα πίσω του καθόταν και χειροκροτούσαν την άποψη δύο βουλευτές προερχόμενοι από τη Μακεδονία – έλεγε τα εξής. «Υπάρχει επίσημη θέση της Ελληνικής Κυβέρνησης, επικυρωμένη δις από την Εθνική Αντιπροσωπεία για σύνθετη ονομασία με γεωγραφικό προσδιορισμό για όλες τις χρήσεις, erga omnes». Αυτά έλεγε ο κ. Μητσοτάκης 11 Ιουλίου 2017 στην Ολομέλεια της Βουλής.

Η κυρία Μπακογιάννη στις 30/9/2007 στις προγραμματικές δηλώσεις της κυβέρνησης Καραμανλή, έλεγε ότι «η Ελλάδα επιδιώκει την εξεύρεση αμοιβαίας αποδεκτής λύσης στη βάση μιας σύνθετης ονομασίας». Ο κ. Αβραμόπουλος τις προγραμματικές δηλώσεις της κυβέρνησης Σαμαρά, στις 7/7/2012, τόνιζε ότι «η Ελλάδα, επιδεικνύοντας το απαιτούμενο εποικοδομητικό πνεύμα, προέβη σε ένα μείζον συμβιβαστικό βήμα, αποδεχόμενη σύνθετη ονομασία με γεωγραφικό προσδιορισμό και χρήση έναντι όλων».

Ο κ. Βενιζέλος, πρόεδρος του ΠΑΣΟΚ, υπουργός εξωτερικών και αντιπρόεδρος της κυβέρνησης Σαμαρά, στις 27/9/2014 λέει στη Γενική Συνέλευση του ΟΗΕ ότι «η Ελλάδα μέχρι σήμερα έχει κάνει πολύ σημαντικά βήματα και αναμένουμε από την άλλη πλευρά να προβεί σε αντίστοιχα. Προτείνουμε μια αμοιβαία αποδεκτή σύνθετη ονομασία, με γεωγραφικό προσδιορισμό με τη λέξη «Μακεδονία» και για κάθε χρήση, erga omnes». Αυτά έλεγαν οι κύριοι, οι οποίοι ήταν σε μια ενιαία κυβέρνηση υπό την ηγεσία του κ. Σαμαρά. Τώρα ανακαλύπτουν άλλα πράγματα.

Ποιες είναι οι αρνήσεις που βρίσκει η Νέα Δημοκρατία για να ακολουθήσει τη νέα ακραία ρητορική και να αναπτύξει το επιχείρημα της πολιτικής ηγεμονίας, η οποία υπάρχει αυτή τη στιγμή στη Νέα Δημοκρατία, των κ. Σαμαρά, Βορίδη και Γεωργιάδη, που έχουν αφήσει στο περιθώριο τον κ. Μητσοτάκη, ο οποίος είναι και Πρόεδρος της Νέας Δημοκρατίας; Λένε ότι έχουμε δώσει την εθνότητα και τη γλώσσα. Πολύ ωραία, οι κύριοι, λοιπόν, της Νέας Δημοκρατίας, οι οποίοι ομιλούν και την αγγλική, ταξιδεύουν στην Ευρώπη και τον κόσμο χρησιμοποιώντας είτε την ταυτότητά τους είτε το διαβατήριο τους. Δεν έκαναν, όμως, τον κόπο να ανοίξουν αυτά τα δύο έγγραφα και να δουν ότι η ελληνική ταυτότητα γράφει επάνω αριστερά «nationality - ιθαγένεια». Αυτό γράφει το επίσημο έγγραφο με το οποίο ταξιδεύουν οι κύριοι της Νέας Δημοκρατίας, όπως επίσης και το διαβατήριο γράφει «ιθαγένεια - nationality». Με αυτά τα δύο έγγραφα ταξιδεύουν. Τώρα, όμως, αποδεχόμενοι την ακραία ρητορική των κ. Βορίδη και Γεωργιάδη, λένε άλλα και κάνουν άλλη μετάφραση. Πηγαίνουν στο Google και κάνουν μετάφραση.

Όσον αφορά για τη γλώσσα, δεν χρειάζεται κάτι παραπάνω από αυτά τα οποία είπε ο υπουργός εξωτερικών της χώρας στις 17/9/1959 που ήταν ο κ. Αβέρωφ, «κομμουνιστοφάγος», δεξιότατος. Δεν χρειάζεται να αποδεικνύουμε πράγματα. Από του βήματος της Βουλής και αυτός είπε ότι «η μακεδονική γλώσσα ομιλείται στα Σκόπια και έχει και γραμματική και συντακτικό». Άρα, οποιοδήποτε άλλο επιχείρημα προσπαθούν να εφεύρουν είναι προφανώς έωλο.

Εμείς είμαστε απολύτως ικανοποιημένοι που βρίσκουμε λύση σε ένα χρόνιο πρόβλημα, που έχει σπαταλήσει πολύ πολιτικό και διπλωματικό κεφάλαιο της χώρας. Εμείς, κύριοι της Νέας Δημοκρατίας, κάνουμε ενεργητική πολιτική. Εσείς είστε υπέρ της αδράνειας. Θέλετε το πρόβλημα αυτό να υπάρχει. Εμείς, κύριοι της Νέας Δημοκρατίας είμαστε υπέρ των λύσεων. Αναλαμβάνουμε την ευθύνη να λύσουμε ένα χρόνιο πρόβλημα.

Εσείς θέλετε να υπάρχει το πρόβλημα αυτό, γιατί είναι το οξυγόνο σας, ζείτε μέσα από αυτό και φάνηκε πώς αγκαλιάσατε τους χρυσαυγίτες, οι οποίοι επιτέθηκαν στην Ελληνική Αστυνομία την Κυριακή στο συλλαλητήριο. Εμείς, κύριοι της Νέας Δημοκρατίας είμαστε υπέρ της σταθερότητας, της σταθερότητας στα Βαλκάνια, της σταθερότητας στην Ευρώπη. Εσείς επιδιώκετε την αστάθεια. Εμείς παρουσιάζουμε την αλήθεια στον ελληνικό λαό, εσείς μονίμως λέτε ψέματα στον ελληνικό λαό. Εμείς υπερασπιζόμαστε την Πατρίδα και όλα τα εθνικά μας ζητήματα, όποια γραμμή και εάν έχει ακολουθηθεί τόσα χρόνια. Εσείς κτίζετε πολιτικές καριέρες επάνω σε εθνικά ζητήματα, όπως κάνουν οι κ. Σαμαράς, Γεωργιάδης και Βορίδης. Βεβαίως, και το επιχείρημα, το οποίο ακούστηκε κατά κόρον από τη Νέα Δημοκρατία, είναι ότι εμείς είμαστε οι ισχυρότεροι και πρέπει να κερδίσουμε παραπάνω πράγματα. Μπα! Το ίδιο θέλετε να συμβεί και με την Τουρκία; Ποιος είναι ισχυρότερος σε σχέση με τη διπλωματία αυτή τη στιγμή; Γιατί χρησιμοποιείτε το δίκιο του ισχυρότερου και όχι αυτό, το οποίο σε κάθε περίπτωση ισχύει;

Ακούστηκαν πολλά, κύριε Πρόεδρε, πάρα πολλά, θα απαντήσουν και οι συνάδελφοι, όμως, εμείς δεν θα φοβηθούμε. Εμείς διεκδικούμε την εθνική γραμμή και προφανώς, την έκρηξη της ακροδεξιάς, όπως αυτή τη στιγμή υπάρχει στη χώρα μας, θα την υποστεί η Νέα Δημοκρατία, η οποία έχει αγκαλιάσει το αυγό του φιδιού. Φέρει ευθύνη η Νέα Δημοκρατία για την αλλαγή της θέσης της, την αλλαγή της στάσης της, την παραπληροφόρηση του ελληνικού λαού και το γεγονός ότι αγκαλιάζει την ακροδεξιά στη χώρα μας. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Καββαδάς.

**ΑΘΑΝΑΣΙΟΣ ΚΑΒΒΑΔΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, ακούστηκαν και ακούγονται πάρα πολλά από την πλευρά του ΣΥΡΙΖΑ και ακούστηκαν και πολλά από τον αγαπητό κ. Μπάρκα εκ Πρεβέζης. Ένα είναι σίγουρο ότι όλα αυτά, τα οποία ακούγονται, είναι δικαιολογίες για να στηρίξετε την ψήφο σας, κύριε Μπάρκα. Είπατε πάρα πολλά, τα ακούσαμε. Όμως, ό,τι και να πείτε εσείς ένα είναι το σίγουρο ότι προχθές ο ελληνικός λαός μίλησε. Χιλιάδες πολίτες κατέβηκαν στους δρόμους, άνθρωποι όλων των ηλικιών συμμετείχαν σε ένα από τα μεγαλύτερα συλλαλητήρια των τελευταίων ετών, όλοι με ένα κοινό στόχο, να πουν ένα δυνατό «όχι» στην εθνικά επιζήμια Συμφωνία των Πρεσπών.

Σας καλούμε, λοιπόν, έστω και την ύστατη αυτή ώρα να τους ακούσετε. Επτά στους δέκα Έλληνες, σύμφωνα με δημοσκοπήσεις, τάσσονται καθαρά κατά της Συμφωνίας. Ακόμη, και το 35% αυτών που σας ψήφισαν, κύριοι του ΣΥΡΙΖΑ, διαφωνούν και πολλοί από αυτούς βρέθηκαν στο συλλαλητήριο. Ζητάμε, λοιπόν, να τους ακούσετε και να μην ψηφίσετε, κύριοι του ΣΥΡΙΖΑ και ορισμένοι πρόθυμοι που βρέθηκαν τις τελευταίες ημέρες. Σας καλούμε να μην ψηφίσετε μια Συμφωνία που βλάπτει ουσιαστικά τα εθνικά μας συμφέροντα και ανατρέπει μια σταθερή και πάγια θέση της εξωτερικής μας πολιτικής.

Εσείς όμως, αντί να ακούσετε τους εκατοντάδες χιλιάδες Έλληνες, που βγήκαν ειρηνικά να διατυπώσουν την αντίθεσή τους, τους φιμώσατε και δεν διστάσατε να ρίξετε χημικά σε μικρά παιδιά, σε οικογένειες και σε ηλικιωμένους. Προτιμήσατε να διαλύσετε μια ειρηνική πορεία εκατοντάδων χιλιάδων πολιτών, γιατί αυτό που διεκδικούσαν, δεν σας βολεύει. Προτιμήσατε και προτιμάτε να παραχωρήσετε τη μακεδονική ταυτότητα και τη μακεδονική γλώσσα στους γείτονές μας και να ενισχύσετε τον αλυτρωτισμό τους. Προτιμάτε να υποκύψετε στις πιέσεις κάποιων διεθνών παραγόντων και να ξεπουλήσετε την ιστορία μας. Ας μην γελιόμαστε, υπάρχει κανείς μέσα σε αυτήν την Αίθουσα, που αμφιβάλλει ότι, έτσι όπως είναι η Συμφωνία σε λίγα χρόνια θα ταυτίζεται ο Μακεδόνας και η Μακεδονία μόνο με το γειτονικό κράτος;

Επιτρέψτε μου και ένα σημαντικό σχόλιο για τη ρηματική διακοίνωση, αυτή η οποία, όχι μόνο δεν μεταβάλλει στο παραμικρό την επιζήμια Συμφωνία των Πρεσπών, αλλά φαίνεται να κάνει ακόμη χειρότερα τα πράγματα, διότι μέχρι προχθές ξέραμε ότι βάσει της Συμφωνίας των Πρεσπών, η Ελλάδα είχε, δυστυχώς, για πρώτη φορά στην ιστορία της αναγνωρίσει μακεδονική γλώσσα και μακεδονική εθνικότητα. Τώρα, με το νέο κείμενο επιβεβαιώνεται πλέον ότι στο Σύνταγμα των Σκοπίων γίνεται αναφορά και σε μακεδονικό λαό και μάλιστα, δύο φορές.

Δηλαδή, αναγνωρίζετε και μακεδονική ταυτότητα και μακεδονική γλώσσα και μακεδονικό λαό. Αυτό είναι το επίτευγμά σας, κυρίες και κύριοι του ΣΥΡΙΖΑ.

Μέσα στο επόμενο χρονικό διάστημα θα ισχύσουν για την έκδοση των νέων ταυτοτήτων οι νέες ευρωπαϊκές προδιαγραφές. Σύμφωνα με τα όσα έχουν δει το φως της δημοσιότητας στα αναγραφόμενα στοιχεία θα αναφέρεται η εθνικότητα υπό τον αγγλικό όρο «nationality». Δηλαδή, με βάση τη Συμφωνία σας, οι γείτονες μας θα αναφέρονται ως «Μακεδόνες». Άντε να προστεθεί και το παγκοσμίως πρωτότυπο «πολίτες της Βόρειας Μακεδονίας». Δηλαδή αυτό δε σας πειράζει; Δηλαδή, θα υπάρχουν Μακεδόνες εκτός της Βόρειας Μακεδονίας, που από τη μια δεν αναφέρονται πουθενά και από την άλλη, με τον τρόπο αυτό θα μπορεί το γειτονικό κράτος να συνεχίσει να εκφράζει τον αλυτρωτισμό του επί ελληνικού εδάφους;

Η Συμφωνία ενισχύει τον αλυτρωτισμό των Σκοπίων, καθώς σε αντίθεση με ό,τι συμβαίνει σε άλλες χώρες, το όνομα της χώρας δεν ταυτίζεται με τη γλώσσα και την εθνικότητα ή και την ιθαγένεια. Δηλαδή, από τη μια αναγνωρίζεται Βόρεια Μακεδονία και οι κάτοικοι αυτής της χώρας θα ονομάζονται σκέτο «Μακεδόνες» και όχι «Βορειομακεδόνες». Οι κάτοικοι της Νοτίου Αφρικής δεν ονομάζονται Νοτιοαφρικάνοι; Οι κάτοικοι της Νότιας Κορέας δεν ονομάζονται Νοτιοκορεάτες; Καταλαβαίνουμε όλοι το προφανές και το τεράστιο επικίνδυνο σφάλμα, στο οποίο, προσφεύγουμε. Μόνο εσείς δεν το βλέπετε. Ότι χαρίζουμε στους Σκοπιανούς το επιχείρημα ότι υπάρχουν και άλλοι Μακεδόνες που ζουν σε άλλα γειτονικά κράτη και ενισχύουμε τον αλυτρωτισμό τους.

Αναφορικά με τη γλώσσα αναγνωρίζετε τα μακεδονικά, έστω και ως νοτιοσλαβική γλώσσα και είναι προφανές ότι οι απλοί άνθρωποι σε τρίτες χώρες που δεν διαθέτουν ιδιαίτερη ιστορική παιδεία, πιθανότατα θα θεωρήσουν τους σύγχρονους Μακεδόνες που ομιλούν τα δήθεν μακεδονικά, ως απογόνους των αρχαίων.

Βέβαια, υπάρχουν και άλλα ζητήματα που κανείς δεν μπαίνει στον κόπο να μας εξηγήσει. Μας λέτε τι θα γίνει με τις εμπορικές ονομασίες των προϊόντων; Τι θα γίνει με τη χρήση του όρου «Μακεδονία» στα προϊόντα που παράγονται στα Σκόπια; Τι θα γίνει με τα δικά μας προϊόντα που χρησιμοποιούν τον όρο «Μακεδονία» και «Μακεδονικός»; Μιλάμε για χιλιάδες ελληνικά προϊόντα με ονομασία προέλευσης της Μακεδονίας που είναι παγκοσμίως γνωστά. Πώς θα προστατευθούν αυτά; Υπάρχουν χιλιάδες επιχειρηματίες που ζητούν απαντήσεις.

Δυστυχώς, όλα αυτά είναι αποτέλεσμα μιας Κυβέρνησης που προσπάθησε να εργαλειοποιήσει ένα εθνικό μας ζήτημα και να προκαλέσει πολιτική βλάβη στην αντιπολίτευση. Μια Κυβέρνηση που δεν δίστασε να εγκαταλείψει τις εθνικές θέσεις που όλες οι προηγούμενες κυβερνήσεις επί δεκαετίες υπερασπίστηκαν. Όμως, σας έχουν πλέον καταλάβει όλοι. Είστε μια εθνικά επικίνδυνη Κυβέρνηση που βάζει το κομματικό συμφέρον πάνω από το εθνικό. Είστε μια Κυβέρνηση με τη στήριξη «Βουλευτών α λα καρτ» που προσπαθεί να κρατηθεί με νύχια και με δόντια για λίγες ακόμα εβδομάδες στην εξουσία.

Ευτυχώς για τη χώρα, ο χρόνος σας τελείωσε και πολύ σύντομα θα αποτελείτε παρελθόν, γιατί, πραγματικά, η ζημιά που έχετε προκαλέσει στη χώρα σε όλα τα επίπεδα είναι τεράστια. Πλέον μόνο μια υπηρεσία μπορείτε να προσφέρετε στη χώρα. Να παραιτηθείτε και να προκηρύξετε άμεσα εκλογές. Τη Συμφωνία την καταψηφίζουμε, γιατί είναι εθνικά επιζήμια.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Καραγιαννίδης.

**ΧΡΗΣΤΟΣ ΚΑΡΑΓΙΑΝΝΙΔΗΣ:** Ευχαριστώ, κύριε Πρόεδρε. Θα μιλήσω για δύο ζητήματα που είναι οι «πυλώνες» των επιχειρημάτων της Νέας Δημοκρατίας και συνολικά της αντιπολίτευσης.

Και θα μιλήσω, όχι με δικά μου λόγια, αλλά με λόγια του κ. Χάρη Παμπούκη, που είναι Καθηγητής Διεθνούς Δικαίου στη Νομική Σχολή Αθηνών, για δύο λόγους: Αφενός μεν γιατί ο κ. Παμπούκης είναι καθηγητής Νομικής και αφετέρου, γιατί κατέχει πολύ καλύτερα τα νομικά από εμένα.

Το άρθρο αυτό έχει γραφτεί στην εφημερίδα «ΚΑΘΗΜΕΡΙΝΗ», που – απ' όσο γνωρίζουμε μέχρι σήμερα, δεν είναι εφημερίδα του ΣΥΡΙΖΑ – τον Ιούλιο του 2018. Λέει ο κ. Παμπούκης: «*Η ιθαγένεια είναι ο νομικός δεσμός του κάθε κράτους με τους πολίτες του. Κάθε κράτος έχει καταρχήν ελεύθερο το δικαίωμα να ορίζει τους πολίτες αυτούς. Συνώνυμο στην ελληνική γλώσσα του όρου ιθαγένεια είναι η υπηκοότητα. Επομένως, εύκολα αντιλαμβάνεται κάποιος ότι ο όρος ιθαγένεια ταυτίζεται με το κράτος και μόνο. Δεν αφορά σε έθνος ούτε και θα μπορούσε, διότι το έθνος δεν είναι υποκείμενο του διεθνούς Δικαίου. Το έθνος ορίζεται με βάση ορισμένα στοιχεία, κυρίως τη γλώσσα, τη θρησκεία, τις κοινές παραδόσεις, την κοινή ιστορική καταγωγή και υποδηλώνει το δεσμό με ορισμένη ομάδα ανθρώπων, με κοινά χαρακτηριστικά. Δεν ταυτίζεται με το κράτος, το οποίο αποτελείται από έδαφος, λαό και κυβέρνηση και μόνον αυτό μπορεί να είναι υποκείμενο του διεθνούς Δικαίου*». Συνεχίζει παρακάτω: «*Η ιθαγένεια είναι η ιδιότητα και ο νομικός δεσμός με το κράτος και η εθνότητα είναι δεσμός με το έθνος. Η διεθνής κοινωνία βασίζεται στα κράτη – μετά τη Συνθήκη των Βερσαλλιών, το 1648 – τα οποία είναι υποκείμενα του διεθνούς Δικαίου και όχι στα έθνη, στα οποία είναι*».

Να το παραστήσουμε όσο απλά γίνεται. Σε ένα κράτος μπορεί να υπάρχουν πολλά έθνη και στο πλαίσιο αυτών των μειονοτήτων τίθεται και το θέμα αναγνώρισης εθνοτήτων. Και ένα έθνος, επίσης, μπορεί να υπάρχει σε πολλά κράτη, όπως η Ελλάδα π.χ.

Στη Συμφωνία των Πρεσπών, λοιπόν, αντικείμενο είναι – και δεν θα μπορούσε να είναι αλλιώς – το όνομα του κράτους της βορείου γείτονος και η συνακόλουθη ονομασία της ιθαγένειας - υπηκοότητας των πολιτών της. Δεν ασχολείται αυτή η Συμφωνία με θέματα εθνότητας. Είναι Συμφωνία μεταξύ κρατών για θέματα ονομασίας κράτους και ιθαγένειας και όχι Συμφωνία μεταξύ κράτους και έθνους ή Συμφωνία με αντικείμενο εθνοτικά θέματα εντός των δύο αυτών κρατών.

Τι λέει ο κ. Παμπούκης; Ότι στον ΟΗΕ συζήτησαν οι δύο χώρες, παρόντος του εκπροσώπου του ΟΗΕ, για ζητήματα που αφορούν στα κράτη. Έθνη, στον ΟΗΕ, δεν καταγράφονται, όπως φαίνεται. Οπότε, να συζητήσουμε για το τι συζήτησαν και τι αποφάσισαν η Ελλάδα μαζί με τη FYROM, σε συμφωνία με τον ΟΗΕ, σε αυτήν τη Συνθήκη των Πρεσπών, για να συζητάμε επί της βάσης της λογικής και όχι του παραλόγου. Θα επαναφέρω πάλι αυτό το ζήτημα, διότι με στενοχωρεί που κυρίως άνθρωποι που χρημάτισαν στο Διπλωματικό Σώμα ή είναι Καθηγητές Πανεπιστημίων δεν ξέρουν να διαβάζουν, μάλλον, καθόλου.

Αυτό το διαβατήριο είναι το δημόσιο έγγραφό μας, με το οποίο κυκλοφορούμε σε όλη την Ευρώπη και σε όλον τον κόσμο. Είναι, μάλιστα, διαβατήριο της Ευρωπαϊκής Ένωσης και έχει μεγάλη ισχύ. Μέσα σε αυτό το διαβατήριο, η λέξη «nationality» μεταφράζεται ως ιθαγένεια. Δεν ξέρω αν εσείς τραβάτε, με το μολύβι, μια γραμμή και σβήνεται το «ιθαγένεια», όταν βγαίνετε στο εξωτερικό – γιατί δεν σας βολεύει – και γράφετε από πάνω «έθνος». Εγώ, λοιπόν, να γράψω και καταγωγή «πόντιος» και να πηγαίνουμε, έτσι, στην Ευρώπη.

Θα αναγνωρίσετε, λοιπόν, τι λένε τα δημόσια έγγραφα; Γιατί ήσασταν και υπηρέτες του δημοσίου συμφέροντος στο εξωτερικό, ως Διπλωματικό Σώμα ή ως Καθηγητές. Μπορείτε να μην διαστρεβλώνετε τη λογική εντελώς; Πάμε στη γλώσσα. Θα διαβάσω ένα δεύτερο, πάλι ενός ανθρώπου που δεν είναι ΣΥΡΙΖΑ, του Παναγιώτη Αλεβαντή, ο οποίος χρημάτισε και στο Μεταφραστικό Γραφείο του Γ.Ε.Σ., αλλά και μέλος της Ευρωπαϊκής Επιτροπής. Έχει ένα πλούσιο βιογραφικό. Δεν θέλω να το αναφέρω όλο.

Ο κ. Αλεβαντής λέει σε ένα κείμενό του για τη γλώσσα: «*Το 1977, η Ελλάδα, από το επίσημο βήμα του ΟΗΕ, δεν διατύπωσε επιφυλάξεις για τη μακεδονική γλώσσα και τους μακεδονικούς κυριλλικούς χαρακτήρες, ούτε για το δικαίωμα της τότε ομόσπονδης Γιουγκοσλαβικής Δημοκρατίας της Μακεδονίας να ενεργεί ως επίσημος φορέας προσδιορισμού γεωγραφικών κρατών. Είχε πει, τότε, η Γιουγκοσλαβία ότι η Μακεδονία, η Σοσιαλιστική Δημοκρατία της Μακεδονίας ενεργεί ως κράτος, ως κυβέρνηση. Δεύτερον. Το 1982, η Ελλάδα δήλωσε, σε επίσημο βήμα του ΟΗΕ, ότι παρά τη μακρά ιστορική χρήση ελληνικών τοπωνυμίων σε περιοχές εκτός από τα όρια του σημερινού ελληνικού κράτους, υποστηρίζει την κατάργηση, όσον το δυνατόν ταχύτερα, των εξώνυμων σε διεθνή χρήση.*».

Τι λέει αυτό, που συμφωνήσαμε το 1982; Να καταργήσουμε όλες τις ελληνικές ονομασίες τοπωνυμίων που βρίσκονταν έξω από την Ελληνική Επικράτεια. Και πώς να ονομαστούν; Με μακεδονική γλώσσα. Αυτό λέει το χαρτί.

Τρίτον, το 1982, επίσης, ο αρμόδιος σύμβουλος του Υπουργείου Εξωτερικών θεωρούσε ότι το μακεδονικό ζήτημα εισήλθε στη φάση της φθίνουσας έντασης. Το 1982 αυτό.

Τέταρτο και σημαντικότερο: Η Ελλάδα δεν έφερε αντίρρηση στην καθιέρωση των συντμήσεων MK και MKD στο διεθνές πρότυπο ISO 3166 το 1993 ούτε για την καθιέρωση των συντμήσεων MK, MKD και MAK στο διεθνές πρότυπο ISO 639 για τους κωδικούς των γλωσσών. Τι λέει αυτό; Ότι το 1993 δεν είπατε κουβέντα, γιατί δεν στέλνατε καν εκπροσώπους σε αυτό το πράγμα. Τότε που ήταν λοιπόν να κάνετε κάτι, εσείς απλά πετούσατε αετό.

Πάμε και σε αυτό το μεγαλειώδες που άκουσα για την ΑΟΖ και τα λιμάνια. Προφανώς όταν ένας Βουλευτής δεν κάθεται να διαβάσει κάτι, μπορεί να λέει και αοριστολογίες από το μικρόφωνο. Στην ενδιάμεση συμφωνία, που το ΠΑΣΟΚ θέλει να ξεχάσει, το 1995 λέει το εξής: «Ενόψει του ότι το δεύτερο συμβαλλόμενο μέρος είναι κράτος περικλειόμενο από ξηρά, τα μέρη θα καθοδηγούνται από τις εφαρμόσιμες διατάξεις της σύμβασης των Ηνωμένων Εθνών για το Δίκαιο της Θάλασσας». Και βγήκε εδώ Βουλευτής της Νέας Δημοκρατίας και μας είπε «παραχωρείτε το Λιμάνι της Θεσσαλονίκης». Διαβάζουμε νομικά κείμενα; Τέλος πάντων, όχι ότι θα τα καταλάβουμε όλα από αυτά που λένε τα νομικά κείμενα, αλλά πριν επιχειρηματολογήσουμε, ρωτάμε και κάναν άνθρωπο να μας εξηγήσει τι έχει συμβεί στο παρελθόν; Γιατί πάμε μέχρι στιγμής με μυθολογία. Με μυθολογία πάμε στα επιχειρήματα από πλευράς αντιπολίτευσης. Δεν έχει ειπωθεί κάτι το οποίο να στέκει λογικά ή κάτι το οποίο δεν έχουμε υπογράψει. Γιατί στην ενδιάμεση σύμβαση το έχουμε υπογράψει αυτό.

Θέλω να πω και κάτι ακόμα. Στην ενδιάμεση συμφωνία έλεγε επίσης κάτι για το οποίο καταδικαστήκαμε το 2011 και θέλετε να το ξεχάσετε ότι η χώρα μας δεν μπορεί να βάλει αντιρρήσεις σε αίτημα συμμετοχής της FYROM σε όλους τους διεθνείς Οργανισμούς. Τι έγινε το 2011; Καταδικαστήκαμε από το Διεθνές Δικαστήριο της Χάγης 15-1. Και τι είπανε μέσα στην απόφαση αυτή του Δικαστηρίου της Χάγης; «Η Ελλάδα δεν δικαιολογείται να εμποδίσει την ένταξη των Σκοπίων στο ΝΑΤΟ, με επιχείρημα ότι με την είσοδο στον Οργανισμό, τα Σκόπια θα χρησιμοποιούν το συνταγματικό τους όνομα». Αυτό για το οποίο μας λέτε «εμείς θα βάζουμε βέτο εσαεί και δεν θα μπουν πότε». Νομίζετε. Σύμφωνα μάλιστα με τον προϊστάμενο του Διεθνούς Δικαστηρίου της Χάγης «Η Ελλάδα έπρεπε να αποδείξει ότι οι αντιρρήσεις της ήταν εύλογες και ότι εξέφρασε τις αντιρρήσεις την είσοδο των Σκοπίων στο ΝΑΤΟ, ως αντίδραση σε προηγούμενη συμπεριφορά των Σκοπίων». Τι λέει αυτό; Ότι δεν είπαμε σοβαρά πράγματα και για αυτό καταδικαστήκαμε. Αυτή τη διεθνή πραγματικότητα δεν θέλετε να την αναγνωρίσετε, γιατί δεν σας βολεύει, γιατί δεν πάει με το αφήγημά σας και γιατί δεν στέκεται ούτε κατά χιλιοστό σε κριτική όσων πραγμάτων υποστηρίζετε.

Δεν θέλω να πω για την Πηνελόπη Δέλτα, τον Παύλο Μελά, το Στρατή Μυριβήλη, τον Ευάγγελο Αβέρωφ, που έχουν μιλήσει για τη μακεδονική γλώσσα, απλώς αυτοί είναι μάλλον εθνομηδενιστές σήμερα, όπως είναι και όλοι όσοι από την δεξιά πτέρυγα της πολιτικής μας ζωής συμφωνούν με τη Συμφωνία.

Θέλω να πω όμως κάτι τελευταίο για τη διαδήλωση. Ήταν μεγάλη, κανένας δεν το αμφισβητεί αυτό. Θα αναγνωρίσετε ότι σύμφωνα με τα στοιχεία της Βουλής, έχουν γίνει οι μεγαλύτερες καταστροφές από έναρξης της λειτουργίας αυτής της Βουλής; Θα αναγνωρίσετε ότι γράφτηκαν πάνω στα ντουβάρια ανελλήνιστα πράγματα, τα οποία οι άνθρωποι που υποστηρίζουν ότι είναι Έλληνες δεν ξέρουν να γράψουν ούτε το «ελληνικά» σωστά και το έχουν γράψει με τρία γιώτα; Θα το αναγνωρίσετε αυτό; Την βία που ασκήθηκε από πλευράς συγκεκριμένης μερίδας διαδηλωτών, εσείς δεν την είδατε; Το «αλήτες, ρουφιάνοι πολιτικοί» δεν το ακούσατε από τα μικρόφωνα; Θα αναγνωρίσετε ή θα συνεχίζετε να χαϊδεύετε την πλάτη της φασίζουσας ακροδεξιάς που ορθώνει ανάστημα στην χώρα μας;

Η Συμφωνία αυτή λοιπόν, αν δεν περάσει, να γυρίσουν πίσω τα αγάλματα του Μεγάλου Αλεξάνδρου στις πλατείες των Σκοπίων, να ξαναονομαστούν «Φίλιππος» και «Μεγαλέξανδρος» οι οδοί και τα αεροδρόμια και να είσαστε εσείς ευτυχισμένοι, για να το λένε όλοι «Μακεδονία» και να έχετε πετύχει το σκοπό σας.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ τον κ. Καραγιαννίδη. Ο κ. Κεδίκογλου έχει τον λόγο.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ:** Κυρίες και κύριοι συνάδελφοι, έχουμε μια Συμφωνία που η Κυβέρνηση διαπραγματεύθηκε εν κρυπτώ, που οδήγησε στην παραίτηση δύο Υπουργών, μεταξύ τους και ο αρχιτέκτονας της Συμφωνίας, για άγνωστους προς το Κοινοβούλιο λόγους, αφού, παρά την επιθυμία του, δεν δημοσιοποιείται η σχετική επιστολή. Μια Συμφωνία θολή, αφού δεν έχουμε ούτε καν το Σύνταγμα των Σκοπίων για πλήρη εικόνα. Μια Συμφωνία κακή που έχει εξοργίσει τη συντριπτική πλειονότητα των Ελλήνων. Μια Συμφωνία που έρχεται «τσάτρα - πάτρα» για επικύρωση στη Βουλή, με πρωτοφανείς διαδικασίες.

Μνημείο αμοραλισμού; Ασύστολος τυχοδιωκτισμός; Κυνική εξουσιομανία; Απολυταρχικό θράσος; Η ελληνική γλώσσα αρχίζει να αποδεικνύεται φτωχή, για να περιγράψει τις Κυβερνητικές επιδόσεις στην υπηρεσία του δόγματος «ο κομματικός σκοπός αγιάζει κάθε μέσο», ακόμα και τα δακρυγόνα σε γυναικόπαιδα. Την Κυριακή ξεπεράσατε κάθε όριο πνίγοντας με ληγμένα χημικά την ειρηνική μαζική διαμαρτυρία των Ελλήνων για τη Συμφωνία των Πρεσπών και αντί να ζητήσετε συγνώμη για την ανικανότητά σας να προστατέψατε εκατοντάδες χιλιάδες κόσμου από 10-20 κουκουλοφόρους, που ήταν προφανέστατα σε διατεταγμένη υπηρεσία, είχατε το θράσος να ζητήσετε και τα ρέστα κατηγορώντας την αντιπολίτευση. Πάλι καλά που δεν είπατε ότι φταίει ο κόσμος που πνίγηκε στα χημικά.

Στα τέσσερα χρόνια που είστε στην Κυβέρνηση έχετε κάνει πολλές καταστροφικές επιλογές, αλλά η συζητούμενη είναι η καταστροφικότερη. Δεν είναι μόνο το τι κάνετε – φέρνετε μια εθνικά επιζήμια Συμφωνία που εγκυμονεί πολλούς κινδύνους για το μέλλον – είναι και το γιατί το κάνετε. Γιατί πιστεύετε ότι εξυπηρετείτε το στενό κομματικό σας συμφέρον περιορίζοντας, όπως νομίζετε, την επικείμενη εκλογική σας συντριβή. Είναι, όμως, και το πώς το κάνετε, εξευτελίζοντας τις δημοκρατικές αξίες και τις αρχές του κοινοβουλευτισμού.

Μετά την κατάπτυστη ευρεσιτεχνία του κοινοβουλευτικού λίζινγκ των Βουλευτών με χρονομίσθωση που είδαμε στην ψήφο εμπιστοσύνης – έτσι άλλωστε άνοιξε ο δρόμος για να έρθει για επικύρωση η Συμφωνία – επιχειρήσατε και νέο αντιδημοκρατικό ατόπημα, ορίζοντας αρχικά τον ανεξάρτητο Βουλευτή τις προτίμησής σας. Η αντίδρασή μας απέτρεψε αυτόν τον σχεδιασμό, όμως ανακαλύψαμε ότι οι ανεξάρτητοι Βουλευτές δε λογίζονται ισότιμα από τον Πρόεδρο της Βουλής. Υπάρχουν προτιμότεροι ή μάλλον προθυμότεροι να στηρίξουν τα Κυβερνητικά σχέδια. Και σαν να μην έφταναν όλοι αυτοί οι ευτελισμοί των κοινοβουλευτικών διαδικασιών, θέλετε να περάσατε τη Συμφωνία από την Ολομέλεια με διαδικασίες «super express». Τι, πώς και γιατί; Τι κάνετε, πώς το κάνετε και γιατί το κάνετε; Στο τρίπτυχο αυτό αποτυπώνεται ξεκάθαρα το πνεύμα της τυχοδιωκτικής διακυβέρνησής σας.

Τι κάνετε; Φέρνετε μια Συμφωνία εθνικά επιβλαβή, μια Συμφωνία που, ουσιαστικά, δεν διαπραγματευτήκατε, που δεν κερδίσατε τίποτα και τα δώσατε όλα, ακόμη και αυτά που η άλλη πλευρά δεν είχε διανοηθεί να ζητήσει στο παρελθόν, όπως η εθνότητα και η γλώσσα. Δεν εκμεταλλευτήκατε κανένα από τα πλεονεκτήματα που παρείχε στην Ελλάδα η ευνοϊκή διεθνής συγκυρία, με πρώτο τον παράγοντα χρόνο. Τα Σκόπια βιάζονταν, η Ελλάδα δεν είχε κανένα λόγο να βιάζεται κι όμως η Ελλάδα εμφανίστηκε ως επισπεύδουσα, με τις συνεπαγόμενες αρνητικές συνέπειες στη διαπραγμάτευση.

Γιατί το κάνετε; Γιατί σας έπιασε ξαφνικά πρεμούρα να κλείσετε το Σκοπιανό; Λέτε ότι πολλές χώρες αποκαλούσαν τα Σκόπια ήδη Μακεδονία. Και γιατί σας πείραξε ξαφνικά; Η στάση της Ελλάδας στους διεθνείς Οργανισμούς ήταν κατοχυρωμένη. Στο Βουκουρέστι είχαν μπει γερά θεμέλια. Γιατί τέτοια βιασύνη για ένα ζήτημα που εσείς λέγατε ότι δεν το θεωρείτε σημαντικό; Τώρα έχετε ανοίξει ήδη τον δρόμο για την ένταξη των Σκοπίων στο NATO και, προσοχή, η Συμφωνία αυτή δεσμεύει την Ελλάδα να δίνει πράσινο φως σε κάθε ενταξιακό κεφάλαιο των Σκοπίων στην Ευρωπαϊκή Ένωση, χωρίς κανένα αντίλογο, ακόμη και για θέματα άσχετα με τη Συμφωνία.

Η απάντηση, γιατί το κάνετε, είναι ότι πήρατε την επικίνδυνη απόφαση να εργαλειοποιήσετε ένα εθνικό ζήτημα, για να το χρησιμοποιήσετε προς το κομματικό σας συμφέρον στην ελληνική πολιτική σκηνή. Το επιβεβαιώνουν, άλλωστε, και οι όψιμες διαμαρτυρίες και καταγγελίες του πρώην κυβερνητικού εταίρου σας. Στόχος σας ήταν να δημιουργήσετε κάποιο πρόβλημα στη Νέα Δημοκρατία, αλλά πέσατε έξω. Βλέπετε, είμαστε μια γνήσια λαϊκή παράταξη. Αφουγκραζόμαστε τον κόσμο, νιώθουμε την ευαισθησία του, διδασκόμαστε από την ιστορία μας.

Επόμενος στόχος σας να πλήξετε την κεντροαριστερά προς όφελός σας. Το είπε, άλλωστε, απροκάλυπτα ο ίδιος ο Πρωθυπουργός στην τελευταία συνέντευξή του, ότι δηλαδή, η Συμφωνία γι’ αυτόν είναι ένα όχημα, για να αναδιατάξει, όπως είπε, τις προοδευτικές δυνάμεις.

Ανερυθρίαστα ομολόγησε ότι χρησιμοποίησε ένα εθνικό ζήτημα για ίδιον κομματικό όφελος. Πιστεύω ότι ούτε εκεί θα τα καταφέρετε, πέρα από μερικά «ρετάλια» που προσπαθούν να συγκρατήσουν την «κουρελού» της Κυβέρνησης. Η συγκέντρωση της Κυριακής ήταν ένα ηχηρό μήνυμα, που δεν μπορεί να αγνοηθεί. Θέλω να ελπίζω ότι, έστω, και την τελευταία στιγμή οι χρήσιμοι πρόθυμοι της Κυβέρνησης θα το αντιληφθούν. Δεν είναι τυχαίο ούτε ακροδεξιό φαινόμενο ότι το 70% των Ελλήνων είναι, κατηγορηματικά, αντίθετο στη Συμφωνία. Η Συμφωνία των Πρεσπών είναι, συνολικά, απαράδεκτη. Βρίθει αρνητικών δεσμεύσεων για τη χώρα μας, όπως για παράδειγμα, η καταπολέμηση του ελληνικού αλυτρωτισμού. Πού τον βρήκαμε; Πότε τον αποκτήσαμε; Βρίθει παράλογων αποδοχών και σημείων που εγκυμονούν σοβαρούς κινδύνους για το μέλλον.

Εξαιρετικά προβληματική και επικίνδυνη είναι η αναγνώριση μακεδονικής εθνότητας στη Συμφωνία. Θα ήθελα να πιστέψω τους Κυβερνητικούς ισχυρισμούς ότι πρόκειται για αναγνώριση μακεδονικής ιθαγένειας. Όμως, υπάρχουν δύο ενστάσεις. Πρώτον, η ονομασία της ιθαγένειας πρέπει να ακολουθεί την κρατική ονομασία. Δηλαδή, θα έπρεπε να αποκαλείται «Βορειομακεδονική». Δεύτερον, έπρεπε να χρησιμοποιηθεί ο αγγλικός όρος «citizenship» και όχι «nationality», για έτσι το «nationality» παραπέμπει, ευθέως, σε αναγνώριση εθνότητας. Στα αγγλικά «nation» σημαίνει έθνος. Εξίσου προβληματική είναι η αναγνώριση μακεδονικής γλώσσας, γιατί, απλούστατα, τέτοια γλώσσα δεν υπάρχει. Δεν είναι τυχαίο ότι η Βουλγαρία που αναγνωρίζει τα Σκόπια ως «Μακεδονία» δεν αναγνωρίζει μακεδονική γλώσσα, γιατί φυσικά είναι βουλγαρική διάλεκτος.

Κλείνοντας, επειδή αγαπώ και τιμώ την Ιστορία μας, θα ήθελα να αναφερθώ στο άρθρο 7 της Συμφωνίας, για να δείτε τι τραγέλαφους γεννάει. Εκεί λέει ότι «τα δύο Μέρη αποδέχονται ότι οι όροι «Μακεδονία» και «Μακεδόνας» αναφέρονται σε διαφορετικό ιστορικό πλαίσιο από κάθε πλευρά». Για το μόνο που δεσμεύονται οι Σκοπιανοί είναι να αναγνωρίσουν ότι δεν έχουν σχέση με τον Αρχαίο Ελληνικό Πολιτισμό. Η Ιστορία της Μακεδονίας, όμως, δεν σταματά το 146 π.Χ. με την κατάληψη από τους Ρωμαίους. Υπάρχει η ένδοξη Μεσαιωνική Ιστορία, κύριε Αμανατίδη, η Βυζαντινή Ιστορία. Τι γίνεται με τη Μακεδονική Δυναστεία του Βυζαντίου; Δεν είναι ελληνική; Μιλούσαν μακεδονικά; Ο Βασίλειος ο Β΄, ο Βουλγαροκτόνος, ήταν, τελικά, Βούλγαρος;

Αυτά είναι τραγελαφικά πράγματα. Ακόμα πιο σοβαρή, όμως, είναι η οικειοποίηση του Κυρίλλου και του Μεθόδιου από τους Σκοπιανούς, όπως έσπευσε να διακηρύξει, ήδη, ο κ. Ζάεφ.

**ΝΙΚΟΛΑΟΣ ΞΥΔΑΚΗΣ:** Σλαβόφωνοι ήταν ο Κύριλλος και ο Μεθόδιος.

**ΣΥΜΕΩΝ (ΣΙΜΟΣ) ΚΕΔΙΚΟΓΛΟΥ:** Δεν ήταν Έλληνες; Αυτό είναι καινούργιο, κύριε Ξυδάκη. Θα τα δώσετε όλα. Δεν θα μπορούμε να ανεβούμε όχι μόνο πάνω από τα Τέμπη, αλλά ούτε πάνω από τις Θερμοπύλες δεν θα μπορούμε να ανεβούμε. Ακούστε, κύριε Ξυδάκη, ο εκχριστιανισμός των Σλάβων ήταν ένα από τα μεγαλύτερα επιτεύγματα του ελληνικού πνεύματος με ευεργετικότατες συνέπειες μέχρι σήμερα για τον πολιτισμό μας. Σε λίγο, δηλαδή, θα μας πείτε ότι οι Σλάβοι εκχριστιανίστηκαν μόνοι τους; Αυτό λέτε, κύριε Ξυδάκη; Αυτό λέτε, κυρίες και κύριοι του ΣΥΡΙΖΑ;

Δεν είναι απλά γελοία όλα αυτά. Είναι, εθνικά, επικίνδυνα. Σλαβόφωνος είμαι και μιλάω Ρωσικά. Δεν είμαι Έλληνας; Τι είναι αυτά που λέτε; Τι ανιστόρητα είναι αυτά που λέτε; Δεν ντρέπεστε; Δεν εκπλήσσομαι που ψηφίζετε αυτή τη Συμφωνία. Δεν έχετε ιδέα με την Ιστορία.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Θα αναφερθώ, προφανώς, στη δευτερολογία μου αναλυτικά για όλα αυτά τα θέματα. Όμως, επειδή θέλω να καταθέσω ένα έγγραφο σχετικά με το εάν ο όρος «ιθαγένεια» που δίνεται ως «citizenship» ή ως «nationality» θα σας πω δύο πράγματα σχετικά, για να πέσουν οι τόνοι και για να ξέρουμε πού συμφωνούμε. Έχει, πολλές φορές, εξηγηθεί και αναφέρεται και στη ρηματική ανακοίνωση ότι η Συμφωνία δεν αναφέρεται σε εθνότητα, αλλά σε ιθαγένεια. Σε όλα τα διεθνή κείμενα, ξεκινώντας από την Οικουμενική Διακήρυξη έως την Ευρωπαϊκή Σύμβαση για την Ιθαγένεια, ο όρος αυτός αποδίδεται με τον όρο «nationality» και δεν προσδιορίζει την εθνική ένταξη του ατόμου.

Καταθέτω την Ευρωπαϊκή Σύμβαση για την ιθαγένεια «European Prevention of Nationality», η οποία στο άρθρο 2 λέει ρητά, «*Ιθαγένεια σημαίνει το νομικό δεσμό μεταξύ του προσώπου και ενός κράτους και δεν προσδιορίζει την εθνική προέλευση του προσώπου*». Αυτό που διάβασα λοιπόν είναι η Ευρωπαϊκή Σύμβαση για την Ιθαγένεια και είναι το άρθρο 2 της Σύμβαση αυτής. Διευκρινίζω ότι η Συμφωνία δεν μπορεί να ρυθμίσει θέματα λαού ή έθνους. Ο λόγος είναι απλός. Τα κράτη αναγνωρίζουν κράτη όχι λαούς. Τα θέματα ιθαγένειας είναι νομικά θέματα που αφορούν στο δεσμό πολίτη με κράτος, ενώ αντιθέτως τα θέματα εθνικής ταυτότητας και ένταξης σε μία εθνότητα είναι θέματα συνείδησης και ατομικού αυτοπροσδιορισμού.

Στο Διεθνές Δίκαιο δεν υπάρχουν γενικώς παραδεδεγμένα χαρακτηριστικά ή γενικά αποδεκτοί ορισμοί του έθνους ή του λαού. Το δικαίωμα αυτοπροσδιορισμού είναι δικαίωμα αναγκαστικού δικαίου και δεν μπορεί να είναι αντικείμενο συμβατικής ρύθμισης. Συνεπώς, η Ελλάδα με τη Σύμβαση δεν αναγνωρίζει και δεν θα μπορούσε να αναγνωρίσει μακεδονικό έθνος ή λαό. Την ίδια στιγμή όμως βάσει του Διεθνούς Δικαίου η χώρα μας δεν μπορεί να επέμβει σε θέματα αυτοπροσδιορισμού των πολιτών του γειτονικού κράτους. Διευκρινίζει όμως ρητά ότι οι γείτονές μας αποδέχονται ότι δεν έχουν σχέση με την ελληνική ιστορία και την ελληνική πολιτισμική κληρονομιά. Για τον λόγο αυτό προβλέπεται ρητά στο άρθρο 7 παρ.4 ότι και τα δύο μέρη αναγνωρίζουν ότι επίσημη γλώσσα και τα άλλα χαρακτηριστικά, δηλαδή πολιτιστικά, εθνοτικά της γειτονικής χώρας, δεν έχουν σχέση με τον αρχαίο ελληνικό πολιτισμό, την ιστορία, την κληρονομικά, την κουλτούρα, αλλά και τα σύγχρονα χαρακτηριστικά της Ελληνικής Μακεδονίας. Με λίγα λόγια, κυρίες και κύριοι, δεν μπορούμε να τους πούμε τι είναι. Μπορούμε να τους πούμε τι δεν είναι στο βαθμό που θίγουν την δική μας ταυτότητα, τη δική μας Ιστορία και αυτό προσδιορίζεται ξεκάθαρα στη Συμφωνία.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Θα μου επιτρέψετε λόγω της ειδικότητάς μου να κάνω μία παρατήρηση. Μέχρι τώρα ήταν μία συζήτηση για το «nationality». Αυτό είχε πει και ο κ. Μητσοτάκης στην αρχή και εξηγήσαμε ότι το «nationality» σημαίνει ιθαγένεια. Τώρα πρόσφατα άκουσα την εισαγωγή του όρου «citizenship». Να σας εξηγήσω τώρα σαν άνθρωπος που έχω ζήσει στην Αγγλία και είναι η δουλειά μου αυτή, να κάνω δηλαδή μια διευκρίνιση στην ορολογία. Η νομική σχέση του πολίτη με το κράτος λέγεται «nationality» στα αγγλικά. Η σχέση του πολίτη με το κράτος, το γεγονός ότι έχει πολιτικά δικαιώματα, μπορεί να ψηφίσει, μπορεί να εκλέγεται και έχει πολιτικά δικαιώματα, η πολιτική του σχέση υπάρχει στη διάκριση, σε αυτό που ονομάζεται «citizenship». Στα ελληνικά η λέξη «citizenship» έχει μεταφραστεί, από ότι θυμάμαι από τον Άγγελο Ελεφάντιο, «πολιτειότητα». Δεν κάνουμε εμείς αυτή τη διάκριση, αλλά στα αγγλικά – και γι’ αυτό σας είπα και για τη Σύμβαση – «nationality» είναι η νομική σχέση του πολίτη με το κράτος, «citizenship» είναι η πολιτική σχέση. Ο πολίτης είναι ο ίδιος. Είναι ιδιότητα του πολίτη. Είναι το ίδιο άτομο. Αλλά χρησιμοποιούνται στην αγγλική γλώσσα δύο διαφορετικές λέξεις. Τον λόγο έχει ο κ. Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Είναι πολύ σημαντικό να λάβουμε υπόψη μας αυτή τη συζήτηση ότι ο όρος «nationality» στα αγγλικά και «nationalitee» στα γαλλικά σημαίνει και τα δύο. Είναι ένας ασαφής όρος που σημαίνει και ιθαγένεια αλλά και εθνικότητα. Όταν λοιπόν εντάχθηκε στο κείμενο της Συμφωνίας, θέλω να γνωρίζω η ελληνική πλευρά επέμεινε στο ότι θα πρέπει και θα ήταν προτιμότερο το «citizenship» ή αποδέχτηκε αυτό τον ασαφή και ρητής έννοιας όρο. Αυτό είναι το ένα.

Δεύτερον, εάν είναι αποκλειστικά ιθαγένεια, γιατί χρειάζεται ο όρος «Macedonian» δίπλα; Διότι η ιθαγένεια, όπως σωστά ειπώθηκε, είναι δεσμός με το κράτος.

Αφού το κράτος βάσει της Συμφωνίας λέγεται Βόρεια Μακεδονία, γιατί η ιθαγένεια δεν έμεινε αποκλειστικά ιθαγένεια «της Βόρειας Μακεδονίας», αλλά προστέθηκε και το «μακεδονικός»; Προφανώς, γιατί η άλλη πλευρά στη διαπραγμάτευση ήθελε ο όρος αυτός να καλύπτει την εθνικότητα, γι' αυτό μπήκε και το «Μακεδονία» και η ελληνική Κυβέρνηση το αποδέχτηκε. Η ειρωνεία του πράγματος, όμως, είναι η εξής. Τελειώνει αυτή η Συμφωνία με το nationality «μακεδονική» και «Βόρειας Μακεδονίας» και η ελληνική πλευρά δεν προβληματίζεται. Προβληματίζονται, όμως, οι Αλβανοί των Σκοπίων και καταθέτουν τέσσερις τροπολογίες, προσπαθούν τέσσερις φορές οι ίδιοι, επειδή ανησυχούν από αυτό τον όρο, να διευκρινίσουν ότι το «nationality» δεν σημαίνει εθνικότητα, αλλά ιθαγένεια. Οι Αλβανοί και όχι εμείς.

Προσέξτε, συμφωνεί η Κυβέρνηση, αντιδρά η αντιπολίτευση, γίνεται μείζονα δημόσια συζήτηση και η ελληνική πλευρά δεν ζητάει την διευκρίνιση που ζήτησαν οι Αλβανοί, δεν έχει την ευαισθησία, ενώ οι Αλβανοί την έχουν. Αφού έχουν ειπωθεί όλα αυτά, θα παρακαλέσω να δείτε το άρθρο 7 παρ 3. Στο άρθρο 7 παρ. 3 όταν γίνεται αναφορά στο 2ο μέρος, δηλαδή, στα Σκόπια, στη Βόρεια Μακεδονία, με αυτούς τους όρους «μακεδονικός», «μακεδονική», «μακεδονικό», νοούνται η επικράτεια, η γλώσσα, ο πληθυσμός και τα χαρακτηριστικά τους, με τη δική τους ιστορία, πολιτισμό, κληρονομιά, διακριτικώς διαφορετικά από αυτά του 1ου μέρους.

Αν αυτά τα στοιχεία δεν συγκροτούν ταυτότητα εθνική, ποιος το συγκροτεί; Το γεγονός ότι το διακρίνουν από εμάς σημαίνει όχι εισαγόμενη από τα Σκόπια έγερση θέματος μακεδονικής εθνότητας στην Ελλάδα, αλλά τη δυνατότητα εγέρσεως από την Ελλάδα ζητήματος μακεδονικής εθνότητας. Πότε θα το καταλάβετε αυτό; Εκεί είναι το επικίνδυνο. Μπορεί να αναγνωρίζουν την ιδιαιτερότητα εκείνοι τη δική μας, αλλά η ύπαρξη μακεδονικής εθνότητας δικής τους δίνει τη δυνατότητα στην Ελλάδα να εγερθεί θέμα μακεδονικής εθνότητας και αυτό είναι το επικίνδυνο. Δεν το κατανοείτε αυτό;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Καμμένος, Πρόεδρος της Κοινοβουλευτικής Ομάδας των ΑΝΕΛ.

**ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ:** Ήρθα, κύριε Πρόεδρε, στην Επιτροπή, διότι άκουσα προηγουμένως τον Αναπληρωτή Υπουργό Εξωτερικών, κ. Κατρούγκαλο, καθ’ όλη τη διάρκεια της συνεδριάσεως, να λέει ακριβώς αυτό το οποίο ισχυριζόμαστε εμείς. Είπε προηγουμένως, ο κ. Κατρούγκαλος «είναι δικαίωμά τους να αυτοπροσδιορίζονται ως μακεδονικός λαός». Εάν είναι δικαίωμά τους αυτό, για ποιο λόγο γίνεται η Συμφωνία; Η Συμφωνία αυτή γίνεται για να λύσει ένα «dispute», για να μην έχουν ουσιαστικά με τις δικές τους δυνάμεις αυτοπροσδιορισμού ως μακεδονικού λαού τη δυνατότητα να αναπτύσσουν αλυτρωτική πολιτική. Μόνο και μόνο με αυτήν την ομολογία του Υπουργού, την οποία έκανε εντός της Βουλής των Ελλήνων, πριν από 7 λεπτά, καταρρέει το θέμα της Συμφωνίας. Θέλω λοιπόν είτε ο κ. Υπουργός να πει και να επαναλάβει αυτό που είπε προηγουμένως και το οποίο δικαιώνει τους χειρισμούς μας είτε αν δεν είναι έτσι, να το ανακαλέσει, διότι το έχει κάνει κατά λάθος.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Ήμουν σαφής και το αντελήφθη ο κ. Κουμουτσάκος, που αναφέρθηκε στην, κατά τη γνώμη του, δυνατότητα της διαπραγμάτευσης που είχαμε, στην οποία θα αναφερθώ στη δευτερολογία μου.

Κύριε Πρόεδρε, ήμουν σαφής. Τα κράτη αναγνωρίζουν κράτη και έχουμε επίλυση erga omnes της ονομασίας του γειτονικού κράτους, όχι μόνο για την ονομασία αυτή καθ’ αυτή, «Βόρεια Μακεδονία», όπως ξέρετε σέβομαι τη θέση σας, αλλά ήταν η αντίθετη εθνική θέση για την τελευταία 15ετία.

Υποχρεώνεται το γειτονικό κράτος να αλλάξει σε όλους τους δημόσιους φορείς, όλους τους Οργανισμούς, όλα τα δημόσια κτίρια την ονομασία που έχει τώρα, από «Μακεδονία» σε «Βόρεια Μακεδονία». Με αυτόν τον τρόπο τελειώνει η εκκρεμότητα αυτή και η μονοπώληση του ονόματος «Μακεδονία» από το γειτονικό κράτος και αυτή η δέσμευση δεν αφορά μόνο δημόσιους οργανισμούς, δημόσιους φορείς, αφορά και εκείνους τους ιδιωτικούς, οι οποίοι χρηματοδοτούνται από το κράτος. Οπουδήποτε, λοιπόν, υπάρχει ονομασία κράτους, εκεί, η Συμφωνία είναι ρητή.

Από την άλλη μεριά, υπάρχει ένα δικαίωμα ατομικού – ατομικού, επαναλαμβάνω – αυτοπροσδιορισμού. Στα θέματα, λοιπόν, της ταυτότητας των ατόμων του γειτονικού κράτους, πού μπορούμε να επέμβουμε; Εκεί που αμφισβητούν τη δική μας ταυτότητα και τη δική μας ιστορία. Έχουμε, λοιπόν, δύο ζητήματα σ’ αυτό. Το ένα είναι ακριβώς να κατοχυρώσουμε την ελληνική ιστορία και αυτό που είμαστε εμείς, η Ελλάδα και η Μακεδονία μας. Αυτό γίνεται με σαφέστατο τρόπο στο άρθρο 7 παρ.4. της Συμφωνίας.

**ΠΑΝΑΓΙΩΤΗΣ (ΠΑΝΟΣ) ΚΑΜΜΕΝΟΣ:** Δικαίωμα να αυτοπροσδιορίζεται «Μακεδόνας» υπάρχει;

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Σας είπα ότι μιλάμε για ατομικό δικαίωμα αυτοπροσδιορισμού των πολιτών. Σας είπα ότι δεν είναι θέμα της Συμφωνίας η αναγνώριση λαού. Είπα ρητά ότι η Συμφωνία δεν αναγνωρίζει λαό, δεν αναγνωρίζει έθνος, γιατί αυτό δεν γίνεται με τις συμφωνίες, οι συμφωνίες αφορούν ταυτότητα. Είπα ακριβώς το αντίθετο, είπα ότι η Συμφωνία αφορά ιθαγένεια, δεν αφορά εθνότητα, δεν αφορά λαό. Για να ολοκληρώσω, είπα δύο πράγματα. Είπα ότι το θέμα της ταυτότητας, της ιστορίας, του πολιτισμού ξεκαθαρίζεται ρητά και λήγει αυτή η προσπάθεια καπηλείας – όχι από την παρούσα Κυβέρνηση, από το εθνικιστικό κυβερνητικό καθεστώς του παρελθόντος – της ιστορίας μας. Στο δε άρθρο 4 παρ.3 υπάρχει και ο οριστικός ενταφιασμός οποιασδήποτε διεκδίκησης ύπαρξης μειονότητας στη χώρα μας, με ρητή δέσμευση του γειτονικού κράτους.

Επομένως, αυτό που ήταν η πάγια εθνική θέση να αποκλειστεί οποιοσδήποτε αλυτρωτισμός με προβολή διεκδικήσεων στο εσωτερικό της δικής μας χώρας, κατεξοχήν γίνεται με το άρθρο 4 παρ.3, τα δε θέματα που αφορούν στην ιστορία και τον πολιτισμό ρυθμίζονται με τον καλύτερο δυνατό τρόπο στο άρθρο 7.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει η κυρία Καββαδία.

**ΙΩΑΝΝΕΤΑ ΚΑΒΒΑΔΙΑ:** Ειλικρινά θα ήταν γραφική, εάν δεν ήταν επικίνδυνη, η συνειδητή άρνηση των εκπροσώπων της Αξιωματικής, κυρίως, Αντιπολίτευσης να ακούν, γιατί συνεχίζουν να αμφισβητούν και να κατηγορούν ακόμη τη διαδικασία. Το ακούσαμε νωρίτερα από τον κ. Κεδίκογλου. Πολύ απλά θα ήθελα να ρωτήσετε τον κ. Τσιάρα σε ό,τι αφορά στη χθεσινή διαδικασία, γιατί ήταν αυτός που έκανε την κλήρωση, για να τελειώνουμε οριστικά με αυτό το θέμα.

Σκεφτόμουν, κυρίες και κύριοι συνάδελφοι, τι θα μπορούσε να πει κανείς μέσα στα λίγα λεπτά, που έχουμε στη διάθεσή μας για ένα θέμα που ταλανίζει τη χώρα τα τελευταία 27 χρόνια, για ένα θέμα πάνω στο οποίο έχουν στηθεί πολιτικές, αλλά και θρησκευτικές καριέρες, για ένα θέμα, η αντιμετώπιση του οποίου κρύβει τόση υποκρισία και γίνεται αντικείμενο τέτοιας εκμετάλλευσης. Ας ξεκινήσουμε από τα βασικά. Προφανώς και τάσσομαι αναφανδόν υπέρ της συγκεκριμένης Συμφωνίας, που είναι ό,τι καλύτερο μπορεί να πετύχει η χώρα μας και για να τα λέμε και αυτά, εις βάρος των βορείων γειτόνων μας, οι οποίοι μέσα σε μια νύχτα υποχρεώνονται να αλλάξουν όνομα, σύμβολα και εν τέλει ιστορία. Ας συμφωνήσουμε, καταρχάς, ότι η γειτονική χώρα ανήκει στο γεωγραφικό χώρο της Μακεδονίας και επομένως δεν είναι όλη η Μακεδονία ελληνική. Βεβαίως, η ελληνική Μακεδονία είναι ελληνική, όπως έλεγε και ο αείμνηστος Άγγελος Αλεφάντης.

Ξέρετε δεν μπορούμε να παραχαράξουμε την ιστορία, άλλωστε τα γεγονότα είναι ξεροκέφαλα και τα γεγονότα λένε, κυρίες και κύριοι, ότι το μοίρασμα της γεωγραφικής Μακεδονίας, ανάμεσα στα βαλκανικά κράτη οριστικοποιήθηκε με τη Συνθήκη του Βουκουρεστίου το 1913 βάσει της οποίας έληξαν οι Βαλκανικοί Πόλεμοι. Έκτοτε οι διεθνείς συνθήκες οι οποίες ακολούθησαν, τόσο αυτές με τις οποίες σφραγίστηκε το τέλος του Α` Παγκοσμίου Πολέμου όσο κι εκείνες που οριστικοποίησαν το συνοριακό status quo μετά τον Β` Παγκόσμιο Πόλεμο επαναβεβαίωσαν όσα προέβλεψε η Συνθήκη του Βουκουρεστίου.

Βάσει, λοιπόν, αυτής της Συνθήκης – έτσι, για να φρεσκάρουμε και τη μνήμη μας – το 51% της γεωγραφικής Μακεδονίας, δηλαδή, το τμήμα που ονομάζεται «Μακεδονία του Αιγαίου» πέρασε στην Ελλάδα, το 39% στη Σερβία ως «Μακεδονία του Βαρδάρη», το 9,5% στη Βουλγαρία «Μακεδονία του Πιρίν» και το 0,5% στην Αλβανία. Πέρα, όμως, από τη γεωγραφία ο λαός αυτός έχει και τη δική του ιστορία, μια ιστορία 100 και πλέον ετών, που την έγραψε μ’ αυτό το όνομα. Φυσικά, αυτό ήταν το όνομα της Ομόσπονδης Δημοκρατίας της Γιουγκοσλαβίας του Τίτο.

Αυτός ο λαός έχει και τη γλώσσα του. Τη «μακεδονική γλώσσα», έτσι την λέει η Πηνελόπη Δέλτα. Ως «μακεδονοσλαβική» την καταγράφει το Ελληνικό Κράτος στις απογραφές του το 1940, έτσι την αναγνώριζε και η πολυεθνική Γιουγκοσλαβία του Τίτο μετά το 1945. Εδώ, ας μη μιλήσουμε καλύτερα για τη σχέση της δικής μας χώρας μ’ αυτή τη γλώσσα, για το πώς κάποιες δεκάδες χιλιάδες Έλληνες πολίτες, των οποίων ήταν η μητρική γλώσσα, υποχρεώθηκαν να την ξεχάσουν και να ορκιστούν δημόσια ότι δε θα τη μιλούν. Ξέρετε υπάρχει ένα πολύ ενδιαφέρον βιβλίο του Τάσου Κωστόπουλου υπό τον τίτλο «Η Απαγορευμένη Γλώσσα», που βασίζεται κατά 90% σε κρατικές ελληνικές πηγές και που μπορεί να αποτελέσει για όποιον ενδιαφέρεται για την αλήθεια πολύτιμη πηγή γνώσης, αλλά ας το αφήσουμε αυτό στην άκρη.

Έρχεται, λοιπόν, αυτή η Συμφωνία και καθορίζει ρητά ότι η επίσημη γλώσσα της γείτονος είναι η μακεδονική, μια γλώσσα που – να το επαναλάβουμε, ακούγεται και ξανά ακούγεται – αναγνωρίστηκε ως επίσημη από την τρίτη συνδιάσκεψη του ΟΗΕ για την τυποποίηση των γεωγραφικών ονομάτων, που πραγματοποιήθηκε το 1977 στην Αθήνα, ανήκει στην ομάδα των Νότιων Σλαβικών Γλωσσών. Δεν έχει σχέση με τον Αρχαίο Ελληνικό Πολιτισμό της Μακεδονίας και δεν έχει σχέση με την ιστορία, την κουλτούρα και την κληρονομιά της Μακεδονίας, όπως ορθώς και σαφώς ορίζεται στο άρθρο 7.

Αλήθεια, μπορείτε, να μας απαντήσετε εσείς, οι λάβροι εναντίον της Συμφωνίας συνάδελφοι, πόσοι από όσους και όσες μετέχετε στα διεθνή fora αντιδρούσατε, όταν όλες οι χώρες ονόμαζαν την γείτονα «Μακεδονία», γιατί τουλάχιστον στο Συμβούλιο της Ευρώπης, όπου έχω την τιμή να ηγούμαι της Ελληνικής Αντιπροσωπείας δεν είδα καμία τέτοια αντίδραση απ’ τους συναδέλφους της Αντιπολίτευσης.

Πόσοι από εσάς θέλετε, αλήθεια, να μείνει το Σύνταγμα ως έχει; Ακούστηκε και νωρίτερα: να επιστρέψουν τ’ αγάλματα του Μεγάλου Αλεξάνδρου στις πλατείες των Σκοπίων, να ξαναονομαστούν αεροδρόμια και λεωφόροι με τα ονόματα του Αλέξανδρου και του Φιλίππου, να μην αλλάξουν τα βιβλία τους, που μιλούν για καταγωγή από τους αρχαίους Μακεδόνες; Γιατί, κυρίες και κύριοι συνάδελφοι, αυτά ακριβώς θα συμβούν, εάν η Συμφωνία αυτή δεν κυρωθεί.

Να σας πω και κάτι; Για μας στην Αριστερά μας το λέτε ως κατηγορία. Ναι, για εμάς στην Αριστερά αυτή είναι μια εμβληματική μάχη, μια μάχη αξιακή στην οποία ήδη από τις αρχές της δεκαετίας του 1990 μέσα σ’ ένα κλίμα άκρατου και άκριτου εθνικισμού γύρω απ’ το Μακεδονικό Ζήτημα, κάποιοι και κάποιες τάχθηκαν χωρίς αστερίσκους. Τότε τα πέτρινα χρόνια του 1992, 1993 που το να ορθώσεις ανάστημα και να αρθρώσεις έναν άλλο λόγο μπορούσε να σε σύρει μέχρι τα δικαστήρια και να σε καταδικάσει, όπως είχε συμβεί με τέσσερα μέλη της Αντιπολεμικής Αντιεθνικιστικής Συσπείρωσης, που δικάστηκαν και καταδικάστηκαν σε 19 μήνες φυλακή και σε πρόστιμο 50.000, επειδή το 1992 μοίραζαν προκηρύξεις με τίτλο «οι γειτονικοί λαοί δεν είναι εχθροί μας, όχι στον εθνικισμό και τον πόλεμο» κι ένα «αντεθνικό» όπως θεωρήθηκε περιεχόμενο.

Ακούστηκε από πολλούς ότι η Ιστορία έχει ανοίξει τα βιβλία της. Προφανώς, και τα έχει ανοίξει, αυτό είναι το μόνο σίγουρο κι αισθανόμαστε απολύτως σίγουρες και σίγουροι για το ότι σ’ αυτή την κρίσιμη χρονική συγκυρία με το φάντασμα του φασισμού, της μισαλλοδοξίας, του εθνικισμού να πλανώνται πάνω απ' όλη την Ευρώπη, είμαστε σίγουροι ότι στεκόμαστε στη σωστή πλευρά της Ιστορίας. Γιατί εμείς δεν επιλέγουμε να ζούμε με μύθους, καταναλώνοντας βολικά εθνικά παραμύθια. Γιατί για εμάς η πατριδοκαπηλία δεν ήταν ποτέ επιλογή.

Κάτι ακόμη, άκουσα και χθες και σήμερα τόσο από τη Νέα Δημοκρατία όσο κι από το ΚΙΝΑΛ και τη Χρυσή Αυγή σε μια εναγώνια προσπάθεια αναζήτησης αρνητικών σημείων στη Συμφωνία των Πρεσπών, να λένε ότι «πρέπει να ζητήσουμε να μας σταλεί ολόκληρο το κείμενο του Συντάγματος, προκειμένου να διαπιστώσουμε, εάν όντως έχουν γίνει συνταγματικές τροποποιήσεις».

Δεν θα μείνω εδώ στο πώς αντιμετωπίζουμε τους γείτονές μας με αυτό το σκεπτικό. Οι οποίες συνταγματικές τροποποιήσεις έχουν γνωστοποιηθεί με τη ρηματική διακοίνωση, κάτι που αποτελεί επίσημη διπλωματική πράξη. Να σας ενημερώσω, για να το έχετε και στα στοιχεία σας ότι στο φύλλο αριθμός 7 της Εφημερίδας της Κυβέρνησης της Βόρειας Μακεδονίας με ημερομηνία 14 Ιανουαρίου 2019 έχει δημοσιευθεί ο νόμος Κύρωσης της Συμφωνίας των Πρεσπών με την υπογραφή του Προέδρου του Κοινοβουλίου της χώρας.

Πέρα, λοιπόν, από τις κατηγορίες περί προδοτών, πέρα από το κλείσιμο του ματιού σε ακροδεξιές θέσεις προς άγρα ψήφων, πέρα από την εκκωφαντική σιωπή σας στην στοχοποιήση εκλεγμένων εκπροσώπων του ελληνικού λαού, οι οποίοι όλο το προηγούμενο διάστημα είδαν τα πρόσωπά τους σε αφίσες στη Βόρεια Ελλάδα με απειλητικά μηνύματα, πέρα από το γεγονός ότι σφυρίζετε αδιάφορα στην οργανωμένη επιχείρηση εισβολής στο Ελληνικό Κοινοβούλιο από ακροδεξιά τάγματα εφόδου, υπάρχουν βίντεο, υπάρχουν φωτογραφίες και δεν βρήκατε λέξη να πείτε, πείτε μας τουλάχιστον ποια είναι σήμερα η θέση σας για το όνομα. Η σύνθετη ονομασία με το γεωγραφικό προσδιορισμό erga omnes, όπως έλεγε η Ντόρα Μπακογιάννη στις 30 Σεπτεμβρίου 2007 ως υπουργός εξωτερικών της κυβέρνησης Καραμανλή, όπως έλεγε ο Δημήτρης Αβραμόπουλος, ως υπουργός εξωτερικών στις 7 Ιουλίου του 2017, της κυβέρνησης Σαμαρά, όπως έλεγε ο Ευάγγελος Βενιζέλος ως υπουργός εξωτερικών και αντιπρόεδρος της κυβέρνησης Σαμαρά από το βήμα της Γενικής Συνέλευσης του ΟΗΕ; Παραμένει κύριοι της αντιπολίτευσης αυτή η γραμμή σας ή έχει αλλάξει, όπως είπε χθες ο Αντιπρόεδρος του κόμματός σας και δεν δέχεστε καν σύνθετη ονομασία, που να περιλαμβάνει τον όρο «Μακεδονία»; Τουλάχιστον απαντήστε σ' αυτό, αφού δεν βλέπουμε να μιλάτε για όλα τα άλλα.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ:** Κύριοι συνάδελφοι, είμαι υποχρεωμένος να ξεκινήσω από ένα ζήτημα που έχει να κάνει με τον πυρήνα αυτής της Συμφωνίας και τη δυνατότητα αυτής της Βουλής και αυτής της Κυβερνητικής πλειοψηφίας να την επικυρώσει.

Έχουμε εκατοντάδες χιλιάδες Ελλήνων που διαδηλώνουν με κάθε τρόπο την αντίθεσή τους σε αυτή τη Συμφωνία. Έχουμε από την άλλη βουλευτές, οι οποίοι στηρίζουν την Κυβερνητική πλειοψηφία έχοντας πάρει πολιτικά ανταλλάγματα για αυτό ή βουλευτές, οι οποίοι γνωρίζουμε πολύ καλά, επειδή τα κόμματά τους πλέον σχεδόν δεν υφίστανται ότι μετά από μερικές βδομάδες ή μερικούς μήνες όταν θα γίνουν εκλογές, προφανώς δεν θα έχουν και τη βουλευτική ιδιότητα ή κόμματα ολόκληρα δεν θα είναι καν στη Βουλή και έρχονται αυτοί οι βουλευτές, αυτά τα κόμματα, με αυτή τη σημερινή δυναμική να επικυρώσουν μια Συμφωνία, η οποία θα δεσμεύσει τη χώρα για όλες τις επόμενες γενιές.

Η πολιτική νομιμοποίηση νομίζω ότι είναι ξεκάθαρο πως δεν υφίσταται σε μια τέτοια περίπτωση. Δεν ήταν το ζήτημα της ονομασίας της γείτονος χώρας και η συνολική Σςυμφωνία μαζί της ένα από τα ερωτήματα των προηγούμενων εκλογών, έτσι ώστε ο κόσμος μέσα από την ψήφο του να έχει τοποθετηθεί με τέτοιο τρόπο που να σας δίνει σήμερα το δικαίωμα να δεσμεύσετε τη χώρα σ' αυτό. Δεν πρόκειται για μια απλή απόφασή σας επί ενός οικονομικού μέτρου, το οποίο η ίδια η Βουλή αυτή ή μία επόμενη μπορεί να το ακυρώσει. Εδώ μιλάμε για μια απόφαση, η οποία δυστυχώς μετά την επικύρωσή της δεν θα έχει καμία δυνατότητα από κανένα επόμενο Κοινοβούλιο, με οποιαδήποτε πλειοψηφία, για να ακυρωθεί. Άρα το ζήτημα της πολιτικής νομιμοποίησης νομίζω μπαίνει ξεκάθαρα και αυτό σας καθιστά και πολιτικά υπόλογους για όλες τις εξελίξεις των τελευταίων ημερών και των τελευταίων εβδομάδων.

Όταν, κύριοι του ΣΥΡΙΖΑ, μέσα στην πρότασή σας για συνταγματική αναθεώρηση έχετε συγκεκριμένο άρθρο για τη διενέργεια δημοψηφισμάτων, είτε για εθνικά είτε για κοινωνικά ζητήματα και μάλιστα με έναν τρόπο, ο οποίος ενισχύει αυτή τη δυνατότητα, δεν μπορεί να μην ακούτε από την άλλη τις εκατοντάδες χιλιάδες των ανθρώπων που έχουν μια αντίθετη άποψη σε αυτή. Το πιο σημαντικό από όλα είναι ότι καμία συμφωνία δεν μπορεί να γίνει αποδεκτή, να προχωρήσει και να υλοποιηθεί, αν δεν έχει τη συναίνεση και την αποδοχή του λαού, τον οποίο αφορά. Αυτόν τον λαό δεν το ρωτήσατε.

Ελάτε στη Βόρεια Ελλάδα, ελάτε στο Κιλκίς και πείτε ότι πλέον τους κατοίκους απέναντι από τη Δοϊράνη θα τους λέμε Μακεδόνες. Σκοπιανούς τους λέγαμε μια ζωή και τώρα με αυτή τη Συμφωνία θα τους λέμε Μακεδόνες; Δεν μπορεί να επιβληθεί σε κανένα λαό. Μακεδονική είναι η ιθαγένεια. Στη ρηματική διακοίνωση δύο φορές αναφέρονται, κύριε Υπουργέ, σε μακεδονικό λαό οι ίδιοι. Η ιθαγένεια είναι μακεδονική και ξέρουμε πάρα πολύ καλά ότι αυτό θα μείνει. Θα τους πούμε Μακεδόνες; Πώς θα τους πει ο Έλληνας Μακεδόνας Μακεδόνες τους Σκοπιανούς, τους Σλάβους; Δεν είναι δυνατόν, ερήμην ενός λαού, ο οποίος έχει τα βιώματά του, τις ευαισθησίες του και τη γνώση των πραγμάτων όπως έρχεται από τα χρόνια, να θέλουμε να επιβάλουμε μια Συμφωνία, η οποία εξυπηρετεί πολιτικές σκοπιμότητες.

Είναι ξεκάθαρο ποιες είναι αυτές. Είμαι υποχρεωμένος να αναγνωρίσω μια αιτιολογική συνέπεια του ΣΥΡΙΖΑ σε σχέση με ένα συγκεκριμένο αριστερό ακροατήριό του, αλλά νομίζω ότι είναι εμφανέστατο ότι, ταυτόχρονα, εξυπηρετούνται και δύο άλλοι στόχοι. Ο ένας είναι να διεμβολίσει την Κεντροαριστερά με βάση αυτή τη Συμφωνία – δικό τους ζήτημα – και ο τρίτος που με αφορά ως Έλληνα πολίτη είναι ότι για πρώτη φορά γίνεται το χατίρι του ξένου παράγοντα στην Ελλάδα. Αυτό που πάντα ζητούσαν από όλες τις προηγούμενες κυβερνήσεις όλοι οι ξένοι, είτε οι Ευρωπαίοι είτε οι Αμερικανοί φίλοι μας και δεν το δέχθηκε κανείς από όλους τους προηγούμενους πρωθυπουργούς, έρχεται και το αποδέχεται με μεγάλη ευκολία η σημερινή Κυβέρνηση.

Αν δούμε τι γίνεται τον τελευταίο ενάμιση χρόνο, θα καταλάβουμε ποιο ήταν το αντάλλαγμα. Έχουμε μια γενική οπισθοδρόμηση σε κάθε μεταρρυθμιστική προσπάθεια, σε κάθε προσπάθεια από τις εμβληματικές ιδιωτικοποιήσεις ή επενδύσεις. Έχουμε ένα μεγάλωμα του Δημοσίου χωρίς κανένα έλεγχο και καμία παρατήρηση από τους εταίρους μας και αυτή η οπισθοδρόμηση και αντιμεταρρύθμιση γίνεται γιατί πλέον δεν τους ενδιαφέρει τι ακριβώς θα γίνει στη χώρα. Τους ενδιαφέρει να πάρουν το αντάλλαγμα αυτό που δεκαετίες ζητούσαν και πολύ απλόχερα εσείς το δίνετε. Αυτή η Συμφωνία, κύριε Υπουργέ, δεν λύνει κανένα πρόβλημα. Τα ανοίγει όλα. Μένουν όλα ανοιχτά και θα τα βλέπουμε βήμα - βήμα μπροστά μας. Άλλωστε, η άλλη πλευρά δεν έκρυψε την πρόθεσή της και την επιθυμία της και ως Μακεδόνες θα εμφανίζονται παντού ουσιαστικά, ως Μακεδονία και ως Μακεδόνες.

Εμένα, αλλά και όλους τους Βορειοελλαδίτες και όλους τους Έλληνες φαντάζομαι, η εικόνα του Πρωθυπουργού Ζάεφ την μέρα του δημοψηφίσματος που ψηφίζει σε ένα σχολείο, όπου από πίσω έχει το χάρτη της μεγάλης Μακεδονίας, με ενοχλεί πάρα πολύ και φαντάζομαι όλους τους Έλληνες. Εδώ από την Ελλάδα δεν έγινε ούτε καν μια διαμαρτυρία. Έτσι ψήφισε στο δημοψήφισμα, κύριε Υπουργέ, ο Ζάεφ, με την εικόνα της μεγάλης Μακεδονίας, με τη Θεσσαλονίκη μέσα στον τοίχο πίσω στο σχολείο στο οποίο πήγε και ψήφισε. Αυτό δεν ενοχλεί κανέναν μας; Δεν ξέρουμε πάρα πολύ καλά τι θα γίνει την επόμενη μέρα; Συγκρατούνται.

Η Συμφωνία είναι κάκιστη και θα γίνει ακόμη χειρότερη στην πορεία της. Ξέρετε τι απεμπολήσαμε; Το κλειδί το είχαμε εμείς. Όλο αυτό το πρόβλημα, όλη η διεθνής κοινότητα, όλοι οι διεθνείς Οργανισμοί και οι φορείς στους οποίους ήθελε να μπει αυτή χώρα, είτε ήταν το ΝΑΤΟ είτε ήταν η Ευρωπαϊκή Ένωση, έδειχναν εμάς. Η Ελλάδα ήταν το κλειδί και με την Ελλάδα θα πρέπει να τα βρουν. Δεν πάει να τους αναγνώρισαν 130 ή 140 χώρες, η Παραγουάη, η Ουρουγουάη, η Ακτή Ελεφαντοστού, ούτε στο ΝΑΤΟ ούτε στην Ευρωπαϊκή Ένωση μπορούσαν να μπουν. Τώρα, όμως, που με τη δική μας συναίνεση και τη δική μας υπογραφή και τους το επιτρέπουμε και συμφωνούμε σε όλα όσα είναι κόντρα και στην ιστορία. Δεν είναι απλή παραχάραξη. Είναι σαν να ξαναγράφουμε την Ιστορία από την αρχή.

Οι διατυπώσεις οι οποίες υπάρχουν ως δήθεν επεξηγηματικές είναι τελείως αυτονόητες, αλλά δεν λύνουν κανένα από τα μεγάλα ζητήματα όπως της γλώσσας, η οποία φυσικά είναι νοτιοσλαβική. Δεν μπορεί να πει κάτι άλλο κάποιος για αυτήν τη γλώσσα, αλλά γιατί να την πούμε μακεδονική; Είναι νοτιοσλαβική. Να την πούμε νοτιοσλαβική. Να μου απαντήσει και κάποιος τελικά η εθνικότητα των κατοίκων αυτής της χώρας ποια είναι, γιατί ακόμη και η ιθαγένεια που έπρεπε να λέγεται Βορειομακεδονική, λέγεται μακεδονική, αλλά ας μας απαντήσει και κάποιος ποια είναι η εθνικότητά τους, γιατί σλαβική σίγουρα δεν είναι. Και οι Βούλγαροι και οι Ρώσοι είναι Σλάβοι, αλλά έχουν δική τους εθνικότητα. Τους αφήσαμε όλα τα δικαιώματα σε συνεννόηση, έτσι όπως την άλλη μέρα τα μεγάλα προβλήματα που ξεκινούν από αυτή τη Συμφωνία να τα βρούμε μπροστά μας.

Θα είστε υπόλογοι ενώπιον του ελληνικού λαού, γιατί δεν του δώσατε τη δυνατότητα να αποφασίσει αυτός για την μοίρα του σε αυτό το μεγάλο ζήτημα, που δεν αφορά ένα κόμμα, δεν αφορά μια κοινοβουλευτική περίοδο. Να ξέρετε ότι την Πέμπτη γράφετε το όνομά σας όχι, απλώς αντιμέτωπο με τη συνείδησή σας μόνο, αλλά και με την Ιστορία αναπόφευκτα, δυστυχώς, για πολλούς από εσάς. Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες είναι οι κ.κ. Αμανατίδης Ιωάννης, Αναγνωστοπούλου Αθανασία, Αυλωνίτου Ελένη, Βαγιωνάκη Ευαγγελία, Βαρεμένος Γεώργιος, Δέδες Ιωάννης, Δουζίνας Κωνσταντίνος, Δρίτσας Θεόδωρος, Εμμανουηλίδης Δημήτριος, Ηγουμενίδης Νικόλαος, Καββαδία Ιωαννέτα, Καραγιαννίδης Χρήστος, Καφαντάρη Χαρά, Κοντονής Σταύρος, Μπάρκας Κωνσταντίνος, Μπαλαούρας Γεράσιμος, Μουσταφά Μουσταφά, Μπαλλής Συμεών, Τριανταφυλλίδης Αλέξανδρος, Ντζιμάνης Γεώργιος, Ξυδάκης Νικόλαος, Ρίζος Δημήτριος, Στέφος Ιωάννης, Τζαμακλής Χαρίλαος, Τόσκας Νικόλαος, Δριτσέλη Παναγιώτα, Φίλης Νικόλαος, Αναστασιάδης Σάββας, Γεωργιάδης Σπυρίδων – Άδωνις, Γεωργαντάς Γεώργιος, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Κεφαλογιάννης Ιωάννης, Κικίλιας Βασίλειος, Κουμουτσάκος Γεώργιος, Δένδιας Νικόλαος, Τασούλας Κωνσταντίνος, Τσιάρας Κωνσταντίνος, Κεγκέρογλου Βασίλειος, Παπαθεοδώρου Θεόδωρος, Λοβέρδος Ανδρέας, Κασιδιάρης Ηλίας, Σαχινίδης Ιωάννης, Παππάς Χρήστος, Κανέλλη Λιάνα, Παφίλης Αθανάσιος, Γκιόκας Ιωάννης, Φωκάς Αριστείδης, Δανέλλης Σπυρίδων, Σαρίδης Ιωάννης, Καμμένος Δημήτριος και Μαυρωτάς Γεώργιος.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Δρίτσας.

**ΘΟΔΩΡΗΣ ΔΡΙΤΣΑΣ:** Είναι πράγματι εντυπωσιακό, όταν ακούσαμε πριν από λίγο με περισσή αυτοπεποίθηση τον συνάδελφο, κ. Γεωργαντά, να λέει «30 χρόνια Σκοπιανούς τους λέμε» και να μην αναρωτιέται πόσο ακριβώς αυτό αποτυπώνει το στρατηγικό αδιέξοδο και της πολιτικής του παράταξης, αλλά και ολόκληρης της νεοελληνικής κοινωνίας. Δηλαδή, ένας στρουθοκαμηλισμός, που αρνείται ότι δίπλα μας είναι ένα σύνολο πολιτών, ανθρώπων που συγκροτούν μια δική τους κοινότητα και ζουν σε ένα κράτος μέσα από την ιστορική διαδρομή που διαμορφώθηκε αυτό, με το οποίο συνορεύουμε, συνυπάρχουμε, έχουμε κοινές διαδρομές σε πάρα πολλά επίπεδα. Μην ξεχάσουμε ο Μίκης Θεοδωράκης το έχει πει εδώ και 10ετίες – δεν ξέρω, εάν το θυμάται, είμαι βέβαιος ότι θα το θυμάται – με όλο το σεβασμό, ότι στα Βαλκάνια δεν υπάρχει χώρα, καμία χώρα, που να μην έχει αυτούσιο το «τραγούδι του νεκρού αδελφού» ως κοινό πολιτιστικό βίωμα της λαϊκής παράδοσης των χωρών των Βαλκανίων. Και λέμε τώρα, οι Σκοπιανοί, και αυτό να μην καταλαβαίνουμε πόσο αδιέξοδο είναι, πόσο απολύτως τυφλή και στρουθοκαμηλική στάση είναι, που δεν μπορεί να δώσει τίποτα.

Εντάξει, η Συμφωνία των Πρεσπών, που φέρνει η Κυβέρνηση, είναι εθνικά επιζήμια. Δεν θα πάω μακρύτερα, 25 χρόνια αδράνειας, αδυναμίας επίλυσης ήταν εθνικά επωφελής; Πάλι θα στρουθοκαμηλίσουμε; Ήταν εθνικά επωφελής; Σε αυτά τα 25 χρόνια δεν θέριεψε ο εθνικισμός στη γειτονική χώρα; Και στην Ελλάδα; Τα τέρατα ξεκίνησαν από τον Καρατζαφέρη, τον Ψωμιάδη, τον Μητροπολίτη Άνθιμο και κάποιους άλλους, ακριβώς, μέσα από την αδυναμία συνεννόησης και επίλυσης. Ήταν, λοιπόν, εθνικά επωφελής η 25ετία αυτή, ώστε τώρα να είναι εθνικά επιζήμια;

Ποια Συμφωνία; Αυτή που ρητά, κατηγορηματικά, αδιαπραγμάτευτα και ανέγκλητα συμφωνούν και τα δύο Μέρη – και αυτές οι τέσσερις λέξεις που σας είπα, διατρέχουν το κείμενο, σε ένα σωρό σημεία – συμφωνούν ότι δεν υπάρχει πια καμιά αμφισβήτηση συνόρων. Τα σύνορα κατοχυρώνονται και δεν αμφισβητούνται από κανέναν απολύτως και όχι μόνο μεταξύ των δύο χωρών, αλλά και έναντι οιουδήποτε τρίτου. Δεν θα επιτρέψει καμιά από τις δύο χώρες να αμφισβητηθούν τα σύνορα μεταξύ Ελλάδας και FYROM, «Βόρειας Μακεδονίας» από το επόμενο διάστημα.

Αυτό είναι λίγο; Μέχρι πριν λίγους μήνες, όλη η φιλολογία και η ρητορική ήταν ότι οι γείτονες διεκδικούν τη Μακεδονία του Αιγαίου. Το ξεχάσατε; Πολύ πρόσφατο. Όχι κάποτε, όχι στον Ψωμιάδη και στον Καρατζαφέρη, τώρα. Τη Μακεδονία του Αιγαίου διεκδικούν και κινδυνεύουμε και η Συμφωνία αυτή κατηγορηματικά και ανέγκλητα το τελειώνει.

Πόσο έχει βασανιστεί και ο δικός μας λαός και ο γειτονικός λαός από τις ιστορίες των μειονοτήτων και των μειονοτικών, δήθεν, απειλών; Να τελειώνει αυτή η Συμφωνία και από τις δύο μεριές. Όχι μόνο δεν αναγνωρίζει μειονότητες, όχι μόνο δεν αφήνει την παραμικρή χαραμάδα για κάτι τέτοιο, αλλά αναλαμβάνουν και τα δύο μέρη ενεργό ρόλο, όχι μόνο να μην επιτρέψουν, αλλά να μην ενθαρρύνουν, να μην αφήσουν την παραμικρή δυνατότητα για να αναπτυχθούν μειονοτικά ζητήματα. Είναι λίγο; Είναι εθνικά επιζήμιο αυτό;

Περνάμε στον αλυτρωτισμό. Μέγα θέμα. Δεχόμαστε, έλεγε και η Νέα Δημοκρατία και το ΠΑΣΟΚ, συμβιβαστική σύνθετη ονομασία, με γεωγραφικό προσδιορισμό «erga omnes», αλλά υπάρχουν αλυτρωτισμοί. Με τον πιο κατηγορηματικό τρόπο αυτή η Συμφωνία ανέγκλητα, αμοιβαία, αυστηρά, όχι μόνο τελειώνει κάθε ζήτημα αλυτρωτισμού, αλλά αναλαμβάνει και ευθύνη ακόμα και σε ατομικές πρωτοβουλίες για το ένα κράτος και το άλλο, για να μην τις επιτρέψει, να μην τις ενθαρρύνει, να μην τις φουντώσει.

Μένετε στη γλώσσα και στην εθνική ταυτότητα. Δεν υπάρχει ποτέ από ιδρύσεως του πλανήτη συμφωνία διακρατική ή διεθνής που να ασχολείται με τις εθνικές ταυτότητες, ούτε μπορεί να τις ρυθμίσει ούτε τίποτα. Ας συνεννοηθούμε σε αυτό, για να μη λέμε στους Έλληνες και στις Ελληνίδες πράγματα αβάσιμα. Η γλώσσα, επειδή ακριβώς οι γείτονες δεν συνεννοούνται στη νοηματική, έχουν μια γλώσσα που έτσι την κατοχύρωσαν, ως μακεδονική δεκαετίες πριν, αλλά και μέσα από τον ΟΗΕ πρόσφατα και η Συμφωνία προσθέτει ότι αυτό που έχει αναγνωριστεί έτσι, ρητά και κατηγορηματικά συμφωνείται ότι δεν έχει καμία σχέση με την ελληνική παράδοση και την ελληνική φιλολογία, αλλά ανήκει στις νοτιοσλαβικές γλώσσες. Είναι εθνικά επιζήμιο αυτό;

Προχθές συμμετείχατε στο συλλαλητήριο και ο κ. Σαμαράς και πολλοί άλλοι κορυφαίοι παράγοντες της Νέας Δημοκρατίας. Ποιο ήταν το μήνυμα αυτού του συλλαλητηρίου; Εντάξει, τα τάγματα εφόδου στη Βουλή δεν σας εκφράζουν, αν και δεν τα σχολιάσατε και δεν είπατε τίποτα. Το «αλήτες πολιτικοί» το ότι «η Δημοκρατία πουλάει τη Μακεδονία», δεν σας εκφράζει, αλλά δεν το σχολιάσατε, αφού δεν υπήρχε Ρουβίκωνας. Αυτά δεν ήταν σπουδαία, δεν ήταν τίποτα. Ο Ρουβίκωνας και οι προκηρύξεις του είναι η απειλή της Δημοκρατίας και του κράτους, αυτά δεν είναι.

Το κεντρικό επαναλαμβανόμενο σύνθημα των διοργανωτών ήταν ότι η Μακεδονία είναι μία και ελληνική. Σας εκφράζει αυτό; Γι' αυτό πήγατε; Αν πήγατε γι' αυτό, θα πρέπει να εξηγήσετε αν θέτετε θέμα αναθεώρησης της Συνθήκης του Βουκουρεστίου του 1913; Γιατί αυτό λέει αυτό το σύνθημα. Το «η Μακεδονία είναι μία και ελληνική» λέει ότι δεν αναγνωρίζω την μεγάλη επιτυχία του ελληνισμού και του ελληνικού κράτους, την εθνική ολοκλήρωση του Μακεδονικού Αγώνα και των Βαλκανικών Πολέμων που αποτυπώθηκε στη Συνθήκη του Βουκουρεστίου και όρισε τη γεωγραφική έκταση της Μακεδονίας με το γνωστό τρόπο που έχει αναφερθεί ένα σωρό φορές.

Αμφισβητείτε τη Συμφωνία του Βουκουρεστίου; Πέστε το καθαρά. Εάν δεν την αμφισβητείτε, τότε πείτε καθαρά, εάν συμφωνείτε με το κεντρικό σύνθημα των συλλαλητηρίων «η Μακεδονία είναι μία και ελληνική». Και πάρτε θέση και ζητήστε δημοψήφισμα γι’ αυτό. Διότι για το τι κάνουν οι γείτονες δεν μπορούμε να κάνουμε δημοψήφισμα. Εμείς για λογαριασμό άλλου λαού. Αλλά γι' αυτό πάρτε θέση, που «δεν είναι δημοκρατική η διαδικασία της Κυβέρνησης» να το φέρνει ενώπιον της ελληνικής Αντιπροσωπείας, για να συζητηθούν αναλυτικά όλα αυτά τα κρίσιμα ζητήματα. Πάρτε, λοιπόν, θέση. Είναι μια και ελληνική η Μακεδονία; Είναι πάρα πολύ καίριο ζήτημα. Και να δούμε μετά απ' αυτό, εάν πραγματικά έχουμε μέλλον ανοιχτών οριζόντων, εθνικής αυτοπεποίθησης ικανής να μας κάνει συναδελφωμένους με τους γειτονικούς λαούς, να χαράξουμε το πραγματικά προοδευτικό και δημιουργικό μέλλον και της δικής μας χώρας, αλλά και των γειτονικών χωρών. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ τον κ. Δρίτσα.

**ΝΙΚΟΛΑΟΣ ΔΕΝΔΙΑΣ:** Παρακαλώ, κύριε Πρόεδρε. Μπορώ να ρωτήσω κάτι τον κ. Υπουργό;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Όχι, δεν μπορείτε.

**ΝΙΚΟΛΑΟΣ ΔΕΝΔΙΑΣ:** Τότε, με συγχωρείτε, κύριε Πρόεδρε, αλλά μπορώ να ρωτήσω εσάς, αν προτίθεται να έρθει άλλος Υπουργός; Η Συνθήκη αφορά θέματα και σημάτων του Υπουργείου Ανάπτυξης και του Υπουργείου Παιδείας. Ερώτηση. Ο μόνος Εισηγητής Υπουργός είναι ο κ. Κατρούγκαλος;

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ναι, ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Μπορώ να απαντήσω όμως σε οποιαδήποτε ερώτηση θέλετε, για οποιοδήποτε από τα θέματα, στα οποία αναφερθήκατε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Παρακαλώ τον κ. Καλαφάτη να πάρει τον λόγο.

**ΣΤΑΥΡΟΣ ΚΑΛΑΦΑΤΗΣ:** Ευχαριστώ, κύριε Πρόεδρε. Κυρίες και κύριοι συνάδελφοι, είναι πρώτα απ' όλα υποχρέωσή μας να λάβουμε υπ' όψιν τη βούληση του λαού. Και οι Έλληνες, στην τεράστια πλειονότητά μας, είμαστε αντίθετοι στη Συμφωνία των Πρεσπών. Το ξέρει αυτό η Κυβέρνηση, αλλά το περιφρονεί. Δεν σέβεται τη Δημοκρατία και τη λαϊκή κυριαρχία. Έφτασε, προχθές, στο σημείο να χρησιμοποιήσει προβοκάτορες και ακραία στοιχεία, για να διαλύσει ένα μεγαλειώδες συλλαλητήριο. Έφτασε, τώρα, η Κυβέρνηση στο σημείο να ζητά την Κύρωση της Συμφωνίας, χωρίς να ξέρουμε τι ακριβώς έκαναν οι Σκοπιανοί με το δικό τους Σύνταγμα. Και ρωτούμε. Γιατί θέλετε να το κρύψετε; Τι θέλετε να κρύψετε; Τι θέλουν να κρύψουν οι Σκοπιανοί; Τι παιχνίδι γίνεται στις πλάτες των Ελλήνων; Η αλλαγή του Συντάγματός τους είναι τμήμα της Συμφωνίας και δεν μπορούμε ούτε καν να συζητούμε, εάν δεν έχουμε υπόψη μας το πλήρες κείμενο του Συντάγματος μετά τις αλλαγές που έγιναν. Ο κ. Υπουργός λέει ότι είναι αλλιώτικη η διαδικασία στα Σκόπια και ότι, απλά, προσθέτουν στο τέλος του Συντάγματος τις τροποποιήσεις που έγιναν. Ωραία, λοιπόν. Δώστε, στη Βουλή, το συνταγματικό κείμενο με τις τροπολογίες που ψηφίστηκαν σε εφαρμογή της Συμφωνίας.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):**Μα, το κάναμε.

**ΣΤΑΥΡΟΣ ΚΑΛΑΦΑΤΗΣ:** Αλλιώτικα, να σταματήσει όλο το κείμενο. Την πλήρη εικόνα, όχι την απεικόνιση του Συντάγματος. Το κανονικό συνταγματικό κείμενο με ενσωματωμένες τις τροπολογίες που ψηφίστηκαν. Διότι, δεν μπορεί να ψηφίσει η Βουλή, δεν μπορεί καν να συζητάει η Βουλή, χωρίς να έχει πλήρη εικόνα και πλήρη γνώση. Αλλιώς, πρέπει να σταματήσει η συζήτηση. Μην προσπαθείτε να δεσμεύσετε τη χώρα, συσκοτίζοντας και παραπληροφορώντας.

Κυρίες και κύριοι συνάδελφοι, τα αρνητικά σημεία είναι πολλά και σοβαρά. Εστιάζω στις τέσσερις μεγάλες «μαύρες τρύπες»: Η πρώτη και πιο επικίνδυνη «μαύρη τρύπα» αφορά στο συνδυασμό ονόματος, ταυτότητας και γλώσσας. Η Συμφωνία δεν περιορίζεται στην αποδοχή σύνθετης ονομασίας του κράτους με τον όρο «Μακεδονία». Κάνει κάτι πολύ χειρότερο. Αποδέχεται σκέτο το όνομα Μακεδόνες για το λαό. Δίνει στους Σκοπιανούς το δικαίωμα, όχι μόνο να αυτοαποκαλούνται, αλλά και να λέγονται από όλο τον κόσμο σε εισαγωγικά «Μακεδόνες». Πρόκειται για μια ανόητη και ακατανόητη παγκόσμια πρωτοτυπία. Και εξηγούμαι. Παντού στον κόσμο, οι πολίτες ενός κράτους έχουν το όνομα του κράτους τους. Στη Νέα Ζηλανδία λέγονται Νεοζηλανδοί και στη Βόρεια Κορέα Βορειοκορεάτες. Σε αντίθεση προς το αυτονόητο, το γειτονικό κράτος θα λέγεται Βόρεια Μακεδονία και οι πολίτες του Μακεδόνες.

Και ρωτά κάθε σκεπτόμενος Έλληνας. Γιατί να ονομάζονται Μακεδόνες οι σφετεριστές και να γινόμαστε χλεύη των διαρρηκτών της Ιστορίας μας όλοι εμείς οι πραγματικοί Μακεδόνες; Μην κάνουμε λάθος. Εάν κυρωθεί η Συμφωνία, θα ακούμε τους ξένους να λένε «Καλωσορίζω τον Μακεδόνα Πρωθυπουργό» και όχι «τον Πρωθυπουργό της Βόρειας Μακεδονίας».

Τα πράγματα γίνονται ακόμα χειρότερα από τη στιγμή που αναγνωρίζεται ότι μιλούν «μακεδονική γλώσσα» και γίνονται πολύ χειρότερα από τις συνταγματικές τροποποιήσεις και τη ρηματική διακοίνωση των Σκοπιανών και αυτό γιατί αναφέρονται και μάλιστα δύο φορές σε Μακεδονικό λαό. Μία από τις αλλαγές στο σύνταγμά τους αναφέρει ότι η πολιτεία θα προστατεύει την ιστορική κληρονομιά του Μακεδονικού λαού και της διασποράς του μακεδονικού λαού και παράλληλα των άλλων λαών, των Αλβανών, των Τούρκων και των άλλων και η αναφορά αυτή, κυρίες και κύριοι συνάδελφοι, σε Μακεδονικό λαό σε Αλβανούς, Τούρκους κι άλλους δεν αφορά υπηκοότητα, αφορά εθνότητα.

Δεύτερη μαύρη τρύπα, κόντρα στις κυβερνητικές διαβεβαιώσεις το σύνθετο όνομα δεν θα ισχύει erga omnes, δεν θα ισχύει για όλες τις χρήσεις. Πρώτα από όλα η σύνθετη ονομασία δεν θα καλύπτει τις πιο σημαντικές χρήσεις, που είναι η ταυτότητα και η γλώσσα και δεύτερο, γιατί η σύνθετη ονομασία θα χρησιμοποιείται από το κράτος και τα όργανά του, αλλά δεν θα εφαρμόζεται από τις ιδιωτικές οντότητες, μεταξύ των οποίων είναι και οι επιχειρήσεις. Η σύνθετη ονομασία αφορά στην χώρα και όχι το λαό.

Τρίτη μαύρη τρύπα, που είναι άμεσα συνυφασμένη με την προηγούμενη. Οι εμπορικές ονομασίες, κυρίες και κύριοι συνάδελφοι, οι επωνυμίες και τα σύμβολα στις δύο χώρες θα παραπεμφθούν σε διεθνή ομάδα, για αμοιβαία αποδεκτές λύσεις. Και ρωτά κάθε καλόπιστος πολίτης, αφού ρητά αναφέρεται ότι οι Σκοπιανοί μπορούν να χρησιμοποιούν μακεδονικές επωνυμίες, για ποιον χτυπά η καμπάνα; Και εδώ εγείρονται σοβαρές ανησυχίες για το επιχειρηματικό κόσμο της Βόρειας Ελλάδας.

Τετάρτη μαύρη τρύπα. Το άρθρο 8 έχει προβλέψει και έχει ήδη συγκροτηθεί Κοινή Επιτροπή, η οποία αρχίζει να εξετάζει τα βιβλία μας για δήθεν αλυτρωτικές αναφορές. Αποδέχεται, δηλαδή, η Κυβέρνηση την αξίωση των Σκοπιανών να ελεγχθεί και η Ελλάδα για αλυτρωτική προπαγάνδα και αυτό δεν είναι απλά αδιανόητο, είναι ανόητο.

Κυρίες και κύριοι συνάδελφοι, εάν οι Σκοπιανοί διαθέτουν το δικαίωμα όχι μόνο να αυτοπροσδιορίζονται, αλλά και να λέγονται από τη διεθνή κοινότητα «Μακεδόνες», εάν αναγνωρίζεται με δική μας συγκατάθεση ότι μιλούν μακεδονική γλώσσα, εάν οι επιχειρήσεις και τα προϊόντα τους εμφανίζονται σαν μακεδονικά, εάν βάζουμε τα βιβλία μας στην κρίση τους, ένα είναι περισσότερο από βέβαιο ότι θα υποχωρήσει η σύνθετη ονομασία του κράτους και θα επικρατήσει η ονομασία των κατοίκων του, που θα εμφανίζονται παντού σαν Μακεδόνες ότι δεν θα αντιμετωπιστεί, αλλά θα απελευθερωθεί το «τζίνι» του αλυτρωτισμού ότι λύνονται τα προβλήματα για τα Σκόπια, αλλά όχι για την Ελλάδα και όλα αυτά καθιστούν τη Συμφωνία ανεύθυνη, απαράδεκτη, επικίνδυνη. Ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ τον κ. Καλαφάτη. Τον λόγο έχει ο κ. Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, αναμφίβολα ζούμε ιστορικές στιγμές. Είναι μία ιστορική στιγμή, που το Ελληνικό Κοινοβούλιο θα κληθεί να αποφασίσει επί ενός θέματος, που τουλάχιστον για πολλές δεκαετίες στη Νεότερη ελληνική Ιστορία, αλλά ενδεχομένως και για περισσότερες, αν κρίνουμε από πότε ξεκινάει, έχει απασχολήσει και την ελληνική πολιτική σκηνή, αλλά βεβαίως και την ελληνική κοινή γνώμη και δεν σας το κρύβω πως δεν μου προκάλεσε καμία έκπληξη το γεγονός ότι πολλοί εκ των συναδέλφων του ΣΥΡΙΖΑ, μεταξύ των οποίων και μία συνάδελφος λίγο νωρίτερα, είπε ότι για σας, για το ΣΥΡΙΖΑ, είναι ιδεολογικό ζήτημα.

Ήταν δηλαδή ιδεολογικό ζήτημα η Κυβέρνηση – η οποία αυτή την περίοδο ουσιαστικά είναι μία κυβέρνηση της δικής σας παράταξης – να κάνει μία επιλογή, η οποία αντιτίθεται στη συντριπτική πλειοψηφία της κοινής γνώμης. Από πότε, κυρίες και κύριοι συνάδελφοι, ένα ιδεολογικό ζήτημα, το οποίο αντιτίθεται στη συντριπτική – ξαναλέω, στη συντριπτική – πλειοψηφία της κοινής γνώμης μπορεί να είναι πρωτοβουλία και επιλογή μιας κυβέρνησης; Πόσο δημοκρατικό είναι άραγε αυτό, μιας και η δημοκρατία για σας είναι ένα ευαίσθητο ζήτημα, το οποίο πολύ συχνά επικαλείστε και υποτίθεται ότι υπερασπίζεστε;

Η συγκεκριμένη κύρωση έχει πάρα πολλά ζητήματα. Τα θέσαμε από την πρώτη στιγμή. Ζητήσαμε να κατατεθεί το νέο Σύνταγμα των Σκοπίων μαζί με το προοίμιο. Κάτι τέτοιο δεν έγινε. Ζητήσαμε να έρθει και να απαντήσει ο υπογράφων τότε, τον προηγούμενο Ιούνιο, τη Συμφωνία των Πρεσπών, Υπουργός κ. Κοτζιάς. Προφανώς, δεν θα έρθει να απαντήσει. Ζητήσαμε να κατατεθεί η επιστολή παραίτησης του κ. Κοτζιά στον Πρωθυπουργό, όπου υποτίθεται αναφέρονταν όλα εκείνα τα λεπτά ζητήματα της συγκεκριμένης Συμφωνίας, αλλά και η αντίθεση που είχε εκείνη την περίοδο με τον έχοντα μια διαφορετική πλέον θέση και την εκφράζει μάλιστα πολύ έντονα, τον πρώην συνεταίρο σας, κ. Καμμένο. Ούτε αυτό προφανώς θα γίνει.

Έχουμε πει πολλές φορές ότι κάποια στιγμή πρέπει σε αυτή την ελληνική πολιτική σκηνή να λέμε τα πράγματα με το όνομά τους και να λέμε την αλήθεια. Η μισή αλήθεια δεν είναι αλήθεια. Η μισή αλήθεια μας παραπέμπει στα ψέματα. Ακούσαμε, λοιπόν, τον κ. Τσίπρα στην Ολομέλεια της συζήτησης, για την πρόταση εμπιστοσύνης να μας φέρνει τη ρηματική διακοίνωση και υποτίθεται να διευκρινίζει τα δύο σημεία, στα οποία είχε σταθεί ένα μεγάλο κομμάτι της αντιπολίτευσης, μιας κι έλεγε ότι όλα αυτά έπρεπε να είχαν ουσιαστικά αντιμετωπιστεί με έναν διαφορετικό τρόπο.

Φυσικά, μιλάω για τον όρο ο οποίος πάντα είναι σε μια διχαστική ερμηνεία, τo «nationality», εάν είναι εθνικότητα, εθνότητα ή ιθαγένεια, αν και είναι ξεκάθαρο το ποιος όρος είναι «ιθαγένεια» γι’ αυτούς που μιλούν τα αγγλικά – είναι το «citizenship» – και δε χρειάζεται να λέμε κάτι άλλο πέραν αυτού και, βέβαια, για το πού τελικά κατατάσσεται η μακεδονική γλώσσα, λες και ως γλώσσα θα έχει κανέναν άλλον όρο, δε θα λέγεται μακεδονική. Και εκεί, όμως, ο κ. Τσίπρας απέφυγε να πει ότι στην ίδια τη ρηματική διακοίνωση υπάρχει, κυρίες και κύριοι συνάδελφοι του ΣΥΡΙΖΑ, δύο φορές αναφορά στον μακεδονικό λαό. Είναι ο συγκεκριμένος και πλέον καθιερωμένος, με βάση τη δική σας επιλογή, όρος ο οποίος θα χρησιμοποιείται και μη μου πείτε εσείς, αγαπητοί συνάδελφοι της Βορείου Ελλάδος ότι οι γείτονες της χώρας των Σκοπίων θα έχουν κανέναν άλλον όρο με τον οποίο θα αποκαλούνται πέραν απ' αυτόν τον ξεκάθαρο όρο που είναι οι Μακεδόνες. Να δω ποια δικαιολογία θα βρεθεί τότε για τους Μακεδόνες της Βορείου Ελλάδος, γιατί εκεί πλέον τα πράγματα θα είναι πολύ συγκεκριμένα.

Κοιτάξτε, είναι προφανές ότι έχει εγκαταλειφθεί μια πολιτική 150 χρόνων. Υπήρχε ένα εξαιρετικό άρθρο στις κυριακάτικες εφημερίδες που, ουσιαστικά, έλεγε ότι δυστυχώς αυτή η επιλογή αυτής της Κυβέρνησης εγκατέλειψε μια πολιτική150 χρόνων που αφορούσε στο πώς μπορούσε να διεκδικεί η δική μας χώρα, η Ελλάδα, τη μη μοναδικότητα της Μακεδονίας από μια χώρα και στην πραγματικότητα η Συμφωνία αυτό εκχωρεί. Μάλιστα, θα σας πω χαρακτηριστικά, αναφέρεται ότι είναι αστείο να ισχυριζόμαστε μόνοι μας ότι επί 28 χρόνια η Ελλάδα ζητούσε αλλαγή του κρατικού ονόματος της ΠΓΔΜ, για να έχει τελικά το δικαίωμα να αποκαλεί το λαό της Μακεδόνες σκέτο. Αυτό καταφέρατε, κυρίες και κύριοι συνάδελφοι!

Ο κ. Καμμένος δεν ξέρω εάν όψιμα κατάλαβε το λάθος του ή εάν αποφάσισε τελικά να βρει τον τρόπο της πολιτικής του επιβίωσης, αλλά τουλάχιστον από εμάς είχε προειδοποιηθεί, γιατί ήταν ο ίδιος, που τον Ιούνιο του 2018, στηρίζοντας την Κυβέρνηση στην πρόταση μομφής, έδωσε τη δυνατότητα για να ολοκληρωθεί αυτή η Συμφωνία. Το γεγονός ότι έρχεται σήμερα να κάνει μια σφοδρή αντιπολίτευση απέναντι σ' αυτό, το οποίο ουσιαστικά βλέπουμε να εξελίσσεται, νομίζω ότι στην πραγματικότητα εκθέτει περισσότερο τον ίδιο, αλλά κι εσάς που όλο αυτό το χρονικό διάστημα τον χρησιμοποιήσατε προκειμένου να κυβερνήσετε.

Είτε το πιστεύετε είτε το δέχεστε είτε όχι υπάρχει ένα ζήτημα πραγματικής Δημοκρατίας. Υπάρχει μια Κυβέρνηση, η οποία στηρίζεται τελικά σε Βουλευτές, οι οποίοι έχουν εκλεγεί με άλλα πολιτικά κόμματα και τα οποία, ανά περίπτωση, έρχονται να δώσουν τη στήριξη στην Κυβέρνηση. Αυτό, κυρίες και κύριοι συνάδελφοι, φαντάζομαι ότι σε καμία άλλη περίπτωση δε θα το δεχόσαστε, παρά μόνο στην περίπτωση που είστε εσείς η Κυβέρνηση και νομίζω ότι αυτό είναι καταγεγραμμένο και ως πρακτική και ως αντιμετώπιση και ως θέση προηγούμενη δική σας άλλων εποχών.

Κυρίες και κύριοι συνάδελφοι, η ευθύνη της Κυβέρνησης είναι συλλογική, αλλά δεν είναι απρόσωπη. Προσωποποιείται σε καθέναν Βουλευτή που θα βάλει την υπογραφή του σε μια βλαπτική Συμφωνία για τα εθνικά μας συμφέροντα. Υπήρχε μια προσπάθεια από την πλευρά του Πρωθυπουργού να διχάσει την αντιπολίτευση. Τελικά κατάφερε να διχάσει την Κυβέρνηση, αφού ο κ. Καμμένος, ο εταίρος σας, έφτασε να υποστηρίζει το εκ διαμέτρου αντίθετο απ’ αυτό που υποστηρίζει σήμερα ο Πρωθυπουργός, ως Υπουργός Εξωτερικών, και ο παριστάμενος Υπουργός.

Στη συνέχεια, προσπαθήσατε να διχάσετε την Αξιωματική Αντιπολίτευση, τη Νέα Δημοκρατία, αλλά τελικά, διχάσατε το δικό σας ακροατήριο, που κι αυτό φαίνεται ότι αίρει την εμπιστοσύνη απέναντί σας. Προσπαθήσατε να διχάσετε την ελληνική κοινωνία, μιλώντας για ακροδεξιούς και ετερόκλητους όχλους, όταν ξέρατε ότι σε αυτές τις διαδηλώσεις αντίθεσης συμμετείχαν οικογένειες και ήταν μικρά παιδιά ανάμεσά τους. Τελικά, ξέρετε τι καταφέρατε; Αντί να διχάσετε τους Έλληνες, καταφέρατε να τους χαλυβδώσετε και να δημιουργήσετε την ενότητά τους απέναντι στις δικές σας επιλογές. Χτες, βεβαίως, μπορεί να ήταν στην πλατεία Συντάγματος. Σύντομα, αύριο, θα είναι στις κάλπες. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε τον κ. Τσιάρα. Τον λόγο έχει ο κ. Δανέλλης.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ, κύριε Πρόεδρε. Κυρίες και κύριοι συνάδελφοι, η μεγάλη απάτη που έστησε πολιτικές, δημοσιογραφικές και εκκλησιαστικές καριέρες, αλλά δημιούργησε ή και πολλαπλασίασε περιουσίες στις μέρες μας ήρθε και περνάει ως εξής: Θέλεις τον όρο «Μακεδονία» στο όνομα της γειτονικής χώρας, ενώ το πραγματικό ερώτημα είναι, προτιμάς σύνθετη ονομασία ή σκέτο «Μακεδονία»; Λες και μπορούσαμε να γυρίσουμε πίσω, στο 1991, όταν, ίσως χάσαμε τη μοναδική ευκαιρία που είχαμε ποτέ, το όνομα της χώρας αυτής να μην έχει τον όρο «Μακεδονία» ή παράγωγά της.

Τότε, στις 16/12/1991 που οι υπουργοί εξωτερικών της ΕΟΚ άνοιξαν τον δρόμο για τη διάλυση της Γιουγκοσλαβίας και πιθανόν η Ελλάδα μπορούσε, για να συμφωνήσει, να επιβάλει τον όρο αυτό. Είναι γνωστή εξάλλου η αναφορά του αείμνηστου Κωνσταντίνου Μητσοτάκη στα γεγονότα εκείνα. Τα χρόνια που μεσολάβησαν, από τότε μέχρι σήμερα, η χώρα αυτή αναγνωρίστηκε, από το σύνολο σχεδόν, των χωρών μελών του ΟΗΕ ως Δημοκρατία της Μακεδονίας. Οι χάρτες και οι υδρόγειοι όλου του κόσμου, οι εγκυκλοπαίδειες και οι άτλαντες, οι μαθητές όλου του πλανήτη, Δημοκρατία της Μακεδονίας την αποκαλούν και την μαθαίνουν.

Το 1995, στην Ενδιάμεση Συμφωνία, την οποία επί της ουσίας αναγκαζόμαστε να δεχτούμε, για να άρουμε το καταστροφικό εμπάργκο, αν και την παρουσιάζουμε ως μεγάλη μας επιτυχία, υιοθετείται ως μεταβατική επίσημη ονομασία στους διεθνείς Οργανισμούς ο όρος FYROM ή ΠΓΔΜ, όπου βεβαίως, επισημαίνω, ότι αυτό το «Μ», Μακεδονία σημαίνει. Άρα, de facto καταρρέει η περίφημη εθνική γραμμή του 1992, που υποκριτικά συντηρείται πλέον για εσωτερική κατανάλωση.

Η σημερινή εθνική γραμμή, κυρίες και κύριοι συνάδελφοι, που είναι η γραμμή του Βουκουρεστίου του 2008, Κώστας Καραμανλής-Ντόρα Μπακογιάννη, αναφέρεται σε σύνθετη ονομασία με γεωγραφικό προσδιορισμό erga omnes. Δηλαδή, για όλες τις χρήσεις. Όλα τα άλλα προέκυψαν στην πορεία ως συνεχείς προφάσεις εν αμαρτίαις. Τι χάσαμε από την μυωπική μας διαχείριση, όπου μέλημά μας ήταν το ψηφοθηρικό μικροκομματικό συμφέρον και όχι το εθνικό;

Πρώτον, αρνηθήκαμε να αντιληφθούμε τις ευκαιρίες που χάσαμε, ώστε να διαδραματίσουμε έναν εντελώς διαφορετικό ρόλο στα Βαλκάνια, που θα μας προσέδιδε διεθνές κύρος και επιρροή. Δεύτερον, επιτρέψαμε στην Τουρκία να πετύχει μια μοναδική διείσδυση σε όλα τα κράτη που από βορρά συνορεύουμε, μέσα από οικονομικές, στρατιωτικές, πολιτιστικές και λοιπά συμφωνίες. Αποτέλεσμα; Το μεγάλο μας ζητούμενο σήμερα να έχει περιοριστεί στη διασφάλιση της μη μονοπώλησης, της μη αποκλειστικής χρήσης από τη γειτονική χώρα του όρου «Μακεδονία». Όχι μόνο δεν πουλάμε ή δεν χαρίζουμε, αντιθέτως με την Συμφωνία παίρνουμε πίσω. Μια Συμφωνία για να είναι βιώσιμη πρέπει να είναι δίκαιη. Και μια Συμφωνία που έχει να κάνει με το εθνικό φιλότιμο των δύο λαών δεν μπορεί να τσαλακώσει κανέναν από τους δυο.

Πρέπει να είναι «win - win». Κάθε Συμφωνία είναι το αποτέλεσμα ενός, αμοιβαία, αποδεκτού συμβιβασμού. Προφανώς, διαφέρει από μία Ειρηνευτική Συνθήκη, όπου ο νικητής επιβάλλει τους όρους του στον ηττημένο μετά από μία πολεμική σύρραξη. Για εμάς το μείζον ήταν το όνομα. Για εκείνους δύο στοιχεία που συγκροτούν έναν ελάχιστο συνεκτικό ιστό, ικανό να κρατήσει και να συνδέσει μία πολυεθνοτική κοινωνία.

Η στοιχειώδης σύνεση και αίσθηση του εθνικού μας συμφέροντος επιβάλλει τη σταθεροποίηση και βιωσιμότητα της Δημοκρατίας αυτής. Η ιδέα της Μεγάλης Αλβανίας με το Κόσοβο και το Τέτοβο δεν έπαψε ποτέ να είναι ζητούμενο για τη μεγάλη πλειοψηφία των Αλβανών. Άραγε, έχουμε αντιληφθεί σε τι πραγματικές μελλοντικές περιπέτειες αλυτρωτισμού θα μπαίναμε με μία Μεγάλη Αλβανία και μία Μεγάλη Βουλγαρία στα βόρεια σύνορά μας;

Οι ενστάσεις για τη γλώσσα και την εθνικότητα είναι, απολύτως, υποκριτικές και προσχηματικές, παρότι ρητά στη Συμφωνία προσδιορίζεται ότι το «Μακεδόνας» αφορά στον πολίτη της Βόρειας Μακεδονίας, μετά από πρόταση των Αλβανών βουλευτών στη Συνταγματική Αναθεώρηση, όπου, ρητά, αποσαφηνίζεται πως μιλάμε για υπηκοότητα και ιθαγένεια και όχι εθνικότητα. Κάθε συζήτηση για εθνικότητα θα έπρεπε να έχει πάψει. Η γλώσσα πέραν της ρητής, επίσης, διευκρίνισης στο σώμα της Συμφωνίας ότι ανήκει στην «οικογένεια» των νοτίων σλαβικών γλωσσών παρά τις αμφισβητήσεις έχει αναγνωριστεί διεθνώς στη Συνδιάσκεψη του ΟΗΕ στην Αθήνα το 1977.

Όμως, πέρα απ' όλα αυτά, κύριοι συνάδελφοι, που ομνύετε στο φιλελευθερισμό, τόσο εύκολα ξεχνάτε το δικαίωμα του αυτοπροσδιορισμού και της αυτοδιάθεσης σε ζητήματα ταυτότητας, όπως αυτά προστατεύονται, εξάλλου, από το διεθνές δίκαιο, τις αρχές της ΔΑΣΕ, τις διεθνείς συνθήκες; Βεβαίως, δεν προσφέρουν εθνική υπηρεσία όσοι επικαλούνται τις απαιτήσεις των Βουλγάρων για τη γλώσσα, τις οποίες, βεβαίως, όλον τον προηγούμενο αιώνα εμείς, η Ελλάδα, «ξορκίζαμε». Η Συμφωνία μας δίνει πολλά περισσότερα από τα προαπαιτούμενα μας σε ό,τι έχει να κάνει με την ανόητη διεκδίκηση της Ιστορίας της Αρχαίας Μακεδονίας, τα σύμβολα, αλλά και τη ρητή διατύπωση της μη αμφισβήτησης των συνόρων. Όπως, και την υιοθέτηση του ξεκάθαρου όρου «διασπορά».

Κυρίες και κύριοι συνάδελφοι, ο γνήσιος πατριωτισμός απαιτεί αυτοπεποίθηση και σεβασμό στον πατριωτισμό των άλλων. Οι δημοκρατίες που σέβονται τους θεσμούς και τους πολίτες τους δεν δημιουργούν αλύτρωτους. Και αν δεν έχεις πολίτες που νιώθουν αλύτρωτοι, αλυτρωτισμό δεν φοβάσαι. Η υπόθεση του ονόματος βγήκε από το «ψυγείο», γιατί η κατάρρευση του εθνικιστικού VMRO και ενώ ήταν στην εξουσία του Σοσιαλδημοκράτη Ζάεφ και των αλβανόφωνων κλείνει την περίοδο της απόλυτης εθνικιστικής αδιαλλαξίας και ζωντανεύει την, υπό την αιγίδα του ΟΗΕ, διαπραγμάτευση.

Εάν τώρα που οι γείτονες άλλαξαν όνομα και Σύνταγμα, εμείς, η Βουλή των Ελλήνων, αρνηθούμε με οποιοδήποτε πρόσχημα την Κύρωση της Συμφωνίας των Πρεσπών θα γίνουμε οι αποσυνάγωγοι της διεθνούς κοινότητας, της Δύσης, στην οποία, εξάλλου, όλο το συνταγματικό τόξο – πλην του Κ.Κ.Ε. – ομνύουμε. Απαξίωση και απομόνωση. Θα είναι δε, πολύ απλή υπόθεση η προσφυγή μιας τρίτης χώρας στο Διεθνές Δικαστήριο της Χάγης ή στον ΟΗΕ για αναγνώριση αυτής της χώρας με το προηγούμενο συνταγματικό της όνομα που θα επανέλθει σε ισχύ, βεβαίως. Δηλαδή, σκέτο «Δημοκρατία της Μακεδονίας» εσαεί. Και τότε, πιστεύει κανείς σας, κυρίες και κύριοι συνάδελφοι, ότι θα βρούμε έστω ένα σύμμαχο στη διεθνή κοινότητα; Ούτε οι αδελφοί Κύπριοι δεν θα μπορέσουν να μας στηρίξουν.

Τέλος, οι διεθνείς εγγυήσεις και η αιρεσιμότητα για την ένταξη της Βόρειας Μακεδονίας στο ΝΑΤΟ και στην Ευρωπαϊκή Ένωση καθιστούν κάθε φόβο για πιθανή αλλαγή στάσης της φανταστικό. Σας ευχαριστώ πολύ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Δημοσχάκης.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Ευχαριστώ, κύριε Πρόεδρε. Εκφράζουμε τη δυσαρέσκειά μας, γιατί ο κατ’ εξοχήν Υπουργός Εξωτερικών, ο πρώτος στην τάξη του Υπουργείου και ο πλέον αρμόδιος της Επιτροπής Εξωτερικών και Άμυνας, λείπει ηχηρά από αυτήν την αίθουσα. Επίσης δε, εκφράζουμε την απογοήτευσή μας, διότι λείπουν και οι συναρμόδιοι Υπουργοί των οποίων η αποστολή και τα αντικείμενα με τα οποία ασχολούνται, έχουν σχέση με τη σημερινή Συμφωνία, την οποία συζητούμε στην Επιτροπή. Η Κυβέρνηση φέρνει προς ψήφιση στη Βουλή μια Συμφωνία που έχει χαρακτηριστικά πράξης ιστορικής ήττας και εθνικής υποχώρησης. Σε ένα πόλεμο που ξεκίνησε από το 1991, σε ένα διπλωματικό πόλεμο με όλα τα χαρακτηριστικά και συνεχίζεται μέχρι τώρα. Εσείς που έπρεπε να υπερασπιστείτε αυτόν τον τόπο μέσα από τα αξιώματα τα οποία κατέχετε, λυγίσατε και παραδώσατε τα όπλα στους αντιπάλους και αυτοί οι οποίοι έμειναν σταθεροί σε αυτή τη διαδικασία, είναι οι Σκοπιανοί.

Μια Συμφωνία που φέρνετε ερήμην της θέλησης του ελληνικού λαού, όπως αυτή εκφράστηκε με μαζικό τρόπο και στο προχθεσινό μεγαλειώδες συλλαλητήριο στην πλατεία Συντάγματος. Μια Συμφωνία που δημιουργήσατε με κλειστές τις πόρτες, εν κρυπτώ και με ιδιοκτησιακή συμπεριφορά, χωρίς καμία προηγούμενη συνεννόηση με τα κόμματα του Ελληνικού Κοινοβουλίου και κυρίως, της Αξιωματικής Αντιπολίτευσης. Χωρίς να έχει προηγηθεί ακόμη και η σύγκληση του Συμβουλίου των Πολιτικών Αρχηγών υπό τον Πρόεδρο της Δημοκρατίας, αφού απαιτείτο και δεν το πράξατε, χωρίς να έχει δημιουργηθεί ένα εθνικό μέτωπο, κύριε Υπουργέ, από την Κυβέρνησή σας. Χωρίς εθνική συνεννόηση, χωρίς δημοκρατική νομιμοποίηση και χωρίς να μας προσκομίσετε, όπως οφείλετε και το ενοποιημένο Σύνταγμα της γειτονικής χώρας και αναθεωρημένο, προκειμένου να δούμε, εάν υλοποιήθηκαν τα συμφωνηθέντα από την άλλη πλευρά.

Οι κυβερνητικοί βουλευτές έχουν διαβάσει το Σύνταγμα των Σκοπίων; Ξέρετε, κυρίες και κύριοι συνάδελφοι, τι θα ψηφίσετε; Το χειρότερο όμως είναι ότι ανοίξατε μια διαδικασία fast track, για ένα σοβαρό εθνικό θέμα, για να αποκομίσετε πολιτικά οφέλη. Θυσιάσατε τη Μακεδονία μας για την πολιτική σας επιβίωση. Στην αρχή προσπαθήσατε να διχάσετε την Αξιωματική Αντιπολίτευση. Αφού δεν τα καταφέρατε, διεισδύσατε στο χώρο της κεντροαριστεράς για να περάσετε τη Συμφωνία με τουλάχιστον 151 ψήφους. Ως κυβερνήτες ήσασταν ακατάλληλοι και δεν ενημερώσατε επαρκώς τους συμμάχους και τους εταίρους για την ελληνική ευαισθησία και το μεγάλο πρόβλημα και δυστυχώς, δεν τους πείσατε εκ του αποτελέσματος. Αποδειχθήκατε πρόθυμοι στις πιέσεις των εξωτερικών παραγόντων και δώσατε ως αντάλλαγμα τη Μακεδονία, για να παραμείνετε όσο το δυνατόν περισσότερο στις καρέκλες. Προωθείτε μια εθνικά επιζήμια συμφωνία, που διχάζει και βάζει περιπέτειες στη χώρα μας και στο λαό μας.

Αύριο αυτή θα μετεξελιχθεί με την πάροδο του χρόνου σε επώδυνη και μετά από 10ετίες, ενδεχομένως και από αιώνες, θα καταστεί επαίσχυντη για τα εθνικά μας συμφέροντα, που δημιουργεί αβεβαιότητα για την επόμενη μέρα στη βαλκανική περιοχή, που εκχωρεί με το άρθρο 7 παρ. 4 στη γειτονική χώρα μακεδονική γλώσσα και ταυτότητα, κάτι που αποτελούσε κόκκινη γραμμή τα προηγούμενα χρόνια για όλες τις κυβερνήσεις. Ακόμα και να δίνατε στη χώρα που βρίσκεται βόρεια της Μακεδονίας το όνομα «Δημοκρατία της Κεντρικής Βαλκανικής», πάλι θα είχαμε καταψηφίσει εμείς αυτή την εθνικά επιζήμια Συμφωνία που φέρατε. Και έρχεστε εσείς οι πρόθυμοι και περνάτε αυτήν την κόκκινη γραμμή με αντάλλαγμα τη σιωπή των Βρυξελλών στις κομματικές σας προσλήψεις και κάνετε ότι δεν καταλαβαίνετε ότι αυτή η αναγνώριση δήθεν της μακεδονικής ταυτότητας και γλώσσας αποτελεί τη ρίζα του αλυτρωτισμού και αυτό αποδεικνύεται και από τα λόγια του ίδιου του Πρωθυπουργού της γειτονικής χώρας όπου μίλησε για Μακεδόνες, σκέτα, χωρίς το Βόρεια μπροστά και πως η γλώσσα τους είναι μακεδονική.

Δεν πρέπει να παραβλέψουμε ότι με την Συμφωνία, οι πολίτες των Σκοπίων ονομάζονται Μακεδόνες – σας το είπε ο κ. Γεωργαντάς ευφυώς και μάλιστα και αγανακτισμένος – με την προσθήκη πολίτες της Δημοκρατίας της Βόρειας Μακεδονίας.

Επίσης, αποδεχτήκατε η γλώσσα να ονομάζεται «Μακεδονική» με την επεξήγηση ότι ανήκει στην οικογένεια των νότιων σλαβικών γλωσσών. Αφού, λοιπόν, ανήκει η γλώσσα σε αυτή την κατηγορία, γιατί δεν την ονομάζετε νοτιοσλαβική για να τελειώνουμε, αλλά την βαφτίζετε μακεδονική; Χρησιμοποιείται στη Συμφωνία ο όρος «nationality», που μπορεί να χρησιμοποιηθεί πονηρά και ως ιθαγένεια και ως εθνότητα, διότι τα νερά είναι θολά. Για ποιο λόγο δεν χρησιμοποιείται ο κρυστάλλινος όρος «citizenship», που αναφέρεται αποκλειστικά στην ιθαγένεια;

Ο Πρωθυπουργός στη Βουλή χρησιμοποίησε τη ρηματική διακοίνωση ως επιχείρημα, για να καθησυχάσει τις εθνικές μας ανησυχίες, ένα κείμενο που έχει έτσι κι αλλιώς μειωμένη σημασία. Σ’ αυτό το κείμενο παρουσιάζεται ένα επιπλέον πρόβλημα, γίνεται αναφορά σε μακεδονικό λαό. Δηλαδή, έχουμε μακεδονική ταυτότητα, μακεδονική γλώσσα και τώρα μακεδονικό λαό. Δεν καταλαβαίνετε ότι αυτή είναι και η πηγή και το υπόβαθρο ενός ισχυρού αλυτρωτισμού που ήδη έχει ξεκινήσει; Η ένωση, δηλαδή, των διασκορπισμένων «Μακεδόνων» ανά τον κόσμο, ώστε να δημιουργηθεί η μεγάλη Μακεδονία. Βέβαια, υπάρχουν και άλλες γκρίζες ζώνες, όπως το τι θα γίνει με τα προϊόντα. Θα πρέπει να θέσουμε και ένα άλλο ζήτημα, την απουσία ρητρών σε περίπτωση που οι γείτονές μας αθετήσουν τα συμφωνηθέντα. Θα βγουν αυτομάτως από το ΝΑΤΟ; Προβλέπεται αυτό από την διατλαντική συμμαχία, κύριε Υπουργέ; Γιατί μόνο αφελείς πιστεύουν ότι μέσω της Συμφωνίας ή μέσω της εισόδου των γειτόνων μας στο ΝΑΤΟ θα ανασχεθούν οι αλυτρωτικές διαθέσεις τους. Μήπως η είσοδος της Τουρκίας στο ΝΑΤΟ την έχει αποθαρρύνει να αμφισβητεί το καθεστώς του Αιγαίου;

Επίσης, δεν θα έπρεπε να είχε προβλεφθεί στη Συμφωνία και η συσχέτιση στρατιωτικών δυνάμεων στα σύνορά μας; Εφόσον ενταχθούν στο ΝΑΤΟ, γνωρίζουμε τι προβλέπεται βάσει της οροφής δυνάμεων, που ισχύει για κάθε μέλος της Διατλαντικής Συμμαχίας. Τι θα γίνει, εάν οι γείτονές μας τοποθετήσουν στη κεφαλή της Φλώρινας μια ενισχυμένη ταξιαρχία; Το φαντάζεστε; Γιατί δεν εξασφαλίσατε μια αποστρατιωτικοποιημένη περιοχή, η οποία να είναι ζώνη ασφαλείας για τη χώρα μας και πλησίον των συνόρων μας, φτάνοντας μέχρι το ελληνικότατο Μοναστήρι; Με αυτό τον τρόπο ανοίγετε και την όρεξη να τεθούν εθνικά θέματα και σε άλλες περιοχές, όπως στην πατρίδα μου τη Θράκη, όπου ήδη κυριαρχεί εκεί η ανησυχία στους κατοίκους.

Όλα αυτά, για να μην ξεχνιόμαστε, με τη υπογραφή του εταίρου συγκυβερνήτη σας εδώ και 4 χρόνια, Πάνου Καμμένου, ο οποίος αφού έβγαλε τη στολή του στρατάρχη, παρέδωσε και προβίβασε τον στρατάρχη σε Υπουργό της χώρας και αφού σας δάνεισε και βουλευτές του για να πάρετε ψήφο εμπιστοσύνης, τώρα το παίζει συνεχιστής του Παύλου Μελά, ως γνήσιος Μακεδονομάχος. Αλήθεια τον πιστεύετε; Ο κόσμος παρακολουθεί τα τεκταινόμενα εδώ στην Επιτροπή μας, αποσβολωμένος και καταγγέλλει για χρηματισμό ο ίδιος τον ΥΠΕΞ, καθώς και την ύπαρξη μυστικών κονδυλίων στα ΜΜΕ των Σκοπίων, για την προώθηση της Συμφωνίας. Εκτιμώ ότι σύντομα οι κύριοι εισαγγελείς θα ζητήσουν διευκρινίσεις.

Εν κατακλείδι, έφτασε η ώρα για να τεθεί καθένας ενώπιον των ευθυνών του, ενώπιον της συνείδησής του και ο καθένας θα κριθεί από τους πολίτες, από την οικογένειά του, από τα παιδιά του, από τα εγγόνια του και από τα δισέγγονά του. Εσείς γράφετε σήμερα, αύριο και μεθαύριο την ιστορία και των οικογενειών σας, αλλά πάνω από όλα γράφετε την ιστορία της πατρίδας μας.

Είμαι σίγουρος ότι θα το ξανασκεφθείτε και οι βουλευτές που απαρτίζουν την πολύχρωμη κυβερνητική ομάδα οφείλουν να ξέρουν ότι η ψήφος στη Συμφωνία είναι ουσιαστικά ψήφος πολιτικής στήριξης στην Κυβέρνηση και πριν πάρουν την οποιαδήποτε απόφαση καλό θα είναι να θυμηθούν τα λόγια του Παύλου Μελά, όπως τα έχουν διαβάσει σε διάφορα βιβλία.

Η Ελλάδα, κυρίες και κύριοι συνάδελφοι, ζει την τραγωδία της και ζητεί την κάθαρσή της και η κάθαρση είναι εκλογές. Αυτή είναι η δημοκρατική νομιμοποίηση των αποφάσεών τους. Κύριε Πρόεδρε, κλείνοντας να πω, ότι πριν από λίγο παρέλαβα το Ψήφισμα της Περιφέρειας Ανατολικής Μακεδονίας και Θράκης, του οποίου είμαι παραλήπτης. Σας το παραδίδω, για τα πρακτικά της Βουλής.

*(στο σημείο αυτό κατατίθεται έγγραφο, το οποίο επισυνάπτεται στο τέλος των πρακτικών)*

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κουμουτσάκος.

**ΓΕΩΡΓΙΟΣ ΚΟΥΜΟΥΤΣΑΚΟΣ (Εισηγητής της Νέας Δημοκρατίας):** Πρώτα απ' όλα, να ευχαριστήσω το Προεδρείο και τους συναδέλφους για την ευελιξία και την κατανόηση να δευτερολογήσω, ενώ δεν ήταν αυστηρά η σειρά μου να το κάνω τώρα. Θα ξεκινήσω με ένα σημείο, το οποίο επαναλήφθηκε πολλές φορές, τι θα καταγράψει η ιστορία και τι καταγράφει, το έθεσε και ο κ. Αμανατίδης.

Κυρίες και κύριοι συνάδελφοι, το ζήτημα της ονομασίας, που είναι η τελευταία ιστορική φάση του Μακεδονικού, η πιο πρόσφατη, είναι από τη φύση του ένα ζήτημα, που σχετίζεται με πεποιθήσεις, με ταυτότητες, με περηφάνια, με τρόπο ανάγνωσης της Ιστορίας. Σε αυτά τα ζητήματα, σε αντίθεση με άλλα ζητήματα εξωτερικής πολιτικής, το τι πιστεύει, το τι προσλαμβάνει ένας λαός για τις συμφωνίες που τα ρυθμίζουν είναι κεφαλαιώδες ζήτημα. Επομένως, η υπευθυνότητα των κυβερνήσεων που τα διαχειρίζονται κρίνεται από το αν έχουν διασφαλίσει την εθνική ενότητα και τη στήριξη της μαζικής συνδετικής πλειοψηφίας του λαού, που αφορά.

Επομένως, η ιστορία θα γράψει δύο πράγματα, αγαπητέ μου κύριε Αμανατίδη και κυρίες και κύριοι συνάδελφοι. Πρώτον, ότι στη διαδικασία διαπραγμάτευσης και διαμόρφωσης αυτής της Συμφωνίας κρατήσατε στο σκοτάδι τις πολιτικές δυνάμεις και λοιδορήσατε, όταν εκφράστηκε το λαϊκό αίσθημα, δηλαδή κάνατε δύο κεφαλαιώδη λάθη, για τέτοιου είδους και χαρακτήρα συμφωνίες.

Επίσης, η Ιστορία θα γράψει το γεγονός ότι υποχωρήσατε σε δύο κεφαλαιώδη ζητήματα στη διαχρονική προσπάθεια της χώρας να τα διασφαλίσει, δηλαδή τη μη αναγνώριση γλώσσας και εθνότητας. Διότι, το πρόβλημα δεν είναι, εάν υπάρχει δυνατότητα αυτοπροσδιορισμού και πώς εκείνοι έχουν αποφασίσει να λέγονται, το πρόβλημα της Συμφωνίας των Πρεσπών είναι ότι εμείς, ότι η Ελλάδα, με αυτή τη Συμφωνία αποδέχεται γλώσσα μακεδονική, εθνότητα μακεδονική και ταυτότητα μακεδονική. Αυτό είναι το πρόβλημα. Αυτά, λοιπόν, θα γράψει η Ιστορία και αυτά, που θα γράψει, θα τα γράψει πολύ αυστηρά για εκείνους, που όπως είπαμε θα πουν το «ναι» και θα κρίνει βεβαίως και εκείνους που θα πουν το «όχι».

Πάω τώρα στο άλλο ζήτημα, ποια ήταν η εθνική θέση, εάν ήταν σύνθετη ονομασία, το erga omnes και όλα αυτά. Προφανώς στην εθνική θέση συνυπήρχε και το γεγονός της μηδενικής πιθανότητας να αποδεχτούμε γλώσσα και εθνότητα, όλα αυτά τα στοιχεία ήταν συνδυαστικά, δεν ήταν μόνο το όνομα. Σε απόδειξη αυτού του γεγονότος έρχεται ένα χαρτί, το οποίο, στη βιασύνη του να χρησιμοποιήσει απόρρητα έγγραφα του Υπουργείου Εξωτερικών, κατέθεσε ο κ. Κοτζιάς στην Ολομέλεια, όταν συζητάγαμε την πρόταση δυσπιστίας.

Διαβάζω από αυτό το έγγραφο, που είναι μια συζήτηση της κυρίας Μπακογιάννη με τον κ. Νίμιτς. Λέει η κυρία Μπακογιάννη: «*Όσον αφορά στα θέματα των επιθέτων, η κυρία Υπουργός επεσήμανε και πάλι στο συνομιλητή της (Νίμιτς), ότι για τους κατοίκους της πρώην Γιουγκοσλαβικής Δημοκρατίας της Μακεδονίας συμφωνεί με την ορολογία «κάτοικοι της» και σε καμία περίπτωση δεν μπορεί να δεχθεί για τους κατοίκους τον όρο «Macedonians*».

Να η εθνική θέση, να γιατί σας λέμε ότι υπαναχωρήσατε από την εθνική θέση και την εγκαταλείψατε. Επομένως, ό,τι λέμε δεν το λέμε για εντυπωσιασμό, αλλά γιατί έχει ουσία.

Κλείνω με ένα θέμα που είναι πολύ σημαντικό, κύριε Υπουργέ και θα πρέπει να το απαντήσετε. Έχετε επενδύσει πάρα πολύ στο σχηματισμό εντυπώσεων στη ρηματική διακοίνωση. Μιλήσατε για τα σλάβικα κ.λπ. αλλά ξεχάσατε μια παράγραφό της, μια παράγραφό της η οποία είναι πάρα πολύ σημαντική και για να αναφερθώ σε αυτή πρώτα θα σας διαβάσω δύο άρθρα της Συμφωνίας των Πρεσπών.

Είναι το άρθρο 1 παρ. 4 εδάφιο ε και ζ. Λέει εκεί η Συμφωνία των Πρεσπών: «*Το δεύτερο μέρος»*, δηλαδή τα Σκόπια, «*θα ολοκληρώσει in toto τις συνταγματικές τροποποιήσεις έως το 2018.*» In toto σημαίνει να τεθεί και σε ισχύ. «*ζ. Μόλις το δεύτερο μέρος»,* τα Σκόπια, *«γνωστοποιήσει την ολοκλήρωση των προαναφερόμενων συνταγματικών τροποποιήσεων και όλων των εσωτερικών νομικών διαδικασιών του, προκειμένου να τεθεί σε ισχύ η παρούσα Συμφωνία το πρώτο μέρος»,* δηλαδή η Ελλάδα, *«θα κυρώσει χωρίς καθυστέρηση τη Συμφωνία*». Τι προβλέπει λοιπόν η Συμφωνία των Πρεσπών; Ότι πρέπει να έχει γίνει η αναθεώρηση in toto, δηλαδή να ισχύει, να ενημερώσει την Ελλάδα ό,τι ισχύει και τότε εμείς να κυρώσουμε.

Τι λέει η ρηματική διακοίνωση; Προσέξτε: Οι τροπολογίες αυτές αποτελούν συστατικό μέρος του Συντάγματος της Δημοκρατίας της Μακεδονίας και τίθενται σε ισχύ με τη θέση σε ισχύ της τελικής Συμφωνίας, της Συμφωνίας των Πρεσπών και πιο κάτω λέει: «και με την κύρωση του Πρωτοκόλλου Ένταξης στο ΝΑΤΟ από το πρώτο μέρος της τελικής Συμφωνίας», δηλαδή το πρώτο μέρος, από εμάς. Δηλαδή, τι λέει η ρηματική διακοίνωση; Λέει ότι θα ισχύσουν οι τροπολογίες, όταν εμείς κυρώσουμε τη Συμφωνία και όταν κυρώσουμε και το Πρωτόκολλο Ένταξης. Αυτό έρχεται σε κατάφωρη παραβίαση των προβλεπομένων στη Συμφωνία των Πρεσπών στα εδάφια ε και ζ.

Ερωτάσθε, κύριε Υπουργέ, ζητήσατε διευκρίνιση με ρηματική διακοίνωση ίσου δεσμευτικού βαθμού και θεσμικής υπόστασης κείμενο από τα Σκόπια να μας εξηγήσουν, γιατί με αυτό παραβιάζουν τη Συμφωνία των Πρεσπών; Αυτό πρέπει να απαντηθεί, κύριε Υπουργέ και πρέπει να απαντηθεί και τώρα και στην Ολομέλεια. Εν κατακλείδι, ο συνδυασμός του ονόματος Βόρεια Μακεδονία με την παραδοχή από την Ελλάδα της ύπαρξης μακεδονικής εθνότητας και μακεδονικής γλώσσας δημιουργούν ένα εύφορο έδαφος, ένα θερμοκήπιο αυριανού αλυτρωτισμού. Δεν λύνουν τίποτα, αφήνουν τα μέτωπα ανοιχτά και γι' αυτό εμείς αυτή τη Συμφωνία δεν θα την ψηφίσουμε.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο Αναπληρωτής Υπουργός Εξωτερικών, ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Θα αναφερθώ μόνο στο τελευταίο ζήτημα που έθεσε ο κ. Κουμουτσάκος.

Ήταν πράγματι για τη δική μας διασφάλιση και είναι ένα από τα διαδικαστικά σημαντικά επιτεύγματα της Συμφωνίας ότι αυτή θα ερχόταν για κύρωση στην Ελληνική Βουλή μόνο όταν είχε ολοκληρωθεί η συνταγματική αναθεώρηση στο άλλο μέρος. Αυτό έγινε. Ολοκληρώθηκε η συνταγματική αναθεώρηση. Αυτοί περιέλαβαν μια διαλυτική αίρεση που δεν αποκλειόταν από τη Συμφωνία που πρακτικά λέει ότι εάν εμείς δεν κυρώσουμε τη Συμφωνία και αν εμείς δεν συμφωνήσουμε μετά την κύρωση να ενταχθούν στο ΝΑΤΟ, αυτοί θα επανέλθουν στην κατάσταση status quo ante, που είναι προφανώς εκ μέρους τους λογικό. Δεσμεύονται επομένως να ολοκληρώσουν τη διαδικασία, εφόσον υπάρχει αμφοτεροβαρής δέσμευση.

Κατά τα άλλα να σας πω ότι χάρηκα που δεν επαναλάβατε όπως οι άλλοι βουλευτές της συμπολίτευσης το αίτημα να καταθέσουμε το Σύνταγμα, γιατί το καταθέσαμε. Αυτό που κατέθεσα είναι το Σύνταγμα από την επίσημη ιστοσελίδα της Βουλής και το έκανα για να σας δείξω ότι στη συνταγματική τάξη της γείτονος παρατίθενται στο τέλος οι συνταγματικές τροποποιήσεις και δεν ενσωματώνονται. Άρα, αυτό το οποίο ζητάτε δεν μπορεί να γίνει σύμφωνα με τη συνταγματική τάξη της χώρας. Αντιθέτως, το σύνολο των συνταγματικών τροποποιήσεων σε ελληνική μετάφραση έχει τεθεί στη διάθεση του Σώματος, ήδη με την ρηματική διακοίνωση που διένειμα. Επομένως, μην επαναλαμβάνετε πράγματα, τα οποία έχουν ήδη ικανοποιηθεί.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Η κυρία Βαγιωνάκη έχει τον λόγο.

**ΕΥΑΓΓΕΛΙΑ ΒΑΓΙΩΝΑΚΗ:** Συζητάμε σήμερα την επικύρωση μιας ιστορικής Συμφωνίας, που κλείνει ένα θέμα που απασχολεί την πολιτική ζωή του τόπου τουλάχιστον για 25ετία, γιατί λύνει το ονοματολογικό σύμφωνα με την εθνική γραμμή 2008 - 2012, για σύνθετη ονομασία με επιθετικό προσδιορισμό και δη γεωγραφικό erga omnes, για όλες τις χρήσεις και αυτά περνάνε στο Σύνταγμα της γείτονος, όπου υπάρχει και διευκρίνιση σε ότι αφορά στη γλώσσα και την ιθαγένεια.

Ακούγονται εδώ διάφορες υπερβολές. Λέγεται ότι με τη Συμφωνία θα φτάσει η γείτονα μέχρι το Αιγαίο. Στο άρθρο 13 διευκρινίζεται ότι η FYROM είναι περίκλειστο κράτος και τα όποια προβλήματα ίσως προκύπτουν θα ληφθούν στη βάση των διατάξεων των Ηνωμένων Εθνών και το Δίκαιο της Θάλασσας. Το άρθρο αυτό είναι αυτούσιο ακριβώς με την Ενδιάμεση Συμφωνία. Μια και μιλάμε για την Ενδιάμεση Συμφωνία, αλήθεια, γιατί δεν ήρθε προς κύρωση στη Βουλή;

Πέρα από το ότι πολλά μέρη από την Ενδιάμεση Συμφωνία παραμένουν αυτούσια στη νέα Συμφωνία, η Ενδιάμεση Συμφωνία λύνει στο άρθρο 11, παρ. 1 και το θέμα της ένταξης στους διεθνείς Οργανισμούς λέγοντας ότι το πρώτο μέρος, δηλαδή η Ελλάδα, συμφωνεί να μην προβάλει αντίρρηση στην αίτηση της συμμετοχής του δεύτερου μέρους σε διεθνείς πολυμερείς και περιφερειακούς Οργανισμούς και θεσμούς. Επειδή μας κατηγορείτε ότι παραδώσαμε τα όπλα μας, με βάση τα παραπάνω, τι ακριβώς παραδώσαμε;

Επειδή ακούγεται ότι εμείς θέλουμε να δώσουμε τα πάντα στο ΝΑΤΟ, θα ήθελα να σας θυμίσω την αρχή της αυτοδιάθεσης των λαών. Το πού ακριβώς θέλει να ενταχθεί η γείτονα χώρα είναι δική της υπόθεση. Εμείς δεν ετεροκαθοριζόμαστε, αλλά προχωράμε με βάση τις αξίες μας και τις θέσεις μας. Αλήθεια, γιατί είμαστε τόσο φοβικοί; Η FYROM σε αμυντική ισχύ έχει μόνο το 1,8% της Ελλάδας, έχει μόλις το 6% του ΑΕΠ της Ελλάδος και το 1/8 του πληθυσμού. Μήπως θα έπρεπε να μας προβληματίσει περισσότερο το γεγονός ότι κινδυνεύει να μετατραπεί η FYROM, η Αλβανία και το Κόσοβο σε κομμάτι του «ισλαμικού τόξου», που προσπαθεί να μας περικυκλώσει από ανατολάς και βόρεια. Αυτό εξυπηρετεί τα εθνικά μας συμφέροντα ή μήπως πρέπει να προσπαθήσουμε να συγκεντρωθούμε μόνο προς Ανατολάς, διότι εξάλλου εκεί είναι η απειλή.

Στη Συμφωνία, όμως, λύνονται και θέματα αλυτρωτισμού. Στο άρθρο 8 ρητά προβλέπεται η κατάργηση των αλυτρωτικών συμβόλων, η αλλαγή της σημαίας κ.λπ.. Ο κ. Κουμουτσάκος, βεβαίως, στην πρωτολογία του τα θεωρούσε όλα αυτά δευτερεύοντα, αλλά έχουν τη σημασία τους. Το ίδιο άρθρο μιλάει για μια επιστημονική επιτροπή που θα αφαιρέσει από τα σχολικά εγχειρίδια οτιδήποτε διαστρεβλώνει την Ιστορία και δημιουργεί αλυτρωτισμό, μαζί με τους χάρτες. Εμείς δεν έχουμε πρόβλημα, προφανώς, διότι στα δικά μας βιβλία δεν υπάρχει τέτοιο θέμα. Προφανώς, αφορά στη γείτονα, άρα νομίζω ότι είναι προς το δικό μας συμφέρον. Επίσης, κλείνει οριστικά το θέμα της μειονότητας, αφού το άρθρο 49 της γείτονος είναι αντίστοιχο του άρθρου 118 του δικού μας Συντάγματος.

Λένε κάποιοι ότι η Μακεδονία είναι μία και ελληνική. Αλήθεια, τι ξέρουμε για τη Συνθήκη του Βουκουρεστίου του 1913; Τότε πήραμε τη Μακεδονία μας χάρη και στην ευφυΐα του Ελευθερίου Βενιζέλου. Το μεγαλύτερο μέρος από το κομμάτι που στην Οθωμανική Αυτοκρατορία αποτελούσε το Βιλαέτι της Μακεδονίας, αυτό το κομμάτι συμπίπτει γεωγραφικά με την αρχαία ελληνική Μακεδονία. Κράτησε ένα κομμάτι η Βουλγαρία, που ονομάζεται Μακεδονία του Πιρίν και ένα κομμάτι πήρε η Γιουγκοσλαβία. Τι θα κάνουμε τώρα; Θέλουμε να αναθεωρήσουμε τη Συμφωνία του Βουκουρεστίου; Αυτός πάντως που αυτήν τη στιγμή μιλάει για αναθεώρηση συνθηκών είναι η Τουρκία. Ας το σκεφτούμε.

Όσον αφορά στα περί προδοσίας, ποτέ η Αριστερά δεν εκχώρησε ελληνικά εδάφη. Αντίθετα, τα υπερασπίστηκε. Θα μπορούσε να πει κανείς ότι προδότες είναι αυτοί που συνεργάστηκαν με τον κατακτητή στη διάρκεια του Β΄ Παγκοσμίου Πολέμου και πρόδωσαν την Κύπρο, όπως γνωρίζουμε, στο πρόσφατο παρελθόν. Οι απόγονοι αυτών σήμερα έχουν φορέσει τη λεοντή των μακεδονομάχων.

Όσο για το θέμα της Μακεδονίας, ο Σαμαράς υπήρξε ο μοιραίος άνθρωπος για το μακεδονικό, όταν διαλυόταν η Γιουγκοσλαβία το 1991 και είχαμε τα περιθώρια του veto για την ονομασία αυτής της χώρας, αφού οι Δυτικοί πραγματικά «καίγονταν» για την Κροατία. Ποιος ήταν υπουργός εξωτερικών; Ο Σαμαράς. Ποιος ήταν αυτός που το 1992, όταν είχαμε φθάσει στο Πακέτο Πινέιρο και μπορούσε να λυθεί το Σκοπιανό, τορπίλισε την ευκαιρία; Ο Σαμαράς. Ποιος είναι σήμερα αυτός που επιβάλλει την άποψή του μαζί με την ακροδεξιά παρέα, που σέρνει ένα μεγάλο κόμμα από τη μια αντίφαση στην άλλη; Ο Σαμαράς. Για αυτό λέμε ότι είναι ο μοιραίος άνθρωπος στο Μακεδονικό.

Περί γλώσσας. Όπως γνωρίζετε έχει ειπωθεί πολλές φορές εδώ, ο Ευάγγελος Αβέρωφ το 1959, έλεγε στη Βουλή για τη μακεδονική γλώσσα που ομιλείται στα Σκόπια και έχει και γραμματική και συντακτικό, ενώ χθες, στην πρωτολογία του ο κ. Κουμουτσάκος μας είπε ότι κάτι τέτοιο, δεν ήταν. Ο κ. Μπαμπινιώτης, για τον οποίο μας μιλήσατε χθες, κύριε Κουμουτσάκο, πήρε μέρος στη Διεθνή Συνδιάσκεψη του 1977, από ό,τι φαίνεται, η οποία Συνδιάσκεψη έγινε στην Αθήνα και αναγνώριζε τη μακεδονική γλώσσα και στη συνέχεια το 1992-1993, δεν φέρατε αντίρρηση στο διεθνές πρότυπο του ISO - 3166 για τους κωδικούς γλωσσών. Σήμερα, είναι κατοχυρωμένη στις γλώσσες των Ηνωμένων Εθνών. Ποιος έδωσε, λοιπόν, τη γλώσσα; Αντίθετα από ό,τι λέγεται στην παρούσα Συμφωνία αναφέρεται ότι ανήκει στις νοτιοσλαβικές γλώσσες και ουδεμία σχέση έχει με τον αρχαίο ελληνικό πολιτισμό.

Θα ήθελα να τελειώσω με το εξής. Πρώτον, με σιγουριά πιστεύω ότι η Συμφωνία είναι αμοιβαίως επωφελής, διότι αναβαθμίζει τη χώρα μας και μας δίνει ισχυρό γεωστρατηγικό ρόλο, περιορίζει την επιρροή της Τουρκίας στα Βαλκάνια και μας επιτρέπει να επικεντρωθούμε εκεί που πραγματικά υπάρχει κίνδυνος. Δεύτερον, συμβάλλει στην ασφάλεια και την ειρήνη στην περιοχή, σταθεροποιεί τα σύνορα στα Βαλκάνια. Μόνο μια στιγμή να απαντήσουμε στο ερώτημα, αν μας συμφέρει η διάλυση αυτού του κράτους, έχοντας κατά νου τις ιαχές περί Μεγάλης Αλβανίας, Μεγάλης Βουλγαρίας και ούτω καθεξής, που οι εθνικιστικές δυνάμεις σε αυτές τις χώρες υποδαυλίζουν. Τρίτον, προωθεί θετική ατζέντα στην περιοχή. Η Θεσσαλονίκη πρέπει και μπορεί να γίνει πρωτεύουσα των Βαλκανίων.

Επίσης, θα ήθελα να κάνω δύο παρατηρήσεις. Θεωρώ, πρώτον, ότι έπρεπε πιο έγκαιρα να ενημερώσουμε τους πολίτες και εδώ υπάρχει μια ευθύνη και δεύτερον, λέγεται και ξαναλέγεται ότι δεν ρωτήθηκε ο λαός. Θα ήθελα να θυμίσω ότι τόσο προεκλογικά όσο και στις προγραμματικές του δηλώσεις ο Πρωθυπουργός ήταν σαφής. Δεν κρυφτήκαμε, έχουμε την ίδια θέση, αν δεν κάνω λάθος από το 1993. Σέβομαι τις τοποθετήσεις πολλών συμπατριωτών μου, συγγενών και φίλων, όμως, εμείς οι πολιτικοί δεν πρέπει να παρασυρόμαστε από το γενικό κλίμα, ιδιαίτερα από φόβο ή για μικροκομματικά οφέλη. Οι πολιτικοί οφείλουν να πράττουν το πολιτικά σωστό, αυτό που κατά τη γνώμη τους θα πάει την Ελλάδα πιο μπροστά, ακόμη και κόντρα στο ρεύμα των καιρών και η Αριστερά είναι μαθημένη σε αυτά. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Τασούλας.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Κυρίες και κύριοι συνάδελφοι, η Συμφωνία των Πρεσπών είναι μια απόδειξη ότι ενώ νοιώθουμε συνηθισμένοι, καλούμαστε πολλές φορές να χειριστούμε πράγματα ασυνήθιστα, ιστορικής βαρύτητας και ως εκλογικό σώμα και ως εκπρόσωποι του εκλογικού σώματος. Πολλοί μπορεί να νομίζουν ότι αποστολή μας είναι να διαχειριζόμαστε τη μοίρα της χώρας σε εύκρατο κλίμα από 24 έως 28 βαθμούς κελσίου, όμως υπάρχουν και περιστάσεις που οφείλουμε, παραμερίζοντας τη συγκυριακή συμπεριφορά να αντιληφθούμε την ιστορικότητα των θεμάτων που διαχειριζόμαστε.

Προσέξτε, τι διαχειριζόμαστε αυτή τη στιγμή. Μια Συμφωνία, η οποία στο τελευταίο της άρθρο, άρθρο 20, λέει ότι είναι αορίστου χρόνου ισχύος και ότι είναι αμετάκλητη. Εγώ δεν θα τολμούσα να διανοηθώ, εάν υποστήριζα μια τέτοια Συμφωνία, ότι «είμαι σίγουρος», όπως είπαν οι συνάδελφοι της Πλειοψηφίας. Το θέμα είναι πάρα πολύ παλιό, πάρα πολύ βαρύ, έχει πολλές όψεις και προφανώς δεν υπάρχουν σιγουριές.

Πολλοί νομίζουν ότι ήταν ευκαιρία να λυθεί το θέμα, γιατί ο Ζάεφ απεδείχθη διαλλακτικότερος του προηγούμενου, απεδείχθη όμως ότι ήταν ευκαιρία να λυθεί το θέμα, όχι λόγω Ζάεφ, αλλά λόγω Τσίπρα, δυστυχώς. Αυτό προκύπτει και από το ότι αρχικά θέλατε να δώσετε λύση με την ονομασία «Μακεδονία του Ίλιντεν», αγνοώντας ότι αυτό συνιστά την ιστορική συμπύκνωση του σκοπιανού αλυτρωτισμού εναντίον της χώρας μας.

Δεν παριστάνω ότι αυτά είναι εύκολα ή ότι, αν ήταν τα πράγματα αντίστροφα, θα ήταν ευκολότερη η διαχείριση αυτού του ζητήματος. Είναι μια βαρύτατη εθνική διαχείριση, η οποία όμως, διευκολυνόταν για αυτόν που την χειρίζεται αυτόν τον καιρό, εσάς δηλαδή, από την απίστευτη επιθυμία και βούληση του διεθνούς παράγοντα να λύσει το θέμα. Το επιχείρημα του ότι ο διεθνής παράγων, επιτέλους, απηύδησε για λόγους όχι ψυχολογικούς, αλλά γεωπολιτικών συμφερόντων και ήθελε να λύσει το θέμα, δεν συνιστά αφόρητο βάρος, για να ξεμπερδεύουμε με το θέμα, αλλά συνιστά επιχείρημα, για να μπορέσουμε να αφαιρέσουμε από τη Συμφωνία όλα εκείνα τα στοιχεία, που υποθηκεύουν το εθνικό μέλλον της χώρας μας.

Το ότι ο κόσμος έξω φώναζε «Μακεδονία είναι μία και Ελληνική» δεν είναι αφορμή για να αμφισβητήσουμε αυτή την έκφραση, βλέποντάς την με βάση διάφορες μοντέρνες θεωρίες, αλλά είναι επιχείρημα για τον Πρωθυπουργό και το Υπουργείο Εξωτερικών ότι ο λαός είναι αντίθετος σε μια τέτοια Συμφωνία, ώστε με αυτό το επιχείρημα του λαού και της αντιπολιτεύσεως, όχι να μιλάμε για διαιρετικές τομές και για καταλύτη συμπόρευσης με την Κεντροαριστερά, αλλά να αξιοποιήσουμε την εθνική αντίληψη για τη Συμφωνία, προκειμένου να απαλείψουμε όλες τις αλυτρωτικές διατάξεις που, δυστυχώς, παραμένουν ολοζώντανες και επιζήμιες μέσα σε αυτήν.

Προσέξτε. Τι πάει να πει «εθνική γραμμή» στην εξωτερική πολιτική; Η εθνική γραμμή στην εξωτερική πολιτική προσαρμόζεται στις περιστάσεις. Είναι η ίδια η εθνική γραμμή στην εξωτερική πολιτική, όταν η Βουλγαρία καταλαμβάνει την Βόρεια Θράκη, την Ανατολική Ρωμυλία, την εποχή που οι Άγγλοι υποστήριζαν την Βουλγαρία, επειδή ήταν αντίθετη με τη Ρωσία και ίδια είναι η εθνική γραμμή, αργότερα στον ψυχρό πόλεμο, όταν η Βουλγαρία ήταν υποταγμένη στην Σοβιετική Ένωση;

Είναι διαφορετικά τα πράγματα ανάλογα με τις περιστάσεις. Ίδια είναι η εθνική γραμμή στο Κυπριακό, όταν οι Άγγλοι χάνουν τις βάσεις στο Σουέζ λόγω Νάσερ και αναδεικνύεται η σημασία της Κύπρου για τους Άγγλους μεγαλύτερη από πριν, που αυτό επιβάλλει μια άλλη πιο ρεαλιστική αντιμετώπιση του Κυπριακού, υπό την έννοια της βαρύνουσας σημασίας που είχε για την Μεγάλη Βρετανία το 1956 και το 1957; Δεν είναι όλα ίδια και η εθνική γραμμή είναι κάτι που υποτάσσεται σ' αυτό που λένε «ποικίλη δράση των στοχαστικών προσαρμογών». Αυτό είναι η εθνική γραμμή, η «ποικίλη δράση των στοχαστικών προσαρμογών». Και όταν εμείς λέγαμε ότι δεχόμαστε σύνθετη ονομασία, ήταν το έσχατο σημείο συμβιβασμού και υποχώρησης, προκειμένου να αποτραπεί – με αυτή την υποχώρηση, δια της αλλαγής ονομασίας, δια της αλλαγής ονόματος, έστω και ονόματος που ήταν ανεπιθύμητο – να αποτραπεί η ονομασία του λαού με αυτό που τώρα καταντά να ισχύει, δηλαδή, το όνομα «Μακεδονία».

Ζητούσαμε αλλαγή ονομασίας, για να συμπαρασυρθεί η ονομασία του λαού που τώρα δε συμπαρασύρεται.

Λέτε – και αναδρομικά δικαιώνεται κάτι, που ούτε οι ίδιοι οι Σκοπιανοί το είπαν – ότι από το 1977 έχει κατοχυρωθεί η ονομασία. Σας αναφέρω ότι υπάρχει η 1378/1986 απόφαση του Τριμελούς Πλημμελειοδικείου Ιωαννίνων, με την οποία απορρίφθηκε αίτημα άσκησης ποινικής δίωξης που ζήτησε η Εισαγγελία Σκοπίων από την Εισαγγελία των Ιωαννίνων, διότι, η γλώσσα του δικογράφου που ήρθε ήταν γραμμένη σε μια γλώσσα που αυτοαποκαλούνταν «μακεδονική» και η απόφαση του Τριμελούς Πλημμελειοδικείου του 1986, του οποίου, προέδρευε ο τότε Πρωτοδίκης, Δημήτρης Ρίζος, λέει ότι «ιστορικώς, εθνολογικώς και γλωσσικώς, βεβαιώνουμε πως δεν υφίσταται μακεδονική γλώσσα ούτε μακεδονικό έθνος. Ο σφετερισμός του ονόματος «Μακεδονία» δεν αναιρεί την ιστορική πραγματικότητα». Αν είχε αναγνωριστεί από το 1977, δεν θα υπήρχε τέτοια απόφαση και θα αναιρείτο.

Δηλαδή, θέλω να σας πω, χωρίς να παριστάνω ότι θεωρώ ότι τα πράγματα είναι εύκολα για εσάς, να τα είχατε κάνει καλύτερα, αλλά πάντως δεν είναι και ανυπέρβλητα. Θέλω να σας πω ότι αναιρείτε πολιτική 150 ετών, η οποία θέλησε να αποτρέψει τη μονοπώληση της μακεδονικής ταυτότητας από άλλη χώρα. Η Ελλάδα έκανε παραχωρήσεις. Η Ελλάδα πρωτοασχολήθηκε με το θέμα την εποχή του Κριμαϊκού Πολέμου. Ήρθε η ζημιά της Συνθήκης του Αγίου Στεφάνου, μετά από τρεις μήνες διορθώθηκε με τη Συνθήκη του Βερολίνου και μετά, ο Χαρίλαος Τρικούπης για πρώτη φορά σοβαρά ασχολήθηκε με το πρόβλημα της Μακεδονίας και από το 1877 έως το 1904 εξαπλασιάστηκαν οι Έλληνες μαθητές στα ελληνικά σχολεία της Μακεδονίας, γιατί αυτή ήταν η σωστή πολιτική. Μέσω του πολιτισμού και της παιδείας να δυναμώσει αυτό που λέμε «εθνική αντίληψη στη Μακεδονία».

Έρχεστε τώρα εσείς και δέχεστε στο άρθρο 7, στο οποίο, κατοχυρώνετε τη μακεδονική ταυτότητα των γειτόνων, να πείτε ότι αυτή η ταυτότητα δεν έχει σχέση με την Ελλάδα και την κληρονομιά της βόρειας περιοχής του πρώτου μέρους. Δεν τολμάτε να επιβάλλετε στη Συμφωνία το όνομα ότι υπάρχει και στην Ελλάδα Μακεδονία, έστω ως παραχώρηση! Μιλάτε για το βόρειο της Ελλάδος, όπου ανήκει και η βόρειος Κέρκυρα και η Θράκη. Γιατί δεν υπάρχει η λέξη Μακεδονία από την πλευρά της Ελλάδος στη Συμφωνία; Γιατί τους κάνατε πάρα πολλά χατίρια, τα οποία, για εσάς, ιδεολογικά, πολιτικά, δεν έχουν τη βαρύτητα που έχουν για τη μεγάλη πλειοψηφία του ελληνικού λαού.

Δεν κακίζω τη στάση σας, κακίζω την αντίληψή σας, κακίζω την ευκολία, με την οποία, αντιλαμβάνεστε τα εθνικά θέματα, κακίζω τον Πρωθυπουργό, όπου προχθές είπε ότι αυτή η Συμφωνία είναι καταλύτης για τη σύμπλευση των κεντροαριστερών δυνάμεων, ενώ αυτή η Συμφωνία, δυστυχώς, είναι καταλύτης για την αναβίωση ενός επικίνδυνου αλυτρωτισμού και μάλιστα, με τρόπο αμετάκλητο και εις το διηνεκές.

Υπάρχει ακόμα περιθώριο να αναλογιστείτε τις ευθύνες σας, που είναι ατομικές, που είναι σοβαρές, που είναι ιστορικές, γιατί πολλές φορές η μοίρα μας στέλνει συγκυριακά στην ευθύνη, αλλά την ευθύνη, εκείνη τη στιγμή, πρέπει να την αντικρίσουμε ιστορικά και όχι ως κεντροαριστερά ή κεντροδεξιά, αλλά ως Έλληνες που κουβαλάμε ιστορία 150 ετών αποτροπής ταύτισης αυτής της ταυτότητας με τη βόρεια χώρα. Όχι, στη Συμφωνία των Πρεσπών. Ναι, στη συνέχιση μιας πολιτικής που αποτρέπει έναν επικίνδυνο αλυτρωτισμό. Ευχαριστώ.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Τον λόγο έχει ο κ. Τριανταφυλλίδης.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, λησμόνησε ο σεβαστός, κ. Τασούλας, από το άρθρο 7 – διαβάζοντας το 7.4 – το 7.2 που λέει αναφορικά με το πρώτο μέρος, «με τους όρους «Μακεδονία» και «Μακεδόνας» νοούνται όχι μόνο η περιοχή και ο πληθυσμός της βόρειας περιοχής του πρώτου μέρους, αλλά και τα χαρακτηριστικά τους, καθώς και ο ελληνικός πολιτισμός, η ιστορία, η κουλτούρα και η κληρονομιά αυτής της περιοχής από την αρχαιότητα έως σήμερα». Και αυτοί το συνομολογούν, το συνυπογράφουν, κύριε Τασούλα. Και δεν φτάνει μόνο αυτό, θα καταθέσω στα πρακτικά την δήλωση του Πρωθυπουργού, Αλέξη Τσίπρα, μετά τη Σύνοδο Κορυφής του ΝΑΤΟ στις Βρυξέλλες.

Δηλώνει ο Αλέξης Τσίπρας στη συνέντευξη τύπου, καθόλα επίσημα: «Και η μοναδική Μακεδονία που θα υπάρχει πια θα είναι το γεωγραφικό διαμέρισμα στη βόρεια Ελλάδα, οι περιφέρειες μας, αλλά το κράτος στα βόρεια σύνορά μας θα ονομάζεται Βόρεια Μακεδονία και δεν θα μπορεί κανείς μα κανείς σε παρόμοιες συνόδους, Σύνοδος του ΝΑΤΟ, Σύνοδος της Ευρωπαϊκής Ένωσης, αλλά και στο δημόσιο λόγο να αναφέρεται στον όρο «Μακεδονία», εννοώντας τους βόρειους γείτονές μας». Το καταθέτω στα πρακτικά από την τοποθέτηση παρακαλώ του Πρωθυπουργού, του Αλέξη Τσίπρα.

Κρατώ το βασικό κορμό των σκέψεων μου για την Ολομέλεια. Θέλω απλά και μόνο να καταθέσω στοιχεία, ντοκουμέντα. Είπαν οι σεβαστοί συνάδελφοι, δύο από τη Νέα Δημοκρατία, για τα εμπορικά σήματα, τα προβλήματα των επιχειρήσεων τον όρο «Μακεδονία». Αφήστε την άποψη τη δική μας.

«Το brand name Μακεδονία ανήκει αποκλειστικά και μόνο στην Ελλάδα», λέει ο Αθανάσιος Σαββάκης, Πρόεδρος του Συνδέσμου Βιομηχανιών Βορείου Ελλάδος, μιλώντας στο αθηναϊκό πρακτορείο ειδήσεων, το επίσημο πρακτορείο της χώρας. Διευκρινίζει, «ο όρος «Μακεδονία» για τις εμπορικές επωνυμίες ανήκει αποκλειστικά και μόνον στην Ελλάδα». Δεν είναι Συριζαίος ο κ. Σαββάκης, κάθε άλλο. Επισημαίνει ο Πρόεδρος του Συνδέσμου Βιομηχανιών Βορείου Ελλάδος, Αθανάσιος Σαββάκης, παρακαλώ για τα πρακτικά.

*(στο σημείο αυτό κατατίθεται έγγραφο, το οποίο επισυνάπτεται στο τέλος των πρακτικών)*

Είπαν οι σεβαστοί συνάδελφοι για το περίκλειστο κράτος, για το θέμα του λιμανιού της Θεσσαλονίκης και με παίρνανε άνθρωποι, συνάδελφοι, δικηγόροι, νομικοί και μου λέγανε «θα δώσουμε το λιμάνι»; Διαβάζω. «Άρθρο 13. Έχοντας υπόψη το γεγονός ότι το δεύτερο μέρος, συμβαλλόμενο μέρος, είναι περίκλειστο κράτος, τα μέρη θα καθοδηγούνται από τις εφαρμοστέες διατάξεις της Σύμβασης των Ηνωμένων Εθνών για το Δίκαιο της Θάλασσας, κύριε Υπουργέ, όσο αυτές είναι εφαρμόσιμες τόσο στην πράξη όσο και όταν συνάπτουν συμφωνίες οι οποίες αναφέρονται στο άρθρο 12».

Ποια συμφωνία διάβασα; Τη Συμφωνία των Πρεσπών; Την Ενδιάμεση Συμφωνία του 1995 με τον ίδιο τρόπο, με την ίδια διατύπωση, στο ίδιο άρθρο, στην ίδια ρύθμιση. Παρακαλώ και αυτό για τα πρακτικά που συνυπέγραψαν ο Κάρολος Παπούλιας, διεθνή συνθήκη, και ο κ. Τσερβένκοφσκι υπό την αιγίδα του Cyrus Vance. Και να θυμίσω απλά ότι αυτή η Ενδιάμεση Συμφωνία δεν ήρθε ποτέ για επικύρωση στην Βουλή. Όχι για δημοψήφισμα ούτε καν επικύρωση της Βουλής. 1995, 13 Σεπτεμβρίου.

Δίνω για τα Πρακτικά, το αγγλικό κείμενο, το κείμενο των Πρεσπών και το ελληνικό κείμενο. Να γίνει σύγκριση με το τι λέει η Συνθήκη των Πρεσπών και τι λέει η Ενδιάμεση Συμφωνία που υπέγραψαν ο Κάρολος Παπούλιας και ο Στέφεν Τσερβενκόφσκι, στις 13 Σεπτεμβρίου του 1995.

*(στο σημείο αυτό κατατίθεται έγγραφο, το οποίο επισυνάπτεται στο τέλος των πρακτικών)*

Απευθύνομαι στους συμπολίτες μου, που σέβομαι και τους λέω: Είμαστε εδώ, είμαστε όρθιοι. Είμαι κι εγώ εδώ. Είναι και ο Γιάννης ο Αμανατίδης εδώ, από την Α’ Θεσσαλονίκης, όπου μας κάνανε μια εξαιρετική αφισοκόλληση οι δυνάμεις του πολιτικού υπόκοσμου. Είμαστε εδώ. Είμαστε όρθιοι.

Γιατί παλεύουμε για τη Δημοκρατία και λέμε ότι θεμέλιος λίθος της είναι «διαφωνώ με ό,τι λες, αλλά θα υπερασπιστώ μέχρι τέλους το δικαίωμά σου να το λες». Σέβομαι, αντιλαμβάνομαι, κατανοώ βαθιά το συναίσθημα της εθνικής υπερηφάνειας για τον καθένα σας και την καθεμιά σας. Ξέρω πολύ καλά ότι σε αυτά τα συλλαλητήρια – και το λέω από το Γενάρη του 2018 – συμμετείχαν δύο κατηγορίες των πολιτών: Πολίτες που έχουν μια έντονη πατριωτική ευαισθησία και που αισθάνονται, όλα αυτά τα χρόνια των μνημονίων, αυτήν την εθνική υπερηφάνεια να έχει πληγεί. Η πρώτη ομάδα και η δεύτερη, ακραίες δυνάμεις. Εθνικιστές, ακροδεξιοί, χρυσαυγίτες, επαγγελματίες έμποροι του πατριωτισμού και της πατριδοκαπηλίας και του εθνικισμού.

Στους δεύτερους, δεν με ενδιαφέρει να απευθυνθώ. Είμαι απέναντί τους. Με ενδιαφέρει να απευθυνθώ σε εσάς, Μακεδόνισσες και Μακεδόνες και να ρωτήσω με ειλικρίνεια: Ποιο είναι, αυτή τη στιγμή, το πατριωτικό συμφέρον; Να κλείσουμε ένα θέμα, που μας ταλανίζει είκοσι έξι χρόνια ή να το αφήσουμε ανοικτό; Ποια είναι η μεγάλη απειλή που έχει, σήμερα, η χώρα; Οι βόρειοι γείτονές μας σε μια περίοδο που βλέπουμε ότι η Τουρκία έχει γίνει μια δύναμη νευρική, επιθετική, όπου καθημερινά έχουμε παραβιάσεις στο Αιγαίο, όπου διατηρεί σε κατοχή το βόρειο τμήμα της Κύπρου; Σας ρωτώ. Ποιος είναι ο κίνδυνος, στον οποίο πρέπει να προσανατολιστούμε; Και ποιο είναι το πατριωτικό και εθνικό συμφέρον; Πώς το ορίζετε, πώς το προσδιορίζετε; Να αφήσουμε μέτωπα ανοιχτά;

Αυτή η Συμφωνία φέρνει πίσω τα σύμβολα, την ιστορία, την κληρονομιά μας, αλλά, ταυτόχρονα, είναι μια λύση, την οποία, τριάντα χρόνια, άλλοι τη σχεδίαζαν, άλλοι την πρότειναν. Να μπει ένας προσδιορισμός μπροστά στον όρο Μακεδονία, καθώς το νέτο σκέτο «Μακεδονία» είναι το επόμενο. Κι εγώ θέλω να σας ρωτήσω: Πέστε ότι αύριο, μεθαύριο, η Βουλή οδηγείται σε ένα αποτέλεσμα, με το οποίο δεν θα υπάρχει σε ισχύ η Συμφωνία των Πρεσπών. Υπόθεση εργασίας. Πού θα γυρίσουμε; Στο νέτο σκέτο «Μακεδονία»; Αυτό μας προτείνετε ότι προσδιορίζει το εθνικό και πατριωτικό συμφέρον;

Την ίδια στιγμή σας είπα ότι δεν θα μιλήσω με δικά μου ντοκουμέντα. Κι αν – ο σεβαστός κ. Τασούλας είναι εδώ – ήταν εδώ και άλλοι βουλευτές Μακεδόνες από τη Νέα Δημοκρατία, θα τους έλεγα: Αναμετρηθείτε με το ανάστημα – εγώ προσωπικά είμαι πολιτικά απέναντι – του Νίκου Μέρτζου, του τέως Προέδρου της Εταιρίας Μακεδονικών Σπουδών, που γράφει στην «ΚΑΘΗΜΕΡΙΝΗ». Το καταθέτω στα Πρακτικά. «Μια λύση που δεν αφήνει πληγές στο σώμα της Ελλάδας».

*(στο σημείο αυτό κατατίθεται έγγραφο, το οποίο επισυνάπτεται στο τέλος των πρακτικών)*

Μόνο δύο σημεία θα αναφέρω. Ποιος μπορεί να πει στη Μακεδονία ότι είναι πιο Μακεδόνας από τον Νίκο Μέρτζο, ποιος; *«Ως προς το όνομα»* λέει *«μέχρι τη διάλυση της Γιουγκοσλαβίας, η Ελλάδα, σε πλείστα διπλωματικά έγγραφά της προς το Βελιγράδι, ονόμαζε Σοσιαλιστική Δημοκρατία της Μακεδονίας το ομόσπονδο κράτος των Σκοπίων».*

Και έρχομαι στη FYROM: «*Όταν αυτό ανακηρύχθηκε ανεξάρτητο, η Αθήνα πρότεινε και ο ΟΗΕ το ενέγραψε στα μέλη του με τη γνωστή προσωρινή ονομασία ΠΓΔΜ. Ο προσδιορισμός αυτός, όμως* – λέει ο Νίκος Μέρτζος – *αναφέρεται στη λέξη «Δημοκρατία» και αφήνει ατόφιο τον όρο «Μακεδονία»*.

«*Ασφαλώς η Συμφωνία είναι ένα επώδυνος συμβιβασμός. Έθιξε βαθιά το αίσθημα των Ελλήνων, αλλά δεν αφήνει ανοιχτές πληγές στο σώμα της Ελλάδας, αντίθετα κλείνει πολλές. Εξοικονομεί πολιτικό διπλωματικό κεφάλαιο, για άλλα πολύ σοβαρότερα μέτωπα, διασφαλίζει τη ρευστή βαλκανική ενδοχώρα, μας ανοίγει ευρύ πεδίο σε ήδη προγραμματισμένα διεθνή δίκτυα ενέργειας και μεταφορών, σε ένα ενιαίο πλέον ευρωατλαντικό χώρο και αναβαθμίζει κατακόρυφα τη γεωπολιτική αξία της Ελλάδας. Κλειδί η πρωτεύουσα των Βαλκανίων, η Θεσσαλονίκη*».

Με βάση αυτά τα δεδομένα, θα επανέλθω στην τοποθέτησή μου στην Ολομέλεια, όπου πραγματικά θα μιλήσω μόνο με ντοκουμέντα. Πάντως να είναι σαφές και νομίζω ότι το συνομολογεί και ο Υπουργός, η Συνθήκη των Πρεσπών δεν είναι το τέλος της πορείας, είναι η αρχή της πορείας, της ορθής κατά το διεθνές δίκαιο ερμηνείας και συνεπούς εφαρμογής της Συμφωνίας και αυτή θα ελέγχεται. Σας ευχαριστώ.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Ευχαριστούμε κι εμείς. Ο κ. Ντζιμάνης έχει τον λόγο.

**ΓΕΩΡΓΙΟΣ ΝΤΖΙΜΑΝΗΣ:** Κύριε Πρόεδρε, πριν ξεκινήσω την ομιλία, θα ήθελα να πω στον κ. Δημοσχάκη να μην ανησυχεί, δεν κινδυνεύουμε στρατιωτικά από τη βόρεια γείτονά μας, καθόσον έχει το 1,8% του όγκου του Ελληνικού Στρατού και πέραν αυτού, θα του συνιστούσα να διαβάσει το άρθρο 17, το οποίο αναφέρεται στη στρατιωτική συνεργασία, όπου λέει μέσα, για ανταλλαγές επισκέψεων ηγεσιών, συνεκπαίδευση και συνασκήσεις.

Κυρίες και κύριοι συνάδελφοι, η Συμφωνία των Πρεσπών αναβαθμίζει τη γεωπολιτική αξία της Ελλάδος, ενισχύει την ασφάλεια της περιοχής, απεγκλωβίζοντας την Ελλάδα από μία δαγκάνα κάβουρα τουρκικής επιρροής στα ανατολικά και βόρεια σύνορά μας. Επιλύει ιστορικές εκκρεμότητες, οι οποίες αποτελούσαν πληγή και συνάμα πολιτικό εργαλείο, που πάνω τους χτίστηκαν πολιτικές και εκκλησιαστικές καριέρες.

Μπροστά στην κύρωση της Συμφωνίας αναμετριούνται δύο κόσμοι. Ο κόσμος της αλληλεγγύης και της ειρηνικής συνύπαρξης των λαών, με τον κόσμο του εθνικισμού, ο κόσμος των ανοιχτών κοινωνιών, με τις κλειστές κοινωνίες, ο κόσμος της πατριωτικής ευθύνης, για το μέλλον της χώρας στην Ευρώπη και στα Βαλκάνια, με τον κόσμο του λαϊκισμού, της πολιτικής ανευθυνότητας, της διγλωσσίας, του φόβου και της ανασφάλειας.

Τα Βαλκάνια ιστορικά έχουν χαρακτηριστεί σαν η πυριτιδαποθήκη της Ευρώπης. Τα σύνορά τους είναι κατοχυρωμένα από τη Συνθήκη του Βουκουρεστίου του 1913. Με τη Συνθήκη αυτή η γεωγραφική περιοχή της Μακεδονίας διαμοιράστηκε σε τρεις χώρες. Η Ελλάδα με τη Συνθήκη αυτή πήρε το σύνολο σχεδόν της Αρχαίας Ελληνικής Μακεδονίας, την οποία πότισαν με το αίμα τους οι μακεδονομάχοι και ο ελληνικός στρατός. Η Ελληνική Μακεδονία, λοιπόν, είναι ελληνική και δεν μπορεί κανείς να μας την πάρει.

Με τη δημιουργία της Γιουγκοσλαβίας συστάθηκε η Δημοκρατία της Μακεδονίας. Για πολιτικές σκοπιμότητες λόγω του Ψυχρού Πολέμου, όχι μόνο δεν υπήρξε αντίδραση από τις τότε ελληνικές κυβερνήσεις που έκαναν συμφωνίες στο όνομα αυτής της χώρας, αλλά και τα σχολικά βιβλία της γεωγραφίας και οι σχολικοί και στρατιωτικοί χάρτες απεικόνιζαν τη βόρεια γείτονά μας με το όνομα Μακεδονία. Με τη διάλυση της Γιουγκοσλαβίας η βόρεια γείτονά μας αναγνωρίστηκε με το όνομα Μακεδονία, λόγω κακών χειρισμών του ΥΠΕΞ, Αντώνη Σαμαρά, ο οποίος αφενός, μεν δημιούργησε το πρόβλημα, αφετέρου, έκανε καριέρα ως μακεδονομάχος.

Στη συνέχεια, με την Ενδιάμεση Συμφωνία, η χώρα αυτή ονομάστηκε FYROM. Ακολούθως, δημιουργήθηκε και η εθνική γραμμή, η οποία προέβλεπε σύνθετη ονομασία με γεωγραφικό προσδιορισμό erga omnes. Τη γραμμή αυτή απέρριψε ο εθνικιστής πρωθυπουργός της FYROM Γκρουέφσκι, στο Βουκουρέστι, το 2008.

Μετά το Βουκουρέστι δεν είχαμε καμία άλλη εξέλιξη, μέχρι που ήρθε στην Κυβέρνηση της FYROM, ο Ζάεφ. Η Κυβέρνηση μας έβαλε πιο ψηλά τον πήχη από ότι ήταν η εθνική γραμμή και για πρώτη φορά απαιτήθηκε αναθεώρηση του Συντάγματος της γείτονος χώρας, για την διευθέτηση όλων των εκκρεμών θεμάτων, πράγμα το οποίο έγινε. Εκεί που απέτυχαν έξι πρωθυπουργοί, διότι δεν έπιαναν τους εθνικούς στόχους, ο Αλέξης Τσίπρας τα κατάφερε. Η Αξιωματική Αντιπολίτευση μη αποδεχόμενη την επιτυχία αυτής της Κυβέρνησης προσπαθεί να διχάσει τον ελληνικό λαό, εκμεταλλευόμενη τον πατριωτισμό του, την ευαισθησία του και την ανησυχία του για τα εθνικά θέματα.

Εγκαταλείποντας την εθνική γραμμή και στην ουσία μη έχοντας καμία θέση, η Αξιωματική Αντιπολίτευση δεν υπερασπίζεται τα εθνικά συμφέροντα, αλλά τα μικροκομματικά της. Επιπλέον, η Συμφωνία των Πρεσπών δημιούργησε πρόβλημα ταυτότητας και για τη Νέα Δημοκρατία και για το ΚΙΝΑΛ, που είναι οι μοναδικοί που διαφωνούν από τις ομάδες τις κοινοβουλευτικές της Ευρώπης, με την Συμφωνία των Πρεσπών. Η Συμφωνία σέβεται τις αξίες, τις γραμμές και την αξιοπρέπεια των δύο λαών, αποκηρύσσει τον αλυτρωτισμό και δεν είναι ταπεινωτική και γι' αυτό είναι και βιώσιμη.

Αναγνωρίζει για την γείτονα χώρα, σύνθετη ονομασία με γεωγραφικό προσδιορισμό Βόρεια Μακεδονία, erga omnes, τονίζοντας ότι οι κάτοικοι αυτής της χώρας δεν έχουν καμία σχέση με τους αρχαίους Έλληνες, κατοχυρώνοντας έτσι την εθνική μας κληρονομιά και Ιστορία μας. Το όνομα Μακεδονία, με το οποίο η πλειονότητα των χωρών του ΟΗΕ, αναγνωρίζει την γείτονα χώρα, στο εξής θα ονομάζεται ως Βόρεια Μακεδονία. Η γλώσσα αναφέρεται ως μακεδονική και τονίζεται ότι ανήκει στον ομάδα των νότιων σλαβικών γλωσσών.

Να σας θυμίσω όσον αφορά στη γλώσσα, αυτή αναφέρεται για πρώτη φορά ως μακεδονική από τον Παύλο Μελά, στη συνέχεια από τον Ευάγγελο Αβέρωφ το 1959 και είναι αναγνωρισμένη από τον ΟΗΕ ως μακεδονική, από το 1977. Ιθαγένεια – υπηκοότητα «nationality in Macedonia citizen of North Macedonia», αυτό δεν αφορά στην εθνότητα, όπως τονίζεται και στην ρηματική διακοίνωση που εστάλη στην Ελληνική Κυβέρνηση. Επιπλέον, η Συμφωνία στο δεύτερο μέρος περιλαμβάνει τη συνεργασία σε διμερές και διεθνές επίπεδο στο πολιτικό, κοινωνικό, οικονομικό, εκπαιδευτικό και πολιτιστικό τομέα.

Τέλος, η Συμφωνία έρχεται σε μια ευνοϊκή συγκυρία για τις δύο χώρες, από τη μια πλευρά έχουμε τη μετριοπαθή κυβέρνηση του Ζάεφ και από την άλλη πλευρά, έχουμε την Κυβέρνηση του ΣΥΡΙΖΑ, η οποία επιμένει να ασκεί εξωτερική πολιτική, παρά την θέληση των Μακεδονομάχων, των ιεραρχών και των ενώσεων εφέδρων. Με την Συμφωνία των Πρεσπών διευθετείται το μακεδονικό πρόβλημα, το οποίο επανανομιμοποίησε την ακροδεξιά μετά τη μεταπολίτευση αποτελώντας για αυτήν την κολυμπήθρα του Σιλωάμ.

Αγαπητοί συνάδελφοι, είναι η ώρα να διαλέξω ο καθένας μας με ποια πλευρά της ιστορίας θα πάει, θα πάμε με την πλευρά της περιχαράκωσης, της μεμψιμοιρίας και του βαλκανικού επαρχιωτισμού ή με την πλευρά των ανοικτών οριζόντων, της αναμέτρησης με το μέλλον και του δημοκρατικού δημιουργικού πατριωτισμού; Ρίξτε μια ματιά στην Ευρώπη, οι καιροί είναι πονηροί, απαιτείται ψυχραιμία, αυτοσυγκράτηση και αποφασιστικότητα.

Όσοι δεν ψηφίσουν, είτε για λόγους συνείδησης είτε για αντιπολιτευτικούς λόγους, ας το κάνουν με αίσθηση ευθύνης και να απέχουν από τις φωνές περί μειοδοσίας, που στο παρελθόν δημιούργησαν εθνικούς διχασμούς. Όσοι είχαν κυβερνητική θητεία τα τελευταία τριάντα χρόνια, ελπίζω να αισθάνονται τυχεροί, διότι άλλως αναλαμβάνει το πολιτικό κόστος για τον τραγέλαφο που δημιούργησαν. Με τις παραπάνω σκέψεις, δηλώνω ότι θα ψηφίσω τη Συμφωνία.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Ηγουμενίδης.

**ΝΙΚΟΛΑΟΣ ΗΓΟΥΜΕΝΙΔΗΣ:** Ευχαριστώ, κύριε Πρόεδρε, κυρίες και κύριοι συνάδελφοι, κύριε Υπουργέ, με την Συμφωνία των Πρεσπών, έρχεται η Κυβέρνηση, ο καλύτερος υπηρέτης των Αμερικανών, ο πιο πιστός τους σύμμαχος, να υλοποιήσει τα σχέδιά τους στην περιοχή. Αντιπαρέρχομαι, κυρίες και κύριοι συνάδελφοι, τους χαρακτηρισμούς, όσο πιο ακραίοι είναι – θεραπαινίδες του γερμανικού καπιταλισμού, μας αποκάλεσε ο Γραμματέας του Κομμουνιστικού Κόμματος – στην συζήτηση για την ψήφο εμπιστοσύνης τόσο πιο αδύναμα είναι τα επιχειρήματα.

Προσπάθησα, ωστόσο, σε αυτή την προσέγγιση και ομολογώ ότι δεν μπόρεσα να δω ποιος είναι αυτός ο ιδιαίτερος γεωστρατηγικός ρόλος των Σκοπίων που τα κάνει τόσο απαραίτητα, για την πιο μεγάλη στρατιωτική συμμαχία, που τα κάνει τόσο απαραίτητα για την πιο μεγάλη πολεμική μηχανή του κόσμου. Χρησιμοποιώ εκφράσεις που ακούστηκαν στην αίθουσα στη διάρκεια της συζήτησης. Ωστόσο το θέμα έχει και μία άλλη ματιά.

Η αλήθεια είναι ότι θεωρώ, κυρίες και κύριοι συνάδελφοι, πολύ επιτυχημένο το όνομα της περιοχής μας, Βαλκάνια. Όντως, άμα τα δει κανείς πολιτικά, οικονομικά, γεωστρατηγικά είναι «κρατήρας ηφαιστείου», που αποσταθεροποιήθηκε ακόμα περισσότερο από τη διάλυση της Γιουγκοσλαβίας, η οποία έκανε την κατάσταση ακόμα ασθενέστερη. «Το ρόλο του ΝΑΤΟ και των Αμερικανών στη διάλυση της Γιουγκοσλαβίας και πρέπει να το κρατήσουμε σχετικά με τα σχέδια, για ενδεχόμενη διάλυση της γείτονος χώρας», άποψη που ακούστηκε από τη Χρυσή Αυγή στη διάρκεια της συζήτησης.

Μπορώ να εξηγήσω μέσα σε αυτή την ασθενή περιοχή την αναγκαιότητα όλων των χωρών που δημιουργήθηκαν και όλων των χωρών της περιοχής να έχουν μια πολιτική και οικονομική σταθερότητα. Είναι απολύτως λογικό για τους λαούς αυτών των περιοχών και βεβαίως, οι γείτονες αντιλαμβάνονται ότι θα βρουν αυτή τη σταθερότητα μέσα από την ένταξή τους στην Ευρωπαϊκή Ένωση και το ΝΑΤΟ. Αξίζει μια συζήτηση στο θέμα.

Ωστόσο, ανεξάρτητα από τη συζήτηση που γίνεται ή δεν γίνεται στην Ελλάδα, ανεξάρτητα από τη θέση που έχει ο καθένας, εάν και κατά πόσον εξασφαλίζει αυτή τη σταθερότητα η ένταξη στο ΝΑΤΟ, υπάρχει δεδομένη η θέληση των γειτόνων για είσοδο στην Ευρωπαϊκή Ένωση και το ΝΑΤΟ. Αυτό είναι που τους «πιέζει», αυτό είναι που τους κάνει πιο διαλλακτικούς, αυτή είναι η επιθυμία τους για αυτή την ένταξη, που τους κάνει έτοιμους, πρόθυμους να υποχωρήσουν σε άλλα θέματα στις διμερείς μας διαφορές.

Να, λοιπόν, η ευκαιρία, κυρίες και κύριοι συνάδελφοι, για να μπορέσουμε να λύσουμε τις διαφορές μας, να λύσουμε προβλήματα που υπάρχουν, όχι για να τους εκβιάζουμε διαρκώς στο όνομα του ότι κρατάμε το «κλειδί» της εισόδου τους στους Οργανισμούς, για τους οποίους συζητάνε, όχι για να αναβάλλουμε επ’ αόριστον και να κρύβουμε κάτω από το χαλί τα προβλήματα που υπάρχουν. Ωραία, ως εδώ.

Έρχονται διάφοροι βουλευτές, ο κ. Κεδίκογλου το εξέφρασε πιο ολοκληρωμένα, αλλά αρκετοί βουλευτές της Νέας Δημοκρατίας και σου λένε ότι η Ελλάδα χωρίς να πιέζεται, χωρίς να βιάζεται, οι γείτονες είναι αυτοί που θέλουν να μπουν στο ΝΑΤΟ, έρχεται, διαπραγματεύεται, δηλαδή, τα δίνετε όλα και δεν πήρατε τίποτα. «Τα δώσατε όλα και δεν πήρατε τίποτα» ήταν από πολλούς βουλευτές της Αντιπολίτευσης η άποψη που εκφράστηκε. Σκέφτομαι. Αφού «τα δώσαμε όλα και δεν πήραμε τίποτα», γιατί εκτιμούσατε ότι δεν θα περάσει η Συμφωνία των Πρεσπών από τη Σκοπιανή Βουλή; Παρακάτω λέτε «η Ελλάδα δεν πιέζεται». Δεν είναι ένας άγραφος χάρτης, υπάρχει η Ελλάδα και ερχόμαστε να τοποθετήσουμε ένα κράτος στα βόρειά της. Εδώ, κατά τη γνώμη μου, ηθελημένα ή αθέλητα, θέλω να πιστεύω αθέλητα, υπάρχει διαστρέβλωση της πραγματικότητας ή αποσιώπησή της. Υπάρχει μια εικονική πραγματικότητα.

Εν πάση περιπτώσει, εγώ, κυρίες και κύριοι συνάδελφοι, σαν μέλος της Εθνικής Αντιπροσωπείας που σε λίγο καλούμε να πάρω θέση πάνω σε αυτή τη Συμφωνία, δεν μπορώ να πω ότι δεν πιέζομαι από τίποτα και έχω κάποιους δίπλα μου που εκλιπαρούν για λύση. Προσωπικά και νομίζω ότι δεν είμαι μόνο εγώ, με πιέζει, κυρίες και κύριοι συνάδελφοι, ότι τα μισά κράτη του κόσμου, στα οποία κατοικούν τα 3/4 του πληθυσμού της γης, αποκαλούν τους γείτονές μας, Μακεδονία.

Κι αν το θέλετε, όχι απλά με πιέζει και νιώθω ότι αυτό δεν μπορεί να διαιωνίζεται δημιουργώντας ένα προηγούμενο ιστορικό στο χρόνο, ούτε με καλύπτει η άποψη που ακούστηκε από τον εκπρόσωπο της Ένωσης των Κεντρώων, τον κ. Γεωργιάδη, ότι το θέμα είναι να μην τους δώσουμε εμείς το όνομα, ας τους φωνάζει όλος ο κόσμος. Παραπέρα, κυρίες και κύριοι συνάδελφοι, εμένα δεν με καλύπτει το γεγονός ότι τα στελέχη του στρατού τους εκπαιδεύονται στην Τουρκία. Με πιέζει με την έννοια ότι πρέπει να δώσουμε μια λύση, το γεγονός ότι πρόκειται για μια χώρα, από αυτές τις ελάχιστες, που έχουν αναγνωρίσει το ψευδοκράτος του Ντεκτάς.

Τέλος, πέρα από το ότι προσβάλει την αισθητική μου, με πιέζει το γεγονός και δεν θέλω να συνεχίζει να υπάρχει, της παραχάραξης και της καπηλείας της ιστορίας και της χρήσης των ιστορικών μας συμβόλων, από το δεκαεξάκτινο αστέρι της Βεργίνας, μέχρι τον Μέγα Αλέξανδρο. Αυτά νομίζω ότι δεν είμαι ο μόνος βουλευτής που θα ήθελε να λυθούν. Ωστόσο, μετά τη διάλυση της Γιουγκοσλαβίας, με τη δημιουργία αυτού του κράτους, δεν έγιναν αυτόματα όλα αυτά. Υπήρξε μια πορεία. Και το ερώτημα είναι, πώς φθάσαμε ως εδώ, σ' αυτή την κατάσταση που καλούμαστε σήμερα να ανατρέψουμε. Πώς φθάσαμε ως εδώ; Ένα ερώτημα που κατά τη γνώμη μου, δεν συζητήθηκε όσο θα έπρεπε. Όταν έκτιζαν τα τείχη, για να δανειστώ λίγο τον Καβάφη, «Πώς να μην προσέξω, δεν άκουσα ούτε κρότο κτιστών ούτε ήχων ανεπαισθήτως με έκλεισαν από τον κόσμον έξω.» Πώς έγινε αυτό; Έτσι, δια μαγείας;

Για να δούμε λοιπόν λίγο την ιστορία. 1962. Συνάντηση του Ευάγγελου Αβέρωφ, υπουργού εξωτερικών της Ελλάδας με τον Γιουγκοσλάβο υπουργό εξωτερικών Κότσα Πόποβιτς. Δεν ξέρω, εάν ομολόγησαν, συμφώνησαν, χωρίς να το δημοσιεύσουν, χωρίς να το ανακοινώσουν. Δεν ξέρω, εάν το συνομολόγησαν ή τι έγινε, η ουσία είναι ότι για μια τριακονταετία, 1962-1991, είναι μια περίοδος σιωπής, μη ανακίνησης του Μακεδονικού δημοσίως. Φτάνουμε στο 1991 μέχρι σήμερα. Την περίοδο της σιωπής την διαδέχεται η περίοδος της αδράνειας και του άκρατου λαϊκισμού, κατά τη γνώμη μου. Για αυτό που σήμερα ζούμε, για αυτή την κατάσταση που πρέπει να ανατρέψουμε, δεν πρέπει να επιτρέψουμε την συνέχειά της. Η ελληνική πλευρά δεν έχει ευθύνες; Αντώνης Σαμαράς. Τι έκανε; Δεν συζητήθηκε, κατά τη γνώμη μου, στην Επιτροπή και ελπίζω να φωτιστούν πλευρές αυτής της περιόδου και αυτής της δραστηριότητας στην Ολομέλεια. Αλλά δεν μπορούμε να το δεχόμαστε ή να το καταπίνουμε έτσι άκριτα.

Καλούμαστε λοιπόν να ανατρέψουμε μια κατάσταση. Μα τι κάνετε τώρα; Αυτό που αρνήθηκαν επτά πρωθυπουργοί, το δέχεται ο Τσίπρας. Μίλησαν οι πρωθυπουργοί; Ένας μίλησε. Γιώργος Παπανδρέου και παίρνει θέση υπέρ της Συμφωνίας. Οι υπόλοιποι, Κώστας Σημίτης, Κώστας Καραμανλής, οι άλλοι πρωθυπουργοί, οι υπουργοί εξωτερικών; Η σιωπή τους είναι εκκωφαντική και έχουν υποχρέωση να μιλήσουν. Μα, απέναντί σας έχετε σύσσωμο τον πολιτικό κόσμο της αντιπολίτευσης. Είμαστε μπετόν, καμαρώνει ο κ. Λοβέρδος. Αλήθεια; Για αυτό εφαρμόζετε κομματική πειθαρχεία; Και εν πάση περιπτώσει, ακόμα κι εάν είναι μπετόν η κοινοβουλευτική ομάδα, νομίζετε ότι εμείς ζούμε σε άλλον πλανήτη; Δεν ξέρουμε τι λέει ο κόσμος και της Νέας Δημοκρατίας και του Κινήματος Αλλαγής;

Επειδή ολοκλήρωσα την τοποθέτησή μου, δεν θα σταθώ στην πολιτική ρευστότητα και την κινητικότητα που παρατηρούμε τελευταία εντονότερα. Θα επανέλθω σε αυτό στην Ολομέλεια. Ωστόσο, κυρίες και κύριοι συνάδελφοι, νομίζω ότι από την περίοδο της σιωπής και την περίοδο της αδράνειας, ήρθε η ώρα να περάσουμε στην εποχή της πράξης, ήρθε η ώρα επιτέλους να αναμετρηθούμε με τις ιστορικές μας ευθύνες. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Τόσκας.

**ΝΙΚΟΛΑΟΣ ΤΟΣΚΑΣ:** Κυρίες και κύριοι, θα σταθώ στις γεωπολιτικές επιπτώσεις, γιατί πιστεύω ότι έτσι προσεγγίζουμε τη μεγάλη εικόνα και τα συμφέροντα της χώρας και μπορεί έτσι να εκτιμήσουμε τις συνέπειες, εάν δεν εγκριθεί η Συμφωνία. Επειδή κάποια συνάδελφος, Ευρωβουλευτής της Νέας Δημοκρατίας αυτές τις ημέρες μου είπε «τι πάθατε, τι πάθαμε που 27 χρόνια δεν λύθηκε το θέμα»; Θα απαντήσω. 27 χρόνια απραξίας, επικίνδυνης απραξίας, αδράνειας και κοντόφθαλμης πολιτικής, όταν οι συνθήκες ήταν ευνοϊκότερες για επίλυση. Ποιος επωφελήθηκε από την δική μας αδράνεια; Για να μην ξεκινάμε την ιστορία, γιατί κάποιοι θεωρούν ότι φτάσαμε από το 1992 έως το σήμερα με μια εκτίναξη.

Το 1992 ο τότε Πρόεδρος Γκλιγκόροφ, ο πρώτος ηγέτης της γειτονικής χώρας που αναγνώρισε ότι η ιστορία τους ήταν σλαβική, επισκέπτεται την Άγκυρα. Εμείς δεν εκμεταλλευτήκαμε τις απόψεις του με κύρια ευθύνη του Αντώνη Σαμαρά. Τότε που οι συνθήκες ήταν ευνοϊκότερες και δεν είχαν εδραιωθεί επικίνδυνες αντιλήψεις, όπως έγινε με τις νεότερες γενιές. Και φυσικά, ο τότε Τούρκος Πρόεδρος Οζάλ επισκέπτεται τα Σκόπια το 1993. Το Φεβρουάριο του 1994 επιβάλλεται από τη χώρα μας το 19μηνο εμπάργκο και αρχίζει η συστηματική εμπορική και στρατιωτική βοήθεια από την Τουρκία. Έχει προηγηθεί η υπογραφεί στρατιωτικής συνεργασίας της γειτονικής χώρας με την Τουρκία.

Ακολουθεί βέβαια η οικονομική τουρκική βοήθεια στη διάρκεια της κρίσης του Κοσόβου το 1999. Το Φεβρουάριο του 2001 ξεσπούν συγκρούσεις μεταξύ σλαβόφωνων και αλβανοφώνων. Η χώρα μας στέλνει στρατιωτική βοήθεια στους σλαβόφωνους – ήμουν εκεί –αυτό σημαίνει ότι η τότε κυβέρνηση θεωρούσε μεν σημαντική την σταθερότητα αυτής της χώρας όμως, είναι συζητήσιμο, αν έπρεπε να εμπλέκουμε σε εμφύλια διαμάχη γειτονικής χώρας. Πρωθυπουργός τότε ο Κώστας Σημίτης που διαπραγματευόταν το Μακεδονία - Σκόπια και ας μην μιλάει τώρα.

Φτάσαμε έτσι να έχουν αναγνωρίσει τη γειτονική χώρα περίπου 140 χώρες με το Συνταγματικό της όνομα μεταξύ άλλων ΗΠΑ, Ρωσία, Κίνα, Γερμανία κ.α. Ανοήτως δώσαμε τροφή αρχικά στα οράματα Μιλόσεβιτς και μετά σε αυτά της μεγάλης Αλβανίας και της μεγάλης Βουλγαρίας. Τα 27 χρόνια πέρασαν με αντιλήψεις που άρχιζαν από την προσάρτηση, το στραγγαλισμό μαζί με κλείσιμο ματιών στο λαθρεμπόριο. Τα έχουμε δει, γιατί έχουμε υπηρετήσει στις περιοχές του Πολυκάστρου. Κοντόφθαλμοι πολιτικοί χωρίς να λαμβάνονται υπόψη τα συμβαίνοντα στη διεθνή σκηνή, μέχρι που έφτασε αυτή η Κυβέρνηση, για να λυθούν τα ζητήματα με τόλμη και να μπορέσουμε απερίσκεπτοι να δούμε τη πραγματική απειλή στα ανατολικά μας σύνορα.

Θα ρώταγε κάποιος και τι κίνδυνοι θα υπάρξουν, εάν περάσουν άλλα 27 χρόνια χωρίς λύση; Απλά, θα γίνει αποδεκτή στο άμεσο μέλλον η γειτονική χώρα στο ΝΑΤΟ και ίσως στην Ευρωπαϊκή Ένωση με το συνταγματικό της όνομα, θα κατηγορείτο η χώρα μας ότι δεν τηρεί το διεθνές δίκαιο, δηλαδή, την Ενδιάμεση Συμφωνία του 1995 που προέβλεπε διμερείς συζητήσεις για εξεύρεση λύσης και γι’ αυτό καταδικάστηκε το 2011 από το διεθνές δικαστήριο της Χάγης. Η δυναμική που έχει αναπτυχθεί θα ενισχυθεί περαιτέρω και όλο και περισσότερα κράτη θα αναγνωρίζουν την πρώην ΠΓΔΜ με το συνταγματικό της όνομα, δηλαδή, Δημοκρατία της Μακεδονίας. Οι πολίτες της χώρας θα συνεχίσουν να ταξιδεύουν με διαβατήρια που θα αναγράφουν αποκλειστικά MACEDONIAN στη κατηγορία ιθαγένεια. Η γλώσσα θα συνεχίσει να αναγράφεται στο ΟΗΕ και στα πρότυπα ISO ως MACEDONIAN χωρίς τη ρητή δέσμευση από τη γείτονα ότι αποτελεί νοτιοσλαβική γλώσσα, που δεν έχει σχέση με την Μακεδονία.

Τα ισχύοντα σήμερα σε σχέση με τους επιθετικούς προσδιορισμούς θα εξακολουθήσουν. Δεύτερον. Η Διεθνής Κοινότητα θα επιρρίψει την ευθύνη για τη μη κύρωση στην Ελλάδα, εφόσον η ΠΓΔΜ έχει ολοκληρώσει τις διαδικασίες για τη κύρωση που προβλέπει η Συμφωνία.

Τρίτον. Η μη κύρωση της Συμφωνίας θα συντείνει στην αστάθεια στην περιοχή. Επιπλέον, θα ενισχύσει τον κίνδυνο επιρροής τρίτων χωρών με αλλότριους σχεδιασμούς στα βόρεια σύνορά μας. Και αν δεν λυθούν τα προβλήματα στα βόρεια σύνορά μας, αναρωτιέμαι πόσα μέτωπα μπορούμε να έχουμε; Κράτος σκαντζόχοιρος θα γίνουμε και αν ναι, το αντέχουμε; Κινδυνεύουμε από τη χώρα με τα δυο άρματα μάχης, εποχής β΄ Παγκοσμίου Πολέμου, χωρίς ένα αεροσκάφος, χωρίς μηχανοκίνητα και με ελάχιστο στρατό;

Θέλουμε μια χώρα στα βόρεια σύμμαχο της Τουρκίας; Θέλουμε μια χώρα αποσταθεροποιημένη και ίσως χωρισμένη σε μια Μεγάλη Αλβανία και μια Μεγάλη Βουλγαρία; Θέλουμε αλυτρωτισμό στα σύνορά μας; Θέλουμε να γεννιούνται γενιές στη διπλανή χώρα που πιστεύουν αλυτρωτικά ότι είναι απόγονοι του Μεγάλου Αλεξάνδρου ή θέλουμε γενιές γειτόνων με φιλικές διαθέσεις; Θέλουμε φίλους και ίσως συμμάχους ή εχθρούς και φίλους εχθρών μας; Θέλουμε τον ελληνικό λαό πληροφορημένο και ελεύθερα σκεπτόμενο ή φοβικό για να τον έχουν κάποιοι του χεριού τους κομματικά; Θέλουν κάποιοι να υπερβάλλουν για τις από Βορρά απειλές που δεν υπάρχουν, ενώ συσκοτίζουν και μειώνουν την πραγματική τουρκική απειλή; Θέλουμε μια χώρα στα βόρειά μας να είναι γήπεδο επίλυσης των διαφορών των μεγάλων δυνάμεων ή μια χώρα συμμαχική και φιλική, με τα δικά της προβλήματα, φυσικά;

Η Συμφωνία είναι γεωπολιτικά ωφέλιμη και είναι η καλύτερη Συμφωνία που θα μπορούσε να επιτευχθεί σε συνθήκες ειρήνης. Όλα τα άλλα είναι προφάσεις εν αμαρτίαις. Ο ρεαλισμός, οι γεωπολιτικές συνθήκες επιβάλλουν να κλείσουμε μέτωπα. Πρέπει πάση θυσία να αποφύγουμε την «βαλκανοποίηση» των Βαλκανίων, την επιρροή της Άγκυρας κ.α.

Η Συμφωνία έγινε σε διμερές επίπεδο, δεν έγινε με την πίεση μεγάλων δυνάμεων και ας σκεφτούμε τα αναπτυξιακά οφέλη στην περιοχή, μια περιοχή που θα περάσουν αγωγοί ενέργειας, δρόμοι, σιδηροδρομικές γραμμές με τουριστική ωφέλεια για τη χώρα μας, μια μικρή κοινή αγορά με καθοριστική δύναμη επιρροής στη χώρα μας.

Θέλουμε μια γειτονική χώρα κοντά μας και όχι απέναντί μας. Μια νέα εποχή ανοίγει με τη Συμφωνία ακόμη και σε ευαίσθητα θέματα, όπως είναι το άρθρο 17 για συνεργασία στην άμυνα και το άρθρο 14 και 15 για την ανάπτυξη, στην ενέργεια, στην εκπαίδευση κ.λπ.. Ανοίγουν νέοι δρόμοι στην εργασία σε όλα τα επίπεδα και αν εμείς λέμε ψέματα, λέει ψέματα και ο Νίκος ο Μέρτζος που ανέφερε πριν και ο σύντροφος από τη Βόρεια Ελλάδα; Προδότες σε αυτό τον τόπο ήταν όσοι συνεργάστηκαν με τους Γερμανούς Ναζί κατακτητές, με τους Ιταλούς και Βούλγαρους κατακτητές και όσοι συνεργάστηκαν με τη χούντα και βρέθηκε η Κύπρος διαιρεμένη. Αυτούς να φοβόμαστε, όχι όσοι με πατριωτική αντίληψη προσπάθησαν να κλείσουν μέτωπα για το καλό της χώρας. Η Συμφωνία σύντομα θα φανεί ότι είναι επωφελής για τη χώρα και το λαό μας. Το μόνο που πρέπει να αντιμετωπίσουμε είναι το ψέμα και τον τεχνητό φόβο. Εθνικό είναι ό,τι είναι αληθές, όπως έλεγε και ο εθνικός μας ποιητής.

Σαν Υ.Γ. τρεις αλήθειες. Πρώτον, οι κοινωνικές αναγκαιότητες ιδρύουν, διαλύουν, ανεβάζουν ή κατεβάζουν τα κόμματα. Δεν μπορεί ένα κόμμα να διαλύσει ένα άλλο. Δεύτερον, η Νέα Δημοκρατία και ΚΙΝΑΛ άλλαξαν θέση για ψηφοθηρικούς λόγους. Τρίτον, η χώρα μας στα Βαλκάνια θα έχει πλέον κεντρικό ρόλο στην ανάπτυξη και ειρήνη στην περιοχή. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Εμμανουηλίδης.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ: (Αντιπρόεδρος της Επιτροπής):** Ευχαριστώ, κύριε Πρόεδρε, κυρίες και κύριοι συνάδελφοι. Ξεκινώ με μια παραδοχή. Η γενναιότητα μετριέται με το ποσό της αλήθειας που μπορεί να δεχτεί και πολύ περισσότερο μπορεί να εκπέμψει το άτομο. Υπ' αυτή την έννοια τις δύο αυτές μέρες γίνεται ένα τεστ γενναιότητας, γιατί ένα εθνικό θέμα, που ταλαιπώρησε τον τόπο για δεκαετίες, που ταλαιπωρεί τον τόπο σήμερα και που ανοίγει καινούργιες προοπτικές για τις μελλοντικές γενιές, καλούμαστε να το αντιμετωπίσουμε με την απαιτούμενη γενναιότητα της αλήθειας.

Θα έλεγα ότι – απευθυνόμενος στην Αξιωματική Αντιπολίτευση – «αν τους άλλους λάθη σε αυτώ συνειδήσεις» αλήθεια, όλη η προσπάθεια να επιχειρηματολογήσετε στην προσπάθεια να καταρριφθεί η θετική λύση, που δόθηκε σ' ένα χρονίζον πρόβλημα, σας έχει πείσει; Ή είναι μια απέλπιδα προσπάθεια να πείσετε τους εαυτούς σας και στη συνέχεια να κάνετε εξαγωγή αυτής της «πίστης», όχι στις αίθουσες του Κοινοβουλίου, στη Γερουσία σήμερα και χθες, αύριο στην Ολομέλεια, αλλά κοιτάζοντας το λαό με τα μάτια της ψυχής σας, κατάματα, γιατί αυτό που γίνεται είναι πραγματικά «τραύμα στο ίδιο το σώμα» της χώρας μας.

Δεν μπορεί, κυρίες και κύριοι συνάδελφοι, να αντέξει κριτική πάνω στη στάση που έχει κρατήσει η Αξιωματική Αντιπολίτευση και οι δορυφόροι της. Γιατί; Γιατί γνωρίζετε πολύ καλά, ότι κάνετε μια απέλπιδα προσπάθεια να στρεβλώσετε την πραγματικότητα και αυτό δεν είναι το πρόβλημα. Το πρόβλημα είναι ότι πάτε να χτίσετε πάνω σε σαθρό έδαφος για το αύριο του τόπου.

Βέβαια, για να είμαι περισσότερο προσεκτικός, θα έλεγα, ότι υπάρχει μια αλληλουχία. Αφετηρία στο «γαϊτανάκι» αυτό της κατάπτωσης είναι ένα και μόνο πρόσωπο αρχικά, ονοματεπώνυμο Αντώνης Σαμαράς, εκείνη την κρίσιμη στιγμή το 1991, αντί να πράξει το αυτονόητο – καλώς ή κακώς – άνθρωπος είναι, τα λάθη απολύτως ανθρώπινα, βρέθηκε σε μια στιγμή χαλάρωσης και αποδέχτηκε αυτό που τεχνηέντως είχαν βάλει οι της Ευρώπης στην προσπάθειά τους να φιλοτεχνήσουν τη νέα χαρτογράφηση των Βαλκανίων.

Μέχρις εδώ εντάξει, γιατί θα έλεγα ότι μπορεί να ήταν και απολύτως ανθρώπινο, γιατί όλα τα προηγούμενα χρόνια υπήρχε μια διαδρομή που δεν διευκόλυνε να κάνουμε αυτή την υπέρβαση και να πούμε εκβιαστικά μεν, σύμφωνα όμως με τα δικά μας ζητούμενα, ότι απαλείφεται ο όρος Μακεδονία, ως όρος απαράβατος για την αναγνώριση του κράτους αυτού. Το εγκληματικό της υπόθεσης που, δυστυχώς, το υιοθετήσατε, είναι ότι έχτισε ο ίδιος την πολιτική του καριέρα πάνω σε μια κυβίστηση εγκληματική και τι γίνεται στη συνέχεια; Διαγράφεται όλο αυτό το ατόπημά του – ατόπημα που το καυτηρίασε ο αείμνηστος Μητσοτάκης, η Ντόρα Μητσοτάκη – υπάρχουν αυτά, κατατεθειμένα, καταγεγραμμένα, δεν επιδέχονται αμφισβήτηση.

Εκεί, λοιπόν, και αυτή είναι η μικρή τραγωδία των ημερών έρχεται μια Νέα Δημοκρατία που μην έχοντας αντιπολιτευτικό αφήγημα όλου του προηγούμενου διαστήματος ποντάρει στη «ρουλέτα» της χώρας στο μαύρο όλα τα λεφτά. Υπήρχε «γκρουπιέρης» σε αυτή την υπόθεση Άδωνις-Βορίδης. Συγκοινωνούντα δοχεία και φθάνουμε ω! του θαύματος σε μια στιγμή, που ενόσω πιστεύουμε ότι αυτή η λύση είναι η αναγκαία λύση, η θετική λύση στο μέτρο των διεθνών σχέσεων, δεν είμαστε οι νικητές ενός πολέμου, συμφωνία έχουμε και στη συμφωνία υπάρχουν και οι αυτονόητες παραχωρήσεις.

Παραχωρήσεις, όμως, που δεν αλλάζουν το σώμα της Συμφωνίας, που δεν δημιουργούν συνθήκες προβληματικές για το αύριο, γιατί κοντολογίς, τι σημαίνει αυτή η Συμφωνία πέρα από τα ψελλίσματα περί γλώσσας, περί εθνότητας, «nationality»; Δεν είναι εκεί το πρόβλημα. Το πρόβλημα είναι ότι με αυτή τη λύση που επιχειρήσαμε, με τον ομόλογο του Αλέξη Τσίπρα, τον Ζάεφ, τι πετύχαμε; Πετύχαμε επιτέλους να βάλουμε υγρασία στην πυριτιδαποθήκη, ακριβώς, για να μην έχουμε επικίνδυνες αναφλέξεις. Με ποιο τρόπο το πετύχαμε αυτό; Πρωτίστως, διασφαλίζοντας κάθε πτυχή εθνικών ζητουμένων σε αυτή τη Συμφωνία και ενατενίζοντας το αύριο με επιθετική, καλώς νοούμενη, πολιτική στη διεθνή σκακιέρα. Γιατί δεν είναι παράλογο το γεγονός ότι όλη η παγκόσμια κοινότητα αποδέχεται, επιχαίρει και επικροτεί για αυτή τη Συμφωνία και οι μόνοι αρνητές να είναι αυτοί, επάνω στους οποίους κτίστηκε αυτή η Συμφωνία; Διότι αυτή είναι η πραγματικότητα. Δεν μπορούμε να τη διαστρέφουμε. Όλα τα βήματα μας ήταν βήματα σε συνέχεια των δικών σας θέσεων, γιατί αυτό υπαγόρευε η εθνική πολιτική.

Επιτέλους, λοιπόν, μην πάμε στο στίχο του εθνικού μας ποιητή «Δυστυχισμένε μου λαέ, καλέ κι αγαπημένε, πάντα ευκολόπιστε και πάντα προδομένε». Μην ποντάρετε στα στοιχεία εκείνα, που αλλοιώνουν τις καθαρές προθέσεις ενός λαού, γιατί η Συμφωνία αυτή γίνεται από πατριώτες που θέλουν τη Συμφωνία, όπως και από πατριώτες που δεν θέλουν τη Συμφωνία, με τη μόνη διαφορά ότι χαλκεύετε, ακριβώς, την καθαρότητα της σκέψης των ανθρώπων, που θα έπρεπε να προσεγγίσουν αυτό το θέμα με μεγαλύτερη περισυλλογή. Δεν ζητώ όμως από τον άνθρωπο που καθημερινά παλεύει να είναι δημοσιολογών, να είναι νομικός, διπλωμάτης. Εκείνο, όμως, που οφείλουμε εμείς να κάνουμε ως κόμματα, είναι να δημιουργήσουμε συνθήκες μιας καθαρής σκέψης και αυτή την καθαρή σκέψη την έχετε θολώσει επικίνδυνα.

Σπέρνοντας όμως ανέμους, θερίζουμε θύελλες. Θύελλες, ωστόσο, που δεν θα τις θερίσουμε εμείς, θα τις επωμίσουμε στην κοινωνία. Έκκληση κάνω – κοινός παρονομαστής όλων των συν Ελλήνων είναι ο πατριωτισμός, ένας πατριωτισμός όμως, που δεν θα χαλκεύεται από τα ζιζάνια του υπερεθνικισμού, να μην πω, δε, ακόμη χειρότερα, του εκφασισμού – και αναλάβετε την ύστατη αυτή στιγμή την ιστορική ευθύνη που σας αναλογεί. Στοιχηθείτε στη γνώση, στη λογική και στο συναίσθημα της ευθύνης, που σας βαραίνει ιδιαίτερα σε αυτές τις κρίσιμες στιγμές. Σας ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει η κυρία Δριτσέλη.

**ΠΑΝΑΓΙΩΤΑ ΔΡΙΤΣΕΛΗ:** Κύριε Πρόεδρε, κυρίες και κύριοι βουλευτές, η κύρωση που συζητάμε σήμερα, έχει ειπωθεί αρκετά το τελευταίο διάστημα, αλλά και χθες και σήμερα στην αρμόδια Επιτροπή, ότι είναι ιστορικής σημασίας. Βέβαια, η ιστορικότητα κάθε στιγμής είναι και λίγο υποκειμενική και αυτό το λέω, διότι αφενός με αυτή τη Συμφωνία τα Δυτικά Βαλκάνια γυρνούν οριστικά σελίδα στους διχασμούς και στους εθνικισμούς και προχωρούν μπροστά στη συνανάπτυξη και τη συνεργασία. Αυτή η Συμφωνία των Πρεσπών αποτελεί μοναδικό ιστορικό παράδειγμα ενός συμβιβασμού, που καταφέρνει να επουλώσει ιστορικές εκκρεμότητες, αλλά και να αποκαταστήσει την ιστορική αλήθεια.

Αφετέρου, η Συμφωνία αυτή αποθεώνει τον όρο της πολιτικής υποκρισίας, αναδεικνύει όλους αυτούς, που με τους τακτικισμούς τους προσπαθούν να δηλητηριάσουν την πολιτική ζωή του τόπου και του δημόσιου διάλογου. Διότι η πολιτική υποκρισία, που διέπει ως ένα βαθμό το πολιτικό προσωπικό της χώρας, σχετικά με το εάν υπάρχει συνέπεια σε αυτά που πρεσβεύουμε, σε αυτά που κάνουμε, σε αυτά που λέμε, είναι νομίζω εμφανής το τελευταίο διάστημα.

Ακούγονται από την πρώτη στιγμή της υπογραφής συνεχώς οι ίδιες κορώνες παραπληροφόρησης, σε σχέση με το τι αναγνωρίζει τελικά αυτή η Συμφωνία. Όσες φορές θέλετε, να τα ξαναπούμε. Αυτή η Συμφωνία αναγνωρίζει το δικαίωμα των γειτόνων να χρησιμοποιούν για όλες τις χρήσεις ένα σύνθετο όνομα με γεωγραφικό προσδιορισμό, βελτιώνοντας αυτό που ισχύει σήμερα από την Ενδιάμεση Συμφωνία του 1995. Ακούστηκε επίσης, κατ’ επανάληψη, ότι αυτή η Συμφωνία παραχωρεί μακεδονική εθνότητα στους γείτονες. Πρόκειται για έναν εσκεμμένα ψευδή και αντιεπιστημονικό ισχυρισμό, καθώς είναι γνωστό σε όλους ότι η νομική σχέση του πολίτη με το κράτος είναι η ιθαγένεια.

Υπάρχει όμως και κάτι ακόμα, στο οποίο δεν επανέρχονται με τον ίδιο ζήλο οι γνωστοί πολέμιοι της Συμφωνίας. Πριν από λίγους μήνες, το αεροδρόμιο της πόλης των Σκοπίων άλλαξε το όνομά του, από «Μέγας Αλέξανδρος» σε «Διεθνές Αεροδρόμιο των Σκοπίων». Ο κεντρικός αυτοκινητόδρομος των Σκοπίων και αυτός, από «Μέγας Αλέξανδρος» μετονομάζεται σε «Αυτοκινητόδρομο φιλίας». Το σύμβολο του ηλίου της Βεργίνας επιστρέφει στην αποκλειστική χρήση της Ελλάδας, ενώ όλες οι αναφορές στην αρχαία Ελλάδα παύουν οριστικά.

Αυτά όλα συμβαίνουν, γιατί στην Συμφωνία των Πρεσπών προβλέπεται ρητά και κατηγορηματικά ότι οι γείτονες μας δεν έχουν καμία σχέση με τον αρχαίο ελληνικό πολιτισμό και την πολιτιστική κληρονομιά της αρχαίας Μακεδονίας. Τα έχουμε πει πάρα πολλές φορές, άπειρες φορές, σε τηλεπαράθυρα, στη Βουλή, σε debate, παντού. Διερωτώμαι πραγματικά, εάν έχει νόημα να εξηγήσουμε όσες φορές θέλετε τα ίδια πράγματα, γιατί νομίζω ότι αυτά για την αντιπολίτευση αποτελούν ψιλά γράμματα. Όπως ψιλά γράμματα νομίζω ότι αποτελεί και αυτό που ο κόσμος ζητάει και όχι εμείς, μία καταδίκη, για τις εικόνες ντροπής που είδαμε στο συλλαλητήριο της Κυριακής, εικόνες που υπάρχουν παντού στο διαδίκτυο και τις οποίες μάλλον φαίνεται ότι μόνον εσείς δεν τις είδατε. Ανέχεστε προκλητικά μια φασίζουσα συμπεριφορά, σε μεγάλο βαθμό ταυτίζεστε μαζί της, γιατί έχετε ως αιχμή της πολιτικής σας ότι ο σκοπός αγιάζει τα μέσα.

Από την αρχή που είδε το φως της δημοσιότητας η συγκεκριμένη Συμφωνία, πορευόσασταν με γνώμονα να την χρησιμοποιήσετε ως ένα ιδιόρρυθμο όχημα, για να επιτύχετε αυτό που ζητάτε τα τελευταία τουλάχιστον 3 χρόνια, να πέσει αυτή η Κυβέρνηση με όποιο κόστος και για τη χώρα, αλλά και για την κοινωνία. Αυτό, προφανώς, επιφανειακά, μπορεί να είναι ένας πολιτικός τυχοδιωκτισμός, γιατί αυτή η αλλοπρόσαλλη τακτική, η οποία λαμβάνει χώρα τον τελευταίο τουλάχιστον ένα χρόνο και περιλαμβάνει αμφίσημες τοποθετήσεις, περιλαμβάνει κραυγές, εθνικιστικές κορώνες και στοχοποιήσεις βουλευτών, για εμένα δεν είναι τίποτα άλλο από πολιτικός αριβισμός.

Είχατε την ευκαιρία, καταθέσατε πρόταση μομφής στην Κυβέρνηση, δεν μας είπατε ποια είναι η θέση της Νέας Δημοκρατίας, αλλά και το ΚΙΝΑΛ όπου πρόσφατα η Φώφη Γεννηματά ταύτισε αυτομάτως την ψήφο εμπιστοσύνης απέναντι στην Κυβέρνηση, άρα τα πράγματα εκεί είναι λίγο πιο ξεκάθαρα. Κάνατε, λοιπόν, πρόταση μομφής στην Κυβέρνηση, ζητήσαμε ψήφο εμπιστοσύνης με αφορμή την Συμφωνία των Πρεσπών, είχαμε τον Προϋπολογισμό, δεν είπατε κουβέντα ούτε καν στους ανθρώπους αυτούς, με τους οποίους συναγελάζεστε στα διάφορα συλλαλητήρια, των οποίων τα πατριωτικά αισθήματα δεν αμφισβητώ καθόλου – σε μερίδα των ανθρώπων αυτών – και λέω ότι αυτό που διαπιστώνουμε όλο αυτό το διάστημα, τουλάχιστον στη Νέα Δημοκρατία αλλά και στο ΚΙΝΑΛ, είναι μία τρικυμία εν κρανίω.

Πριν περίπου ένα χρόνο ο Πρόεδρος της Νέας Δημοκρατίας έλεγε ότι η γραμμή πρέπει να είναι η εθνική συναίνεση. Ζήτησε Συμβούλιο Πολιτικών Αρχηγών, δεν πήγε στο Συμβούλιο Πολιτικών Αρχηγών, γιατί ξαφνικά θυμήθηκε ότι θέλει και κυβερνητική συνοχή. Εν τω μεταξύ, ομολογώ ότι υπήρχαν διάφορα φωτεινά διαλείμματα ειλικρίνειας με τον ίδιο τον Πρόεδρο της Νέας Δημοκρατίας να λέει ότι ο ελάχιστος πήχης για την Κυβέρνηση θα πρέπει να είναι το Βουκουρέστι και σε κάθε περίπτωση η εθνική γραμμή είναι η σύνθετη ονομασία, με γεωγραφικό προσδιορισμό erga omnes, όπως και στελέχη της Νέας Δημοκρατίας στο περιθώριο διάφορων συναντήσεων έλεγαν ότι συμφωνούν με την επίλυση αυτού του ζητήματος και στη γραμμή που χάραξε η Κυβέρνηση αυτή, αλλά για αντιπολιτευτικούς λόγους, προφανώς και θα πρέπει να αντιτεθούν.

Άρα, ποιο είναι το πρόβλημα; Το πρόβλημα ξεκινά εδώ και είναι ένα «θέατρο του παραλόγου» πραγματικά. Κάθε αφήγημά σας, προφανώς, ημέρα με την ημέρα καταρρέει. Τα τελευταία τουλάχιστον τέσσερα χρόνια εμπεδώνεται στην κοινωνία το εξής, ότι δεν μπορέσατε ή τουλάχιστον επιδείξατε κάποιου είδους αβελτηρία στο να διαχειριστείτε διάφορα ζητήματα και στο οικονομικό επίπεδο, αλλά και στο επίπεδο της εξωτερικής πολιτικής. Επενδύσατε απροκάλυπτα σε ένα πρόσκαιρο πολιτικό όφελος, αφήνοντας στην άκρη τη σημασία που αυτά τα ζητήματα μπορεί να έχουν για τη διεθνή θέση της χώρας και το πρόβλημά σας προφανώς και είναι ότι πετυχαίνουμε εκεί, που εσείς διαχρονικά έχετε αποτύχει. Η Ελλάδα ανακτά τη διεθνή της θέση, εδραιώνεται ως παράγοντας σταθερότητας και συνανάπτυξης, δεν είναι επιτέλους ουραγός των εξελίξεων, αντιθέτως συνδιαμορφώνει αυτές τις εξελίξεις προς όφελος και της Ελλάδας και των γειτόνων μας, αλλά και της Ευρώπης.

Άρα, η ημιμάθεια, η άρνηση της βαλκανικής ιστορίας, η διαστρέβλωση ιστορικών γεγονότων, αποτελούν δυστυχώς και σε αυτή τη συζήτηση τους άξονες, πάνω στους οποίους επιλέγετε να πορευτείτε σε αυτή τη συζήτηση. Ο λαϊκισμός και η άρνηση εμβάθυνσης στα ιστορικά και τα κοινωνικά γεγονότα, που διαμόρφωσαν τα σύγχρονα χαρακτηριστικά των Δυτικών Βαλκανίων, είναι σήμερα τα βασικά χαρακτηριστικά της στάσης όσων αντιμάχονται αυτή τη Συμφωνία. Δυστυχώς, η Νέα Δημοκρατία και το ΠΑΣΟΚ, τα κόμματα που αρνούνται το κυβερνητικό παρελθόν τους, για άλλη μια φορά για ψηφοθηρικούς λόγους, πρωτοστάτησαν σε αυτή την τακτική και ο ΣΥΡΙΖΑ λέμε ξεκάθαρα ότι θα συνεχίσει να πορεύεται με γνώμονα την ιστορική αλήθεια, την ανάγκη συμφιλίωσης των βαλκανικών λαών, όσο δύσκολο και επώδυνο και αν είναι αυτό.

Ο εθνικισμός συνεχίζει να υπάρχει και να δηλητηριάζει την πολιτική ζωή του τόπου. Είναι το μεγάλο μας στοίχημα να θέσουμε στο περιθώριο αυτές τις φωνές και με πολύ μεγάλη δυναμική να πάμε να ανακτήσουμε αυτό που πραγματικά αξίζει και η ελληνική κοινωνία, αλλά και η Ευρώπη συνολικά.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής):** Τον λόγο έχει ο κ. Δουζίνας.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Αγαπητοί συνάδελφοι, φτάνουμε στο τέλος μιας μακράς συνεδρίασης, που άρχισε χθες στις πέντε το απόγευμα και θα τελειώσει φαντάζομαι στην επόμενη μισή ώρα. Μετά την επεισοδιακή έναρξη της συνεδρίασής μας χθες, στην οποία μια σειρά πολιτικά προβλήματα εμφανίστηκαν ως διαδικαστικά, νομίζω ότι είχαμε μια εξαιρετικά καλή συζήτηση, όπου ακούστηκαν τα πολιτικά επιχειρήματα, τα νομικά επιχειρήματα, τα ιστορικά επιχειρήματα και από τις δύο πλευρές και πραγματικά έχουμε φτιάξει ένα αρχείο γύρω από το τι σημαίνει αυτή η Συμφωνία και το οποίο φαντάζομαι θα εμπλουτισθεί και τις επόμενες δύο ημέρες στην Ολομέλεια. Εγώ σήμερα, σαν Πρόεδρος της Επιτροπής, αλλά και σαν νομικός, έρχομαι στο βήμα να κάνω δύο - τρεις νομικές παρατηρήσεις, ως νομικός να απαντήσω σε ορισμένα θέματα που ακούστηκαν.

Το πρώτο έχει σχέση με το Διεθνές Δίκαιο. Υποστηρίξαμε και το έχω γράψει επανειλημμένα ότι αυτή η Συμφωνία έχει ένα μοναδικό χαρακτήρα. Είναι ανεπανάληπτη, δεν έχει υπάρξει ποτέ τέτοια συμφωνία στο Διεθνές Δίκαιο μέχρι τώρα. Όπως ξέρετε, το Διεθνές Δίκαιο χαρακτηρίζεται από την Αρχή της κυριαρχίας των Κρατών, από τη Συνθήκη της Βεστφαλίας, που είναι από τρεις αιώνες, της Αυτοδιάθεσης, το self determination, που είναι μία από τις βασικές αρχές του Διεθνούς Δικαίου και βέβαια, της μη ανάμειξης του ενός κράτους στα εσωτερικά του άλλου. Αυτά είναι αξιακά θέματα, πάνω στα οποία έχει χτιστεί το Διεθνές Δίκαιο και ακριβώς ο συνδυασμός αυτών των τριών Αρχών, οι οποίες καθορίζουν και προσδιορίζουν το πώς είναι δυνατόν να γίνονται σχέσεις μεταξύ των κρατών, είχαν ως αποτέλεσμα ότι ουδέποτε στο παρελθόν κάποιο κράτος μέσα από μια συμφωνία, από διαπραγματεύσεις και συμφωνία, δεν είχε αλλάξει ποτέ το Σύνταγμά του.

Δεύτερον, επίσης, κανένα κράτος στο παρελθόν δεν είχε αλλάξει μέσω διεθνούς συμφωνίας το όνομά του, με μία εξαίρεση τη λεγόμενη Γερμανική Αυστρία. Αυτός ο πρωτοφανής χαρακτήρας αυτής της Συμφωνίας στηρίζεται, νομίζω, σε μια βασική αξία, σε μια ηθική αξία, η οποία χαρακτηρίζει τις σχέσεις όλων των συλλογικοτήτων, από ένα ζευγάρι και μια οικογένεια, μέχρι κράτος με κράτος και αυτή η βασική αρχή είναι του σεβασμού της αξιοπρέπειας του άλλου. Μια αμοιβαία αναγνώριση της αξιοπρέπειας του άλλου, η οποία δεν πρέπει με κανέναν τρόπο να υποτιμηθεί ή να αφαιρεθεί, διότι τότε μια ταπεινωτική συμφωνία οδηγεί σε δύσκολα αποτελέσματα.

Μπαίνω σε ένα δεύτερο θέμα, το οποίο έγινε συζήτηση και νωρίτερα με τον αγαπητό συνάδελφο, τον κ. Λοβέρδο. Μέχρι περίπου μια εβδομάδα πριν ακούγαμε συνεχώς το επιχείρημα περί nationality, ότι δώσαμε την εθνότητα. Είχαμε πει από την πολύ αρχή, από τότε που το πρωτοείπε ο κ. Μητσοτάκης ότι nationality σημαίνει ιθαγένεια ή υπηκοότητα και δεν σημαίνει εθνότητα. Την τελευταία εβδομάδα ξαφνικά αρχίσαμε να ακούμε το επιχείρημα, γιατί δεν βάλατε citizenship αντί για nationality. Απάντησα πριν, αλλά θα το ξαναπώ τώρα για να γίνει καθαρό, επειδή θα το ακούσουμε φαντάζομαι και αύριο, δεδομένου ότι αυτό το επιχείρημα ανέκυψε την τελευταία εβδομάδα. Στην αγγλική γλώσσα η σχέση του κράτους με τον πολίτη περιγράφεται με δύο όρους nationality και citizenship. Το nationality είναι ο νομικός δεσμός της σχέσεως κράτους και πολίτη. Είπε ο κ. Υπουργός πριν ότι σύμφωνα με την European convention on nationality, την Ευρωπαϊκή Σύμβαση για την Ιθαγένεια, στο άρθρο 2 που έχει τους ορισμούς αυτών των όρων λέει η σύμβαση ότι: nationality means the legal bond, σημαίνει το νομικό δεσμό και ότι δεν έχει καμία σχέση με το ethnic origin, με την εθνότητα. Τι είναι το citizenship bond; Στην αγγλική γλώσσα η λέξη citizenship έχει πάλι αναφορά στο δεσμό του πολίτη με το κράτος, αλλά στο πολιτικό επίπεδο, στο γεγονός ότι έχει πολιτικά δικαιώματα ότι έχει κάποιες υποχρεώσεις και κάποια δικαιώματα στις σχέσεις του με το κράτος.

Είπε ο κ. Λοβέρδος πολύ σωστά – το βρήκα και εγώ μετά – ότι στο βρετανικό διαβατήριο λέγεται nationality British citizen. Αυτό εμφανίζεται μόνο στο βρετανικό διαβατήριο – το είδα και εγώ, έχει δίκιο ο κ. Λοβέρδος – αλλά απλώς για να ακουστεί η πραγματική απάντηση σ΄ αυτό το θέμα, η κατάσταση είναι η εξής: Το Ηνωμένο Βασίλειο μέχρι πριν από τριάντα χρόνια, μέχρι το 1970 έδινε πολιτικά δικαιώματα και σε πολίτες της Κοινοπολιτείας, οι οποίοι δεν ήταν αναγκαστικά πολίτες του Ηνωμένου Βασιλείου, αλλά εν τούτοις είχαν το δικαίωμα να ψηφίζουν.

Επομένως. για να γίνει διαφοροποίηση ανάμεσα στη νομική και πολιτική τους ιδιότητα στη σχέση τους με το κράτος, χρησιμοποιείται στο βρετανικό διαβατήριο ο όρος nationality, ο νομικός δεσμός και λέει, ισχύει μόνο για τους Βρετανούς και δεν ισχύει π.χ. για τους κατοίκους του Φίτζι ή παλιότερα της Αυστραλίας, οι οποίοι είχαν δικαίωμα ψήφου. Ήθελα, λοιπόν, να κάνω αυτή τη διακρίβωση της διαφοράς αυτών των δύο όρων, διότι θα είναι σημαντικό να το ακούμε πάλι αύριο συνεχώς και συνεχώς.

Το τρίτο που ήθελα να πω είναι σε σχέση με το λεγόμενο αλυτρωτισμό. Οι λέξεις από μόνες τους δεν είναι ούτε λυτρωτικές ούτε αλυτρωτικές. Στο Μεσαίωνα, ο κ. Τασούλας θα το ξέρει, υπήρχε η περίφημη ρήση «Nomen est omen», «το όνομα είναι ένας οιωνός» και μπορεί να είναι και καλός οιωνός και κακός οιωνός. Ελέγετο μάλιστα ότι εάν σε έλεγαν Κωνσταντίνο στη Δυτική Ευρώπη, τότε θα πας στον παράδεισο, αν σε έλεγαν όμως Ιούδα, μπορεί θα πας στην κόλαση. Αυτή η λογική ότι το όνομα κανονίζει τη μοίρα σου, προφανώς δεν υπάγεται στη νεωτερικότητα. Επομένως, αλυτρωτισμός είναι κάτι το πολύ συγκεκριμένο. Είναι ο ισχυρισμός ενός κράτους ή ενός έθνους ότι τμήμα είτε της επικράτειάς του είτε του έθνους του βρίσκεται κάπου αλλού, σε ένα άλλο κράτος ή έθνος και επομένως είναι αλύτρωτος και έχουν την υποχρέωση πιθανώς να τον λυτρώσουν.

Σε σχέση με αυτό το θέμα, που δεν έχει καμία σχέση με το όνομα και τη λέξη Μακεδονία, αλλά με τα συμφραζόμενα που είχαν δημιουργηθεί, η Συμφωνία των Πρεσπών απαντάει ένα προς ένα σε όλα τα πιθανά επιχειρήματα που υπήρχαν στο παρελθόν και που θα ήταν δυνατόν στο μέλλον να υπάρξουν αλυτρωτικές διαθέσεις.

Σε σχέση με την επικράτεια, λέει το άρθρο 3, παρ. 2, ότι «*κάθε μέρος δεσμεύεται να σέβεται την κυριαρχία και την εδαφική ακεραιότητα και την πολιτική ανεξαρτησία του άλλου μέρους*». Είναι δυνατόν κάποιοι περίεργοι πάνω στη Βόρεια Μακεδονία να λένε ότι το βλέπουν διαφορετικά. Λέει το άρθρο 3, παρ.4, ότι «*τα μέρη δεσμεύονται να μην υποκινούν ή υποστηρίζουν πράξεις μη φιλικού χαρακτήρα που στρέφονται εναντίον του άλλου*». Στο άρθρο 4, παρ.1 αναφέρεται ότι «*κάθε μέρος δεν μπορεί να χρησιμοποιήσει οποιαδήποτε διεκδίκηση περιοχής, που δεν περιλαμβάνονται στα διεθνή σύνορα, που υπάρχουν αυτήν τη στιγμή. Τα σύνορα είναι απολύτως καλυμμένα*».

Ακούστηκε το επόμενο επιχείρημα, για το τι θα γίνει με τον πιθανό ισχυρισμό ότι υπάρχει μια μειονότητα στην Ελλάδα. Το άρθρο 4, παρ.3, αναφέρει ότι τίποτα στο Σύνταγμα, που ισχύει σήμερα ή θα τροποποιηθεί στο μέλλον, δεν θα μπορούσε να ερμηνευθεί ότι θα αποτελέσει τη βάση για παρέμβαση στις εσωτερικές υποθέσεις του άλλου μέρους με οποιαδήποτε μορφή, περιλαμβανομένης της προστασίας του καθεστώτος και των δικαιωμάτων οιωνδήποτε προσώπων που δεν είναι πολίτες του. Δηλαδή, δεν έχει κανένα δικαίωμα οποιοσδήποτε πολιτικός ή οποιοσδήποτε άλλος φορέας στη Βόρεια Μακεδονία να έρθει εδώ και να πει ότι προσπαθεί να προστατεύσει ανθρώπους, που δεν είναι δικοί του πολίτες. Όσο αφορά τους πολίτες, ξέρουμε και έχει γίνει συζήτηση σε σχέση με τη διασπορά. Δεν σας λέω τα προφανή. Σας λέω αυτά που δεν συζητήθηκαν και τα οποία πρέπει να ακουστούν.

Όσο αφορά στα μνημεία, το άρθρο 8 σε 3 παραγράφους εξηγεί ότι δεν είναι δυνατόν να συνεχίσει να χρησιμοποιεί η Βόρεια Μακεδονία μνημεία και δημόσια κτίρια και υποδομές στο μέτρο που αναφέρονται καθ' οιονδήποτε τρόπο στην αρχαία ελληνική ιστορία και πολιτισμό και στην παρ.3 αναφέρεται ότι δεν θα χρησιμοποιήσει ξανά καθ' οιονδήποτε τρόπο το σύμβολο που πριν απεικονιζόταν στην προηγούμενη εθνική του σημαία. Ένα προς ένα, οτιδήποτε επιχείρημα έχει χρησιμοποιηθεί, για να υποστηρίξει ότι η χρήση της λέξεως «Μακεδονία» στο σύνθετο όνομα του βόρειου γείτονα έχει ή μπορεί να χρησιμοποιηθεί στο μέλλον για οποιαδήποτε αλυτρωτική αξίωση ή ισχυρισμό. Η νομική κατάσταση είναι πλήρης.

Δυστυχώς, δεν τα ακούσαμε αυτά τα επιχειρήματα, για αυτό αναγκάστηκα στο τέλος να σηκωθώ και να τα βάλω στο τραπέζι, διότι, όταν θα ακούμε για τον αλυτρωτισμό από εδώ και μπροστά, εμείς θα απαντάμε με τα άρθρα 4.2, 4.3, 8.1 και 8.2. Αυτές είναι διεθνείς δεσμεύσεις της Βορείου Μακεδονίας και δεν είναι δυνατόν να αντιστραφούν. Τελειώνοντας, λοιπόν, θα έλεγα ότι εθνικισμοί και μάλιστα εθνικισμοί γειτονικών κρατών είναι αντεστραμμένα είδωλα, λένε οι δύο πλευρές του ίδιου νομίσματος. Το ένα είδωλο βλέπει το άλλο και το ένα δείχνει στο άλλο την ασχήμια του. Σας ευχαριστώ πολύ.

**ΔΗΜΗΤΡΙΟΣ ΕΜΜΑΝΟΥΗΛΙΔΗΣ (Αντιπρόεδρος της Επιτροπής)**: Τον λόγο έχει ο κ. Ξυδάκης.

**ΝΙΚΟΛΑΟΣ ΞΥΔΑΚΗΣ**: Αγαπητοί συνάδελφοι, χαίρομαι που σε αυτήν την Επιτροπή, παρότι ξεκίνησε λίγο επεισοδιακά, συνεχίζεται και ολοκληρώνεται μια συζήτηση με αρκετά επιχειρήματα από όλες τις πλευρές και προετοιμάζουμε το έδαφος για μια Ολομέλεια στην οποία και εκεί ο ελληνικός λαός, οι πολίτες που μας εμπιστεύτηκαν και στους οποίους λογοδοτούμε, θα έχουν την ευκαιρία να ακούσουν επιχειρήματα.

Θα ξεκινήσω με μερικά ερωτήματα, τα οποία απευθύνονται κυρίως σε όσους εκ των συναδέλφων, έχουν υπηρετήσει σε κυβερνητικές θέσεις και έχουν καθηκόντως εκπροσωπήσει τη χώρα στα διεθνή φόρα και έχουν αναγκαστεί να υπερασπίσουν τις ελληνικές θέσεις και να δουν τις θέσεις της χώρας, της Ελληνικής Δημοκρατίας, μέσα στα διεθνή φόρα υπερασπιζόμενοι τα εθνικά συμφέροντα.

Τα ερωτήματα είναι ρητορικά, γιατί οι απαντήσεις είναι σχετικά εύκολες, αλλά –δυστυχώς, η υποκρισία η οποία περισσεύει και η οποία δυστυχώς, επίσης, είναι αναπόσπαστο μέρος του πολιτικού παιγνίου, όπως διεξάγεται τώρα – δεν δίνονται.

Μπορούμε να εμποδίσουμε την γενικευμένη χρήση του όρου «Μακεδονία» από τη γειτονική χώρα; Μπορούμε να αποτρέψουμε στο μέλλον ένταξη της γειτονικής χώρας με το συνταγματικό της όνομα ή έστω με το όνομα FYROM στο ΝΑΤΟ και την Ευρωπαϊκή Ένωση; Η πρόβλεψή μου είναι ότι δεν θα χρησιμοποιήσουν το όνομα FYROM των Ηνωμένων Εθνών, αλλά το συνταγματικό τους όνομα με το οποίο 140 χώρες τους αναγνωρίζουν διμερώς.

Γνωρίζουμε επίσης όλοι πολύ καλά ότι το 2008, βέτο για την ένταξη στην Ευρωπαϊκή Ένωση δεν υπέβαλε η Ελληνική Δημοκρατία, αλλά έγινε εξωθεσμική διευθέτηση με πρωτοβουλία της Γαλλίας, αλλά ακόμα και έτσι οδηγηθήκαμε στο Διεθνές Δικαστήριο της Χάγης το 2008 και το 2011 καταδικαστήκαμε για μονομερή παραβίαση της Ενδιάμεσης Συμφωνίας του 1995.

Μπορούμε εμείς, ως χώρα, ιδρυτική των Ηνωμένων Εθνών, του Συμβουλίου της Ευρώπης, τόσων Διεθνών Οργανισμών να αρνηθούμε σε μια άλλη χώρα, στους πολίτες μιας άλλης χώρας, κατ’ ακρίβειαν το δικαίωμα του αυτοπροσδιορισμού; Μπορούμε να παραβιάσουμε το Διεθνές Δίκαιο και το Δίκαιο της Θάλασσας και να αποκλείσουμε ένα περίκλειστο κράτος, γείτονά μας, από την πρόσβαση στο Λιμάνι της Θεσσαλονίκης; Το κάναμε τη δεκαετία του 1990 και ευτυχώς που ήρθε η Ενδιάμεση Συμφωνία και σωθήκαμε από κυρώσεις και από διπλωματικό Βατερλό.

Επειδή σημαιοφόρος, δυστυχώς, στην αντίθεση εναντίον αυτής της Συμφωνίας είναι ο Αρχηγός της Αξιωματικής Αντιπολίτευσης, ο Κυριάκος Μητσοτάκης, υιός του Κωνσταντίνου Μητσοτάκη και αδελφός της Ντόρας Μπακογιάννη, υιός του πρωθυπουργού που έκανε τα πάντα για να φτάσει σε μια Συμφωνία και έπεσε η κυβέρνησή του εξαιτίας της αποσκίρτησης του Αντώνη Σαμαρά και αδελφός της Υπουργού Εξωτερικών, Ντόρας Μπακογιάννη, που προσπάθησε επί κυβερνήσεως Καραμανλή, να βρεθούν σε μια οδό συνομιλίας με τη γειτονική χώρα και έφτασαν στην λεγόμενη εθνική γραμμή του Βουκουρεστίου. Θα ήθελα να κάνω ένα ερώτημα. Υιοθετεί τον λόγο των ανθρώπων που μίλησαν στην προχθεσινή συγκέντρωση, τον λόγο των ακροδεξιών ρητόρων και τον λόγο των ακτιβιστών, των νεοναζί, οι οποίοι υπόσχονται να ακούσουμε την ξιφολόγχη να σύρεται στο πεζοδρόμιο; Υιοθετεί τον λόγο αυτών που σηκώνουν το χέρι σε ναζιστικό χαιρετισμό στην Πλατεία Συντάγματος έξω από το Κοινοβούλιο;

Υιοθετεί τη θέση, τη σουρεαλιστική διπλωματία του ΛΑΟΣ, η οποία λέει ότι η Νέα Δημοκρατία, όχι το ΛΑΟΣ, το 2019 δεν είναι υπέρ της λεγόμενης εθνικής γραμμής, υπέρ της σύνθετης ονομασίας, αλλά καμίας ονομασίας που να περιέχει μέσα τον όρο «Μακεδονία»; Το είπε εχθές ο Αντιπρόεδρος, ο κ. Άδωνις Γεωργιάδης, την επανέλαβε με άλλα λόγια και ο κ. Κικίλιας. Έχουν άλλη γραμμή από την γραμμή Καραμανλή, Ντόρας Μπακογιάννη, τη γραμμή Σαμαρά, κυβέρνηση Σαμαρά, τη γραμμή που διατύπωσε ο Αντιπρόεδρος Βαγγέλης Βενιζέλος στα Ηνωμένα Έθνη;

Και εν τέλει, επειδή μπαίνουμε και σε αυτές τις απόψεις. Με άλλα λόγια, πιο χλιαρά, αλλά χωρίς καμία σοβαρή δήλωση, ακολουθεί και το ΚΙΝΑΛ, το πρώην ΠΑΣΟΚ. Και μπαίνουμε σε ένα κρίσιμο θέμα, το οποίο έπρεπε να απασχολεί και την Αριστερά και όλο τον δημοκρατικό κόσμο. Το πλήθος έχει δικαίωμα, έχει υποχρέωση να συναθροιστεί, να διαδηλώσει, να πει τις σκέψεις του, να εκφράσει τα αισθήματά του, αλλά το πλήθος δεν είναι αυτόχρημα προοδευτικό. Το πλήθος όπως τα περιέγραψαν οι Ιταλοί θεωρητικοί και ο Νέγκρι και στη γραμματική του πλήθους, ο Γάλλος της εργατικής αυτονομίας, Πάολο Βίρνο, το πλήθος διακρίνεται σε εργατικό, αναλόγως με τα αιτήματα που θα διατυπωθούν, με τις εκφράσεις τις έλλογες, τις οποίες θα πάρει αυτή η κίνηση και με αυτά τα οποία τα συντεταγμένα όργανα της Δημοκρατίας θα τα φιλτράρουν και θα τα κάνουν πολιτική.

Το άρθρο 82 του Συντάγματος ορίζει ως υπεύθυνο και μοναδικό αρμόδιο για την άσκηση εξωτερικής πολιτικής την Κυβέρνηση. Ούτε δημοψηφισματικό χαρακτήρα έχει η εξωτερική πολιτική, σε καμία Δημοκρατία ούτε γίνεται εξωτερική πολιτική, ακούγοντας τη φωνή του λαού, τη «vox populi».

Το πλήθος υπήρχε και στη Νυρεμβέργη που, ωστόσο, δεν είναι αυτή η δουλειά της Δημοκρατίας να ακούει το πλήθος άκριτα. Το πλήθος πρέπει να φιλτραριστεί, πρέπει να ενημερωθεί και εδώ, θα αναλάβουμε και τις δικές μας ευθύνες, ως Κυβέρνηση της Αριστεράς. Ίσως τον χρόνο που πέρασε και πριν ακόμα εξαγγελθεί η αρχή της Συμφωνίας, δεν ήμασταν αρκετά κοντά στον κόσμο να διασκεδάσουμε τους φόβους, να διασκεδάσουμε τις ανησυχίες και στη θέση του αγνού, πλην τυφλού αισθήματος, να βάλουμε τη γνώση, να κάνουμε μια απομάγευση αυτής της κοινωνίας από τις καλόγριες που χειροκροτούν τον Γαϊτάνο και από τον κόσμο, ο οποίος, ο ίδιος που κατέβαινε για να κάψει τον «Τελευταίο Πειρασμό» την ταινία, είναι παρόμοιος αυτός ο κόσμος.

Εμείς έχουμε την ευθύνη και την υποχρέωση και εμείς πρέπει να κάνουμε την αυτοκριτική. Από κει και πέρα, πρέπει να πούμε πάλι στους ανθρώπους που μας παρακολουθούν με δίκαιη αγωνία, με τα αισθήματά τους πληγωμένα, μια κοινωνία που έχει περάσει δέκα χρόνια από την αυτό υποτίμηση, τον κλονισμό, τον φόβο, την αποπτώχευση, τη συκοφάντηση από όλα τα ταμπλόιντ της Ευρώπης, για τους «τεμπέληδες και πονηρούς Έλληνες», να τους εξηγήσουμε ποια είναι τα συμφέροντα της χώρας διαχρονικά. Να τους εξηγήσουμε ποιο είναι το παρόν και ποιο είναι το μέλλον.

Ο κόσμος δεν ξέρει ούτε καν την ιστορία μας. Μπερδεύει τα πάντα και σ' αυτό έχει ευθύνη όλο το σύστημα, το εκπαιδευτικό, το ακαδημαϊκό, το πολιτικό προέχοντος. Να πούμε ότι πολιτική δεν κάνεις μόνο με το αίσθημα, το λαμβάνεις υπόψη. Κάνεις πολιτική λαμβάνοντας υπόψη τα εθνικά δίκαια, τα εθνικά συμφέροντα, τους συσχετισμούς ισχύος, το διεθνές περιβάλλον. Αυτό που μπορείς να κάνεις την κάθε στιγμή, χωρίς να κάνεις πίσω στα εθνικά σου δίκαια. Σεβόμαστε τις ευαισθησίες, αλλά δε σεβόμαστε τη δημαγωγία που προσπαθεί να φτιάξει έναν λαό βυθισμένο στα αισθήματα υπεραναπλήρωσης, στα αισθήματα ότι είμαστε ανάδελφοι, ότι δε μας καταλαβαίνει κανένας, ότι είμαστε περιούσιοι. Όχι, αυτά οδηγούν στην ήττα, την καταστροφή και την εσωτερική αναδίπλωση.

Αν δεν μας αρκούν οι επιστήμονες της Ιστορίας, αν δεν μας αρκεί ο λόγος του Φίλιππου Ηλιού, του Άγγελου Ελεφάντη, του Σπύρου Ασδραχά, αν δεν μας αρκεί ο λόγος των νομικών και ιστορικών που βγήκαν τις τελευταίες μέρες και μίλησαν και δεν είναι συριζαίοι, δεν είναι τυπικοί αριστεροί, είναι δημοκράτες και προοδευτικοί, αν μας αρκούν τα λόγια που άκουσα, δυστυχώς, από κάποιους ακαδημαϊκούς πριν από μία - δύο Κυριακές στην «Καθημερινή» ότι ασχέτως των επιστημονικών προσεγγίσεων η Ιστορία είναι ραχοκοκαλιά. Μα επικαλείσαι την επιστημονική σου αυθεντία για να πεις «ας βάλουμε στην άκρη το επιστημονικό επιχείρημα, την επιστημονική σκέψη, τη μεθοδολογία». Ας διαβάσουν την Αρβελέρ, αν δεν ξέρουν ποια είναι η ιστορία του Μεσαιωνικού Ελληνισμού.

Εν πάση περιπτώσει, αυτό που είναι χρέος των δημοκρατικών δυνάμεων, των προοδευτικών, των αριστερών, των φιλελεύθερων, αυτών που πιστεύουν στη Δημοκρατία, αυτών που πιστεύουν στις ανοιχτές κοινωνίες, είναι ότι πολιτική κάνουμε με ρεαλισμό, με ορθό λόγο, με αίσθηση του δικαίου και του συμφέροντος και με πίστη στις αξίες της Δημοκρατίας. Όχι, με «ντου», για να καταλύσουμε τη Βουλή από πέντε σημεία.

Θα πρέπει να ξαναπούμε στον κόσμο αυτά που πιστεύουμε. Τα υπόλοιπα, δυστυχώς – και το λέω κυρίως για τη Νέα Δημοκρατία και το ΠΑΣΟΚ – είναι ψεύτικα, είναι υποκρισία ως προς τη δική τους πρακτική ενός διπλωματικού ρεαλισμού. Έχουν φτύσει σε δύο δεκαετίες πρακτικής διπλωματίας που ασκήθηκε, αναγνωρίζω, με γνώμονα το εθνικό συμφέρον, αλλά χωρίς να έχουν συνομιλητή και επειδή τώρα ανοίγει η ιστορική ευκαιρία, έχουν βρεθεί απέναντι, μαζί με αυτούς που «σύρουν ξιφολόγχη στα πεζοδρόμια». Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Φίλης.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε. Κυρίες και κύριοι συνάδελφοι, η Μακεδονία δεν είναι μία και ελληνική. Η ελληνική Μακεδονία είναι ελληνική. Υπάρχουν πολλές Μακεδονίες, οι Μακεδονίες των άλλων, που ρητά καθορίζονται στη Συνθήκη του Βουκουρεστίου με την υπογραφή τη δική μας, την ελληνική.

Όταν, λοιπόν, ακούμε την ιαχή «Η Μακεδονία είναι μία και ελληνική», αυτή εκλαμβάνεται ως αλυτρωτισμός, ως αμφισβήτηση συμφωνιών διεθνών της χώρας. Ίσως να μην ακούγεται καλά, αλλά αυτή είναι η πραγματικότητα, η ελληνική Μακεδονία είναι ελληνική. Και για να γίνω πιο συγκεκριμένος, έγινε ελληνική, γιατί πληθυσμιακά η Μακεδονία μέχρι το 1912 -13 και 1921- 22 που ήρθαν οι πρόσφυγες δεν είχε πλειοψηφία ελληνική, παρά μόνο σε ορισμένες ζώνες στο νότο. Έγινε, λοιπόν, ελληνική, μέσα από τις ανταλλαγές, μέσα από τις δύσκολες περιπέτειες που ζήσαμε ως έθνος κι εμείς, αλλά και άλλα έθνη στην περιοχή. Αν αυτό ισχύει με την υπογραφή την ελληνική και όχι με τον ισχυρισμό τον δικό μου εδώ πέρα, προς τι όλη η φασαρία με τις ιαχές «Η Μακεδονία είναι μία και ελληνική»; Ποιον κοροϊδεύουμε; Τον εαυτό μας;

Διάβαζα αυτές τις μέρες σε ένα βιβλίο ενός ιστορικού, του κ. Καράβα με τίτλο «Οι Μακεδονίες των άλλων». Ο κ. Καράβας αναφέρεται σε περίπου 200 βιβλία από το 1912 μέχρι το 1992, γιατί μετά αλλάζει και λόγω της εισβολής της τηλεόρασης και των δημοσιογράφων που κάνουν τους ιστορικούς και όλα αυτά που ζήσαμε από κει και μετά. Περίπου 150 βιβλία ιστορίας, γεωγραφίας, ειδικές μονογραφίες για το θέμα της Μακεδονίας και εγκυκλοπαίδειες, του Πυρσού, του Ελευθερουδάκη, του Ήλιου. Δηλαδή, αυτό που συγκροτεί την κιβωτό της γνώσης του έθνους. Ε, λοιπόν, εκεί θα δείτε ότι όχι μία ούτε δυο, πολλές φορές οι γείτονες αναφέρονται ως “Μακεδονία”, ως “Βόρεια Μακεδονία”, το τονίζω ως “Βόρεια Μακεδονία”.

Υπήρξαν στιγμές βεβαίως που η πολιτική σκοπιμότητα επέβαλε και άλλου τύπου χαρακτηρισμούς, γιατί ξέρετε ότι το φάντασμα του πανσλαβισμού που υπήρχε πάνω από την Μακεδονία, δημιουργούσε διαφορές ψυχώσεις και στην ελληνική πλευρά. Το ξαναλέω, αν διαβάσουμε αυτά που συγκροτούν την εθνική κιβωτό της γνώσης, θα δείτε ότι εκεί, μέχρι το 1992, η λέξη “Μακεδονία” για τους γείτονές μας, ως γιουγκοσλαβική Μακεδονία τα τελευταία χρόνια, ως Βόρεια Μακεδονία στο μεσοπόλεμο, ως σερβική Μακεδονία στο μεσοπόλεμο, είναι μια κατοχυρωμένη από την πλευρά μας ονομασία.

Δεύτερον, είμαστε εμείς που βρήκαμε ξαφνικά το θέμα της Μακεδονίας, για να δημιουργήσουμε ένα νέο κομματικό αφήγημα, ένα νέο αφήγημα διακυβέρνησης; Δεν εκκρεμούσε το θέμα αυτό; Δεν ήταν οι κυβερνήσεις οι προηγούμενες που το ανέβαλαν από χρονιά σε χρονιά και δημιουργούσαν συνεχώς δυσμενέστερους όρους για την επίλυσή του;

Εγώ θέλω απλώς να πω ότι για μας και προγραμματικά εννοώ για τον ΣΥΡΙΖΑ, αλλά και με την έννοια του δημοκρατικού πατριωτισμού που πρέπει να διακατέχει και ένα πολιτικό κόμμα, η επίλυση των εθνικών θεμάτων, όχι με εθνικιστική οπτική, αλλά με δημοκρατική αντιεθνικιστική οπτική, είναι αναγκαίος όρος, για να προχωρήσει μπροστά η κοινωνία μας. Πιστεύετε ότι από την εθνικιστική υστερία για διάφορα ζητήματα δεν βλέπουμε ότι υπάρχουν εκεί αιτίες για την Δύση, την οποία ζούμε σήμερα; Είναι στενά οικονομικές οι αιτίες; Και στις οικονομικές αιτίες δεν υπάρχει ένας συντελεστής που έχει να κάνει με τους υπερεξοπλισμούς για την καταβύθιση την οικονομική της χώρας;

Άρα, λοιπόν, όταν δεν λύνεις προβλήματα με ένα σχέδιο, με διεθνείς συμμαχίες, όχι μόνος σου βεβαίως, αυτό είναι αλήθεια, το μόνο που κάνεις είναι να επιβαρύνεις συνολικά το μέλλον της κοινωνίας και της οικονομίας. Για αυτό, λοιπόν, είναι μια εθνική επιλογή να λύσουμε το θέμα αυτό, όχι μια κομματική επιλογή. Δεν θέλουμε βγαίνοντας από τα μνημόνια να ξαναπέσουμε σε αυτό που ξέραμε, στη διεθνή απαξίωση της χώρας. Δεν θέλουμε βγαίνοντας από τα μνημόνια να ξοδεύουμε για τους μιζαδόρους και όχι για τις ανάγκες των πολιτών. Δεν θέλουμε βγαίνοντας από το μνημόνια να δημιουργούμε ξανά μια εικόνα της Ελλάδας, που δεν είναι άξια της ιστορίας της, γιατί αυτό έχει δημιουργηθεί, για να φτάσουμε στην απαξίωση της κρίσης που ζούμε ακόμα σήμερα.

Μας λένε, ναι, το κάνετε αυτό, αλλά κάνετε τη δουλειά των Αμερικανών. Ο κ. Καμμένος ήταν πιο πρωτότυπος χθες, είπε κάνουμε τη δουλειά της Μέρκελ, όχι των Αμερικανών, κάτι ξέρει περισσότερο.

Ρωτώ, λοιπόν. Υπάρχει περίπτωση να λυθεί ένα θέμα, διεθνές θέμα, χωρίς να υπάρχει συνεννόηση διεθνών δυνάμεων; Ποιο θέμα λύθηκε στην Ιστορία μόνον από έναν ενδιαφερόμενο; Ένα θέμα διεθνούς πολιτικής, στην καρδιά μιας ζώνης γεωπολιτικής, όπου οι πόλεμοι, η φτώχεια, οι κρίσεις, η προσφυγιά είναι ο κανόνας, επί έναν ολόκληρο αιώνα. Είναι δυνατόν να λυθεί χωρίς να ληφθεί υπ' όψη ο διεθνής παράγων; Ποιος τα λέει αυτά; Κάποιος μαρξιστής; Ότι υπάρχει κενό στη γεωπολιτική και όλα λύνονται με αγάπες ή με τσαμπουκάδες διμερείς;

Πραγματικά, υπάρχει ενδιαφέρον του διεθνούς παράγοντα να λύσει το θέμα, για τους δικούς του λόγους. Και υπάρχει – επαναλαμβάνω – στο DNA του ΣΥΡΙΖΑ η αντίληψη ότι πρέπει να λύνουμε τα ζητήματα αυτά, αντιεθνικιστικά, δημοκρατικά, με αντίληψη συνεννόησης με τους γείτονες. Να λύνονται, για να μην αφήνονται αφορμές, για να παρεμβαίνουν επιτήδειοι, εις βάρος των εθνικών μας συμφερόντων. Προς τι, λοιπόν, αυτό είναι λάθος; Σωστό είναι. Το ερώτημα είναι εάν αυτή η πορεία της πολιτικής επίλυσης του μακεδονικού ζητήματος είναι μια πορεία, η οποία θα προχωρήσει και στο πλαίσιο της Ευρωπαϊκής Ένωσης.

Διότι, εδώ, οφείλω να αναγνωρίσω μια κριτική ότι υπήρξε αντιστροφή. Ενώ η πορεία ήταν πρώτα Ευρωπαϊκή Ένωση και μετά ΝΑΤΟ, σε αυτό υπήρξε αντιστροφή. Και όλοι καταλαβαίνουμε για ποιο λόγο υπήρξε αυτή η αντιστροφή. Αλλά αυτό δεν μας οδηγεί στην άποψη ότι πρέπει να αφήσουμε στη μέση αυτήν την υπόθεση. Έχουμε καθήκον να το λύσουμε.

Κυρίες και κύριοι συνάδελφοι, δεν θέλω να αναφερθώ σε κείμενα, τα οποία κατά κόρον μιλάνε για μακεδονικό λαό, για μακεδονική γλώσσα και τα οποία είναι γραμμένα από Έλληνες, από την Πηνελόπη Δέλτα, από, από… Αφήστε τα. Πολλά, πολλά κείμενα. Είναι σίγουρο ότι η Συμφωνία δεν αφορά στην εθνότητα. Η εθνότητα είναι εσωτερικό θέμα, είναι η συνείδηση των ανθρώπων. Καμία Συμφωνία δεν μπορεί να ορίσει τι αισθάνεται ο κάθε πολίτης. Και αν το ορίσεις, απλώς είναι για λόγους προσχηματικούς. Το τι αισθάνομαι εγώ, είναι ένα πολύ σύνθετο θέμα, που έχει να κάνει με τη διαπαιδαγώγησή μου, όχι τη δική μου μόνο, αλλά τη συνολική διαμόρφωση αυτού του συνόλου, στο οποίο αισθάνομαι ότι ανήκω.Άρα, όλη η συζήτηση για το θέμα της εθνότητας, είναι μια συζήτηση εκτός θέματος. Ούτε την περιλαμβάνει η Συμφωνία ούτε μπορεί να την περιλάβει η Συμφωνία.

Αντιθέτως, υπάρχει και η πρόβλεψη ότι το θέμα της υπηκοότητας - ιθαγένειας δεν προσδιορίζει και δεν προκαταλαμβάνει το θέμα της εθνότητας.

Το ερώτημα είναι και με αυτό τελειώνω: Θέλαμε να υπάρξει μια συμφωνία με το γειτονικό κράτος, η οποία να λύνει προβλήματα όσον αφορά στην ονομασία και να δημιουργεί συνθήκες συνεργασίας;

Έχω εδώ μπροστά μου ένα κείμενο, το οποίο το προσυπογράφω. Το διαβάζω: «*Τι είναι η κόκκινη γραμμή που με ενδιαφέρει; Είναι αυτό που οι Σκοπιανοί θεωρούν αδιανόητο για αυτούς, το να δώσουν, δηλαδή, μια κοινή ονομασία για τη χώρα τους και στο εσωτερικό και έναντι τρίτων χωρών και έναντι των διεθνών Οργανισμών. Αυτό που ο Καραμανλής ο νεότερος το έχει πει και έμεινε έως περίφημος όρος erga omnes.*»

Kαι συνεχίζει ο άνθρωπος, του οποίου διαβάζω το κείμενο: «*Αυτό οι Σκοπιανοί δεν το δέχονται και κατά την άποψή μου, δεν πρόκειται να το δεχθούν. Δηλαδή, τη λεγόμενη συνταγματική τους ονομασία να την αλλάξουν. Εγώ βλέπω ότι δεν θα το κάνουν. Και είπα ότι αν αυτοί, κάποια στιγμή, το δεχθούν και την αλλάξουν, θα το συζητήσουμε εμείς για το τι πρέπει να κάνουμε παρακάτω*». Έπεσε έξω σε όλα. «Αντώνης Σαμαράς, ως πρωθυπουργός της χώρας, στις 28 Νοεμβρίου του 2009, στις Βρυξέλλες.» Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε πολύ τον κ. Φίλη, με τον οποίον και ολοκληρώθηκε ο κατάλογος των Ομιλητών.

Στο σημείο αυτό, προχωρούμε στις δευτερολογίες των Εισηγητών, Ειδικών Αγορητών και των Ανεξαρτήτων Βουλευτών.

Παρακαλώ την κυρία Αναγνωστοπούλου, Εισηγήτρια του ΣΥΡΙΖΑ, να πάρει τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ):** Ευχαριστώ, κύριε Πρόεδρε. Θα μιλήσω πολύ σύντομα, γιατί θα μιλήσει ο Υπουργός και έτσι κι αλλιώς οι συνάδελφοι και οι συναδέλφισσες από το ΣΥΡΙΖΑ κάλυψαν όλα τα θέματα.

Θέλω, όμως, να μείνω σε μερικά σημεία της τοποθέτησης του κ. Κουμουτσάκου. Πρώτο σημείο για τον κ. Κουμουτσάκο: Ότι είναι επιζήμια η Συμφωνία, γιατί ανοίγει την όρεξη της Τουρκίας, γιατί η Τουρκία θα πει ότι αφού υποχωρούν σε αυτά τα θέματα, πάει να πει ότι μπορούν να υποχωρήσουν σε όλα τα άλλα. Δεν θα σχολιάσω τι είδους κριτική είναι αυτή. Θα πω όμως ένα πράγμα. Θα αναρωτηθώ, γιατί η Τουρκία, η οποία είναι από τις πρώτες χώρες που είχε αναγνωρίσει τη Βόρεια Μακεδονία με το συνταγματικό της όνομα «Δημοκρατία της Μακεδονίας», γιατί δεν θέλει τη Συμφωνία; Αναρωτήθηκε ο κ. Κουμουτσάκος; Γιατί είναι εναντίον;

Ο κ. Κουμουτσάκος είναι υπεύθυνος των εξωτερικών σχέσεων, της εξωτερικής πολιτικής της Νέας Δημοκρατίας. Δεν άκουσα ούτε μία λέξη για το κόμμα του, το οποίο διεκδικεί την κυβέρνηση, πώς βλέπει τα Βαλκάνια, πώς βλέπει τη θέση της χώρας στα Βαλκάνια, τι θα γίνει αν υπάρξει ή αν δεν υπάρξει συμφωνία και με ποιους όρους; Τι γίνεται στα Δυτικά Βαλκάνια, πώς ετοιμάζονται σχέδια μεγάλης Αλβανίας, πώς ετοιμάζονται μουσουλμανικά κράτη, πώς ετοιμάζονται αναθεωρήσεις διεθνών συμφωνιών και πόση σημασία έχει για μας η Συνθήκη του Βουκουρεστίου, η ενίσχυση με τον πλέον κατηγορηματικό τρόπο, όπως είναι εδώ και τι γίνεται με την Τουρκία και πώς βλέπουμε τη θέση μας σε σχέση με την Τουρκία; Φιλικές σχέσεις, αλλά να απαντηθεί αυτό το ερώτημα.

Δεύτερο σημείο. Μας είπε ο κ. Κουμουτσάκος τρία σημεία λέει, τρεις ήταν οι πυλώνες της πολιτικής της Ελλάδας από το 1870 μέχρι σήμερα. Δεν θα σημειώσω εδώ τα λογικά άλματα. Από το 1870 μέχρι σήμερα έχουμε μερικές σημαντικές τομές σε αυτή την ιστορία αυτής της περιοχής και αναφέρομαι βέβαια στο 1913 και τη Συνθήκη του Βουκουρεστίου. Είπε λοιπόν: Πρώτον, να μην επιτρέψει η Ελλάδα να μονοπωλήσει οποιοσδήποτε την ταυτότητα και το σύνολο της ευρύτερης γεωγραφικής περιοχής της Μακεδονίας. Αυτό ακριβώς κάνει η Συμφωνία. Αυτό ακριβώς κάνει από το άρθρο 1 με την ονομασία, μέχρι το άρθρο 3, 4, 6, με τα πάντα και κυρίως, βέβαια με το άρθρο 7.

Δεύτερος στόχος: Να μην μπορέσει ποτέ άλλο μέρος να εμφανιστεί ως νόμιμος νομιμοφανής ή νομιμοποιημένος διεκδικητής της πολιτιστικής και της εδαφικής υπόστασης της Μακεδονίας, που ανήκει στην Ελληνική Επικράτεια. Σε τι απαντάει ακριβώς η Συμφωνία των Πρεσπών; Είναι όλα τα άρθρα, τα οποία θα μπορούσα να διαβάσω για πολλοστή φορά, αλλά φαίνεται ότι κάποιοι δεν τα έχουν διαβάσει τα άρθρα και παίζουν πάνω στις εντυπώσεις που δημιουργούνται. Ποια συμφωνία κατοχυρώνει την αρχαία πολιτιστική κληρονομιά της Ελληνικής Μακεδονίας, την ιστορία της Ελληνικής Μακεδονίας εκτός από τη Συμφωνία των Πρεσπών; Έχουμε καμία άλλη συμφωνία; Σε αυτό θα ήθελα να απαντήσει.

Τέλος, τρίτος στόχος: Να μην διαμορφωθούν προϋποθέσεις έγερσης ζητήματος ή δημιουργίας μακεδονικής μειονότητας στην Ελλάδα. Να αναφερθώ στο άρθρο που το λέει; Άρθρα 4 και 6. Υπάρχει λόγος; Αυτοί ήταν οι τρεις πυλώνες, λέει ο κ. Κουμουτσάκος, της ελληνικής πολιτικής. Βέβαια τώρα από ότι είδαμε, πάθαμε μία σύγχυση. Εμφανίστηκε ο Αντιπρόεδρος και είπε ότι δεν ήταν αυτή, ήταν ότι να μην υπάρξει ποτέ ο όρος «Μακεδονία».

Τα άλλα θα τα πούμε στην Ολομέλεια, αλλά θα κλείσω, κύριε Πρόεδρε, με ένα θέμα που απασχόλησε πάρα πολύ. Μίλησα και χθες, μιλήσατε και εσείς, πάρα πολύ διεξοδικά, ο Υπουργός, και όλα αυτά. Μακεδονική εθνότητα. Έχουν γίνει τα πάντα. Το έχουμε πιάσει από όλες τις πλευρές.

Τι λέει η Συμφωνία των Πρεσπών και στο ελληνικό και στο αγγλικό κείμενο, γιατί το διάβαζα και δεν πίστευα στα μάτια μου; Φωνάζει και η Νέα Δημοκρατία και ο κ. Λοβέρδος, η Δημοκρατική Συμπαράταξη, φωνάζει για ένα πράγμα. Ότι θα μπορούσε, λέει, να υπάρχει όρος citizenship και όχι nationality, γιατί το nationality δημιουργεί πρόβλημα. Δεν δημιουργεί πρόβλημα το nationality, θα μπορούσα να το εξηγήσω με πάρα πολλούς όρους και ιστορικούς, αλλά έχει η Συμφωνία και στο αγγλικό και στο ελληνικό κείμενο Μακεδόνας, Μακεδονική nationality/πολίτης της Βόρειας Μακεδονίας, citizen στα αγγλικά της Βόρειας Μακεδονίας.

Δεν μπορώ να καταλάβω λοιπόν, από πού και ως πού, φωνάζουμε επί τρεις ημέρες, μπορούμε να αντιπαρατεθούμε, να πει ο οποιοσδήποτε ότι δεν είναι καλή η Συμφωνία, αλλά μην το λέμε αυτό για τα αυτονόητα. Ένα τελευταίο σημείο, το οποίο αφορά στην όλη φιλολογία αυτή, γιατί δεχθήκατε, εκχωρήσατε Μακεδονική Εθνότητα, Εθνικότητα, Μακεδονική Γλώσσα και όλα αυτά. Η Συμφωνία δεν εκχωρεί, ούτε παραχωρεί ούτε τίποτα, είναι Συμφωνία ανάμεσα σε δύο κράτη, στην Ελλάδα και σε αυτή που αποκαλείται από τη στιγμή που θα κυρωθεί η Συμφωνία, Βόρεια Μακεδονία.

Το όνομα του κράτους, επικαθορίζει όλα τα άλλα. Τι κάνει η Συμφωνία; Αυτό που δεν έκανε η ενδιάμεση Συμφωνία, κύριε Λοβέρδο, γιατί την έχω και θα πρέπει να τις δούμε συγκριτικά και πράγμα, το οποίο δεν έκανε και η κυρία Μπακογιάννη, είπε ότι θα αναγνωρίζουμε κάτοικοι του τάδε κράτους. Αποσαφηνίζει για πρώτη φορά, αυτό που ήταν εδραιωμένο, κατοχυρωμένο στην διεθνή έννομη τάξη, το «Μακεδονικός» και «Μακεδονική». Το αποσαφηνίζει άπαξ δια παντός, εάν θέλουμε να χρησιμοποιήσουμε επιχειρήματα, ας βρούμε αλλά. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστώ πολύ. Η κ. Αναγνωστοπούλου, η δευτερολογία του κ. Κουμουτσάκου, έγινε νωρίτερα, με συμφωνία όλων των πλευρών του Κοινοβουλίου, οπότε προχωράμε στον κ. Λοβέρδο.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Κυρίες και κύριοι βουλευτές, είχα πει ότι στη δευτερολογία μου θα αναφερθώ σε άλλα άρθρα της Συμφωνίας των Πρεσπών, που δεν πρόλαβα χθες, στα λεπτά τα οποία είχα, προσεγγίζοντας τη Συμφωνία αυτή. Δεν μπορώ όμως να το κάνω αυτό, γιατί προηγήθηκαν ή καλύτερα τέθηκαν από τις τοποθετήσεις συναδέλφων ορισμένα θέματα και δεν γίνεται τώρα που κάνουμε επεξεργασία της Συμφωνίας, να μην αναφερθώ σε αυτά. Όμως, επισημαίνω ότι πολλοί των ομιλητών, η τελευταία όχι, η κυρία Αναγνωστοπούλου, οι δύο προηγούμενοι, κατά κόρον, μίλησαν πολιτικά.

Υποτίθεται ότι αυτό το όργανο εδώ, η Διαρκής Επιτροπή Εξωτερικών και Άμυνας επεξεργάζεται το σχέδιο νόμου και πολιτικά μιλάμε στην Ολομέλεια αύριο και μεθαύριο. Το να μην εκμεταλλεύεσαι, αξιοποιείς αυτή τη διαδικασία και να αναφέρεσαι στα πολιτικά θέματα, είναι υπεκφυγή και είναι σοβαρή υπεκφυγή και με πολιτικές κορώνες ή έστω πολιτικά επιχειρήματα αιχμής, δεν επεξεργάζεσαι σχέδια νόμου. Εγώ είμαι υποχρεωμένος, λοιπόν, να μείνω σε αυτά τα οποία τέθηκαν χθες και σήμερα από άλλους συναδέλφους και να αφήσω ένα ή δυο θέματα για την Ολομέλεια, σε σχέση με άλλα άρθρα της Συνθήκης.

Καταρχάς, κύριε Υπουργέ, όταν γίνεται μια συζήτηση που αφορά προϋποθέσεις για να κυρώσουμε, αλλαγές στο Σύνταγμα των Σκοπίων, πρέπει να έχουμε τα επίσημα κείμενα. Με δικό μας αίτημα κατατέθηκε η ρηματική διακοίνωση. Χθες σε μια στιχομυθία που είχα με συνάδελφο, αφού κατέβηκα από το Βήμα, κατάλαβα ότι δεν θα τα είχαμε, τις συνταγματικές αλλαγές στα Σκόπια, δεν τις είχατε. Τις κατέθεσε ο Πρωθυπουργός, τις πήραμε εμείς, τις πήρα εγώ, τις πήρε ο κ. Δουζίνας, η πλειοψηφία η δική σας δεν την είχε μπροστά της. Τις κατέθεσε ο κ. Κατρούγκαλος χθες, εκεί όμως είναι οι συνταγματικές αλλαγές.

Ερχόμασταν εδώ, υπέρ μιας Συμφωνίας που δεν ξέρατε, εάν έχουν εκπληρωθεί και κατά τη δική σας προσωπική, ατομική γνώμη, οι προϋποθέσεις. Μένατε στην κομματική γραμμή. Δεν είναι έτσι, όμως, είσαστε ανακόλουθοι.

Δεύτερον και τελευταίο, το συνταγματικό κείμενο είναι ένα κείμενο που κατεβάσετε από κάποιο site, λέτε επίσημο site, του Υπουργείου Εξωτερικών των Σκοπίων ή το δικό μας; Δεν τα εμπιστεύομαι τα κείμενα, γιατί τα κείμενά τους δεν είναι πολλές φορές και τα τελικά και αυτά που τελικά ακολουθούν, κατά την πρακτική τους. Έχουμε πάρα πολλά παραδείγματα. Οφείλατε να έχετε καταθέσει εδώ επίσημο κείμενο από χθες, στην αρχή.

Συνεπώς, διαδικαστικά υπάρχει ένα σοβαρό θέμα και δεν μπορεί κανείς να προσποιείται ότι εισχωρεί, διεισδύει σε ένα κείμενο, συναντά τα νοήματά του, τα επεξεργάζεται και τα εκθέτει στην εθνική Αντιπροσωπεία, αν αυτές τις επεξεργασίες δεν της έχει κάνει, αν δεν γνωρίζει ποια είναι τα κείμενα, για τα οποία ομιλεί.

Συζητήσαμε τη Συμφωνία των Πρεσπών, αυτή κυρώνουμε, δεν κυρώνουμε ούτε συνταγματικές αλλαγές ούτε τίποτα άλλο ούτε όσα λέει η ελληνική μετάφραση ούτε όσα λέμε εδώ στη Βουλή, στην καθομιλουμένη. Αν, όπως ορίζει η Συμφωνία των Πρεσπών, οδηγηθούμε για επίλυση διαφοράς σε διεθνή δικαιοδοσία, στο Διεθνές Δικαστήριο, τότε, κυρίες και κύριοι βουλευτές, το κείμενο στην αγγλική θα είναι η βάση της επίλυσης της διαφοράς και όχι όσα λέμε εδώ οι εισηγητές των κομμάτων ή ο Υπουργός ή το κείμενο στην ελληνική του μετάφραση.

Έγιναν, όμως, αναφορές στη Χάγη, εδώ σήμερα, από δύο συναδέλφους και στην απόφαση του δικαστηρίου του 2011. Εγώ την έχω εδώ. Είναι η Απόφαση της 5ης Δεκεμβρίου του 2011 και υπάρχει δημοσιευμένο και το δελτίο τύπου του Δικαστηρίου και η περίληψη που μπορεί να τη διαβάσει κανείς γρήγορα και το υπόλοιπο μεγάλο κείμενο, που είναι στη διάθεσή σας. Πού καταδικάζεται η Ελλάδα με τον όρο που το λέτε; Δεν βγαίνει νόημα. Πού καταδικάζεται η Ελλάδα με τον τρόπο και τον όρο που μιλάτε εσείς;

Τα Σκόπια πρόβαλαν μία σειρά από ισχυρισμούς ότι η Ελλάδα βάσει της Ενδιάμεσης Συμφωνίας δεν δικαιούται να ανακόπτει την πορεία τους και αντί καταδίκης πήραν μία διακήρυξη από το δικαστήριο, που απεδείχθη διακήρυξη, διότι η Απόφαση είναι του 2011 και έκτοτε και δύο χρόνια με σας στις Συνόδους Κορυφής του ΝΑΤΟ επαναλαμβάνεται η γραμμή εκείνη. Πού ανεκόπη η προσπάθεια των ελληνικών κυβερνήσεων να μην επιτρέπουν την είσοδο των Σκοπίων, της FYROM, στο ΝΑΤΟ για λόγους που έχουν να κάνουν με θέματα της Ενδιάμεσης Συμφωνίας; Πού; Ας μου πει ένας, μια φορά, σε μία Σύνοδο Κορυφής που επικαλέστηκαν επιτυχώς οι υπουργοί εξωτερικών ή ο αρχηγός της FYROM ή ο πρωθυπουργός ή ο πρόεδρος της δημοκρατίας και να έχουμε μπλοκάρισμα των ελληνικών θέσεων; Ποτέ.

Γιατί φοβάστε, λοιπόν και επικαλείστε εδώ ως «μπαμπούλα» μια απόφαση διεθνούς δικαστηρίου που απορρίπτει όλα τα επιχειρήματα των Σκοπίων πλην ενός; Αυτού ως προς του οποίου δεν καταδικάζει, οι όροι είναι γνωστοί στα αγγλικά, για να αποδώσουν αυτή την έννοια της καταδίκης, αλλά διακηρύσσει ότι δεν μπορεί η Ελλάδα να ανακόπτει την πορεία των Σκοπίων και το 2012, 2013, 2014, 2015, 2016, 2017 – όχι το 2018, γιατί υπογράφηκε η Συμφωνία των Πρεσπών – μέχρι το 2017 δεν είχε υπάρξει καμία έννομη συνέπεια.

Συνεπώς, όχι εξυπνάδες. Να έχουμε επιχειρήματα, τα οποία να τα ανταλλάσσουμε με σοβαρότητα. Εάν λέγατε κάτι, το οποίο δεν έχω δει και δεν έχω καταλάβει διαβάζοντας την απόφαση, θα στεκόμουνα με πραγματική κατάνυξη, για να δω τι λέει ο συνάδελφος, που δεν το έχω καταλάβει, μήπως έχει δίκιο, αλλά η ανάγνωση οδηγεί σε αυτά τα συμπεράσματα. Πώς λέτε τα αντίθετα; Τώρα μία πολιτική η πίεση, δεν θα έλεγα μομφή, γιατί διατυπώθηκε πολύ ευγενικά από τον κ. Ξυδάκη.

Κύριε Ξυδάκη, εμείς έχουμε μια συνέχεια στην πολιτική μας. Χθες, εγώ αναφέρθηκα –δεν θυμάμαι, αν ήσασταν εδώ – σε ορισμένες ενέργειες των κυβερνήσεων Ανδρέα Παπανδρέου. Αναφέρθηκα στο ότι επέστρεψαν όλοι οι πολιτικοί πρόσφυγες, πλην εκείνων που ήταν σε εκείνο το ομόσπονδο κράτος της Γιουγκοσλαβίας.

Αναφέρθηκα στην απόφαση του Υπουργείου Παιδείας, μνημόνευσα τον κ. Παπαθεμελή, δεν ήταν υπουργός, ήταν υφυπουργός του κ. Κακλαμάνη, έχω εδώ τη σύνθεση εκείνης της κυβέρνησης, του τηλεφώνησα, μιλήσαμε χθες το βράδυ, είναι πολύ καλά ο άνθρωπος, θυμόταν και μου είπε ότι επιλογή της κυβέρνησης ήταν να μην επιτραπεί η μεταγραφή ή να μην χορηγούνται αναβολές για τους άρρενες που σπούδαζαν στο πανεπιστήμιο των Σκοπίων, γιατί δεν ήθελαν να έρθουν τα επιχειρήματα του εκπαιδευτικού συστήματος εκεί που είχαν αλυτρωτικές αιχμές και αυτοί οι άνθρωποι που εκεί σπούδαζαν, παρότι Έλληνες, να έρθουν να τα διδάσκουν αυτά σε ένα βαθμό στα ελληνικά σχολεία, γιατί οι πιο πολλοί ήταν γυμναστές, δάσκαλοι και καθηγητές. Αυτές τις σπουδές έκαναν εκεί.

Αυτές ήταν οι πολιτικές που σχετίζονταν με ανθρώπους που είναι δίπλα μας, Κάρολος Παπούλιας, Υπουργείο Εξωτερικών, υφυπουργός του αείμνηστου Χαραλαμπόπουλου και Απόστολος Κακλαμάνης, Στέλιος Παπαθεμελής. Εμείς έχουμε μια πατριωτική σειρά. Και θέλω να πω, γιατί ίσως στην Ολομέλεια το αντιμετωπίσουμε με μεγαλύτερες εντάσεις, ότι κάθε διαπραγματευτική προσπάθεια ξεκινάει, σχετίζεται, με αυτόν που έχεις απέναντι. Εμείς όσα χρόνια κυβερνούσαμε, είχαμε απέναντί τον Γκρουέφσκι. Πολύ δύσκολη η επαφή και η απλή συνομιλία μαζί του. Εδώ, υπήρξε ο Ζάεφ. Άρα, ήταν πάρα πολύ θετικό το περιβάλλον, για να πάρουμε μια καλύτερη τελική Συνθήκη ή Συμφωνία και όχι αυτή των Πρεσπών.

Επικεντρωθήκαμε σε δύο ζητήματα. Στα ζητήματα της εθνικότητας και τα ζητήματα της γλώσσας, γιατί αυτά είναι οι αιχμές. Αυτά συγκροτούν το πρόβλημα. Δεν είναι παράλογη η συζήτηση περί nationality. Κυρία Αναγνωστοπούλου, σας το ξαναλέω, κάνετε λάθος. Ευγενικά σας το λέω. Διότι, στο αγγλικό κείμενο θα δείτε και στην ρηματική διακοίνωση των Σκοπίων και στις συνταγματικές τους αλλαγές, ο όρος ιθαγένεια δεν χρησιμοποιείται πουθενά, ούτε μία φορά. Εσείς μνημονεύσατε μετά την κάθετο το, «πολίτης της Βόρειας Μακεδονίας». Ναι. Η ιθαγένεια δεν αποδίδεται πουθενά. Είναι η παραχώρηση που κάνατε. Γιατί δεν το δέχεστε αυτό; Ο πρώην υπουργός το δέχεται. Δεν μπορώ να σας πείσω, ίσως να μην μπορώ, ίσως δεν θέλετε. Αλλά το παραδέχεται ο κ. Κοτζιάς αυτό. Ότι είναι τα δύο θέματα, στα οποία ικανοποιήθηκε και η άλλη πλευρά. Και έχει το επιχείρημα ότι δεν μπορείς σε μια Συμφωνία να τα πάρεις όλα. Κάτι θα δώσεις. Δεν ξέρω, αν είναι σωστό διαπραγματευτικά ή λάθος, αλλά αυτό λέει. Δεν μπορεί και αυτό να το αρνείστε. Άρα, τα πήρατε όλα. Άρα, είμαστε κερδισμένοι. Άρα είναι παράλογη η αντιπολίτευση και όλοι οι Έλληνες και οι Ελληνίδες.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κύριε Λοβέρδο, έχουμε και αύριο συζήτηση. Αν θέλετε ολοκληρώστε, παρακαλώ.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Έχετε δίκιο, μίλησα περισσότερο. Θα μου επιτρέψετε, όμως, επειδή επεξεργαζόμαστε το σχέδιο νόμου, δεν θα έχω στην Ολομέλεια την δυνατότητα, όπως και κανένας από εμάς, να απευθυνθούμε στον Υπουργό για μια εξήγηση. Σας ρώτησε κάτι ο κ. Κουμουτσάκος. Σας ανέγνωσε ένα από τα χωρία, όχι της ρηματικής διακοίνωσης καθαυτής, αλλά από τα τμήματα, που εμπεριέχει, μετά την διακοίνωση.

Σε αυτό το τμήμα αναφέρεται, κυρίες και κύριοι βουλευτές, το διαδικαστικό θέμα. Χτες ρώτησα τον Υπουργό, το 2.4 μιλάει για ταυτόχρονη όχι με μια ψηφοφορία έγκριση, αλλά ταυτόχρονη κατάθεση στην Βουλή μας για Κύρωση του Πρωτοκόλλου Προσχωρήσεως της FYROM στο ΝΑΤΟ και της Συμφωνίας. Εντάξει, είπε ο Υπουργός. Δεν πείθει η εξήγησή του, αλλά το είπε. Αυτό που σας ρώτησε ο κ. Κουμουτσάκος και το έχω εδώ στις σημειώσεις μου, ως πρώτο θέμα για σήμερα, δεν το απαντήσατε. Δώσατε απάντηση, αλλά δεν είναι πειστική. Με συγχωρείτε, έχει ένα κενό. Αντί να γίνει αυτό, που προβλέπει η Συμφωνία, εδώ μας ανακοινώσατε σήμερα – εγώ με έκπληξη σας άκουσα και εάν σας παρεξήγησα, να άρετε την παρεξήγηση τώρα – ότι θα ολοκληρώσουμε αυτοί τις διαδικασίες τους, ενσωματώνοντας τα κείμενα, αφότου η Ελλάδα κυρώσει και το Πρωτόκολλο Ένταξής τους στο ΝΑΤΟ. Αυτό είναι ανακολουθία σε σχέση με την Συμφωνία των Πρεσπών. Εάν έχουμε επιβάρυνση και ως προς αυτό, θα σας παρακαλούσα να το ξεκαθαρίσετε με μια τοποθέτησή σας, όσο μπορείτε πιο σαφή. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Ευχαριστούμε τον κ. Λοβέρδο. Τον λόγο έχει ο Ειδικός Αγορητής του Λαϊκού Συνδέσμου - Χρυσή Αυγή, κ. Κασιδιάρης.

**ΗΛΙΑΣ ΚΑΣΙΔΙΑΡΗΣ (Ειδικός Αγορητής του Λαϊκού Συνδέσμου-Χρυσή Αυγή):** Βλέπω εδώ τόση ώρα να «αερίζουν» η Κυβέρνηση με τη δήθεν Αντιπολίτευση της Νέας Δημοκρατίας και του ΠΑΣΟΚ, για το εάν στο κατάπτυστο κείμενο της Συμφωνίας των Πρεσπών, αναγράφεται nationality αντί για citizenship. Το ζήτημα όμως που απασχολεί τους Έλληνες πολίτες είναι ότι σε αυτό το περιβόητο εθνοπροδοτικό σύμφωνο, αναγράφεται φαρδιά πλατιά η λέξη «ΜΑΚΕΔΟΝΙΑ» στην επωνυμία του κρατιδίου αυτού, του κρατικού μορφώματος των Σκοπίων. Εκεί έγκειται η προδοσία, εκεί είναι το ζήτημα και όχι στο nationality ή το citizenship.

Η Νέα Δημοκρατία, όμως, η οποία την περίοδο που ήταν ο Γκρουέφσκι πανηγύριζε ότι στο Βουκουρέστι δήθεν έκανε εθνική αντίσταση, είχε δώσει επί της ουσίας το όνομα ΜΑΚΕΔΟΝΙΑ με γεωγραφικό προσδιορισμό. Οι Σκοπιανοί δεν το δέχονταν. Η θέση της Νέας Δημοκρατίας είναι ταυτόσημη με τη θέση του ΣΥΡΙΖΑ και είναι η ίδια εθνοπροδοτική γραμμή περί αποδόσεως του ονόματος ΜΑΚΕΔΟΝΙΑ στα Σκόπια. Αυτά, για να λυθούν οι όποιες παρεξηγήσεις και να κλείσει επιτέλους το ζήτημα αυτό, αυτή η απόπειρα διαστρέβλωσης της αλήθειας απ’ όλα τα κόμματα που βρίσκονται σε αυτή την αίθουσα.

Έκανα μια ερώτηση, όχι μια φορά, επανειλημμένως, από χθες το απόγευμα, μέχρι σήμερα δεν έχω σταματήσει να ρωτάω τον παρόντα Υπουργό και συνταγματολόγο, κάτι πάρα πολύ κρίσιμο και δεν λαμβάνω απάντηση. Ερωτώ εάν η ρηματική διακοίνωση, εάν το κείμενο με τις δήθεν αλλαγές στο Σύνταγμα των Σκοπίων, που έστειλαν οι Σκοπιανοί στην Αθήνα, έχει νομική ισχύ διεθνώς ή πρόκειται απλά για ένα «κουρελόπανο», χωρίς την υπογραφή του Ιβανόφ. Διότι, όπως προείπα, το Σύνταγμα των Σκοπίων προβλέπει ότι ο Σκοπιανός Πρόεδρος υποχρεούται να υπογράψει έναν νόμο, για να έχει νομική ισχύ ο συγκεκριμένος νόμος.

Κάτι πήγε να ψελλίσει χθες ο παρόντας Υπουργός ότι υπάρχει και άλλη οδός να φέρει την υπογραφή του Αλβανού Πρόεδρου της Βουλής των Σκοπίων. Τον ρώτησα σήμερα σε ποιο σημείο του Συντάγματος των Σκοπίων διάβασε τη συγκεκριμένη πρόταση; Δεν έλαβα απάντηση και προκαλώ να μου δώσει τώρα απάντηση, γιατί αν δεν δώσει απάντηση, πρώτον είναι ψεύτης, δεύτερον εμπαίζει τον ελληνικό λαό, τρίτον αποδέχεται την προδοσία, διότι οι Σκοπιανοί στέλνουν εδώ ένα κείμενο, το οποίο δεν συμβαδίζει ούτε καν με αυτά τα εθνομηδενιστικά που υπογράψατε στις Πρέσπες και εσείς πάτε να το κυρώσετε. Αυτό το κείμενο που οι ίδιοι οι Σκοπιανοί το έχουν ακυρώσει και οι ίδιοι οι Σκοπιανοί επί της ουσίας δεν προβαίνουν ούτε σε αυτή την ενέργεια της αλλαγής της συνταγματικής τους ονομασίας που για εμάς, τη Χρυσή Αυγή ούτως ή άλλως, είναι παντελώς απαράδεκτη. Κάθε χρήση του όρου ΜΑΚΕΔΟΝΙΑ από τα Σκόπια είναι παντελώς απαράδεκτη. Και κάθε υπογραφή της Ελλάδας σε οποιαδήποτε τέτοια απόφαση είναι παράνομη και αντισυνταγματική.

Έλεγα χθες και υπήρχαν αντιδράσεις και φωνασκίες και συνθήματα και χειρονομίες από την πλευρά του ΣΥΡΙΖΑ ότι με το άρθρο 13 του Συμφώνου των Πρεσπών, παραδίδουμε εθνική κυριαρχία, διότι δίνουμε στους Σκοπιανούς στην ελληνική αποκλειστική ζώνη, τους δίνουμε δικαιώματα αλιείας στην ελληνική θάλασσα, να έρχονται να ελλιμενίζονται πλοία με τη Σκοπιανή σημαία στους λιμένες μας. Είχα πει ότι αυτό είναι η συνέχεια και η δικαίωση του Σκοπιανού επεκτατισμού και αλυτρωτισμού από την εποχή του κομμουνιστή Τίτο. Και φώναζαν οι Συριζαίοι. Σήμερα έρχονται να επιβεβαιώσουν απόλυτα με επιστολή τους, που αφορά κάθε μέλος της εθνικής αντιπροσωπείας, όχι κάποιοι ακραίοι, όχι κάποιοι αγράμματοι, όχι κάποιοι φωνασκούντες, αλλά 18 πρώην πρέσβεις, οι οποίοι λένε στην Βουλή των Ελλήνων αυτό που λέει η Χρυσή Αυγή και φωνάζει τους τελευταίους μήνες, «μην ψηφίσετε τη Συμφωνία των Πρεσπών». Λένε λοιπόν οι 18 πρώην πρέσβεις ότι «η Συμφωνία αυτή αποτελεί πλήρη αποδοχή των απαιτήσεων της Σκοπιανής πλευράς, δηλαδή, τα Σκόπια τα παίρνουν όλα, η Ελλάδα τους τα δίνει όλα, χωρίς εμείς να κερδίζουμε τίποτα. Ενώ οι Σκοπιανοί είναι αυτοί που έχουν ανάγκη την αναγνώριση από την Ελλάδα, για να ενταχθούν στο ΝΑΤΟ, γιατί αλλιώς το κρατικό τους μόρφωμα θα είχε διαλυθεί». Συνεχίζουν οι πρέσβεις, «το κρατικό μόρφωμα των Σκοπίων, εξακολουθεί να έχει αλυτρωτικές τάσεις κατά της χώρας μας και δεν έχει εγκαταλείψει την επεκτατική πολιτική του Τίτο».

Όλες οι λογικές, οι συνεπείς, οι σοβαρές φωνές στην Ελλάδα, των πλέον εξειδικευμένων παραγόντων, των επαϊόντων, αν θέλετε, λένε το ίδιο πράγμα, ότι η Συμφωνία των Πρεσπών είναι μια Συμφωνία εθνοπροδοτική και έχω αναλύσει σε αυτή την αίθουσα, άρθρο προς άρθρο, γιατί αποτελεί προδοσία αυτή η Συμφωνία. Στο λίγο χρόνο που έχω, θα παρουσιάσω κάποια άρθρα, που δεν πρόλαβα να αναλύσω χθες, διότι σε κάθε άρθρο, σε κάθε πρόταση, σε κάθε παράγραφο, κάθε τελεία αυτής της Συμφωνίας είναι ενάντια στο εθνικό συμφέρον των Ελλήνων.

Στο άρθρο 1 παρ.5, εκεί είναι ο απόλυτος εξευτελισμός της Ελλάδας, γιατί σε εμπορικό επίπεδο δίνονται όλοι οι εμπορικοί κωδικοί με τον κωδικό «ΜΑΚΕΔΟΝΙΑ».

Ο εμπορικός τομέας της βιομηχανίας, όλοι οι έμποροι της Ελλάδας, ιδίως της Βορείου Ελλάδας οι οποίοι χρησιμοποιούν το «Μακεδονία» στα προϊόντα τους, θα καταστραφούν οικονομικά, λόγω αυτής της παραχώρησης στους Σκοπιανούς σε βάρος των οικονομικών μας συμφερόντων. Ξέρετε τι δεν θέλουν οι Σκοπιανοί και τι ζήτησαν να αλλάξει; Να αλλάξουν, λέει, μόνο οι πινακίδες από ΜΚ να γίνουν ΝΜΚ, διότι πηγαίνουν στις παραλίες της Χαλκιδικής, όπου κάποιοι θερμόαιμοι Έλληνες Μακεδόνες τους σπάνε τα αυτοκίνητα και γι' αυτό ζήτησαν να αλλαχτούν οι πινακίδες. Μας έκαναν αυτή την παραχώρηση την ώρα που έχουμε δώσει τα πάντα.

Άρθρο 4. Προσέξτε εδώ είναι όλη η ουσία. «Τα δύο Μέρη δεν θα προβαίνουν ή δεν θα επιτρέπουν αλυτρωτικές δηλώσεις». Μα για ποιο αλυτρωτισμό μιλάνε οι Σκοπιανοί; Παραδέχονται ότι έχουν αλυτρωτικές βλέψεις σε βάρος της Ελλάδας; Αυτοί οι οποίοι δεν ήταν ποτέ κράτος; Ένα κρατικό μόρφωμα με ελάχιστα χρόνια ιστορίας ή μήπως η Ελλάδα δεν θα μπορεί να λέει ότι αυτά τα εδάφη είναι προαιώνια ελληνικά και μέχρι το 2012 στην επαρχία Μοναστηρίου ζούσαν 310.000 Έλληνες; Θα απαγορεύεται να το λέμε αυτό; Θα μας το απαγορεύουν οι Σκοπιανοί με τη σύμπραξη του ΣΥΡΙΖΑ;

Προσέξτε όμως το άρθρο 6, διότι εδώ έχουμε μια πλήρη καταστρατήγηση των συνταγματικά κατοχυρωμένων δικαιωμάτων των Ελλήνων. Στις παρ. 2 και 3 περιορίζεται το δικαίωμα των Ελλήνων πολιτών στην ελεύθερη έκφραση και μάλιστα αναφέρεται «λήψη μέτρων για την απαγόρευση προπαγάνδας που υποδαυλίζει τον αναθεωρητισμό». Μάλιστα εάν μια ιδιωτική οντότητα, ένα κόμμα λέω εγώ, η Χρυσή Αυγή για παράδειγμα, εμπλακεί σε τέτοιου είδους δραστηριότητες, τότε πρέπει να ληφθούν αμελλητί όλα τα απαραίτητα μέτρα. Αυτό το βιώσαμε και στο συλλαλητήριο, όπου δυστυχώς είναι ντροπή για την ελληνική αστυνομία, κάποιοι παράγοντές της μίλησαν για 60.000 κόσμο, την ώρα που οι συγκεντρωμένοι ήταν εκατοντάδες χιλιάδες, σε αντίθεση με τη συγκέντρωση του Τσίπρα στη Θεσσαλονίκη, όπου ήταν ελάχιστοι αυτοί που πήγαν να στηρίξουν αυτή την εθνομηδενιστική Συμφωνία των Πρεσπών.

Στο άρθρο 8, ρυθμίζονται ζητήματα σχετικά με σύμβολα και σημαία. Εάν ένα μέρος θεωρεί πως κάποιο σύμβολό του συνιστά μέρος της ιστορικής ή πολιτιστικής κληρονομιάς του και χρησιμοποιείται από το άλλο μέρος, αυτό το σύμβολο πρέπει να αφαιρεθεί. Με αυτή την έννοια λοιπόν και σε εφαρμογή της Συμφωνίας των Πρεσπών, οι Σκοπιανοί πρέπει να κάψουν τη σημαία τους, η οποία είναι αντιγραφή του Ήλιου της Βεργίνας, πρέπει να γκρεμίσουν όλα τα αγάλματα με αρχαίους Έλληνες, που υπάρχουν σε όλες τις πόλεις των Σκοπίων, πρέπει να σκίσουν το Σύνταγμα που καπηλεύεται τον όρο Μακεδονία και πρέπει να πετάξουν όλα τα σχολικά τους βιβλία, που λένε ότι είναι απόγονοι των αρχαίων Μακεδόνων. Θα κάνετε κάτι τέτοιο; Όχι βέβαια και με αυτό τον τρόπο αναγνωρίζετε «ντε φάκτο» δικαιώματα στους Σκοπιανούς στην ελληνική ιστορία και στα ελληνικά σύμβολα.

Το πλέον συμβολικό, για να κλείσω με αυτό, το άρθρο 17 μιλάει για στρατιωτική συνεργασία. Προσέξτε. Θα έχουμε στρατιωτική συνεργασία, θέλουν να βάλουν τον ελληνικό στρατό να κάνει κοινά γυμνάσια με Ένοπλες Δυνάμεις, τα στελέχη των οποίων είναι μια παρωδία, δεν υπάρχει στρατός των Σκοπίων. Είναι 10 ξυπόλητοι, αλλά αυτοί οι ξυπόλητοι φέρουν ένα σύμβολο εδώ στον αριστερό ώμο, στο αριστερό μπράτσο που λέει Μακεδονία και τον Ήλιο της Βεργίνας και θέλετε να φτάσετε – γιατί εκεί θα έχουμε θερμά επεισόδια, αν φτάσετε στο σημείο να εξαναγκάσετε – Έλληνες στρατιωτικούς να κάνουν κοινές ασκήσεις με στρατιωτικούς άλλου κράτους, οι οποίοι θα φέρουν σήματα με τη λέξη Μακεδονία και με τον Ήλιο της Βεργίνας.

Έχω να απευθύνω ένα μήνυμα στον Υπουργό Άμυνας Αποστολάκη, ο οποίος υπέγραψε αυτή την κατάπτυστη Συμφωνία και έχει διατελέσει Διοικητής των ΟΥΚ και θυμάται πολύ καλά, πως όταν τα ΟΥΚ, αφού τους είχαν πνίξει 150 φορές στην πισίνα, αφού είχαν περάσει τα πάνδεινα και ήταν γυμνοί μέσα στην παγωμένη θάλασσα, τραγουδούσαν το «Μακεδονία ξακουστή». Τώρα τι θα τραγουδάνε τα ΟΥΚ, Υπουργέ Αποστολάκη; Θα τραγουδάνε για τη φιλία με το αδελφό κράτος των Σκοπίων, που εσείς αποκαλείτε με υπογραφή σας «Βόρεια Μακεδονία»; Είναι ντροπή και διασυρμός, όλοι αυτοί οι άνθρωποι αποτελούν κυριολεκτικά ντροπή για τις Ένοπλες Δυνάμεις της πατρίδας μας.

Έχει ένα άρθρο σήμερα η Εστία, ο κ. Κοττάκης, όπου λέει ότι από διπολισμό πάμε σε τριπολισμό, ότι θα υπάρχουν τρεις πολιτικές δυνάμεις με ανάλογα ποσοστά. Δεν υπάρχει δικομματισμός ΣΥΡΙΖΑ και Νέας Δημοκρατίας, υπάρχει τρικομματισμός ΣΥΡΙΖΑ, Νέα Δημοκρατία και Χρυσής Αυγής και αυτό φάνηκε περίτρανα στο συλλαλητήριο. Προβλέπει ο αρθρογράφος ότι αν συμβεί κάτι τέτοιο, τότε θα αναγκαστεί σε σύμπραξη η Νέα Δημοκρατία με το ΣΥΡΙΖΑ και τότε η Χρυσή Αυγή θα ανακηρυχθεί Αξιωματική Αντιπολίτευση και όπως ξέρετε, όποιος γίνεται Αξιωματική Αντιπολίτευση σε αυτή τη χώρα, δεν αργεί η μέρα που γίνεται Κυβέρνηση.

Και τότε η Χρυσή Αυγή θα σκίσει την εθνοκτόνο Συμφωνία των Πρεσπών και με πλειοψηφία εθνικιστών βουλευτών θα καταργήσει όλα τα ανθελληνικά νομοθετήματα και όλες τις εθνομηδενιστικές κυβερνήσεις που υπέγραψαν στο βάρος του ελληνικού λαού. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Σαρίδης.

**ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων):** Ευχαριστώ πολύ, κύριε Πρόεδρε, κυρίες και κύριοι συνάδελφοι, την Κυριακή που μας πέρασε ο Πρωθυπουργός της χώρας, έδωσε μια πολύ σημαντική και ενδιαφέρουσα συνέντευξη σε μια γνωστή Κυριακάτικη Εφημερίδα. Για τον ίδιο σκοπό – που παραχώρησε αυτή τη σημαντική συνέντευξη στην Αυγή, για να πειστούμε, δηλαδή, πως η Συμφωνία είναι για το καλό μας και απλά δεν το καταλαβαίνουμε – χθες Δευτέρα το Υπουργείο Εξωτερικών έδωσε στη δημοσιότητα κείμενο πέντε σημείων, το οποίο σύμφωνα με τους συντάκτες του απαντά στις πέντε πιο συχνές απορίες των Ελλήνων για το Σκοπιανό.

Με αυτό θα ήθελα να μιλήσω, με τα επιχειρήματα, δηλαδή, που παρουσιάστηκαν από τον ίδιο τον Πρωθυπουργό και μέσα από τη συνέντευξή του, αλλά και με το κείμενο του Υπουργείου Εξωτερικών του οποίου να σημειώσω ότι και ο ίδιος προΐσταται από τότε που ο εμπνευστής και συγγραφέας της Συμφωνίας της λίμνης, φόρεσε το καπέλο του και έγραψε μια επιστολή εννέα σελίδων, τα βρόντηξε και πήγε να παρακολουθήσει την παράσταση στο ΠΟΤΑΜΙ, παρέα με όσους συχνάζουν στα Μέγαρα και στις επαύλεις, κοροϊδεύοντας τον εαυτό τους, πως δήθεν αυτοί ξέρουν καλύτερα από τους πολίτες, πως δήθεν αυτοί μονάχα γνωρίζουν το καλό της χώρας, ενώ οι άλλοι «οι πολλοί» όπως έλεγε και ο Αριστοτέλης, «ως φτωχοί τω πνεύματι», δεν ξέρουν τι τους γίνεται. Έτσι είναι κύριοι της Κυβέρνησης; Αυτό νομίζετε για τον ελληνικό λαό; «Οι πολλοί»; Αυτό σκέφτεστε, όταν μιλάτε για τους Έλληνες, που δεν λένε με τίποτα να καταλάβουν πόσο για το καλό τους είναι αυτή η Συμφωνία;

Θα ασχοληθώ, λοιπόν, με τα επιχειρήματα που ο ίδιος ο Πρωθυπουργός χρησιμοποιεί και παρουσιάζει με τον πλέον επίσημο τρόπο, έστω και την τελευταία στιγμή, για να μας εξηγήσει, γιατί είναι τόσο καλή αυτή η συμφωνία, ώστε να πρέπει και εμείς να ξεπεράσουμε αυτή την πικρία, που μας αφήνει στο στόμα, όποτε αναγκαζόμαστε να μιλήσουμε για αυτό το θέμα.

Αλήθεια πρώτη. Σε κανέναν Έλληνα, σε κανέναν, δεν αρέσει η ιδέα να δοθεί το όνομα. Αυτό ισχυρίζομαι εγώ. Σε κανέναν. Από κει και πέρα, ο καθένας έχει τη γνώμη του, ο καθένας έχει το δικό του σκεπτικό και καταλήγει στη δική του άποψη. Κληθήκαμε ως Έλληνες να ξεπεράσουμε την πρώτη ψυχρολουσία και να κάτσουν να σκεφτούμε το αν αυτή η συμφωνία που κυκλοφόρησε, ως ένθετο κυριακάτικων εφημερίδων, είναι καλή για τη χώρα ή όχι.

Το ζήτημα είναι, κυρίες και κύριοι, πώς δεν μας είπατε πού απαντάμε; Πού απαντάμε; Άντε και να δεχτούμε πως μας ενημερώσατε ως Έλληνες, έστω και την τελευταία στιγμή. Ας δεχτούμε πως μας ενημερώσατε με συνεντεύξεις, με βιντεάκια, με κείμενα, με εκδηλώσεις. Ωραία όλα αυτά. Ενημερωθήκαμε. Πού απαντάμε; Πού θα πάμε να δώσουμε την απάντησή μας; Πού θα καταγραφεί γνώμη μας; Η γνώμη του ελληνικού λαού. Πού θα καταγραφεί;

Αλήθεια δεύτερη. Νομιμοποιείτε την επιλογή και επιτρέψτε μου την έκφραση «το να κρύβει κάποιος τη ρόμπα του πίσω από τη ρόμπα κάποιου άλλου» και με τη δική μου ψήφο ξέρετε, θα μπορούν να ψηφίσουν τις επικείμενες εκλογές και οι 17χρονοι, όσοι δηλαδή κλείνουν και γίνονται 17 χρόνων. Αυτοί οι 17ρηδες ξέρουν να διαβάζουν και αυτό, το οποίο αντιλαμβάνονται ήδη από το πρώτο σημείο εκ των πέντε του Υπουργείου Εξωτερικών, είναι πως σε αυτή τη χώρα είναι πάρα πολύ εύκολο να κρύβεις τα χάλια σου, πίσω από τα χάλια των άλλων. Και μάλιστα όπως λένε και οι Εγγλέζοι είναι «ΟΚ» αυτό. Γιατί άραγε οι συντάκτες του κειμένου του Υπουργείου Εξωτερικών επέλεξαν να αποδείξουν το πόσο «ρόμπα» ήταν οι προηγούμενοι, χρησιμοποιώντας τα ίδια τους τα λόγια, τα οποία θα πω κι εγώ αυτή τη στιγμή από το βήμα αυτό, σε σχέση με τη σημερινή τους στάση. Θα τα χρησιμοποιήσω και εγώ αυτά τα λόγια.

Στις προγραμματικές δηλώσεις της κυβέρνησης Καραμανλή, η υπουργός εξωτερικών, κυρία Μπακογιάννη, στις 30/9/2007 δηλώνει: «*Η Ελλάδα επιδιώκει την εξεύρεση αμοιβαίας αποδεκτής λύσης στη βάση μιας σύνθετης ονομασίας*». Στις προγραμματικές δηλώσεις της κυβέρνησης Σαμαρά, στις 7/7/2012 ο υπουργός εξωτερικών, κ. Αβραμόπουλος τονίζει: «*Η Ελλάδα επιδεικνύοντας το απαιτούμενο εποικοδομητικό πνεύμα προέβη σε ένα μείζον συμβιβαστικό βήμα, αποδεχόμενη σύνθετη ονομασία, με γεωγραφικό προσδιορισμό και χρήση έναντι όλων*». Στη Γενική Συνέλευση του ΟΗΕ στις 27/9/2014, ο υπουργός εξωτερικών και αντιπρόεδρος της κυβέρνησης Σαμαρά, κ. Βενιζέλος σημείωνε: «*Η Ελλάδα μέχρι σήμερα έχει κάνει πολύ σημαντικά βήματα και αναμένουμε από την άλλη πλευρά να προβεί σε αντίστοιχα. Προτείνουμε μια αμοιβαία αποδεκτή σύνθετη ονομασία, με γεωγραφικό προσδιορισμό πριν τη λέξη Μακεδονία, για κάθε χρήση erga omnes*».

Αυτή είναι η αλήθεια με τα λόγια τριών Ελλήνων υπουργών εξωτερικών. Να, λοιπόν, τι εννοούν οι Μακεδόνες, όταν μιλούν για ξεπούλημα. Αυτές τις ύπουλες δηλώσεις που έγιναν σε ανύποπτο χρόνο και άνοιξαν το δρόμο σε αυτή τη Συμφωνία, που φέρνει αυτή η Κυβέρνηση. Η λέξη «ξεπούλημα» περιγράφει αυτό που νοιώθουμε εμείς εκεί επάνω, στη διαπίστωση πως το 80% των πολιτικών δυνάμεων δίνει το όνομα, τη στιγμή που το 80% των Ελλήνων πολιτών διαφωνεί με αυτό. Η λέξη «ξεπούλημα» αποδίδει την αίσθηση, τη γεύση, που αφήνει η αποκάλυψη των προηγούμενων δηλώσεων. Πόσοι Έλληνες είχανε πάρει χαμπάρι αυτές τις δηλώσεις; Πόσοι Έλληνες κατάλαβαν τη σημασία τους, όταν οι άνθρωποι αυτοί τις έλεγαν;

Να έρθω και στο σήμερα. Πόσοι από τους Έλληνες, οι οποίοι σας ψήφισαν το Σεπτέμβριο του 2015, ήξεραν ότι θα ανοίξετε το Σκοπιανό σαν Κυβέρνηση και θα οδηγηθούμε σε μια τέτοια λύση; Ό,τι και να λέτε σήμερα, έπρεπε να φθάσουμε σε αυτό το σημείο και εν έτει 2019, για να καταλάβουμε σαν λαός πως όλες ανεξαιρέτως οι ελληνικές κυβερνήσεις με πρώτη εκείνη του κ. Σημίτη, που δεν κατήγγειλε ποτέ τις παραβάσεις της Ενδιάμεσης Συμφωνίας, αγνόησαν την γνώμη των Ελλήνων και έθεσαν αργά και σταθερά ένα - ένα τα θεμέλια για την Συμφωνία της λίμνης, καθένας και από λίγο, καθένας και από κάτι, καθένας στην ζούλα, όλοι στα κρυφά, όλοι κόντρα στους Έλληνες πολίτες.

Η λέξη, λοιπόν, «ξεπούλημα» δεν αφορά σε κούφιες καταγγελίες ούτε και σε εθνικιστικές κραυγές. Η λέξη «ξεπούλημα» έχει να κάνει με το γεγονός πως ο ελληνικός λαός δεν ρωτήθηκε ποτέ για το Σκοπιανό, πως η Ελληνική Βουλή δεν συμμετείχε σε κανένα στάδιο αυτής της πορείας, πως μια χούφτα άνθρωποι πίσω από κλειστές πόρτες αποφάσισαν για τους Έλληνες πολίτες, χωρίς τους Έλληνες πολίτες. Οι πράξεις, οι οποίες λαμβάνουν χώρα στις ημέρες μας, οι πράξεις οι οποίες έχουν λάβει χώρα για αυτό το θέμα, έχουν κάνει κακό στους Μακεδόνες, δοκιμάζουν τις αντοχές της Δημοκρατίας και ευνοούν το μίσος και τη διχόνοια.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Θα συνεχίσουμε με τους Ανεξάρτητους Βουλευτές, οι οποίοι έκαναν εισήγηση στην αρχή της συνεδρίασής μας.

Τον λόγο έχει ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ:** Στην πρωτολογία μουανέφερα τα θετικά και αρνητικά αυτής της συγκεκριμένης Συμφωνίας και γιατί το ΠΟΤΑΜΙ στηρίζει και βλέπει θετικό το ισοζύγιο. Από όσα άκουσα αυτές τις δύο μέρες οι αντιρρήσεις για τη Συμφωνία, χωρίζονται σε τρεις κατηγορίες.

Η πρώτη κατηγορία είναι αυτοί που δεν θέλουν καθόλου το όνομα «Μακεδονία» στο όνομα της γειτονικής μας χώρας και αναφέρθηκαν τα περί ξεπουλήματος κ.λπ.. Μα και τώρα, όταν λέμε για Πρώην Γιουγκοσλαβική Δημοκρατία, λέμε «της Μακεδονίας», δηλαδή το όνομα ήδη υπάρχει σ’ αυτά που χρησιμοποιούμε, σ΄ αυτά που έχουμε στα επίσημα κείμενά μας και αυτό τους έχει δώσει τη δυνατότητα να έχουν και την αποκλειστικότητα και το μονοπώλιο του όρου. Όσοι επιθυμούν, λοιπόν, τον πλήρη αποκλεισμό του όρου «Μακεδονία» από το όνομα, σπρώχνουν, έστω και χωρίς να το θέλουν, στην αποκλειστική χρήση του όρου «Μακεδονία» από τη γειτονική χώρα.

Δεύτερη κατηγορία, όσοι θέλουν λύση στην εθνική γραμμή, αλλά όχι τη συγκεκριμένη λύση της Συμφωνίας των Πρεσπών, πιστεύοντας ότι μπορεί να υπάρξει κάτι διαφορετικό. Εκεί πιστεύω ότι τώρα πλέον τα πράγματα είναι καθαρά, ότι δεν μπορεί να γίνει. Εάν δεν περάσει η Συμφωνία, λένε ότι θα υπάρξει επαναδιαπραγμάτευση, δηλαδή να μην περάσει αυτή και να διαπραγματευθούμε κάτι καλύτερο. Εγώ πολύ αμφιβάλλω ότι θα υπάρξει επαναδιαπραγμάτευση. Απλώς θα την αναγνωρίζουν όλοι με το όνομα «Μακεδονία» σκέτο, θα μπουν στο ΝΑΤΟ, με κάποιο ειδικό καθεστώς, δηλαδή θα μας παρακάμψουν, κι εμείς θα είμαστε τα «κακομαθημένα παιδιά» στη γωνία.

Ακόμα και αν υπάρξει επαναδιαπραγμάτευση, τι σημαίνει αυτό; Ότι δεν θα περάσει η κύρωση, ο Πρωθυπουργός που θα πέσει δεν θα είναι ο Τσίπρας, θα είναι ο Ζάεφ σ' αυτή την περίπτωση, θα ανεβούν εκεί οι πιο εθνικιστές του Γκρουέφσκι και θα πρέπει να διαπραγματευτούμε με αυτούς. Θα είναι καλύτεροι οι όροι; Θα είναι καλύτεροι οι όροι με τη διεθνή κοινότητα απέναντί μας, σε όλη αυτή τη διαδικασία;

Η τρίτη κατηγορία είναι αυτοί που λένε να μη την στηρίξουμε, για να μη δώσουμε πόντους στην Κυβέρνηση και στον πολιτικό αμοραλισμό που εκφράζει. Συμφωνώ και εγώ, γι’ αυτόν ακριβώς τον αμοραλισμό την καταψηφίσαμε στην ψήφο εμπιστοσύνης, που ζήτησε πριν από μία εβδομάδα. Άλλο στηρίζουμε τη Συμφωνία, άλλο στηρίζουμε την Κυβέρνηση. Από την άλλη βέβαια, οι βουλευτές που έδωσαν ψήφο εμπιστοσύνης στην Κυβέρνηση για αυτόν ακριβώς τον λόγο, πριν μια βδομάδα, δηλαδή, για να πάμε στη Συμφωνία των Πρεσπών, δεν μπορούν «να βγάζουν την ουρά τους απέξω», δεν είναι η ψήφος εμπιστοσύνης σαν το φρέσκο γάλα που έχει διάρκεια μιας εβδομάδας και μετά την ξεχνάμε. Εγώ προσωπικά θεωρώ ότι στηρίζω τη Συμφωνία σε καμία περίπτωση δεν σημαίνει ότι θα στηρίξω και «την τσάμπα μαγκιά» ορισμένων. Κλείνω τη δευτερολογία, λέγοντας, ότι όντως έχει συναισθηματικό κόστος η Συμφωνία – αυτό το αναγνωρίζω – κυρίως, στη Βόρεια Ελλάδα και το σέβομαι. Όμως είναι πολύ περισσότερα τα οφέλη για τη χώρα, τα οποία πιστεύω ότι θα καρπωθούν και οι Μακεδόνες μας ως επί το πλείστον.

Κύριε Πρόεδρε, δεν πρέπει να βάζουμε τα δύσκολα, τα εκκρεμή ζητήματα συνεχώς «κάτω από το χαλί», γιατί απλώς χειροτερεύουν και κάθε επόμενη λύση είναι χειρότερη από την προηγούμενη. Το έχουμε πάθει πολλές φορές στο παρελθόν, όταν διστάσαμε απέναντι στην επίλυση προβλημάτων. Δείτε το ασφαλιστικό, για παράδειγμα, η επόμενη λύση είναι πάντα χειρότερη. Η Συμφωνία των Πρεσπών θεωρώ ότι είναι η τελευταία μας ευκαιρία να λυθεί το συγκεκριμένο ζήτημα προς όφελος των εθνικών μας συμφερόντων, αλλιώς θα το λύσει η ζωή ερήμην μας.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Καμμένος.

**ΔΗΜΗΤΡΙΟΣ ΚΑΜΜΕΝΟΣ:** Κύριε Πρόεδρε, αγαπητέ κύριε Υπουργέ, λίγες παρατηρήσεις θα γίνουν, γιατί άκουσα πολλές ομιλίες σήμερα και από αύριο θα έχουμε δύο ημέρες πολύ δύσκολη και «σκληρή» συζήτηση, πολιτικά, για αυτό το μείζον ζήτημα, το οποίο απασχολεί όλη την Ελλάδα και όχι μόνο εμάς τους 300 εδώ μέσα. Θα κάνω τρεις παρατηρήσεις, για να καταγράφουν στα πρακτικά.

Η μία από αυτές είναι ότι στο Σύνταγμα των Σκοπίων, όπως μας κατατέθηκε – το έψαξα, έκανα πίνακα με τις διορθώσεις κ.λπ. – δεν είναι έτσι όπως πρέπει, ούτε αυτό που ζητήσαμε, δηλαδή μαζί με το τελικό κείμενο, το οποίο αποδεικνύει ότι εφαρμόζεται η Συμφωνία, συν την επιστολή του κ. Κοτζιά, τα έχω εξηγήσει.

Λέω το εξής, το άρθρο 5 του Συντάγματος και είναι σαφές σε μια Δημοκρατία και είναι πολύ ορθό να το κάνει, λέει ότι τα κρατικά σύμβολα – το μεταφράζω τώρα – της Δημοκρατίας κ.λπ. είναι το οικόσημό της, η σημαία της και ο εθνικός της ύμνος. Αυτό δεν άλλαξε. Σωστά, γιατί ν’ αλλάξει άλλωστε; Είναι γεγονός.

Σας διαβάζω τον εθνικό ύμνο της γείτονος χώρας: «Σήμερα πάνω από τη Μακεδονία γεννιέται ένας ήλιος ελευθερίας, οι Μακεδόνες επαναστατούν για τα δικαιώματά τους, οι Μακεδόνες επαναστατούν για τα δικαιώματά τους, απ' την αρχή τώρα η σημαία κυματίζει στη Δημοκρατία του Κρουσέβου». Έχει σημασία το Κρούσεβο δεν είναι τώρα της παρούσης «Ντόλτσε, ντέλτσε, πιτσου κ.λπ τα μακεδονικά όρη τραγουδούν δυνατά νέα τραγούδια, νέες ειδήσεις, ελεύθερη ζει η Μακεδονία ελεύθερη, ελεύθερη ζει η Μακεδονία ελεύθερη, ελεύθερη ζει». Το καταθέτω για όποιον δεν το έχει στα ελληνικά και στα αγγλικά.

*(Στο σημείο αυτό ο κ. Καμμένος καταθέτει στα πρακτικά τα συγκεκριμένα έγγραφα)*

Η ταυτότητα του έθνους είναι η σημαία, το οικόσημο και ο εθνικός ύμνος. Ο εθνικός ύμνος δεν αλλάζει και μιλάει για Μακεδονία. Μιλάει για Μακεδονία. Αυτό θα πρέπει να το εξηγήσουμε σε μένα, πολιτικά, στην Ολομέλεια. Εάν δεν αλλάξει ο εθνικός ύμνος, ο οποίος, όπως και εμείς με περηφάνια και συγκίνηση όλοι μας – είτε σε ένα χρυσό μετάλλιο ή για οποιοδήποτε σκοπό – δακρύζουμε και συγκινούμαστε με τον εθνικό μας ύμνο, οι γείτονες συγκινούνται και αισθάνονται υπερήφανοι για τη Μακεδονία και όχι για τη Βόρεια Μακεδονία.

Επίσης, επειδή αυτό το συμφωνητικό για το οποίο εγώ πέρυσι ήμουν το βαρίδι στη συγκυβέρνηση για πολλούς λόγους με τον κ. Φίλη και λοιπούς άλλους, αλλά ήμουν το βαρίδι επειδή είπα ναι, γιατί δεν ήθελα να πάει ο κ. Κοτζιάς με εξουσιοδότηση των Ανεξάρτητων Ελλήνων να υπογράψει τις Πρέσπες, για να μην τα ζούμε αυτά σήμερα, γνώμη μου ήταν ότι έπρεπε να πέσει η Κυβέρνηση γι' αυτό τον λόγο και όχι για τα οικονομικά, γιατί στα οικονομικά έχω συμβάλλει σε όλα, έχω την απόλυτη ευθύνη που μου αναλογεί.

Δεν μπορούσα, για παράδειγμα, να ανεχθώ πολλά άρθρα του εικοσασέλιδου, αλλά ειδικά από μια Αριστερή Κυβέρνηση και δημοκρατική – γιατί δημοκράτες είμαστε κι εμείς, ας μην είμαστε αριστεροί – η οποία μεταξύ άλλων στο άρθρο 6 απαγορεύει ή πρέπει να ληφθούν αυστηρά μέτρα να προλάβουμε τη συνάθροιση ανθρώπων, η οποία από το άλλο μέρος θα φανεί ως αλυτρωτική ή σοβινιστική. Με οποιοδήποτε τρόπο ή και με βία ή με οποιοδήποτε τρόπο. Λέει το άρθρο 6: «Με στόχο την ενίσχυση των καλών και φιλικών σχέσεων κάθε μέρος θα λάβει αμέσως αποτελεσματικά μέτρα, προκειμένου να απαγορεύσει εχθρικές δραστηριότητες». Αποτελεσματικά μέτρα θα λάβει για εχθρικές δραστηριότητες, τις οποίες τις ορίζει ο αντισυμβαλλόμενος, όχι εμείς, γι' αυτόν είναι εχθρικές ή προπαγάνδα από κρατικές υπηρεσίες ή υπηρεσίες αμέσως ή εμμέσως ελεγχόμενες από το κράτος. Θα το διαβάσω για την ιστορία: «και για την πρόληψη δραστηριοτήτων που πιθανόν υποδαυλίζουν το σοβινισμό», που θα το κρίνει το άλλο μέρος. Αν μαζευτούμε πέντε καθηγητές και λέμε δεν μας αρέσει που αλλάξατε τα βιβλία της ιστορίας, θα πρέπει να γίνει καταστολή αυτής της δημόσιας διαμαρτυρίας. «Απαγορεύει σε ιδιωτικούς και δημόσιους φορείς να συναθροιστούν και να διαμαρτυρηθούν ομαδικά για αυτή τη Συμφωνία. Έκαστο μέλος θα λάβει αμελλητί αποτελεσματικά μέτρα, για να αποθαρρύνει και να αποτρέψει οποιεσδήποτε πράξεις από ιδιωτικές οντότητες, που πιθανόν υποδαυλίζουν τη βία, το μίσος, την εχθρότητα κ.λπ.».

*(Στο σημείο αυτό ο κ. Καμμένος καταθέτει το έγγραφο στα πρακτικά)*

Πείτε μου, σας παρακαλώ, αν αυτό είναι λογικό, να ελέγχει ένα άλλο κράτος αυθαίρετα, αν οι Δημοκράτες Έλληνες πολίτες οποιουδήποτε χρώματος σ' αυτή τη Βουλή, σ' αυτή την κοινωνία, έχουν ή θα τους αφαιρεθεί το δικαίωμα να διαμαρτυρηθούν για κάτι, το οποίο στο άρθρο 29 αμετάκλητα και για πάντα και επ’ αόριστον υπέγραψε η Κυβέρνηση αυτή; Δηλαδή μας απαγορεύεται να μαζευόμαστε και να διαμαρτυρόμαστε. Αυτό ως αριστερή δημοκρατική Κυβέρνηση το δέχεστε; Το άρθρο 6 το αποδέχεστε; Αυτό υπογράψαμε.

Το αποδέχεστε. Ο κ. Καραγιαννίδης – τον γράφει και η κάμερα – το αποδέχεται. Ευχαριστώ πάρα πολύ, πήρα και το «ναι» ότι απαγορεύεται να μαζευόμαστε να διαμαρτυρόμαστε για τη Μακεδονία.

***Θόρυβος στην Αίθουσα***

Αυτά είναι παράνομα. Να υπογράφετε στο άρθρο 6 ότι απαγορεύεται να μαζευτούμε δέκα άνθρωποι, επειδή το άλλο μέρος αυτό που κάνουμε το κρίνει σοβινιστικό. Να έρθουν τα ματ ή οποιοσδήποτε να μας μαζέψει από το δρόμο. Μπράβο σας.

**ΧΡΗΣΤΟΣ ΚΑΡΑΓΙΑΝΝΙΔΗΣ**: … να σε ακούσει το κοινό σου…

**ΔΗΜΗΤΡΙΟΣ ΚΑΜΜΕΝΟΣ:** Δεν υπάρχει το κοινό μου. Είναι η Ελλάδα. Εγώ θα ήθελα κ. Καραγιαννίδη και κυρία Καββαδία – και συγνώμη που αναφέρομαι σε σας, αλλά επειδή μου μιλάτε ευθέως – στο κοινό σας να διαβάσετε, στην αριστερή πτέρυγα, το άρθρο 6 και να πάρετε το Ο.Κ.. Να πάρετε το «ναι» ότι συμφωνούν οι ψηφοφόροι σας.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Βαρεμένος.

**ΓΕΩΡΓΙΟΣ ΒΑΡΕΜΕΝΟΣ:** Θέλω να πω ότι δόθηκε άπλετος χρόνος σε όλους να αναπτύξουν την όποια επιχειρηματολογία διέθετε ο καθένας. Το ίδιο θα γίνει και με την Ολομέλεια όπου δεν εφαρμόσαμε κατά γράμμα τον Κανονισμό και δίνουμε μια επιπλέον μέρα.

Εμείς, σε ό,τι μας αφορά, χρησιμοποιήσαμε το χρόνο μας, για να αναπτύξουμε την επιχειρηματολογία μας και για αυτό μπορούμε να κοιτάμε στα μάτια τον ελληνικό λαό. Δυστυχώς, έγινε προσπάθεια για καλλιέργεια – και όχι μόνο από την πλευρά της ναζιστικής παράνοιας – τεχνητής έντασης, προκειμένου να αποφευχθεί ο διάλογος. Επειδή προαναγγέλλονται εντάσεις στην Ολομέλεια, θέλω να πω ότι ο διάλογος θα γίνει με τον έναν ή τον άλλον τρόπο. Δεν μπορεί να τον ακυρώσει κανείς. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ):** Επειδή η διαδικασία κυλά ομαλά από ένα σημείο και μετά και επειδή αποδεικνύεται ότι η ύπαρξη τεκμηρίωσης βοηθάει τη διαδικασία και αναπτύσσονται επιχειρήματα βάσει αυτής, μνημονεύω την ανάγκη περαιτέρω κατάθεσης εγγράφων. Στην αρχή το είπα και το ξαναλέω. Επισημαίνω ότι υπάρχει παράλειψη – και ίσως σκόπιμη – για την κατάθεση ορισμένων εγγράφων και σας καταθέτω, με σκοπό να το διαβιβάσετε στον Υπουργό κ. Κατρούγκαλο, μια σειρά από έγγραφα, ένα εκ των οποίων είναι του Υπουργείου Εξωτερικών. Τα υπόλοιπα είναι ένα του προηγούμενου Υπουργού Εθνικής Άμυνας και ορισμένα που αφορούν στο ΓΕΕΘΑ, που είναι κρισιμότατα για τα θέματα που εδώ συζητάμε, κυρίως για ένα και που δεν έχουν δοθεί από την Κυβέρνηση μόνη της με δική της πρωτοβουλία, όπως θα όφειλε, στην Εθνική Αντιπροσωπεία. Ίσως να τα έχουμε μέχρι αύριο. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Τον λόγο έχει ο κ. Κατρούγκαλος.

**ΓΕΩΡΓΙΟΣ ΚΑΤΡΟΥΓΚΑΛΟΣ (Αναπληρωτής Υπουργός Εξωτερικών):** Κυρίες και κύριοι συνάδελφοι, ο διάλογος προϋποθέτει ειλικρίνεια και φοβάμαι ότι σε πολλές από τις περιπτώσεις των ομιλιών που ακούσαμε, δεν υπήρχε η αναγκαία αυτή ειλικρίνεια και ευθύτητα. Αυτό οφείλεται συνήθως σε δύο λόγους, σε πενία επιχειρημάτων ή σε πολιτική πίεση και νομίζω ότι υπήρχαν και τα δύο, ειδικά σε ό,τι αφορά στα δύο κόμματα, που συνδιαμόρφωσαν την εθνική θέση, για σύνθετη ονομασία erga omnes, με γεωγραφικό προσδιορισμό. Δικαιούμαι να μιλήσω για έλλειψη παρόμοιας ειλικρίνειας και θα σας πω ένα παράδειγμα παρερμηνείας.

Κατηγορηθήκαμε, γιατί δεν προσκομίσαμε τις συνταγματικές τροποποιήσεις. Από την αρχή τις κατέθεσα στη διαδικασία αυτή, σε επίσημη μετάφραση ελληνική και αγγλική. Μας ζητήθηκε να προσκομίσουμε το επίσημο κείμενο του Συντάγματος των Σκοπίων. Το φέραμε στη Βουλή από τη Βουλή των Σκοπίων. Μας ζητήθηκε το ενιαίο κείμενο, κατά τους βουλευτές που το ζήτησαν, που θα ενσωμάτωνε τις νέες τροπολογίες, αυτές που θέσαμε υπόψη του Σώματος. Εξήγησα και για αυτόν τον λόγο προσκόμισα και το αντίγραφο του Συντάγματος των Σκοπίων, ότι η συνταγματική πρακτική, που ακολουθείται στη γείτονα χώρα, δεν είναι αυτή της ενσωμάτωσης και της κωδικοποίησης, αλλά της παράθεσης στο τέλος του συνταγματικού κειμένου των συνταγματικών τροποποιήσεων.

Παρόλα αυτά, άκουσα και ξανάκουσα το επιχείρημα αυτό, το οποίο πώς έφτασε δε στα Μέσα, από τα οποία, κακά τα ψέματα, πληροφορείται ο μέσος πολίτης; Σε έγκυρα – ή τουλάχιστον σε εισαγωγικά – «Μέσα» διάβασα ότι «κατέθεσε τη μισή Συμφωνία των Πρεσπών η Κυβέρνηση και ότι η Κυβέρνηση αρνήθηκε να καταθέσει τις συνταγματικές τροποποιήσεις». Γιατί, λοιπόν, αυτή η ανάγκη να γίνει επίκληση σε κάτι, που δεν υπάρχει; Από πού προκύπτει η πίεση αυτή; Είναι προφανές ότι στην πλευρά της Νέας Δημοκρατίας προκύπτει από τη συνύπαρξη δυνάμεων που έχουν εντελώς διαφορετική άποψη στο ζήτημα αυτό.

Οι υπουργοί σας εξωτερικών και οι πρωθυπουργοί συνδιαμόρφωσαν την εθνική θέση και συνυπάρχουν τώρα με αυτούς που δήλωσαν – δεν θα τους κατονομάσω, το έκανα σε προηγούμενη συνεδρίαση, γιατί απουσιάζουν – για «κωλοτούμπες», πρωθυπουργούς που «ξεπούλησαν» τη Μακεδονία. Πώς μπορεί να έχετε ενιαία θέση και μάλιστα με τις διαδοχικές παλινδρομήσεις του Αρχηγού σας, που άλλα λέει στο εξωτερικό και άλλα λέει στο εσωτερικό; Είναι δύσκολο και εσείς οι ίδιοι να μπορέσετε να καταλήξετε σε αυτό, που αποτελεί τη δική σας θέση.

Και στο άλλο ακόμα – που έχει συνδιαμορφώσει, λόγω της Συγκυβέρνησης στο παρελθόν – και εκεί βλέπουμε μια αντίστοιχη πολιτική πίεση που προκύπτει, νομίζω αμάχητα, από το γεγονός ότι στη συνεδρίαση του Πολιτικού Συμβουλίου, ουσιαστικά όλοι πλην της Αρχηγού του, είχαν διατυπώσει αρχικά μια θετική διάθεση για τη Συμφωνία των Πρεσπών, μετά δεν επιβεβαιώθηκε. Ας τα αφήσουμε, όμως, αυτά τα πολιτικά για τη Συμφωνία.

Από εδώ και πέρα, θα μπω κυρίως σε θέματα που αφορούν στην νομική εγκυρότητα της Συμφωνίας και θα προσπαθήσω να απαντήσω σε ερωτήματα, που μου τέθηκαν. Το πρώτο πράγμα που θα κάνω είναι, λοιπόν, να προσκομίσω, να καταθέσω για τα πρακτικά, δήλωση του ειδικού απεσταλμένου των Ηνωμένων Εθνών, του κ. Νίμιτς, ο οποίος αναφέρεται στη ρηματική διακοίνωση και επιβεβαιώνει αυτά που σας είπα και εγώ, για την ολοκλήρωση της διαδικασίας της κύρωσης και της συνταγματικής τροποποίησης στη γειτονική χώρα, σύμφωνα με τη Συμφωνία. Πέραν, λοιπόν, αυτά που σας ανέφερα ότι η ρηματική διακοίνωση δεσμεύει, σύμφωνα με το άρθρο 27 της Συνθήκης της Βιέννης, τη γειτονική χώρα, έχουμε, επιπλέον και τη σφραγίδα των Ηνωμένων Εθνών προς επίρρωση του ισχυρισμού αυτού.

*(Στο σημείο αυτό κατατίθεται έγγραφο από τον Υπουργό στα πρακτικά)*

Για τη γλώσσα. Επειδή εχθές μας ζητήθηκε να καταθέσουμε την απόφαση της Διάσκεψης του 1977, την καταθέτω και καταθέτω και την πιο πρόσφατη ενημέρωση, που με πανηγυρικό τρόπο φαίνεται, γλώσσα μακεδονική και μακεδονική κυριλλική. Για να μην ψαρεύουμε σε θολά νερά. Τα επιχειρήματά μας να βασίζονται στην πραγματικότητα.

*(Στο σημείο αυτό κατατίθεται έγγραφο από τον Υπουργό στα πρακτικά)*

Από εκεί και μετά. Ο κ. Κουμουτσάκος είχε δίκιο αναφέροντας ως τρεις σταθερές της εξωτερικής μας πολιτικής, ως τρεις βασικούς στόχους, για την επίλυση του Μακεδονικού. Πρώτον, να εξασφαλίσουμε την μη μονοπώληση του ονόματος και του χώρου της Μακεδονίας. Αυτό λύθηκε, ως προς το όνομα, με το άρθρο 1, με το άρθρο 7 ως προς τα ταυτοτικά θέματα. Δεύτερον, να εμποδίσουμε τον σφετερισμό στοιχείων του πολιτισμού και της ιστορίας, άρθρα 7 και 8 παρ. 2. Τρίτον, να αποφύγουμε έστω και σκιά για την ύπαρξη μακεδονικής μειονότητας, άρθρα 3 και 4, παρ. 3.

Επομένως, έχει σαφώς απαντηθεί το τι κερδίζουμε από τη Συμφωνία, πέρα από το αυτονόητο, το ανέφερε ο κ. Μαυρωτάς στην πρωτομιλία του με τον καλύτερο τρόπο. Άλλαξαν το όνομά τους, άλλαξαν το Σύνταγμά τους, άλλαξαν ήδη το όνομα του αεροδρομίου τους, άλλαξαν το όνομα της εθνικής οδού και μόλις κυρώσουμε κι εμείς και θέσουμε σε ισχύ τη Συμφωνία, θα πρέπει να αλλάξουν οτιδήποτε αναφέρεται σε «Μακεδονία» και έχει είτε δημόσιο χαρακτήρα είτε ακόμα και ιδιωτικό, εφόσον χρηματοδοτείται ο σχετικός φορέας από το κράτος. Πότε έχει γίνει ξανά αυτό; Ούτε καν σε καιρό πολέμου, μετά από μια πλήρη νίκη της άλλης πλευράς.

Μια λέξη για τα σήματα και γενικά, δηλαδή, για τις οικονομικές συνέπειες της Συμφωνίας των Πρεσπών. Το άθροισμα του ακαθάριστου εθνικού προϊόντος όλων των βόρειων γειτόνων μας, όλων των βαλκανικών χωρών, ακόμη και μετά την κρίση, είναι μικρότερο από το ακαθάριστο εθνικό προϊόν της χώρας μας. Το ακαθάριστο εθνικό προϊόν της γειτονικής χώρας είναι 17 φορές μικρότερο και είμαστε ο πρώτος οικονομικός της εταίρος. Είναι προφανές, λοιπόν, ότι όταν μετά από αυτή τη Συμφωνία βάλουμε στην άκρη μια πικρή διαφορά που δηλητηρίαζε τις σχέσεις των λαών, οι δυνατότητες που έχουμε να είμαστε μία από τις βασικές οικονομικές δυνάμεις – θέλω να αποφύγω τον όρο «ηγετική» – στην ανάπτυξη επιδιώκουμε, είναι προφανείς.

Τι προβλέπει η Συμφωνία σε σχέση με τα σήματα. Πρώτα - πρώτα οι διατάξεις της είναι απόλυτα συμβατές με το ευρωπαϊκό κεκτημένο. Προσέξτε ότι η γειτονική χώρα φιλοδοξεί να μπει στην Ευρωπαϊκή Ένωση. Επομένως, έχει υποχρέωση να σέβεται τις σχετικές διατάξεις και σύμφωνα με τη διεθνή Σύμβαση της Μαδρίτης, για την εμπορική ιδιοκτησία.

Προσέξτε τώρα τη διαστρέβλωση. Τίποτα δεν χάνουν οι ελληνικές επιχειρήσεις ως προς τα σήματα, που κυρίως διέπονται από το ελληνικό δίκαιο και ως προς τα προϊόντα ονομασίας προέλευσης και τα προϊόντα γεωγραφικής ένδειξης, δηλαδή, αυτά που προστατεύονται με βάση του ευρωπαϊκού δικαίου, όχι απλώς μόνο τα ελληνικά προϊόντα έχουν κατοχύρωση, που θα εξακολουθήσουν να την έχουν, αλλά δεν θα είναι δυνατό και στο μέλλον παρά μόνο ελληνικά προϊόντα να έχουν πρόβλημα κατοχύρωσης, γιατί προϊόντα ονομασίας προέλευσης έχουν πάντοτε προστασία σε σχέση με μια γεωγραφική περιφέρεια, όπως είναι η ελληνική Μακεδονία, όχι με ολόκληρα κράτη, όπως είναι η Βόρεια Μακεδονία στο μέλλον.

Προφανώς, κατά τη διάρκεια της ενταξιακής διαδικασίας, ακριβώς επειδή είναι υποχρέωση κάθε κράτους ο σεβασμός του ευρωπαϊκού κεκτημένου, θα είμαστε σε θέση να ελέγχουμε και σε αυτό το σημείο και σε όλα τα άλλα την πορεία συμμόρφωσης των γειτόνων μας στις υποχρεώσεις τους. Να σας πω ότι νομίζω ότι δε θα χρειαστεί, γιατί, ακριβώς, ο σκοπός της Συμφωνίας είναι να θεμελιώσει εκείνο το περιβάλλον, που θα έχουμε πραγματικά καλές σχέσεις συνεργασίας και πραγματικής φιλίας και μεταξύ των λαών.

Ακριβώς γι' αυτό τον λόγο ρητά προβλέπεται ότι η έναρξη της διαδικασίας ένταξης συμφωνείται με τις Πρέσπες και όχι, η εξέλιξη. Σε κάθε σημείο, σε κάθε στάση της ευρωπαϊκής ένταξης θα μπορούμε να έχουμε τον αναγκαίο λόγο, όπως για όλες τις χώρες της περιοχής μας, για τις οποίες ευνοούμε τις ευρωπαϊκές προοπτικές, με την αυτονόητη προϋπόθεση του σεβασμού της καλής γειτονίας και των προϋποθέσεων συμμόρφωσης με το ευρωπαϊκό κεκτημένο. Για την ιθαγένεια, τον λαό και το Σύνταγμα αναφέρθηκα και παραπέμπω σε εκείνες τις δηλώσεις μου. Θα τα πούμε αναλυτικά και στην Ολομέλεια.

Η τελευταία φράση μου είναι πάλι μια έκκληση για ένα διάλογο με επιχειρήματα, χωρίς διαστρεβλώσεις. Μιλάμε, όχι τόσο πολύ για τη γειτονική χώρα, μιλάμε για το δικό μας πολιτικό σύστημα και για τον τρόπο, με τον οποίο, μπορούμε να επικοινωνούμε και να συνδιαλεγόμαστε μεταξύ μας, αλλά ακριβώς και απέναντι στον Έλληνα πολίτη που μας ακούει. Εμείς κάνουμε το καθήκον μας εισπράττοντας πολιτικό κόστος. Πραγματικά, εκπλήσσομαι όταν ακούω τους ισχυρισμούς περί κατασκευασμένων – τάχα – αντιθέσεων. Είδατε τον κ. Καμμένο. Ήρθε τάχα στο πλαίσιο μιας σικέ διαμάχης; Πήραμε τα ρίσκα, ξέροντας ότι υπάρχει συναισθηματική αντίδραση σε πολλούς ανθρώπους, που νιώθουν τραυματισμένη την εθνική τους υπερηφάνεια και τους σεβόμαστε, σε αντίθεση με τους εμπόρους του πατριωτισμού, τους «Μακεδονομάχους Α.Ε.».

Περιμένουμε αντίστοιχη υπευθυνότητα, αντίστοιχη αίσθηση εθνικής ευθύνης και κυρίως, ειλικρίνεια από όλες τις πολιτικές δυνάμεις. Ευχαριστώ.

**ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής):** Κυρίες και κύριοι συνάδελφοι, αυτή η εκτεταμένη συνεδρίαση της Επιτροπής ξεκίνησε χθες στις πέντε το απόγευμα και τελειώνει στις πέντε σήμερα το απόγευμα, είκοσι τέσσερις ώρες. Βέβαια, είχαμε στη μέση μια περίοδο, για να ξεκουραστούμε. Όπως είπαμε και χθες, επιδιώξαμε να είναι μια άνετη και ελεύθερη συζήτηση, με τη μεγαλύτερη δυνατή ανταλλαγή απόψεων και νομίζω ότι αυτό το πετύχαμε. Μίλησαν 38 Βουλευτές, χθες και σήμερα και βέβαια, όλοι οι Εισηγητές και Ειδικοί Αγορητές και με δικαίωμα δευτερολογίας.

Επομένως, κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Εξωτερικών «Κύρωση της Τελικής Συμφωνίας, για την Επίλυση των Διαφορών οι οποίες περιγράφονται στις Αποφάσεις του Συμβουλίου Ασφαλείας των Ηνωμένων Εθνών 817(1993) και 845(1993), τη Λήξη της Ενδιάμεσης Συμφωνίας του 1995 και την Εδραίωση Στρατηγικής Εταιρικής Σχέσης μεταξύ των Μερών».

Όπως προκύπτει από τη συζήτηση και τις τοποθετήσεις των μελών της Επιτροπής, το σχέδιο νόμου του Υπουργείου Εξωτερικών «Κύρωση της Τελικής Συμφωνίας για την Επίλυση των Διαφορών οι οποίες περιγράφονται στις Αποφάσεις του Συμβουλίου Ασφαλείας των Ηνωμένων Εθνών 817(1993) και 845(1993), τη Λήξη της Ενδιάμεσης Συμφωνίας του 1995 και την Εδραίωση Στρατηγικής Εταιρικής Σχέσης μεταξύ των Μερών» γίνεται δεκτό, κατ’ αρχήν, κατ' άρθρον και στο σύνολό του, κατά πλειοψηφία.

Λύεται η συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. Αμανατίδης Ιωάννης, Αναγνωστοπούλου Αθανασία (Σία), Αυλωνίτου Ελένη, Βαγιωνάκη Ευαγγελία, Βαρεμένος Γεώργιος, Δέδες Ιωάννης, Δουζίνας Κωνσταντίνος, Δρίτσας Θεόδωρος, Εμμανουηλίδης Δημήτριος, Ηγουμενίδης Νικόλαος, Καββαδία Ιωαννέτα, Καραγιαννίδης Χρήστος, Κοντονής Σταύρος, Μπάρκας Κωνσταντίνος, Μπαλαούρας Γεράσιμος, Μουσταφά Μουσταφά, Μπαλλής Συμεών, Τριανταφυλλίδης Αλέξανδρος, Ντζιμάνης Γεώργιος, Ξυδάκης Νικόλαος, Ρίζος Δημήτριος, Στέφος Ιωάννης, Τζαμακλής Χαρίλαος, Τόσκας Νικόλαος, Δριτσέλη Παναγιώτα, Φίλης Νικόλαος, Αναστασιάδης Σάββας, Γεωργιάδης Σπυρίδων – Άδωνις, Δαβάκης Αθανάσιος, Καββαδάς Αθανάσιος, Κεφαλογιάννης Ιωάννης, Δένδιας Νικόλαος, Τασούλας Κωνσταντίνος, Τσιάρας Κωνσταντίνος, Λοβέρδος Ανδρέας, Κασιδιάρης Ηλίας, Παππάς Χρήστος, Γκιόκας Ιωάννης, Φωκάς Αριστείδης, Δανέλλης Σπυρίδων, Σαρίδης Ιωάννης, Καμμένος Δημήτριος και Μαυρωτάς Γεώργιος.

Τέλος και περί ώρα 17.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**